
DET  HELLIGE  LAND. 


-Dogens  første  Parti  er  en  noget  udvidet  Gjennemarbejdelse 
af  hvad  jeg  i  sin  Tid  meddeelte  i  »Nord.  Univ.  Tidskr. « 
(1863,  9de  Aargang);  af  de  indfletlede  Digte  have  de  tre 
med  *  betegnede  tidligere  været  udgivne.  Det  medfølgende 
lille  Kort,  der  kun  skal  tjene  til  at  orientere  Læseren  med 
Hensyn  til  de  vigtigste  af  de  i  »Dagbogen«  berortt  Punkter, 
er  en  noget  ændret  og  udfyldt  Gjengivelse  efter  J.  Mandrot 
(i  Bovets  »vov.  en  terre  sainte«).  For  en  Deel  Uovereens- 
stemmelser  i  Retskrivning  og  Navnenes  Skrivemaade  beder 
jeg  forlods  Læseren  om  Undskyldning. 

Indledning.  —  Overrejse. 


ilvad  jeg  vilde  i  Palæstina,  spurgte  mine  Venner. 
Det  Samme  som  en  anden  Pilegrim :  søge  Frelserens 
Spor,  aande  Jerusalems  Luft,  afbede  min  Synd  i 
Gethsemanes  Skygger.  Lad  der  være  noget  Katholsk 
i  denne  Længsel  efter  det  hellige  Land,  den  har  dog 
sit  Udspring  i  en  fælles  menneskelig  Følelse,  Følelsen 
af  at  være  Fortiden  nærmere,  naar  vi  see  dens  synlige 
Spor  for  vore  Øjne.  I  Colosseum  eller  paa  Kejser- 
paladsernes Ruiner,  hvor  en  Søjle  skyder  sit  ærværdige 
Hoved  frem  mellem  Smaablomsterne,  opleve  vi  Kejser- 
tiden paa  en  anden  og  mere  livsfyldig  Maade,  end  om 
vi  havde  den  blotte  Beretning  for  os;  paa  Akropolis, 
omgivne  af  al  den  stolte  Skjonhed  og  med  Ægina 
i  den  violblaa,  dæmrende  Horizont,  træder  det  græske 
Liv  os  imøde  i  dobbelt  Fylde;  i  en  Maaneskinsnat 
ved  Gurre  faar  Sagnet  om  Valdemar  og  Tove  meer 
drømmeagtigt  Lys  og  Skygge,  end  vor  Dagligstue 
kunde  laane  det.  Og  saaledes  med  det  hellige  Land 
og  dets  Minder.  Ganske  vist,  det  er  Minder,  der 
i  samme  Øjeblik  de  træde  frem  for  Tanken,  selv  pege 
bort   fra    det  Ydre  til  det  Indre,    der   Intet  ville  for 

sig  selv  og  kun  begjære  Eang  som  Vejvisere  til  et 
Land  og  et  Rige,  som  ikke  er  af  denne  Verden; 
tages  de  for  Andet,  blive  de  udvortes  Erindringer, 
disse  Jordans  Bølger,  dette  Olicbjerg,  disse  Nazareths 
Høje  Maalet  selv  og  ikke  Fingerpeg  mod  Maalet, 
Lyset  selv  og  ikke  Lysets  Skygge,  da  have  vi  den 
katholske  Tankegang,  og  da  ligger  Betragtningen  af 
Valfarten  som  en  god  Gjerning  og  en  Gjerning  til 
Salighed  ikke  fjern.  Hverken  i  Jerusalem  eller  paa 
Garizim  skulle  vi  søge  Herren,  og  vi  finde  ham 
heller  ikke  der,  om  vi  ikke  finde  ham  i  den  usleste 
Landsbykirke,  og  ikke  i  Kirken,  om  han  ikke  er 
indeni  os;  mindst  af  Alt  følge  vi  Jesus  efter  ved  at 
følge  hans  udvortes  Fodtrin,  selv  om  vi  slæbte  os 
paa  vore  bare  Knæ  Fjed  for  Fjed  fra  Galilæa  til 
Jerusalem,  fastede  i  Bjergørknerne  og  tvættede  os  i 
Jordans  Vande.  Og  dog  er  en  Valfart  en  naturlig 
Ting;  den  bringer  os  mere  Ansigt  til  Ansigt  med 
Billeder,  hvormed  Indbildningskraften  har  syslet  fi'a 
den  første  Bevidstheds  Løvspring,  den  giver  Synerne 
fastere  Omrids,  drager  os  nærmere  eller  støder  os 
længere  bort. 

Disse  vare  mine  Tanker,  da  jeg  i  Foraaret  1862 
satte  mig  for  at  besøge  Palæstina,  selv  om  jeg  skulde 
gjore  Afkald  paa  Rejseselskab.  Vinteren  havde  jeg 
tilbragt  i  Rom;  den  29de  Marts  tog  jeg  fra  Peters- 
kuplen Farvel  med  den  gule  Tiber;  den  10de  April 
ankrede  vi  paa  Jaffas  Rhed. 

Fra  Civitavecchia  til  Malta  havde  vi  en  haard 
Rejse,  ideligt  Graavejr.  Regn  og  tildeels  Storm,   som 


bestandig  formindskede  Gjæsterne  ved  Middagsbordet, 
saa  at  jeg  den  sidste  Dag  befandt  mig  der  alene  af 
14  Passagerer.  Ved  INIalta,  hvor  vi  forlod  Damp- 
baaden  „Capitol"  og  gik  over  paa  „Indus"  —  begge 
tilhørende  det  franske  Dampskibsselskab  —  fik  vi 
prægtigt  Vejr.  Her  fik  vi  ombord  en  saakaldet 
fransk  Karavane  paa  35  Personer .  deriblandt  en 
3 — 4  tydsktalende  og  nogle  Belgiere.  En  saadan 
udrustes  i  den  senere  Tid  aarlig  fra  Paris  med  det 
Formaal  at  besøge  samtlige  hellige  Steder  i  Palæstina. 
Formanden  for  Karavanen  var  en  Marquis  af  gammel- 
fransk Adel;  selve  Selskabet  vare  deels  Gejstlige 
—  Abbeder  fra  Provindserne ,  Collegie-Lærere, 
Videnskabsmænd  — ,  deels  ultramontane  Adelsmænd, 
og  mellem  disse  nogle  ganske  unge  Mennesker,  deels 
jævne  Borgere.  En  af  de  Sidste  var  fra  Ehinegnen 
og  kunde  fast  ikke  et  fransk  Ord;  idetmindste  sad 
han  altid  med  en  lille  Parleur  ad  modum :  ditt  7noa, 
hang  nu  etc.  Et  andet  Selskab,  der  ogsaa  var  ombord, 
vare  Pilegrimme  af  en  anden  Art,  nemlig  et  Par 
hundrede  Arabere  fra  Algier,  der  gik  tilsøs  til 
Alexandria,  for  derfra  at  fortsætte  deres  Valfart 
ti]  Mekka.  De  laa  i  deres  graa  Hættekapper 
lejrede  paa  Fordækket,  lavede  selv  deres  Risgrød  og 
kogte  deres  Kaffe.  Trods  deres  nøgne  brune  Been 
og  Nattekulden  syntes  de  at  befinde  sig  ganske  vel. 
Henimod  Aften  trak  de  sig  tæt  op  til  hinanden, 
og  Araberlejren  lignede  da  et  Bjerg  af  Skidentøj. 
De  vadskede  rigtignok  saa  smaat  deres  Fødder  og 
førte  Ferskvand  med  sig  i  Gedeskindssække,  men  de 

trængte  stærkt  til  Yadsk  alligevel  og  fik  den  sagtens 
ogsaa,  naar  Søen  af  og  til  oversprøjtede  dem.  De 
vare  forresten  morsomme  at  iagttage.  De  lod  os  en 
Dag  høre  deres  meget  tarvelige  Musik,  en  uhyre 
monoton  Melodi  i  Taranteltakt  til  Fløjte  og  Haand- 
pauker,  den  samme  lille  Sats  gj  en  tagen  i  en  Uende- 
lighed. Disse  Arabere  skulde  sikkert  døje  en  Deel, 
inden  de  naaede  Mekka.  En  af  dem  var  alt  bleven 
syg  paa  Overfarten  fra  Algier  til  Marseille,  der  gik 
Koldbrand  i  Armen.  I  Marseille  vilde  Skibsfolkene 
velvillig  føre  ham  i  Land  for  at  bringe  ham  paa 
Hospitalet;  men  han  kastede  sig  i  Søen  for  atter  at 
naae  ombord,  og  fik  saa  Lov  til  at  blive;  han  vilde 
ikke  fraskrive  sig  Koranens  Forjættelser,  thi  den, 
der  dør  paa  Valfarten,  vil  indgaa  i  Paradis.  Hvor 
underlig  dog  Christi  og  Muhammeds  Disciple  mødes! 
Her  ombord  holdt Katholikerne  Søndagsmesse  i  Rummet, 
læste  flittig  i  Bønnebogen  og  holdt  deres  meditations; 
paa  Dækket  laa  den  arabiske  Schejk  paa  Knæ  eller 
bøjede  sig  ærefrygtsfuld  for  Allah;  Kosenkrandse  til 
at  tælle  Bønner  efter  have  baade  Latinere  og  Grækere 
og  Muhainmedaner ;  mangen  en  Græker  slipper  den 
aldrig  ud  af  Haanden ,  den  er  hans  Paaminder  og 
hans  Legetøj.  Da  jeg  med  den  græske  Karavane 
senere  drog  fra  Jerusalem  til  Jordan,  drog  samtidig  en 
muhammedansk  Valfarts-Karavane  til  Nebo-Bjerget, 
for  at  gjæste  de  Steder,  Moses' Fodtrin  have  helliget; 
og  da  jeg  en  Aften  i  Naplus  (det  gamle  Sichem) 
var  nærværende  ved  den  evangeliske  Missionærs 
Aftenandagt,     blandede    sig    i    vor   Bibellæsning   fra 


Gjenboens  Tag  den  mangestemmig  gjentagne  Troes- 
bekjendelse :  der  er  ingen  Gud  uden  Gud ! 

Foruden  Karavanerne  var  der  et  Par  unge 
tydske  Missionselever,  som  agtede  sig  til  Anstalten 
i  Jerusalem  for  at  studere  Arabisk,  og  en  Flandrer, 
der  paastod,  at  Dansk  og  Flamsk  ere  Eet  og  det 
Samme,  og  ved  hvert  Ord  tilføjede:  „Hvad  hedder 
det  paa  Dansk?"  Endnu  et  Par  Gjæster  havde  vi 
havt  ombord  paa  Farten  mellem  Sicilien  og  Malta, 
nogle  smaa  smukke  Sangfugle  af  vore  derhjemme, 
som  skræmmede  af  Regn  og  Blæst,  havde  faaet  deres 
Vinger  for  trætte,  til  at  de  kunde  staa  imod  længere. 
De  dalede  ned,  lodé  sig  fange  og  tilbragte  Natten  i 
Officierskahytten ,  hvorfra  de  fik  Lov  til  at  rejse 
videre  nordpaa  om  Morgenen.  Jeg  forsømte  ikke 
at  give  dem  Hilsen  med. 

Den  8de,  Morgen  kom  vi  til  Alexandria,  men 
vi  skulde  have  været  der  den  7de  om  Morgenen; 
at  det  ikke  skete,  gik  saaledes  til.  Indsejlingen  er 
meget  vanskelig  paa  Grund  af  Sandbanker  og  Skær, 
og  det  er  aldeles  nødvendigt  at  have  Lods.  Skibet 
havde  ogsaa  sin  faste  Lods  ombord  fra  Malta,  en  Fyr 
i  chokoladefarvede  Beenklæder  og  med  Turban  paa 
Hovedet;  ved  Daggry  skulde  vi  passere  Indløbet. 
Men  hvad  enten  nu  Skibet  med  den  gode  Vind  har 
sejlet  hurtigere  end  beregnet ,  eller  Vedkommende 
havde  sovet  over  sig,  nok  er  det ,  at  vi ,  da  vi  kom 
paa  Benene,  fandt  Skibet  indenfor  Skærene,  i  Stedet 
for  at  det  skulde  været  udenfor  dem,  og  siddende 
fast  paa  en   Sandbanke.     Maskinen    satte    al  Kraft  i, 


men  „Indus"  stod  standhaftig,  hvor  det  var.  Que  faire? 
En  Sejlbaad  blev  sendt  de  4  Mile  ind,  til  det  ved 
Alexandria  stationerede  franske  Krigsdampskib ,  og 
efter  nogen  Tids  Forløb  lagde  to  velbemandede  Baade 
fra  dette  til  „Indiis"  for  at  bringe  mere  Mandskab 
til  Spillet.  Samtidig  ankom  to  ægyptiske  Nil- 
dampbaade,  hvidmalede,  med  hvide  Skorstene  og 
tyrkisk  Halvmaaneflag.  Disse  forsøgte  at  tage  os 
paa  Slæb,  men  vare  meget  for  svage  til  det  Stykke 
Arbejde.  Endelig  blev  det  største  Anker,  vi  havde 
—  det  største  havde  vi  alt  kappet  — ,  bragt  et  godt 
Stykke  bort  og  Spillet  sat  i  Gang  med  det  Mandskab, 
der  var.  Samtidig  bakkede  Maskinen,  og  vi  —  kom  flot. 
Men  ogsaa  det  andet  Anker  blev  i  Sandet,  thi  i 
samme  Øjeblik,  da  Skibet  som  ved  et  lille  Jordskjælv 
rykkede  ud  af  sit  ufrivillige  Foderal,  sprang  det  tre- 
dobbelte svære  Kabeltoug  som  en  Sytraad.  De  stakkels 
Arabere,  der  ellei-s  laa  og  strakte  sig  paa  Dækket, 
maatte  enten  op  med  og  hale  i  Tougene,  eller  bleve 
puffede  dygtig  af  Matroserne,  som  de  vare  i  Vejen, 
hvor  de  laa;  men  det  foreskrives  alle  muhammedanske 
Hadschijs  o:  Pilegrimme,  fromt  at  taale  alle  Grov- 
heder. Vi  Andre  havde  meget  at  see  paa,  men  gik 
den  Dag  glip  af  Ægyptens  Kjødgryder,  thi  skjøndt 
Klokken  ikke  var  meer  end "  3 ,  da  vi  kom  flot ,  var 
der  saameget  at  ordne  og  saamegen  svær  Last,  der 
skulde  udskibes,  at  Eftermiddagen  gik  dermed,  og 
først  næste  Morgen  Kl.  9  ankrede  vi  i  Alexandrias 
Havn,  der,  naar  man  ikke  netop  saae  efter  Toj^pene 
af  en  Palmelund  eller  nogle  ejendommelige  ægyptiske 


Møller,  gjerne  kunde  have  været  Jakob  Holms  Plads 
paa  Christianshavn ,  mere  ægyptisk  saae  Havnen 
ikke  ud. 

Sørejsens  sidste  Døgn,  fra  Alexandria  videre 
østerpaa,  var  „det  vinblaa  Hav",  et  eneste  uhyre 
Tæppe,  som  kun  et  svagt  Pust  aandede  Folder  i; 
Torsdag  den  10de  April  Kl.  2  —  3  landede  vi  lykkelig 
og  vel  i  Jaffa,  og  aldrig  har  jeg  hørt  Mage  til  de 
arabiske  Baadfolks  Skrig  og  Skraal,  de  overgik  langt 
Neapolitanerne.  Vejret  var  saa  stille,  at  den  ellers 
farlige,  stunduin  umulige  Landgang  gik  saare  let  for  sig. 
Alt  her  er  i  middelalderlig  Stil;  ingen  Landgangs- 
trappe,  kun  en  gammel  Tougstige,  hængende  paa  en 
lodret  Mur,  ad  hvilken  man  klavrer  op,  som  man 
kan  bedst.  Da  jeg  i  et  italiensk  Osteri  havde  nydt 
nogle  Æg  og  Kaffe,  og  faaet  Sikkei'hed  for,  at  jeg 
kunde  overnatte  i  Klosteret  (et  romersk -katholsk), 
hvilket  den  ovenfor  omtalte  Karavane  forresten,  ved 
at  anmelde  sig  forud,  havde  saa  godt  som  optaget, 
gik  jeg  lidt  omkring  i  disse  for  mig  ganske  nye 
Omgivelser,  og  behøvede  heller  ikke  at  gaa  langt, 
for  at  træffe  Skikkelser,  tagne  lige  ud  af  „Tusind 
og  een  Nat".  Jeg  mødte  f.  Ex.  en  arabisk  Vandbærer 
med  sin  store  Vandsæk  —  der  livagtig  ligner  en 
sort  Gris,  som  Benene  ere  skaarne  af  —  halvt  paa 
Ryggen,  halvt  under  den  ene  Arm;  meget  charakteri- 
stiske  Fattigfolk,  langskæggede,  næsten  nøgne,  med 
en  lang  Stav  i  Haanden,  hvid  Turban  og  flettede 
Tværkurve  over  Skuldrene.  En,  jeg  spurgte  om  Vej, 
havde    Burnus    hængende    over    en    pragtfuldt    iidsyet 


Dragt,  Pistol  i  Beltet  og  et  langt  Spyd  i  Haanden. 
Ogsaa  tilslørede,  heelt  hvide  Kvinder  dukkede  frem 
af  de  dunkle  hvælvede  Steengange ,  der  forbinde  de 
lavere  liggende  Dele  af  den  amphitheatralsk  byggede  By 
med  Gyderne  højere  oppe  —  som  virkelige  Spøgelser. 
Kl.  7  fik  jeg,  en  fransk  Vinhandler  og  en  Bayrer  i 
Anledning  af  den  franske  Karavanes  Ankomst  en 
meget  solid  Middag  i  Klostret,  hvor  vi  Tre  skulde 
dele  Kammer.  Vi  opvartedes  af  en  gammel  spansk 
Munk,  som,  da  begge  mine  Fæller  begyndte  at  bryde 
paa  det  Spanske  og  tale  om  Valencia  og  hvad  det 
var  for  en  dejlig  stærk  Vin  derovre,  blev  uendelig 
omhyggelig  og  bragte  endnu  en  Flaske  Cypervin, 
som  dog  —  bemærkede  Kj enderen  —  sikkert  var 
3  Dage  yngre  end  den ,  vi  alt  havde  faaet.  Da  vi 
hittede  tilbage  til  vort  Kammer  ad  de  labyrinthiske 
Klostergange  op  og  ned,  tilhøjre  og  tilvenstre,  opstod 
adskillige  Tvivl,  om  et  Tæppe,  der  saae  lidt  proprere 
ud  end  de  andre  gamle,  var  bestemt  for  mig  eller 
Franskmanden,  der  erklærede,  at  han  kun  „vilde 
Retfærdighed".  „Retfærdighed  og  Frihed  ere  Eet, 
mine  Herrer!"  Tæppet  blev  imidlertid  tilkjendt  mig 
af  Bayreren  som  Opmand,  og  Franskmanden,  der 
kun  vilde  Retfærdighed,  smuglede  da  en  Flaske  Cognac 
op  af  sin  Vadsæk  —  „en  Cognac,  man  ikke  finder 
paa  Gaden"  — ,  for  med  et  lille  Glas  at  besegle 
den  retfærdige  Afgjørelse.  Denne  Manoeuvre  aaben- 
barede  det  sørgelige  Factum ,  at  hele  Vadsækkens 
Indhold  svømmede  i  Cognac,  hvori  han  fandt  sig 
med  største  Rolighed.      Siden,  da  jeg  alt  var  i  Seng, 


«hørte  jeg  ham  hviske  til  en  Slags  indfødt  Opvarter, 
der  gik  og  tyggede  paa  en  tyrkisk  Pibe,  og  jævnlig 
tilbod  os  et  Par  Drag,  om  han  ikke  kunde  skafte 
ham  „qualche  cosa  bianca",  „noget  Hvidt"  til  Sengen 
—   men  noget  Hvidt  var  ikke  til  at  opdrive. 

Hele  den  følgende  Dag  maatte  jeg  tilbringe  i 
Jaffa,  da  det  ikke  var  muligt  at  opdrive  Dyr;  den 
franske  Karavane  havde  ved  Forudbestilling  optaget 
Alt  hvad  der  fandtes  af  Heste,  de  faa.  der  endnu 
kunde  haves,  vare  baade  daarlige  og  dyre.  Jeg  maatte 
altsaa  foreløbig  nøjes  med  at  see  Franskmændene 
drage  bort.  Klosteret  er  kun  skilt  fra  Strandmuren 
ved  en  temmelig  smal  Vej  ;  her  var  et  Virvar  af  Heste, 
Pakdyr  og  dei*es  Drivere,  tilhyllede  Kvinder  og  halv- 
nøgne Børn.  Det  varede  en  Stund,  inden  Alt  kom 
i  Orden ;  mellem  de  sindige  Abbeder,  af  hvilke  flere 
lod  til  ikke  at  have  været  paa  mange  Hesterygge, 
saas  hvidhattede  unge  Parisere,  der  havde  travlt 
med  at  iføre  sig  deres  elegante  Ridestøvler,  stikke  et 
Par  temmelig  overflødige  Pistoler  i  Beltet  og  lægge 
europæiske  Sadler  paa  de  smukke,  med  carmoisin- 
rødt ,  rigtfryndset  uldent  Ridetøj  smykkede  Heste; 
Æseldriverne  vare  ifærd  med  at  ordne  og  anbringe 
Karavanens  rigelige  Bagage ;  Skrig  og  Støj  var  der 
nok  af,  som  altid  naar  Araberne  tage  sig  noget  for; 
endelig  satte  Toget  sig  i  Gang,  den  lange  Række 
dukkede  Een  efter  Een  om  det  snevre  Hjørne.  Det 
var  en  underlig  Stilhed  og  Ensomhed,  da  de  vare 
borte;  de  faa  Pilegrimmes  Nærværelse  havde  fremkaldt 
Røre  og  Travlhed,    hvad    maa    det   ikke    have    været 

for  urolige  Scener,  naar  et  Korsfarerskib,  endsige 
en  Korsfarerflaade  lagde  til  Land.  At  jeg  var  i 
Orienten,  følte  jeg  ved  hvert  Skridt,  men  at  jeg  var 
i  Joppe,  den  romerske  Hovidsmands  Joppe,  Apostelen 
Peters  Joppe,  det  maatte  jeg  med  Magt  tænke  mig 
ind  i.  Og  dog  har  det  været  fra  et  af  disse  flade 
Tage,  fra  Simon  Garverens  Hus  ved  Stranden,  at 
han  havde  sit  Syn:  Dugen  med  de  i'ene  og  urene 
Dyr.  Ved  dette  blaa  Hav,  hvor  Ojet  fra  Jødelandets 
Grændse  søger  ud  i  Verden ,  ud  i  det  Uendelige, 
ved  dette  blaa  Hav  fik  Apostelen  den  fulde  For- 
staaelse  af  hint  „Gaar  ud  til  alle  Folk!'';  ved  det 
samme  Hav,  en  Dagsrejse,  længer  mod  Kord,  gjorde 
han  Fyldest  for  sit  Syn,  da  han  i  Cæsarea  døbte 
den  første  Romer.  Joppe  er  Hedning -Missionens 
Vugge,  dette  Hav  dens  Amme. 

Jaffa,  der  siden  jeg  var  der,  har  faaet  baade 
Gadenavne  og  Husnummere,  et  Telegraf-Bureau  ikke 
at  forglemme,  er  trods  sin  Beliggenhed  ved  Havet 
en  god  Typus  paa  en  orientalsk  Flække;  gaar  man 
fi*a  det  fæstniugsagtige  Kloster,  gjennem  de  snevre, 
mørke,  vinklede  Gader  eller  Gyder,  ud  til  Stadens 
eneste  Port,  da  har  man  med  det  Samme  gjennem- 
løbet  dens  tarvelige  Bazarer,  har  seet  Tyrker  med 
Tøflerne  i  Haanden  begive  sig  til  Moskeen  over  den 
lille,  marmorbelagte,  med  Buegange  omgivne  For- 
gaard;  man  har  lagt  Mærke  til  Husenes  fladkuplede 
Tage,  trægitrede  Vinduer  og  fremspringende  Karnapper, 
der  noget  ligne  Udhængsskabe  og  oftere  ere  rødt  eller 
blaat  anstrøgne;   man  har  glædet  sig.   her  ved  at  see 

en  Palmevifte  vaje  over  Havemuren,  hist  ved  en  lille 
Fontaine.  I  Porten  er  Trængsel,  udenfor  den  er 
nu  som  i  Oldtiden  Torv  og  Samlingsplads.  Fra  en 
rørteltet  Træforhøjning  —  „Café"  vilde  være  en 
Euphemisme  — ,  hvor  en  lille  Kop  sort  Kaffe  og  en 
meer  eller  mindre  renlig  Nargileh ')  stod  til  Tjeneste, 
havdes  et  godt  Oversigtspunkt:  udfor  mig  laa  de 
maleriske  Murtinder,  enkelte  ^Minareter  og  Porten, 
i  hvis  Nærhed  rige  Løvkroner  hævede  sig;  i  Nord, 
ud  mod  Havet,  den  gule  Sandslette  med  Palmer  og 
spredte  Telte ;  nærmereved  yppige  Orangehaver,  med 
spredte  Figentræer ,  Cypresser  og  Carubber ,  det 
smukke  lovrige  Johannisbrod-Træ ,  som  ogsaa  findes 
i  Syditalien.  Hvert  Øjeblik  ankom  sværtbelæssede 
Kameler  med  forsigtig  afmaalte  Skridt ,  stundum 
gryntende  vredt  mod  deres  Drivere;  her  knælede  de 
og  bleve  aflæssede;  Mukere,  Hestelejere,  der  nylig 
vare  vendte  tilbage  til  Jerusalem,  tilbød  de  udmattede 
Dyr  for  anden  Gang  ;  opsadlede  Æsler  med  høje 
udstoppede  Træsadler  ventede  taalmodig  paa  nærmere 
Ordre,  medens  Driverne  tingede  med  en  Orangesælger 
eller  skottede  til  de  hvidttilhyllede  Kvinder,  der  i 
større  Skarer  vendte  tilbage  fra  deres  Aftenpromenade 
i  Stadens  rige,  frugtbugnende  Haver.  Ved  vSolnedgang 
lukkes  Porten ;  i  rette  Tid  fik  paa  vore  Vegne  en 
tjenstvillig,  i  Jaffa  bosat  Schweizer  afsluttet  Kontrakt 
med  en  Muker ,  om  næste  Morgen  at  stille  det 
nødvendige    Antal    Æsler    til    Missions-Elevernes    og 


')  Den  i  Orienten  almindelige  Vandrygningspibe. 

min  Raadighed;  min  franske  Vinhandler  havde  andre 
Planer,  han  underhandlede  endnu  om  en  Hest  med 
en  østerlandsk  klædt,  men  fransktalende  Ven,  „son 
cher  Isak".  Da  jeg  kom  tilbage  til  Klosteret,  var 
det  dejligt  Fuldmaaneskin ;  fra  de  flade  Tage  havde 
jeg  dybt  under  mig  det  vide ,  sølvblinkende  Hav, 
hvor  kun  en  enkelt  Krigsdamper  vuggede  sig.  Først 
her  i  Aftensvalingens  højtidsfulde  Ensomhed  fik  jeg 
Ro  til  ret  at  besinde  mig  paa,  at  jeg  var  i  det 
hellige  Land;  men  det  var  allerede  nu,  som  om 
en  Stemme  raabte  mig  imøde :  „Han  er  ikke  her, 
han  er  opstanden  —  hvi  søge  I  den  Levende  blandt 
de  Døde!" 

Judæa. 


Fra  Jaffa  til  Jerusalem. 

Xidlig  Løverdag  Morgen  sagde  jeg  Franciska- 
nerne Farvel,  og  betalte,  som  Skik  og  Brug  er, 
mit  Ophold  i  Klostret  med  den  omtrentlige  Værdi, 
hvorhos  jeg  paa  Priorens  Anmodning  paatog  mig  at 
bringe  nogle  skrevne  Sager  til  „St.  Salvatore"  i 
Jerusalem ;  Klostrets  Forhal  og  Port  var  opfyldt 
med  Kvinder  og  Børn,  som  her  havde  tilbragt  Natten  ; 
et  russisk  Dampskib  havde  Dagen  iforvejen  landsat 
en  stor  Deel  Valfarende,  Grækere,  Armeniere  og 
Bulgarer,  af  hvilke  sidste  mange  ere  Latinere;  de 
andre  Confessioner  have  deres  respektive  Klostre  i 
Jaffa  som  i  Jerusalem.  —  Det  varede  noget,  inden 
Missionsfolkene  kom  i  Orden ;  Kl.  7  omtrent  satte  vi 
os  i  Bevægelse,  jeg  selv  femte,  desuden  Mukeren 
og  hans  Søn,  og  en  halvvoxen  armenisk  Dreng  i 
olivenfarvede  Posebuxer  og  Fez ;  han  skulde  til  det 
evangeliske  Wajsenhus,  og  gjorde  forresten  Nytte 
som  Tolk,  da  Arabisk  var  hans  Modersmaal.  Et 
kort  Stykke  Vej ,  indrammet  af  vældige  Figencactus, 
et  Gitter,    der  ingen  Pigge  behøver,    fører  forbi  en 

smukt  opsat  Kilde  ud  mod  den  vide  Slette,  hvor 
man  kan  ride  baade  paakryds  og  paatværs  som  paa 
Jyllands  Heder;  det  var  i  Førstningen  køligt  nok, 
men  vi  nødtes  snart  til  En  efter  En  at  iværksætte 
de  hos  Beriderne  saa  yndede  Forvandlingsscener, 
der  bestaa  i,  alt  som  man  rider,  at  skyde  Ham 
saa  ofte  og  nærgaaende  som  muligt.  Solen  faldt 
brændende  hed  over  »Sarons  Slette,  hvis  gammel- 
testamentlige Blomsterfylde  endnu  var  fattig  nok; 
endeel  blomstrende  Tidsler  og  Valmuer  prangede 
mellem  beskedne  Anemoner  og  de  hjemlige  gule  og 
hvide  Markblomster ,  fast  ikke  een  ejendommelig 
Blomst  var  at  see;  men  af  hvad  jeg  senere  saae  i 
Palæstina,  kan  jeg  slutte  mig  til,  hvor  pragtfuldt  og 
broget  et  Tæppe  det  maa  være  i  Begyndelsen  af  Maj, 
før  Solen  afsvider  Alt.  Sletten  er  kun  yderst  svagt 
dyrket;  hist  og  her  blev  der  pløjet  med  Æsler  og 
Kør,  men  jo  bedre  Høsten  tegner,  dessnarere  maa 
Sædemanden  vente ,  at  Beduinerne  østfra  komme  en 
skjønne  Nat  og  hjælpe  ham  med  Høsten;  er  ogsaa 
Jordbunden  noget  sandet ,  vilde  større  Sikkerhed 
lettelig  fremkalde  en  rig  Frugtbarhed. 

Lyd  da  (Lnd),  der  beskrives  som  en  malerisk 
lille  By  med  Ruiner  af  en  Sankt  Georgs-Kirke  og  med 
Palmer  mellem  de  hvide  Huse ,  maatte  vi  lade  til 
Side;  Navnet  vil  være  kjendt  fra  Apostelhistorien, 
Henved  11  naaede  vi  Ramle h,  efter  Eusebius 
det  gamle  Arimathæa,  i  Korstogenes  Tid  Richard 
Løvehjertes  Hovedkvarteer;  det  besidder  endnu  en 
middelalderlig   Levning  i  det  saakaldte    „de   40  Mar- 

tyrers  Taarn",  som  det  synes  af  saracenisk  Oprindelse. 
De  fleste  Rejsende  overnatte  her  i  det  store  latinske 
Kloster;  vi  nojedes  imidlertid  med  et  Besøg  hos  den 
herværende  evangeliske  Missionær,  som  beværtede  os 
giæstfrit;  efter  et  Par  Timers  Hvil  brod  vi  atter  op. 
Gjennem  Olivenplantager  atter  ud  paa  Sletten;  saa 
forbi  et  Par  ynkelige  Landsbyer,  hvis  fladtagede  Leer- 
hytter  kun  g;jorde  Indtrykket  af  Ruiner.  Den  sidste 
af  disse,  det  ilde  berygtede  Latrun^  som  den  alvidende 
Legende  gjor  til  den  bodfærdige  Røvers  Tilholdssted, 
ligger  paa  en  Høj  ved  Indgangen  til  Judæas  stenige 
Bjerge;  Meget  taler  for,  at  vi  her  have  Midtpunktet 
for  Makkabæernes  heltemodige  Kampe,  det  gamle 
Modin.  Paa  denne  Hoj  har  vel  Afgudsaltret  havt 
sin  Plads ,  fra  denne  Høj  har  Præsten  Mattathias 
styrtet  det  ned;  her  levede,  kæmpede  baade  han 
og  hans  Heltesønner.  Fra  Latrnn  bliver  Vejen 
yderst  besværlig;  Fod  for  Fod  maa  Dyrene  arbejde 
sig  op  ad  den  stejle  Klippesti,  saa  gaar  det  ned  i 
Dalen,  saa  atter  opad,  indtil  det  højtliggende  Jerusalem, 
en  Stigning  af  over  1500  Fod.  Æslerne  vare  noget 
trætte,  vi  ikke  mindre,  alle  mulige  Stillinger  forsøgtes, 
snart  som  tilhest,  snart  paa  Siden,  snart  med  Benene 
næsten  om  Dyrets  Hals  ;  jævnlig  gik  vi  forud. 
Mukeren  begyndte  imidlertid  en  arabisk  Underhandling 
med  den  armeniske  Dreng,  fra  ham  gik  det  paa 
Fransk  til  mig.  og  jeg  maatte  da  meddele  mine 
sydtydske  Medrejsende,  at,  skulde  vi  naae  .Jerusalem 
i  Dag,  saa  maatte  vi  gjøre  Holdt  og  sanke  Kræfter 
i  den  nærmeste  Dal.    Ja  ja,   men  ikke  længe.    Endnu 

et  Blik  tilbage  over  Sletten.  Havet  fjernt  i  Vest, 
yderst  i  Synskredsen  Jaffas  gule  Klinter;  saa  rask 
ned  mod  Sa7is^  ned  hvor  Kamelerne  græsse  mellem 
de  spredte  Palmer.  Her  er  et  Slags  Holdested-,  hvor 
nogle  skidne  Maatter  indbyde  til  en  vederkvægende 
Hvile,  medens  vor  Vært  med  Turbanen  giver  Kaffen 
det  behørige  Opkog;  her  fortære  vi  vort  medbragte 
Mundforraad,  og  Æslerne  benytte  Lejligheden  til  at 
vælte  sig  i  Sandet,  med  Sadler  og  Tæpper  paa; 
ogsaa  Pakdyrene  vilde  gjerne  skure  Byrden  af  sig, 
og  jeg  kan  ikke  fortænke  dem  deri.  En  lille  Time, 
til  henad  6.  dvælede  vi  i  denne  venlige,  grønne  Dal; 
saa  gik  det  videre,  til  Landsbyen  el-Enab  —  maaskee 
det  gamle  Kirjat-Jearim ,  hvorfra  David  lod  Arken 
føre  til  Jerusalem  — ;  ved  Byens  Indgang  betydelige 
Ruiner  af  en  treskibet  Kirke,  St.  Jeremias,  fra  Kors- 
togenes Tid;  Loftsbuerne  støttes  af  massive,  prunk- 
løse Søjler.  Nu  er  Kirken  bleven  Stald,  som  Bethle- 
hems  Stald  er  bleven  Kirke.  Vejen  gaar  herfra 
igjen  et  Stykke  nedad  Bakke,  tidt  var  det  vanskeligt 
for  Dyrene  at  finde  Fodfæste  j^aa  de  glatte  Fjeldstier, 
helst  nu.  Solen  var  ved  at  gaa  ned.  En  dejlig  lille 
Dalkjedel,  med  maleriske  Ruiner  under  en  skyggefuld 
Terebinthe,  og  halv  skjult  af  Krat  og  Buske,  dannede 
en  velgjørende  Modsætning  til  de  tørre,  nøgne, 
graanende  Kalkklipper,  men  nu  blev  Stien  trangere 
og  trangere,  og  samtidig  blev  det  dunklere  og  dunklere. 
„Kan  vi  da  ikke  snart  øjne  Staden,  har  vi  langt 
tilbage?"  Et  Par  Timerstid.  lød  Svaret.  Var  det 
ikke  bleven  Maaneskin.  havde  Ridtet  været  saagodtsom 

umuligt:  men  Maanen  lyste  for  os,  Bjerg  op  og 
Bjerg  ned,  forbi  Resterne  af  et  gammelromersk  Kastel 
fra  den  jødiske  Krigs  Tid,  saa  over  en  Bæk,  der 
overstrømmede  den  af  Vinhaver  hegnede  Vej,  og  om 
hvis  grumsede,  lerede  Vand  vi  og  Dyrene  kappedes; 
det  var  Kolonieh^  hvis  Isavn  endnu  minder  om  den  af 
Hadrian  anlagte  romerske  Koloni :  den  sidste  Landsby, 
vidste  vi,  fer  Jerusalem,  men  et  godt  Stykke  Vej 
fra  den  hellige  Stad.  Uden  at  lade  os  standse  af 
en  vinkende,  med  Blus  og  Lamper  fantastisk  oplyst 
Teltlejr,  fra  hvilken  italienske  Velkomstord  lød  os 
imøde,  ilede  vi  med  anspændt  Higen  videre,  mest 
tilfods.  Hvor  underligt  i  den  tavse  Nat  paa  disse 
Apostlenes  Veje,  ja  disse  Herrens  Veje ;  her  har  Han 
vel  mødt  Disciplene  paa  Vandringen  til  Emmaus: 
raød  ogsaa  os.  Herre!  Vi  talte  kun  lidet  indbyrdes, 
af  og  til  brød  mine  Kammerater  Stilheden  med 
dæmpet  Psalmesang,  en  Hilsen  til  Jerusalem,  og 
snart  enedes  vi  Alle  om  Pilgrimssangen :  Dejlig  er 
Jorden;  jeg  kjendte  ikke  de  tydske  Ord,  men  Sted 
og  Stemning  gav  Ord.  —  See!  der  er  det  første 
firkantede  Vagttaarn ,  nu  kan  vi  ikke  have  langt 
tilbage!  Det  var  ogsaa  paa  Tiden,  det  lakkede  ad 
Midnat,  og  de  stakkels  Pakdyr  vare  saa  anstrengte 
og  overtrætte,  at  de  stoppede  ved  hverandet  Skridt 
for  at  strække  Bagbenene  en  Smule.  Og  her  er  det 
andet  Vagttaarn,  her  tilvenstre  skal  Wajsenhuset  ligge. 
Jerusalem  selv  var  ikke  at  see,  det  skjulte  sig  bag 
de  omgivende  Højder,  men  i  Staden  selv  kunde  der 
heller   ikke    være  Tanke    om   at  overnatte,    ved   Sol- 

nedgang  lukkes  Byens  Porte.  Et  Stykke  bag  de 
steenoragjærdede  Vinmarker  skimtedes  virkelig  en 
langstrakt  Bygning;  vi  udsende  en  Spejder,  og  Hunde- 
glam høres;  men  efter  nogen  Tids  tavse  Venten 
see  vi  ham  komme  tilbage.  Hundene  holdt  Gaarden 
i  Belejringstilstand.  Saa  dele  vi  os  i  tre  Partier, 
To  gjore  et  nyt  Forsøg  paa  at  raabe  Gaardens  Folk 
op ,  vor  armeniske  Dreng  gaar  selv  anden  til  nær- 
meste Vagttaarn  for  at  spørge  Vej ,  thi  Mukeren 
erklærer,  at  hans  Dyr  ikke  tør  experimentere  med 
Steengjærderne,  ialtfald  ikke  Pakdyrene;  den  ældste 
Missionselev  og  jeg  blive  ved  Hovedkvarteret  for  at 
holde  Oje  med  Driveren  og  Bagagen  og  der  oppebie 
vore  Udsendinges  Tilbagekomst.  Det  var  dødstille 
rundt  omkring  os ,  et  usikkert  Halvlys  hvilede  over 
Alt;  de  udmattede  Dyr  enten  lagde  sig  ned  eller 
hittede  sig  en  Tot  Græs,  vi  kunde  høre  dem  tygge, 
saa  tyst  var  det.  Jeg  saae  paa  Uhret,  Klokken  var  Et. 
Om  et  godt  Kvarteer  komme  vore  yngste  Spejdere 
tilbage  ,  ledsagede  af  tvende  vildt  udseende ,  til 
Tænderne  væbnede  Mænd,  med  lange  Flinter  og 
Hanen  spændt:  „her  er  usikkert,  vi  skal  følge  med, 
vi  vil  følge  med!"  Vor  ene  Kammerat,  der  med 
sin  lille  broderede  Hue  og  graa  Frakke  saae  ud  som 
„en  Eus",  der  har  rejst  sig  fra  sin  magelige  Sofa, 
sætter  sig  hen  paa  en  Steen  og  hvisker,  at  de  vist 
vil  slaa  os  ihjel,  det  kan  umulig  være  Soldater,  de 
har  baade  Pistoler  og  Knive:  jeg  trøster  ham  med, 
at  man  dog  ikke  plejer  at  hente  Røvere  i  Vagttaarne. 
En  underlig  Forhandling    begyndte    med    Armenieren 

og  mig  som  Dragomaner:  Hvad  vil  I  have  for  at 
vise  os  Vej  ?  —  Ingenting  have,  men  ikke  gaa  alene, 
vi  med!  Under  dette  Virvar  høre  vi  Eaab  og  Hunde- 
glam ;  en  hvid  Skikkels^e  kommer  nærmere  og  nærmere, 
det  er  „Husfaderen"  for  Wajsenhuset.  Folkene  ere 
endelig  komne  paa  Benene.  Den  værdige  Mand  hilser 
sine  unge  Disciple  med  et  christeligt  Velsignelses- 
Onske,  mig  byder  han  venlig  Husly  for  inat,  eller 
længere,  om  det  skulde  være;  Toget  sætter  sig  for 
sidste  Gang  i  Bevægelse,  med  de  overmaade  skikke- 
lige Baschi  Bozuk's  i  Spidsen ,  der  dog  ikke  finde 
det  under  deres  Værdighed  at  modtage  en  halv  Snees 
Pjastre  i  Drikkepenge.  Snart  ere  vi  inden  Døre 
ved  et  godt  Maaltid  Mad.  Og  saa  tilsengs;  tI  have 
været  paafærde  henved  tyve  Timer  itræk ;  Hvilen  er 
sød  og*Jerusalem  nær,  og  imorgen  er  det  Palmesøndag. 

„Jerusalem!" 

Ved  en  Verdensstad  jeg  stødte  fra, 
ved  en  Verdensstad  jeg  atter  lander; 
i  din  Psalmeklang  min  Rost  jeg  blander, 
Zion,  Moriah  og  Golgatha ! 

Zions  Bjerg,  hvor  Dalens  Konge-Hyrde 
vælted  fra  sit  Bryst  sin  Sjælebyrde 
til  sin  Harpes  Klang  i  mægtig  Bon! 

Moriah,  hvor  Mamres  Hyrde-Konge, 
gik  et  Faderhjertes  Fjed  saa  tunge, 
løfted  Kniven  mod  sin  Alders  Søn ! 

Grolgatha,  hvor  Faderen  for  Alle 
paa  sin  Eneste  lod   Smerten  falde, 
og  hvor  ingen  Vædder  skreg  iløn! 

Zion,  Moriah  og  Golgatha, 
Toner  i  et  evigt  Davids  Psalter, 
Stene  til  et  evigt  Herrens  Alter, 
hilst  af  Englenes  Halleluja: 

til  din  Alterfod  jeg  ydmygt  haster, 
paa  dets  Offerlam  min  Synd  jeg  kaster. 

II. 

Jordansletten  og  det  d^de  Hav. 

Om  Formiddagen  Palmesøndag  saae  jeg  den 
hellige  Stad  for  første  Gang.  Jeg  afleverede  rnine 
Brevpakker  i  Franciskanerklostret ,  jeg  fik  truffet 
Aftale  om  Optagelse  i  det  saakaldte  protestantiske 
Hospitium,  j'eg  var  tilstede  ved  Eftermiddags  -  Guds- 
tjenesten i  Christuskirken  paa  Zion.  Men  af  Jerusa- 
lem var  det  kun  et  flygtigt  Glimt,  jeg  fik  at  see. 
Alt  den  følgende  Morgen  skulde  nemlig  de  græske 
Pilegrimmes  store  aarlige  Karavane  afgaa  til  Jericho, 
Jordan  og  det  døde  Hav,  og  jeg  turde  ikke  lade 
den  sjeldne  Lejlighed  gaa  unyttet  hen.  Derfor  op- 
sætter jeg  Skildringen  af  Staden  og  dens  Omgivelsei", 
til  jeg  har  fæstet  Bo  derinde.  Endnu  denne  Nat 
tilbragte  jeg  ude  i  det  gjæ^^tfri   „Brødrehus". 

Mandag  Morgen  samledes  Karavanen  foran 
Stadens  østlige  Port,  Stephansporten;  en  uendelig 
Mylder  af  Ryttere  tilhest  eller  tilæsels,  dertil  en  Deel 
Muldyr  og  Dromedarer  som  Telt-  og  Pakdyr;  ikke 
blot  den  græske  Trop,  men  ogsaa  en  betydelig  mu- 
hammedansk  Karavane,  der  begav  sig  til  Nebobjerget. 
Da  „Brødrene"  fra  Wajsenliuset  og  jeg  ankom  fra 
vort  noget  fjerne  Stade  udenfor  Jerusalem,  gav  Pauke- 
slagerne fra  deres  puklede  Sæder  sidste  Signal  til  Op- 
brud, Fortroppen  vandt  sig  allerede  ned  over  de  stejle 
Skrænter  mod  Kedrons  torre  Bæk,  og  videre  stigende, 
op  langs  Oliebjergets  Rand;  vi  fulgte  med  og  befandt 


22 


os  snart  i  Togets  Midte.  Huulvejens  Skraaninger 
fra  Jerusalems  Mure  ned  mod  Dalen  vare  tætbefolkede 
med  hvidt  eller  broget  tilslørede  Kvinder  og  Bern, 
ogsaa  saas  utilhyllede  christne  Piger  fra  Staden  eller 
fra  Bethlehem  i  deres  klædelige  Dragt,  som  oftest 
blaa  Underklædning  med  langtnedhængende  hvidt 
Hovedklæde,  der  højner  sig  over  et  buet  Pande- 
smykke.  Ogsaa  i  selve  Karavanen  vare  mange 
Kvinder,  mest  tilæsels;  undertiden  bar  et  højt,  stærkt 
Muldyr  en  heel  Familie ,  Mand ,  Kone  og  Barn, 
Forældrene  anbragte  i  en  Slags  Hængegynge  hver 
paa  sin  Side,  Barnet  i  Midten.  Et  broget  Tros  af 
Mukere  og  Drivere  fulgte  med,  mest  tilfods,  Negere 
og  Arabere,  Asiater  og  Bulgarer;  En  med  Turban, 
en  Anden  med  det  ligesaa  hyppige  flerfarvede  Silke- 
klæde (Tarbuk),  her  en  Filthue ,  hist  en  Fez ;  Nogle 
med  Flinten  over  Skuldrene,  de  Fleste  kun  med  en 
Knortestav.  Blandt  hele  denne  græsk  -  østerlandske 
Yrimmel  sees  enkelte  Ryttere  i  europæisk  Ridedragt, 
kun  med  det  uundgaaelige  hvide  Klæde  om  Hatten, 
ogsaa  enkelte  Damer  tilhest,  blandt  hvilke  man  let 
kj endte  nogle  „vSostre"  eller  Diaconisser  fra  Kaisers- 
Avertli  paa  de  simple  blaa  Kjoler  og  hvide  Kyser; 
dette  af  den  orientalske  Mission  højt  fortjente  Søster- 
samfund tager  sig  i  Jerusalem  med  Iver  saavel  af 
Sygeplejen  som  af  den  kvindelige  Ungdoms  Opdragelse, 
uden  at  spørge  om  Barnets  eller  den  Syges  Tro. 
Hele  denne  vor  brogede  og  vidtspredte  Karavane 
vilde  imidlertid  lettelig  være  bleven  de    omstrejfende 

Beduiner  en  velkommen  Fangst,  hvis  ikke  den  græske 
Confessions  herværende  Hoved,  Patriarken  i  Jerusa- 
lem, betalte  den  tyrkiske  Pascha  for  en  passende 
Bedækning  af  det  irregulaire  Rytteri;  disse  Baschi 
Bozuk's  ere  prægtige  brune,  sortskæggede  Skikkelser 
i  flagrende  Burnus,  med  kostbart  Hovedklæde  af  tyk 
gul  Silke,  der  fastholdes  med  et  trindt  hvidt  Pande- 
baand  og  hænger  langt  frem  over  Kinderne,  medens 
de  lange  Fryndser  bagtil  næsten  naae  den  opstaaende 
blaauldne  Vuggesadel ;  de  havde  en  lang  selvbeslagen 
Damascenerflint  foi-an  sig ,  bag  sig  en  Karaltin, 
Pistoler  i  Sadelhylstret,  Dolk  i  Beltet;  nogle  forte 
den  lange  arabiske  Landse.  Denne  vor  maleriske 
Garde  fordeelte  sig  i  Toget,  Nogle  gallopperede  forud 
for  at  sondere  Terrainet,  Andre  sluttede  sig  til  Bag- 
troppen;  undertiden,  naar  vi  i  \idtspredte  Grupper 
togede  frem  i  et  udtørret  Flodleje  eller  paa  Bunden 
af  en  Dalkjedel,  saae  vi  en  Hvidkappe  paa  Fjeld- 
pynten hojt  over  os,  noget  uvisse,  om  han  ikke  drev 
sit  krigerske  Ilaandværk  paa  egen  Haand. 

Langsomt  svingede  det  lange  Tog  om  Olie- 
bjergets sydlige  Affald  mod  Ost,  efter  en  god  halv 
Times  Ridt  passerede  vi  en  lille  Landsby,  mellem 
hvis  usle  Leerhytter  et  Stykke  Taarni-uin  tildrog  sig 
Opmærksomhed;  Indtrykket  af  Hytternes  Fattigdom 
forhøjedes  kun  ved  de  ret  yppige,  skraanende  Haver, 
hvor  Granatæbletræerne  prangede  med  deres  purpur- 
røde Blomst;  det  var  Bethanien.  Hvor  smukt 
ligger  den    ikke  her,    Marthas    og    Marias  By,    hvor 

hyggeligt  kunde  her  være ;  men  de  lasede  arabiske 
Ungers  hæse  Skrigen  om  Almisse  (Bakschisch)  skal 
ikke  lettelig  fremmane  Mindet  om  Søstrenes  gjæstfri, 
fredelige  Hjem.  Man  påaviser  naturligvis  Lazarus' 
Grav,  vistnok  en  from  Opfindelse;  den  har  ikke 
Spor  af  Lighed  med  de  ellers  i  Jerusalems  Omegn, 
saavelsom  i  Ephraims  Bjerge,  hyppige  gammeljødiske 
Klippegrave;  i  hvert  Fald  har  det  i  Korstogenes 
Tid  over  Graven  oprejste  —  nu  ødelagte  —  Kapel 
tilbunds  forvirret  tlens  oprindelige  Udseende.  Fra 
Landsbyen  slynger  sig  den  bratte  Fjeldvej  ned  i 
Dalen  til  et  Vandingssted  ved  en  ødelagt  Khan ; 
saa  gaar  det  gjennem  den  trange,  sparsomt  bevoxede 
Dal  op  over  de  øde,  nøgne  Bjerge;  „Blodbjerget" 
hedder  det  nu  som  i  Josvæ  Dage,  og  sikkert  ikke 
uden  Grund.  Som  det  i  Parablen  hedder,  at  en 
Mand  „drog  fra  Jerusalem  ned  til  Jericho  og  faldt 
iblandt  Røvere",  kunde  det  hedde  endnu;  den  hele 
Vej  op  og  ned  ad  Fjeldstierne,  med  Huulveje  og 
pludselige,  bratte  Vendinger,  mørke,  ludende  Klipper 
og  trange,  udtørrede  Vandløb  synes  saare  skikket 
til  Overfald  og  Udi)lyndring;  gamle  Kastelsruiner 
over  et  af  Bjergpassene  betegne  tidligere  Tiders  Omhu 
for  at  sikkre  Forbindelsen  mellem  Hovedstaden  og 
Jordansletten.  Vejens  Beskaffenhed  førte  med  sig, 
at  vor  Karavane  bevægede  sig  fremad  i  spredte  Hold 
og  langt  udstykket  Linie;  hvor  en  snæver  Tværdal 
aabnede  sig  i  Nord,  saae  vi  Telte,  og  en  Beduin- 
schejk  med   østerlandsk  Værdighed    sidde    med   kors- 


25 


lagte  Been  paa  et  Tæppe,  der  var  udbredt  over  det 
afsvedne  Gronsvær,  medens  en  Neger  laa  paa  Knæ 
med  Ild  til  den  lange  Tschibuk;  „han  har  villet 
udspejde  Karavanens  Styrke",  hed  det  omkring  mig. 
Længere  fremme  kunde  vi,  naar  vi  var  tilvejrs, 
skimte  det  døde  Hav  ('som  forevrigt  alt  kan  øjnes 
fra  Oliebjergets  ostlige  Rygning)  som  en  blaa,  sol- 
belyst  Flade,  ogsaa  Jordan-Dalen  kom  os  nærmere 
og  lignede,  med  sit  spredte  Krat  i  den  hvidgule  Ork, 
et  tilfrosset  Sund  med  aabne,  morke  Vaager.  Endelig 
gik  det  for  sidste  Grang  nedad  Bakke  ^  Sletten  laa 
for  os  og  tillod  et  raskere  Ridt;  Dyrene  syntes  for- 
nøjede ved  at  faa  Lov  til  at  galloppere,  en  Hest 
i  min  Nærhed  gjorde  sig  gal,  slog  ud  af  Glæde, 
og  sparkede  mig  saa  eftertrykkelig  paa  Skinnebenet, 
at  jeg  bar  Mærke  deraf  i  meer  end  en  Maaned, 
til  engang  en  venlig  Munk  i  Nazareth  forærede  mig 
en  meget  probat  Saarsalve ;  men  Lejrpladsen  ved 
Jericho  var  i  Sigte  og  med  den  Kilde  og  Krat, 
snart  kunde  jeg  trække  min  Hest  tilvands  og  slippe 
dens  uldne  Tøjler. 

Da  mine  Venner  fra  Wajsenhuset  og  jeg  vare 
blevne  samlede,  opsøgte  vi  os  et  Hvilested,  og  da  vi 
ingen  Telt  førte  med  og  saaledes  maatte  berede  os 
paa  at  tilbringe  Natten  under  aaben  Himmel,  gjaldt 
det  at  vælge  med  Omhu;  vi  endte  under  et  værdigt 
Figentræ  ved  et  lille  Vandløb,  dog  ikke  stort  bedre  end 
en  Grøft,  tæt  ved  os  laa  nogle  aflæssede  Dromedarer. 
Vi  havde  imidlertid    ikke    været    her   ret   længe,    før 


26 


en  Europæer  i  fin,  hvid  Burnus  og  Ridepidsk  i 
Haanden  dukkede  frem  under  Grenene  raed  Raabet: 
„Nej.  mine  Herrer,  det  er  en  daarlig  Plads,  kom 
De  med  os,  vi  har  en  god  Madkurv ! "  En  god  Mad- 
kurv var  ikke  at  foragte,  Venlighed  i  fremmed  Land 
endnu  mindre;  vi  fulgte  med  gjennem  den  lange  Telt- 
række til  en  afsides  Plet,  der  kun  ved  Buskads  var 
skilt  fra  den  rindende  Bæk;  her  gav  vi  os  i  Arbejde 
for  med  Oxen  i  Haanden  at  hugge  et  Par  Løvhytter  ud 
i  det  stærkt  tornede  Nabka-Krat,  medens  Folkene 
A'are  ifærd  med  at  opslaa  tvende  smaa  Telte  paa 
Grønsværet.  Den  gjæstfri  Mand  var  en  ung  tydsk 
Kjøbmand  fra  Jerusalem,  dobt  Israelit,  Lowenthal 
er  hans  Navn ;  han  viste  mig  ved  senere  Lejligheder 
mangfoldige  Tjenester.  Dette  Kjobmandskab  er  omtrent 
den  hellige  Stads  eneste ;  det  er  gi'undlagt  fra  Basel 
og  arbejder  i  Missionens  Tjeneste;  af  Netto-Udbyttet 
bestrides  flere  Missions-Stationer  saavel  i  Palæstina 
som  i  Ægypten.  Dette  særegne  Forhold  har  Ind- 
flydelse paa  Valget  af  de  unge  Mænd,  der  skulle 
forestaa  Handelen  her;  jeg  fandt  dem  Alle  gjennem- 
trængte  af  større  Alvor  og  religiøs  Interesse,  end  man 
ellers  var  berettiget  til  at  vente,  de  dannede  i  saa 
Henseende  en  paafaldende  Modsætning  til  de  unge 
Kjøbmænd  i  Beirut,  hvem  et  godt  Bord  og  et  godt 
Spil  Kegler  syntes,  næst  Fordelen,  Livets  højeste 
Formaal.  Foruden  Lowenthal  bestod  hans  Selskab  af 
en  ung  Skoleforstander  fra  Jerusalem,  ligeledes  i 
Missionens  Tjeneste,   Kjøbmandskabets  Husholderske, 


en  Enke  fra  "Wiirtemberg,  hvem  det  lange  Ridt  ikke 
havde  været  nogen  stor  Behagelighed,  og  tvende  til 
Jerusalem  nysankomne  Diaconisser,  der  gjerne  udsatte 
sig  for  nogen  Anstrængelse  for  at  faa  den  hellige 
Flod  at  see.  Da  min  Yen  Kjobmanden  horte,  at  jeg 
var  Dansk,  varede  det  natin-ligvis  ikke  længe,  inden 
det  ulykkelige  slesvigholstenske  Spwrgsmaal  kom  paa 
Bane,  han  fandt  sig  godmodig  i,  at  jeg  erklærede 
mig  for  baade  „Inseldåne"  og  „Ultradane".  Men 
Forholdene  forte  snart  Ting  af  anden  Art  paa  Tale; 
efter  et  livligt  Maaltid.  hvor  Kjøbmandskarlen  Heinrich 
med  megen  Aktivitet  tilberedte  Kaffen  og  lystrede 
Ordrer  under  Benævnelsen  „  ædle  Menneskeven  I  ", 
indtil  han  endte  med  selv  at  sætte  sig  tilbords  — 
gik  vi  i  Forening  op  over  Teltbanken  til  „Erichas" 
gamle,  saakaldte  Kastel,  en  lille  lav  firkantet  Steen- 
bygning, fra  hvis  flade  Tag,  hvor  et  Far  Tyrker 
holdt  Vagt.  man  liar  en  god  Oversigt.  Nærmest 
ligger  den  elendige,  skidne  By's  tyve,  tredive  Hytter 
med  en  lille  Figenlund  og  et  Par  sparsomme  Agre; 
en  enkelt  Palme,  Ostens  om  ikke  Verdens  ædleste  Træ, 
minder  om  dot  gamle  Jerichos  Tilnavn  „Palmestaden". 
Og  heromkring  maa  det  Herodianske  Jericho  have 
ligget,  med  sit  Kastel,  sine  Paladser,  sin  Circus, 
sine  Huse,  der  vare  „fyldte  med  Kostbarlieder"; 
ogsaa  findes  endnu  nogle  Buer  af  en  romersk  Vand- 
ledning. Men  nu.  hvor  øde  !  For  en  Zachæus 
vilde  her  ikke  være  mange  Træer  at  vælge  imellem. 
Søger  Øjet  videre  ud  over  det  spredte  Krat,  ligger 
den    heje    langstrakte  Jordan-Dal   frit,    begrændset   i 

Vest  af  de  øde  Bjerge,  som  Traditionen  betegner 
som  Egnen  for  Jesu  Faste  i  Orken,  i  Ost  af  Moabs 
Bjerge  og  Skrænterne  hinsides  Floden;  i  Syd  skimtes, 
om  jeg  husker  ret,  det  døde  Hav  som  en  blank  Stribe 
i  den  gule  Sandslette.  Som  Dalen  i  Oldtiden  var  rig 
baade  paa  Korn,  Olie  og  Vin,  er  der  ingen  Sporgs- 
maal  om.  at  den  ved  rigtig  Benyttelse  af  det  forhaanden- 
værende  Vand,  al  Frugtbarheds  Moder,  kunde  gjen- 
vinde  sin  tidligere  Yppighed ;  den  korte  Tid  Mehemed 
Ali  var  Herre  i  Palæstina,  benyttede  han  blandt  Andet 
til  at  forsoge  med  Sukkerplantager  her  i  Egnen, 
og  Forsøget  vilde  udentvivl  her  i  dette  indelukkede, 
af  Solen  gjennemglodede  Dalbækken  være  lykkedes. 
Nu  er  Alt  ode,  men  det  vil  engang  blive  anderledes. 
Landsbyens  Schejk,  yderst  fattig  klædt  men  med 
Anstand,  og  hans  Kone  hilste  os,  da  vi  steg  ned  fra 
Taget,  naturligvis  for  at  bede  om  Bakschisch;  hun 
var  iført  en  lang,  blaa  Særk,  havde  Haaret  strittende 
frem  under  det  smudsige  Hovedslør  og  bar  det  saa 
hyppige  Pandebaand  af  Smaamønter  trukne  paa 
en  Snor;  det  hang  ned  over  Kind  og  Bryst  som 
Dingeldangel.  Da  vi  over  den  livlige  Lejrplads, 
der  med  sin  brogede  Vrimmel  af  Mennesker  og 
Dyr  kunde  minde  om  et  Marked,  vare  vendte 
tilbage  til  vort  lille  særlige  Leen  .  og  havde 
forvisset  os  om,  at  vore  Dyr  vare  godt  anbragte, 
søgte  vi  til  Aaen,  der  nu  henad  Aften  havde  gjen- 
vundet  lidt  af  sin  Kjølighed;  arabisk  Sang,  altid 
om  Allah  —  „Han  er  stor.  Han  er  god,  Han  er 
mægtig!"   —  ledsaget   af  Haandklap    og  Slag  paa  et 

Bækken,  led  fra  Lejren  over  til  os.  Og  saa  steg 
Maanen  over  Moabs  dunkle  Bjerge  —  aldrig  glem- 
mer jeg  det  Fredens  og  Højhedens  Billede,  som  den 
her  spejlede  sig  i  det  rindende  Vand  og  gav  Krattet 
Noget  af  et  nordisk  Foraars  lyse  Grønhed ;  saa  hvid 
og  saa  blank  og  saa  stor  har  den  ogsaa  lyst  for 
Apostlenes  Fødder,  naar  de  i  den  stille  Nat  vandrede 
med  Mesteren  over  disse  Sletter.  Jeg  sad  hensunken 
i  al  denne  Skjønhed  og  Fred,  da  man  kaldte  mig  til 
Nadver  i  Teltet.  Vi  istemmede  en  Psalme,  For- 
standeren fra  Jerusalem  holdt  en  kort  Bon,  og  vi 
begav  os  til  Ro.  Skjøndt  jeg  havde  belavet  mig  paa, 
i  Selskab  med  Oppasserne  at  tilbringe  de  faa  Timer 
til  Solopgang  med  en  Sadel  under  Hovedet  og  min 
Plaid  over  mig,  maatte  jeg  dog  være  Lowenthal 
taknemlig  for  hans  Tilbud  at  dele  Mændenes  Telt; 
Duggen  faldt  stærkt,  og  Natten  var  kolig  nok.  En 
af  de  tyrkiske  Baschi  Bozuk's  redte  sig  et  Leje  i 
vor  lille  Lejrs  Midte,  for  at  holde  Vagt. 

Klokken  4  Tirsdag  Morgen  steg  vi  tilhest 
igjen,  medens  Mukerne  blev  ved  Bagagen  og  Teltene. 
Det  gik  rask  henover  Slettens  Sand,  Araberne  mo- 
rede sig  med  at  udføre  en  Skinfegtning  {Dscherid)^ 
satte  i  strakt  Carriére  mod  hinanden,  svingende  de 
lange  Rørlandser,  hvis  Fjerbusk  bølgede  i  Luften, 
for  saa  i  et  Nu  at  standse ;  efter  halvanden  Times 
Ridt  i  østlig  Retning  fik  vi  Trægrupper  isigte,  snart 
var  vi  ved  Jordan.  Hvilket  Syn!  Flodens  aabne 
Bredd    fyldt   af  den  vrimlende  Skare  i  hvide  Daabs- 

klæder;  Nogle  styrte  sig  i  Floden,  andre,  baade 
Mænd  og  Kvinder,  ere  alt  derude  og  hjælpes  med 
at  modstaa  den  rivende  Strøm,  medens  de  dykke 
sig  tvende  Gange  i  det  hellige  Vand.  Det  er  ingen 
Daab ,  om  og  Neddyppelsen  hyppig  ledsages  af 
Korsets  Tegn;  Grækerne  betegne  denne  Paaskeskik 
som  „den  anden  Daab",  og  betragte  den  sikkert 
som  meer  end  Renselse  fra  Legemets  Ureenhed; 
Daabsklædet  skal  engang  være  deres  Liglagen.  Der 
er  vel  næppe  Een  i  hele  Karavanen,  som  ikke  bader 
sig  i  Flodens  gulige  Vande,  de  Fleste  holde  sig  tæt 
til  den  lerede  Bredd;  men  Negerne,  Kopterne,  Abys- 
sinierne,  hvoraf  ogsaa  Nogle  ere  med  i  Toget,  prøve 
Styrke  med  den  voldsomme  Strøm ,  tumle  sig  over 
til  den  modsatte  Bredds  fremspringende  Kratpynt, 
slaa  Bølgerne  med  skiftende  Omkast:  de  vilde  Dyr 
have  lært  dem  at  svømme;  dog  gaar  det  sjeldent 
af,  uden  at  En  eller  Anden  kommer  i  Livsfare. 
Jordan  har  paa  langt  Hold  kun  denne  aabne  Tilgang, 
„Pilegrimmenes  Vadested" ,  ellers  er  Bredden  tæt 
bevoxet  med  Tamarisker,  Vidiekrat  og  kæmpemæssige 
Rør,  skjondt  Vegetationen  kun  rækker  kort  ind  i 
Sandhavet;  til  Gjengjæld  er  Krattet  næsten  uigjennem- 
trængelig  tæt,  at  naae  et  fra  den  store  Stime  lidt 
fjernere  Punkt  af  Bredden  var  møjsommeligt   nok. 

Hvorvidt  Stedet  for  Josvas  og  Jødernes  Over- 
gang over  Jordan,  da  de  satte  den  første  Fod  i  det 
forjættede  Land  ,  skal  søges  her,  er  umuligt  at  af- 
gjore.     Dog   kan    det  ikke    have    været    saare  fjernt; 

en  af  de  Smaahøjder,  vi  have  i  ikke  lang  Afstand, 
bærer  endnu  den  Dag  i  Dag  Navnet  Galgala,  Bi- 
belens Gilgal  —  „Osten  for  Jericho"  (Josv.  4)  — , 
hvor  Israeliterne  lejrede  sig  efter  Overgangen.  Stedet 
for  Jesu  Daab  niaa  have  ligget  hojere  Nordpaa, 
mere  afsides.  Men  Floden  er  sig  selv ,  hist  Moabs 
eensformige  Klippemur,  her  Peræas  lave,  gnlige 
Skrænter;  der  have  de  forste  Christne  søgt  hen  for 
at  modtage  den  hellige  Daab,  have  ladet  sig  ned- 
dvppe  i  Strømmen  som  hine  Mænd  og  Kvinder,  og 
sikkert,  som  de,  iførte  den  lange  hvide  linnede  Kjortel. 
Derfor,  enten  jeg  kalder  mig  Græker  eller  Latiner, 
tager  Navn  efter  Paulus,  Johannes  eller  Luther,  kan 
jeg  ikke  dykke  mig  i  disse  Vande,  uden  at  gaa  til- 
bage til  den  Dag,  jeg  blev  dobt  i  den  Herre  Jesu 
Navn,  og  ikke  rejse  mig  uden  at  bede  Herren  hjælpe 
sit  urene  syndefulde  Barn  til  at  renses  for  alt  det, 
der  ikke  gaar  af  i  Vand,  og  om  Tiden  dertil  niaatte 
komme,  lade  mig  fornemme  lidt  af  den  Haandspaa- 
læggelsens  Kraft,  som  hørte  de  gamle  Tider  til,  selv 
om  jeg  i  Svaghed  skulde  fole  det ,  som  om  Herren 
lagde  sin  Haand  tungt  paa  mig. 

Da  vort  lille  Selskab  samledes  til  Maaltid  af 
Sadelposernes  Forraad,  lod  Karavanernes  Trommer 
atter,  og  den  store  Mængde  togede  tilbage  mod  Je- 
richo. Vi  derimod,  som  de  fleste  Fremmede,  satte 
os  efter  en  kort  Hvile  i  Bevægelse  mod  det  døde 
Hav  henover  den  døde  Slette;  kun  Sand  og  Stene, 
hist  og  her  en  lille  knoldet  Busk  eller  en  fattig,  af- 
sveden   Tue;    Solen    forfærdelig  brændende,    kun  ved 

at  vende  Hovedet  var  det  muligt  at  opfange  et  svagt 
lille  kjølende  Pust.  Endelig  ere  vi  ved  Maalet; 
denne  blanke,  blaa  So,  hvis  Baggrund  svinder  ud  i 
Taage,  hvis  Sider  dannes  af  en  tredobbelt  Række 
skovløse,  rødlige  Bjergaaser.  der  springe  frem  forbi 
hinanden  som  Coulisserne  paa  en  Scene,  —  det  er 
det  døde  Hav;  smukt,  men  uhyre  alvorsfuldt.  Jeg 
smagte  paa  Vandet,  det  er  salt,  beesk,  Læben  kom- 
mer i  Saar  derved;  Dyrene  rørte  det  ikke.  Vandets 
Beskaffenhed  tillader  ikke  Fisk  at  leve  deri;  derimod 
er  det  urigtigt,  naar  man  tænker  sig  Athmosphæren 
saa  forpestet,  at  ikke  Fugle  skulde  kunne  aande  her; 
man  har  seet  saavel  Svaler  som  Vildændei*.  Søen  er 
over  9  danske  jNIile  lang,  midtvejs  9  engelske  Mile 
bred;  medens  Dybden  i  den  større  nordlige  Hal vdeel 
varierer  fra  40  til  over  200  Favne,  bestaar  den 
sydlige  Deel  af  et  lavt  Saltmorads,  upaatvivlelig 
Bibelens  „Siddims  Dal";  Egnen  heromkring,  saavel- 
sora  den  hele  Indsænkning  (el  Ghor)  ligefra  Jordans 
Kilder  til  Orkenen  ned  mod  det  rode  Hav.  er  af 
fremtrædende  vulkansk  Charakteer,  rig  paa  Basalt- 
dannelser, varme  Kilder,  Jordbeg,  Salpeter  og  Svovl. 
Ogsaa  omtaler  den  jødiske  Historie  ikke  faa  Jord- 
skjælv;  det  sidste  af  Betydenhed  fandt  Sted  1837. 
Af  de  varme  Kilder  er  Kalirrhoe  ved  det  døde  Havs 
østlige  Bred  i  Oldtiden  bleven  benyttet  som  Sund- 
hedsbrønd:  Herodes  søgte  der  forgjæves  sin  Hel- 
bredelse; Kilderne  ved  Tiberias  Sø  (ikke  langt 
fra  Byen  af  samme  Navn),  som  baade  Plinius  og 
Josephus  omtale,  samle  endnu  om  et  smukt,  cirkel- 


33 


rundt  Marmorbassin  en  talrig  Flok  fra  fjerne  Egne; 
den  Tid  vil  sikkert  komme,  da  —  som  en  fransk 
Læge  udtrykker  sig  —  selve  det  døde  Hav  vil 
skaffe  en  Mængde  Mennesker  Livet.  Søen  og  dens 
Omgivelser  fortælle  om  vældige  vulkanske  Omvælt- 
ninger og  bekræfte  Sandheden  af  den  bibelske  For- 
tælling om  de  derværende  Byers  Tilintetgjørelse  „ved 
Ild  og  Svovl." 

Vandet  i  det  døde  Hav  er  som  bekjendt  af  en 
overordentlig  Tyngde  og  Vægtfylde;  derfor  er  det 
ingen  Overdrivelse,  at  man  ikke  kan  synke  i  det; 
Titus,  hedder  det,  lod  kaste  lænkede  Slaver  i  Soen, 
men  de  flød  ovenpaa.  Mangfoldige  have  erfaret 
dette  Vands  umaadelige  Bærekraft;  jeg  havde  ingen 
Lyst  til  selv  at  gjøre  Forsøget,  da  vi  ikke  havde 
noget  Jordansbad  ivente,  der  kunde  befri  os  fra  den 
klæbrige  Saltskorpe  og  de  andre  Ubehageligheder, 
som  følge  med  et  Bad  i  det  døde  Hav.  Rejsende, 
der  komme  fra  IMar-Såba,  besøge  forst  Saltsøen, 
siden  Jordan;  det  er  —  aandelig  talt  —  mange 
Menneskers  Vej ;  forst  ud  i  et  eller  andet  dødt  Hav, 
Forfængelighedens.  Egennyttens,  Sandselighedens,  saa 
hen  at  søge  Daabens  hellige  Flod,  og  see  at  faae  af 
os  Alt,  hvad  der  hængte  ved. 

Du   døde  Hav,   hvi   vinker  du 
som  Løn  paa  Dagens  Møje? 
Hvi  kalder   du.   hvi   blinker  du 
som  Ørkenlandets  Oje? 

Hvorniange  Kilder  du  har  slugt, 
og  om  du  blaaner  nok  saa  smukt, 
du  er  dog  Sodoms  beske  Frugt, 
som  Ganen  ej   kan  døje. 

Den  lyse  Himmel  taager  du 

bag  dine  Fjelde  vilde, 

kun  Salt  og  Svovel  koger  du, 

og  dræber  Dalens  Kilde ; 

saa  Blomsten  flyr  dit  golde  Sand, 

saa  Fisken  daaner  i  din  Strand, 

saa  mødig  Ganger  ved  dit   Vand 

sin  Tørst  tør  ikke   stille. 

Og  dybt  paa  denne  Kjedels  Bund 
sig  Sodoms   Grave  dølge , 
der  fløjter  ingen  Fuglemund 
med  Veemodssuk  i  Følge; 
lig  de  Fordømtes  Taareflod, 
kun  født  a£  Rædsel,   ej   af  Bod, 
gaar  over  Graven  tung  og  mod 
den  bittersalte  Bølge. 

O  Verdens  svigefulde  Lyst, 
hvad  Attraa  end  du  vækker, 
du  ligner  denne  falske  Kyst 
og  som  dens  Vande  gjækker! 
Et  Skjær  af  Himlen  laaner  du, 
men  kun  i  Frastand  blaaner  du: 
Den,   der  vil  lædskes,  haaner  du, 
og  Beeskhed  kun  ham  rækker. 

Farvel,  Farvel,  du  døde  Hav, 
saa  skjønt,   saa  tavst,   saa  øde   — 
er  jeg  som  du  en  kalket  Grav, 
behold  saa  du  det  Døde! 
Hist  under  Moabs  Fjeldekam 
alt  vinker  Jordans  Døbedara ; 
der  skal  min  Længsel  finde  ham , 
hvis  Bad  kan  igjenføde. 

—  Efter  et  temmelig  kort  Ophold  gjorde  vi  om- 
kring og  bevægede  os  i  meer  end  28  Graders  Varme 
tilbage  over  Sletten  til  Jericho-Lejren.  Da  vi  havde 
h^^let  lidt  ud  og  holdt  Maaltid,  var  Luften  svalere; 
nogle  af  vort  lille  Selskab  benyttede  denne  Dagens 
behageligste  Tid  til  en  Udtlugt  i  Vest.  En  lille 
Times  Ridt  ad  Stien .  der  slynger  sig  gjennem  det 
tætte  tornede  Krat,  bragte  os  til  den  skjønne  Sul- 
tanskilde  ved  Bjergenes  Fod  {ain  es-sultaji).  Den 
frembringer  en  Oase  i  den  omliggende  Ørk;  den 
skyldes  det  grønne  Krat,  vi  kom  igjennem.  Engang 
har  den  frembragt  saa  megen  Rigdom,  at  Antonius 
kunde  tillægge  Dronning  Oeopatra  Indkomsterne  af 
disse  Jerichos  Haver.  Kilden  selv  er  upaatvivlelig 
den  samme,  som  omtales  i  anden  Kongernes  Bog: 
hvis  bittre  Vand  Propheten  Elisa  gjorde  sundt. 
Fra  Højderne  over  Kilden  haves  en  herlig  Udsigt; 
her  havde  en  Engelskmand  opslaaet  sin  Lejr  under 
Fellahernes  Beskyttelse,  i  hvid  Beduinkappe  over  den 
røde  Garibaldiskjorte  stod  han  der  foran  Teltet.  Der 
var    imidlertid    kun    Tid    til    at    vexle     et    Par    Ord; 

Solen  var  ved  at  gaa  ned,  vi  maatte  tilbage.  Det 
tjørnede  Krat  tog  hvert  Ojeblik  Tag  i  os,  jeg  maatte 
tænke  paa  Absalon  og  hans  lange  Haar;  dog  varede 
det  ikke  længe,  inden  vi  herte  den  livlige  Larm,  der 
er  uadskillelig  fra  en  Lejrplads.  Ved  de  yderste  Telte 
opførte  de  arabiske  Piger  en  Dands ;  den  omstaaende 
Kreds  angav  med  Haandklap  |  Takt,  en  Pige  midt 
i  Kredsen  slog  paa  Tinkasserolle  og  reciterede  en 
lille  ofte  gjentagen  Strophe,  der  for  mine  Øren  klang 
omtrent  saaledes: 

Senere  bevægede  tvende  sig  i  Midten  i  korte, 
smukke  Sving,  og  med  Krumsabler  i  de  oprakte 
Hænder;  denne  krigerske  Dands  endte  med  et  Hyl, 
skingrende  som   utallige  Vægterpiber. 

Tidlig  til  Ro;  en  Time  efter  Midnat  skulde  vi 
tiltræde  Tilbagetoget.  Det  trak  lidt  længere  ud,  saa 
vi  noget  nær  var  det  sidste  Hold,  der  gjorde  Opbrud. 
Vi  havde  det  samme  fem,  sex  Timers  Ridt  at  til- 
bagelægge, som  forleden;  men  nu  i  Nattens  maane- 
lyse  Stilhed.  Bedækningen  var  forud,  saa  vi  hvert 
Øjeblik  ventede  at  hore  fra  Beduinerne,  thi  —  som 
det  hed  i  en  gammel  Folkebog  —  „then  Pelæ- 
grim,  som  sæg  skil  fra  sith  sælskab,  han  plæyær 
gærne  ath  fallæ  i  røffuæres  hænder" ;  men  Alt  gik 
lykkelig  og  vel:  de  eneste  Ryttere  vi  traf  paa,  var 
netop  en  Deling   af   de   tyrkiske  Ryttere,    der    havde 

gjort  Holdt  midtvejs  for  at  oppebie  Bagtroppen.  Mit 
lejede  Dyr  holdt  taalelig  godt  ud  med  mine  Led- 
sageres arabiske  Heste ;  men  mit  Been  smertede  vold- 
somt, saa  jeg  den  sidste  Timestid  foretrak  at  ride  i 
al  Ro  og  Mag  fra  Bethanien  til  Jerusalem.  Jeg  har 
senere  gaaet  den  samme  Vej  tilfods;  ingen  Vandring 
i  Palæstina  har  saa  levende  sat  mig  tilbage  i  de 
gamle  Dage.  Svinger  du  om  Oliebjergets  Pynt  ligger 
Josaphats  Dal  for  din  Fod,  fra  Kløftens  anden  Side 
knejser  paa  Templets  Plads  Omar-Moskeen  over  de 
taarnede,  tindede  Mure,  og  Jerusalems  meest  male- 
riske Deel  i  ejendommelig,  imponerende  Skjønhed. 
Plant  Palmer  hist  og  her.  omdan  den  islamitiske 
Helligdom  til  Kong  Herodes'  pragtfulde  Tempel,  saa 
kan  du  blande  dig  i  Skaren,  der  jubler  Ham  imøde, 
som  kommer  ridende  denne  Vej  sagtmodig  „paa  en 
Asenindes  Føl";  saa  kan  du  følge  ham  ned  over 
Dalen  og  op  mod  Jerusalems  Porte ,  forbi  den 
samme  Urtegaard,  hvor  han  nogle  Dage  senere  var 
den  eensomt  Ængstede. 


Bethanien. 

Paa  Oliebjergets  jævne   Skrænt, 
mod  Middagssolens  Straaler  vendt, 
du  hænger  som  en   Rede; 
ej   som  en  Rovfugls,  vild   og  styg, 
men  som  en   Svalerede   tryg, 
den  Alle  gjerne  frede. 

Sora  den  du  klinet  er  af  Leer, 
men  over  dig  det  blomstersneer, 
ja  fast  det  blorasterlyner, 
saatidt  Granatens  Lueblad 
med  Mandelblomsten  følges  ad 
i  hulde  Sommersyner. 

Kom,   gamle  Pilgrim,  hvil  dig  her! 

her  hvilte  Han  fra  Vandrefærd, 

hvis  Fodspor  du  vil  træde ; 

og  Bjerget  her,  hvor  Jesu  Ven  ^ 

i  Klippegraven  lagdes  hen, 

det  Bjerg  saae  Jesus  græde. 

Paa  sligt  et  løvrigt  Klippesprang 
har  Martha  staaet  mangen   Gang 
med  Haanden  over  Brynet; 
og  øjned  hun   ham  langvejsfra, 
hvor  ivrig  har  hun   sprunget   da, 
at  faa  sit  Bord  forsynet. 

Og  i  en  saadan    Urtegaard 
Maria  har  med  opløst  Haar 
for  Nattens  Stjerner  jamret: 
Ak,  havde  Herren  været  her, 
da  laa  vist  ej   vor  Broder  kjær 
saa  kold  i  Klippekamret. 

Men  nu  for  Graven  Jesus  staar. 
Han  kalder,   og  den  Døde  gaar 
Hnklædt  af  Hulens  Mørke; 

og  snart  han  sidder  med  tilbords 
som  Vidne  om  et  joi'disk  Ords 
guddommelige  Styrke. 

—  Hvi  tier  Sagnet  om  de  Tre, 

om  Lazarus  og  Søstrene, 

om  deres  Smil  og  Sukke; 

mon  den,  hvem  Herren  kaldte  frem, 

var  med  paa  Golgatha  blandt  dem, 

som  saae  Ham  Øjet  lukke? 

Og  mon   de  drog  i  Verden  ud 
med  Livets  store  Naadebud 
i  stærke,  glade  Hjerter?   — 
dog  har  vist  Tanken    ofte  vendt 
tilbage  til  den  stille  Skrænt, 
hvor  de  var  Jesu  Værter. 

Det  ønsker  jeg  min   bedste  Ven, 
et  Hjem   som  hint  Bethanien, 
hvor  Herren  var  som   hjemme; 
der  stænger  godt  for  Døgnets  Vind, 
men  villig  lukker  Jesus  ind 
og  lytter  til  hans  Stemme. 

Det  frelser  ej   fra   Suk  og  Savn, 
men  bæres  det  i  Jesu  Navn, 
da  er  der  Fred  i  Graaden; 
og  selv   om  Døden  isne  vil, 
den  lukker  kun  et  Øje  til, 
den  lukker  op  for  Naaden. 

III. 

Jerusalem. 

1.     Staden    og    dens    Minder. 

Da  Korsfarerne  —  denne  brogede  Skare  af  Fyrster, 
Riddere  og  Svende,  Præster  og  Munke,  vaabenlose 
Pilegrimme,  Kvinder  og  Børn  —  efter  utrolige  An- 
strengelser, efter  idelige  Kampe  med  Hunger  og  Hede, 
Pest  og  Fjendens  Sværd,  endelig  naaede  Hojsletten 
Nord  for  Jerusalem,  og  nu  den  hellige  Stad,  deres 
Vandrings  længselsfuldt  attraaedé  Maal,  laa  for  deres 
Ojne:  da  faldt  de  paa  Knæ,  omarmede  hinanden, 
kyssede  den  hellige  Jord  ;  raeer  end  een  Ridder 
afførte  sig,  trods  de  omsværmende  Saracener,  sine 
Beenskinner  og  Sko,  og  drog  videre  paa  bare  Fødder. 
Fra  hine  Højder  maa  ogsaa  det  middelalderlige, 
østerlandsk  krigerske  Jerusalem  med  sine  taarnkronede 
Mure,  sine  mangfoldige  Kupler,  Kirker  og  Spir,  have 
taget  sig  imponerende  ud,  og  med  det  fjerne  Oliebjerg 
til  Baggrund  frembragt  et  af  disse  Dobbelt -Indtryk, 
der  allerstærkest  bevæge:  hist  det  Bjerg,  Frelserens 
Fod  saa  ofte  havde  traadt,  her  Staden,  hvor  han 
led  og  døde  —  i  vantro  Fjenders  Vold.  Og  de 
samme  Følelser  —  om  end  i  forskjelligt  Maal  — 
ville  altid  rore  sig  hos  den,  der  første  Gang  skimter 
den  hellige  Stad,  om  den  ellers  for  ham  er  en  hellig 
Stad^).     Men  Minderne  maa  manes  frem;  ved  første 

^)  Selv  Araberen  kalder  den  altid  el-Kuds  o:  den  hellige. 

Øjesyn  er  det  nuværende  Jerusalem  en  orientalsk  By, 
som  saamange  andre,  og  allertarveligst  tager  den  sig 
ud  mod  Vest,  den  Side,  Nutidens  Valfarende  i  Regelen 
først  faa  at  see,  ogsaa  jeg,  da  jeg  om  Formiddagen 
Palmesøndag  fra  „Brødrehuset"  begav  mig  paa  Vej 
ind  til  Staden. 

Det  gik  først  gjennem  unge  Vinhaver,  hegnede 
med  Gja-rder  af  lose  Steen  ;  saa  over  en  muhammedansk 
Kirkegaard  med  Gravminder  som  et  Strygejern  sat 
paa  Kant;  dens  højeste  Punkt  bærer  et  lille  kuplet 
Kapel,  en  saakaldet  „Veli",  —  man  kan  træffe  saa- 
danne  i  de  odeste  Steenørkener,  i  Regelen  paa  høje 
Punkter,  hvor  de  kunne  sees  i  en  vid  Omkreds, 
og  som  oftest  rejste  til  Ære  for  en  eller  anden 
muhammedansk  Helgen.  Lidt  videre,  og  jeg  saae 
det  første  Glimt  af  Jerusalems  brunlige  Mure,  der 
fra  denne  Side  saagodtsom  skjule  Staden.  Tilvenstre 
havde  jeg  det  storartede  russiske  Anlæg,  der  skal 
optage  Patriarksæde,  Seminarium,  Kirke  og  Hospitium 
for  Bekjenderne  af  den  græsk  -  russiske  Confession, 
vidtløftige  og  møjsommelige  Byggearbejder:  af  de 
svære  Kalksteen,  der  benyttes,  kan  en  Dromedar  kun 
bære  to  eller  tre  ad  Gangen ;  tilhøjre  ligger,  overfor 
det  sidste  Vagttaarn ,  en  muret  Locanda  med  aabne 
Buer  ud  mod  Vejen.  Det  er  som  sagt  Lidet  eller 
Intet  af  Staden ,  man  seer  her  udenfor  Jaffa-Porten ; 
i  Vest  aabner  sig  Gihon-Dalen,  et  snævert  Dyb  med 
gulige  Skraaninger ,  tørt  og  kjedeligt  som  Landskab, 
hvert  Indtryk  ødelagt  ved  en  nybygget,  hæslig  Vind- 
mølle;   Skov    fattes,    kun    en    spæd  Morbærplantning 

paa  Dalens  anden  Side  giver  Løfte  for  Fremtiden. 
Anderledes  lidt  højere  oppe  paa  de  nordlige  Banker: 
der  skjelner  man  tydelig  Byens  højere  liggende  Partier: 
enkelte  Minareter  og  Consulaternes  vajende  Flag  bringe 
Liv  mellem  de  mange  hvidgule,  fladkuplede  Tage. 
Og  snart  vil  Øjet  dvæle  ved  den  hellige  Gravs  Kirke 
med  dens  underlig  udbuede  Kuppel ,  ved  Omar- 
Moskeens  ringformede  Halvmaane,  ved  den  jødiske 
Synagoges  flade  Kalksteens-Kuppel ;  de  fortælle  alle 
som  een  om  en  hellig  Stad,  hellig  for  alle  den  ene 
Guds  Bekjendere,  men  ogsaa  om  en  Tvedragtens  Stad, 
hvor  hver  gaar  sine  egne  Veje.  Ogsaa  tvende  Taarne 
ville  tildrage  sig  Opmærksomhed,  det  gamle,  kullede 
fra  Korstogenes  Tid  og  Davidsborgens  (Kastellets) 
endnu  ældre:  vistnok  det  „Hippiens",  som  Herodes 
havde  bygget  eller  dog  fuldfort,  og  som  Titus  lod  staa. 
Og  bag  Staden  skimtes  Oliebjerget  —  hvilke  Minder! 
Da  jeg  var  vel  indenfor  den  vinklede  Port, 
hvor  adskillige  tyrkiske  Soldater  paraderede  i  en 
noget  tillempet  europæisk  Jægeruniform:  grøn  Vaaben- 
frakke,  hvide  Beenklæder,  rød  Fez  med  Messingpul, 
skyndte  jeg  mig  først  til  Franciskanerklostret  og  fik 
mine  Brevpakker  rigtig  afleverede ;  i  Klostergaarden 
fandt  jeg  en  stor  Deel  af  den  franske  Karavanes 
Medlemmer  forsamlede,  mange  med  de  nys  indviede, 
flettede  Palmegrene  i  Hænderne;  de  kom  fra  Messen 
i  den  hellige  Gravs  Kirke.  Jerusalem  selv  er  fattigt 
paa  Palmer,  Grenene  komme  langvejsfra.  Jeg  saae 
i  Jaffa  meer  end  een  Aseninde,  aldeles  belæsset  med 
Palmegrene,    saa    kun    Hovedet    med    de    lange    Ører 

stak  frem  mellem  de  grønne  Vifter;  man  kan  ikke 
tænke  sig  noget  fredeligere  Syn.  Nu  skulde  jeg 
opsøge  det  saakaldte  protestantiske  Hospitium, 
men  det  var  ikke  saa  let  en  Sag;  jeg  forvildede  mig 
dybt  ind  i  det  jødiske  Kv'arteer,  og  lod  mig  lokke 
videre  og  videre  heelt  ud  til  de  Spedalskes  Hytter, 
hvor  den  Ulykkelige  ligger  afsondret  fra  Andre  og 
som  en  Lazarus,  hvis  Saar  kun  Hundene  slikke; 
med  modbydelig  hæs  Røst  anraaber'han  den  tilfældig 
Forbigaaende  om  Almisse,  rækker  den  knoklede  Haand 
frem  og  rasler  med  sit  Blikmaal.  Efter  nogen  Flakken 
om  hittede  jeg  dog,  med  Consulatsflagene  til  Vejvisere, 
tilbage  til  den  Plet,  jeg  var  gaaet  ud  fra,  fik  nogen 
Anvisning ,  gned  mig  gjennem  de  smalle  Bazarer, 
dem  en  læsset  Kameel  saa  omtrentlig  spærrer,  hjalp 
mig  tilrette  med  et  Par  italienske  Ord  og  et  Par 
tyrkiske  Pjastre ,  fandt  den  rigtige  Steentrappe  til 
det  rigtige  Hus,  kom  vel  inden  Døre  og  erfarede 
til  min  Glæde,  at  naar  jeg  vilde  tage  tiltakke,  saa 
var  der  Plads.  Jeg  havde  alt  længe  bort  dette 
Fremmedherberg  fordelagtig  omtale  som  i  enhver 
Henseende  at  foretrække  for  Klostrene  saavelsom  for 
de  meget  dyre,  efter  engelsk  Maalestok  indrettede 
Hoteller;  jeg  kom  nu  til  at  bo  der  næsten  en  Maaned 
og  maa  taknemlig  underskrive  dets  gode  Lov.  Det 
er  kun  lille,  kan  ikke  rumme  Mange  og  har  i  det 
Hele  noget  Patriarkalsk  i  sin  Indretning;  men  et 
moderne  Hotels  fordringsfulde  Tomhed  skulde  vanske- 
lig, især  i  disse  Omgivelser,  yde  et  Tilhold,  saa 
hyggeligt  i  sin  Tarvelighed,    saa  hjemligt    og    af  saa 

god  Tone.  Det  er  grundet  af  et  i  Tydskland  dannet 
Johanniter-Samfund,  der  som  Ridderordenen  af  samme 
Navn  tager  sig  af  Missionen  og  af  de  Fremmede  i 
Palæstina;  de  samme  Johannitere,  hvis  Sygepleje  i 
i 864  havde  saa  godt  et  Navn  i  Flensborg,  men  hvis 
Lazarether  i  den  nuværende  fransk-tydske  Krig  jævn- 
lig ere  blevne  omtalte  med  Misnøje.  Hospitiet  selv 
staar  under  det  preussiske  Consulals  Tilsyn  og  støder 
umiddelbart  op  til  dettes  Bygninger,  men  er  ifølge 
Statuterne,  mod  billigt  Vederlag  for  Kost  og  Betjening, 
aabent  for  Protestanter  af  alle  Nationer;  ved  det 
første  Maaltid  havde  jeg  til  Bordfæller  en  Englænder, 
en  Hollænder,  en  fransktalende  Armenier  og  tvende 
Tydskere.  Det  er  oprettet  i  et  steenbygget,  forhen- 
værende arabisk  Hus;  Stuen  er  Stald,  hvert  af  de 
tvende  Stokværk  har  —  som  endog  i  enkelte  romerske 
Huse  —  udenfor  Kamrene  en  lille  steenlagt  Plads, 
der  ikke  er  andet  end  det  nedenforværende  Rums 
flade  Tap-;  disse  Tage  ere  da  forbundne  med  Steen- 
trapper under  aaben  Himmel.  F'ra  det  øverste  har 
man  en  prægtig  Udsigt  over  den  bølgende  By  med 
dens  mange  spredte  Haver ,  hvor  her  en  Palmevifte, 
hist  en  Cypres  dukker  frem;  ogsaa  til  Oliebjerget, 
hvis  stejle  Stier  Øjet  kan  følge  gjennem  det  tynde 
Olivenkrat  heelt  op  til  Toppen,  hvis  tidligere  Himmel- 
fartskirke  har  faaet  Minaret  og  er  bleven  Moskee. 
Det  udbuede  Loft  i  flere  af  Rummene  dannes  af 
selve  det  langagtige  Kuppeltag;  Væggene  ere  for  det 
Meste  overhvidtede  for  desbedre  at  kunne  forraade 
Mosquiterne,    men  enkelte   Døre  have  endnu  fra  den 

forrige  Ejers  Tid  den  brogede  Blomstermaling  med 
tilhørende  Arabesker.  Den  første  Tid  (efter  at  jeg 
var  vendt  tilbage  fra  Udflugten  til  Jordansletten) 
bo'de  jeg  sammen  med  flere  Andre;  senere  fik  jeg 
mit  eget  lille  Kammer.  Spisestuens  Vinduer  vende 
ud  til  Consulatets  Have;  undertiden  stak  en  tam 
Gazelle  sine  slyngede  Horn  ind  til  os  og  glanede 
med  sine   skjønne   sorte  Ojne. 

Den  hellige  Gravs  Kirke  og  Tempelpladsen 
kommer  jeg  til  at  omtale  senere;  om  selve  Staden 
skal  jeg  fatte  mig  kort.  Jerusalem  er  som  bekjendt 
ligesom  Kom  bygget  paa  flere  Høje,  af  hvilke  Zion 
og  Moriah  ere  de  navnkundigste;  og  den  er  ligesom 
Stambul  omgiven  af  hyppig  taarnede  Mure.  Men 
medens  hine  berømte  Stæder  trods  Murenes  Afgrænds- 
ning  glide  temmelig  jævnt  over  i  de  omgivende  Sletters 
smule  Vover,  throner  Jerusalem  paa  bratte  Skrænter 
højt  over  Dalens  Dyb.  I  Nord  er  en  Deel  af  Staden 
—  landfast,  kunde  jeg  fristes  til  at  kalde  det,  med 
de  omliggende  Banker,  her  slog  •  ogsaa  Korsfarerne 
Lejr,  og  til  denne  Side  har  Byen  lettest  kunnet 
søge  Udvidelse;  i  Syd  og  Ost  derimod  og  tildels  i 
Vest  drao-e  Kedrons-Dalen.  Hinnoms-  os  Gihon-Dalen 
Jerusalems  naturlige  Grændser.  Disse  dybe  Kløfter 
give  den  hellige  Stad  en  uudslettelig  Ejendommelighed, 
noget  Kongeligt,  noget  Alvorsfuldt,  noget  Uforander- 
ligt. Af  Templet  er  ikke  Steen  paa  Steen  tilbage, 
af  selve  den  jødiske  Stad  saagodtsom  heller  Intet, 
Herrens  Straffedom  over  Staden  har  Ord  til  andet 
faaet  sin  Opfyldelse;    men  Højene    ere    ikke    sjunkne 

og  Dalene  ikke  fyldte.  Den  brede  Højde,  som  nu 
bærer  Kastellet,  det  armeniske  Kloster,  den  evangeliske 
Kirke:  det  er  hvad  Josephus  kalder  „Overstaden", 
det  samme  Zions  Bjerg,  hvor  David  havde  sin  Borg, 
og  hvor  senere  Herodes  lagde  sit  prægtige  Palads ; 
denne  Skraaning  gjemmer  nu  de  Christnes  Støv, 
dens  Pynter  have  engang  gi'emt  Judæ  Kongers  Grave, 
ogsaa  Davids  og  Salomos:  en  Moskee  betegner  det 
formeentlige ,  strengt  aflukkede  Sted.  Ja  —  for  at 
gaa  heelt  tilbage  —  dette  Zion  var  den  rette  Davids 
Stad  (2.  Sam.  5.),  det  første  Jerusalem,  som  han  vandt 
fra  Jebusiterne ;  maaskee  vilde  man  ej  gribe  fejl  ved 
at  betegne  nogle  raat  tilhugne  Trappetrin  paa  Klippens 
Side  som  tilhørende  denne  ældste,  jebusitiske  Tid^); 
hvor  naturligt,  at  man  allerede  da  har  hjulpet  paa 
Stejlheden ,  for  lettere  at  naae  ned  i  Dalen,  Og 
denne  end  stejlere  Høj  i  Øst,  det  er  Tempelbjerget, 
kan  kun  være  det  samme  Moriah,  hvor  Salomo 
byggede  Templet.  Og  hint  jævntrunde  Bjerg,  som 
danner  den  østlige  Grændsedals  fjernere  Væg,  kan 
kun  være  Oliebjerget,  Dalen  selv:  „Josaphats 
Dal",  dens  udtørrede  Bæk:  Kedron.  Disse  Ting 
ere  saa  uomtvistelige  som  Stedet  for  Capitol  eller 
Akropolis.  Man  kan  tvistes  om  Golgatha,  og  lade 
Mangt  og  Meget  staa  hen ,  Jerusalems  Grundrids  er 
den  Dag  i  Dag  væsentlig  det  samme  som  i  Jesu  og 
hans  Apostles  Dage.    Man  fejler  heller  ikke  meget  ved 


')  Dr.  Rosens    Antagelse;     Trinene   findes    i    det   armeniske 
Klosters  Have. 

at  henlægge  Pilatus'  prætorium  i  Nærheden  af  Stadens 
østlige  Port,  Stephansporten,  og  den  nuværende  tyrkiske 
Kaserne,  hvormed  ogsaa  det  sandsynlige  Udgangspunkt 
for  den  rette   „via  dolorosa"   vil  være  givet. 

En  ejendommelig  Localitet,  og  af  meget  gammel 
Oprindelse,  er  en  betydelig  Yandbeholdning  indenfor 
Byens  Mure,  almindelig  kaldet  Hiskias  (Ezechias') 
Dam^);  om  den  virkelig  hører  til  de  af  denne  Konge 
foretagne  Vandarbejder  (2  Krøn.  32,  30)  er  omtvistet. 
Det  er  et  firkantet  Bassin,  henved  120  Alen  langt, 
men  endeel  smallere,  og  faar  Vandet  tilfort  fra  Gihons 
Dal;  de  høje  omgivende  Huse  skjule  den  ganske, 
ved  et  Besøg  i  et  af  disse  bliver  man  højst  overrasket 
ved  at  see  udover  det  klare  Vandspejl,  af  hvilke  Murene 
dukke  op  som  Venedigs  Paladser  af  canale  grande. 
Det  er  Stadens  største  Vandbeholdning,  men  hvert 
Hus  har  nu  som  i  Oldtiden  sine  Cisterner;  endog 
under  Jerusalems  rædselsfulde  Belejring  var  der  kun 
liden  Vandmangel. 

Det  er,  som  det  vil  sees,  i  det  Store,  at  det 
gamle  Jerusalem  maa  manes  frem  for  Øjet;  træffer 
man  hist  og  her  i  dens  Gader  en  romersk  Bue,  kan 
man  være  temmelig  sikker  paa,  at  saadanne  Lev- 
ninger tilhøre  Hadrians  Stad ,  der  byggedes  halv- 
hundrede Aar  efter  Jerusalems  Ødelæggelse.  I  hen- 
ved firetusinde  Aar  har  der  været  Noget,  der  hed 
Jerusalem,    og   ingen    betydeligere  Periode  har  ladet 


')  Araberne     kalde     den    Birket    Eammam    el -Bålrak,     o: 
Patriarkens  Badedam. 

sig  ganske  og  aldeles  uden  Vidnesbyrd,  men  Resterne 
ere  dog  faa  og  smaa.  Staden  som  den  er,  er  en 
orientalsk  By,  i  Meget  som  de  andre :  Gaderne  snævre 
og  snavsede,  kun  hist  og  her  brolagte,  Bazaren, 
hvorigjennem  den  eneste  Færdsel  gaar,  fattig  og  smal, 
med  plumpe  Træskodder  for  de  daarligt  forsynede 
Boder ,  Husene  —  dog  i  Regelen  Steenhuse  — 
saagodtsom  uden  Vinduer,  ogsaa  uden  de  flettede 
Trægittre,  der  ellers  kunne  være  pyntelige  nok  og 
ialtfald  bringe  Liv  i  de  store,  døde  Murmasser. 
Tyrken  med  de  grove,  tidt  saa  oppustede  mongolske 
Træk  vralter  i  sin  lange  Slobrok  gjennem  Gyderne 
med  sin  ikke  mindre  lange  Tschibuk  frem  for  sig 
som  en  Basun;  Beduin-Schejken  brun,  for  ikke  at 
sige  sodet,  skarp  af  Profil,  med  Ild  i  Ojet,  gaar  sine 
faste  Skridt,  stolt  og  tavs,  med  kongelig  Holdning, 
selv  om  hans  Burnus  maatte  være  nok  saa  laset; 
Grækeren  med  sin  brune  Fez  over  det  glatte  Haar 
vimser  urolig  om :  mon  der  ikke  skulde  være  Affairer 
at  gjøre?  Den  gamle  polske  Jøde  i  sin  sorte  Talar, 
med  lang  Haarlok  hængende  ned  under  Peltshuen, 
drejer  om  Hjørnet  ind  i  Jodekvarteret  —  Fattig- 
kvarteret kunde  det  ogsaa  kaldes  —  hen  til  en  eller 
anden  Hytte,  hvor  han  vil  lægge  sig  til  at  dø,  thi 
dø  i  Zions  Jord,  det  er  det,  han  er  kommen  for. 
Mellem  dem  Præster  og  Munke,  Latinere,  Armeniere 
eller  Grækere,  snart  med  Filthue,  snart  med  Kalot, 
snart  tællende  paa  Rosenkrandsen,  snart  ilav  med 
de  nysankomne  Pilegrimme,  ikke  altid  i  den  meest 
uegennyttige  Hensigt;    saa    en    galloneret,    pragtfuldt 

væbnet  Consulats-Kavås  eller  en  noget  vildere  Collega, 
en  turkomannisk  Bar?chi-Bozuk ;  halvnogne  Neger- 
drenge, —  desbedre  tilslørede  tyrkiske  Kvinder  paa  de 
officielle  gule  Tøfler;  næst  dem  maaskee  en  Diakonisse 
eller  en  barmhjertig  Søster  med  sit  hvide  Lin ;  endelig 
et  Par  hvidhaftede  Franker,  hvert  Øjeblik  standsende 
for  at  see  tilhøjre  og  venstre :  see  det  er  via  dolorosa's 
Befolkning,  ogsaa  til  daglig,  men  fornemmelig  i 
Paaskeugen,  Via  dolorosa!  Herrens  Smertesvej  fra 
Domhuset  til  Golgatha!  Næst  Alt  hvad  der  ved  dette 
Navn  rører  sig  religiøst  i  En,  —  kommer  Du  ikke 
uvilkaarlig  til  at  tænke  paa  noget  uendeligt  Stille, 
stille  som  den  Tornekronede,  vi  saa  ofte  have  seet 
afbildet  segnende  under  sit  Kors,  —  hvor?  Paa 
denne  Vej!  Vi  see  de  grædende  Kvinder,  dem  til 
hvem  Herren  siger:  Græder  ikke  over  mig,  Jerusalems 
Døttre,  men  græder  over  Eder  selv  og  over  Eders 
Børn!  vi  høre  dem  klage,  men  det  er  os  en  stille 
Klage,  stille  som  den  Kirke  eller  den  Bibel,  i  hvilken 
vi  saae  Billedet.  Men  Stilheden  er  ikke  det  Sande. 
See  paa  Rembrandts  Billede  af  Jesus  for  Pilatus, 
see  den  støjende,  fanatisk  ophidsede  Hob,  disse  lov- 
lærde, fanatisk  hidsende  Pharisæere,  dem,  der  skjælde 
„Gudsbespotteren",  og  dem,  der  hviske  dem  Løsenet, 
dem,  derraabe  „Korsfæst!",  og  dem,  hvis  Echo  de  er, 
—  der  er  det  Sande.  Saadan  har  Optoget  været 
paa  via  dolorosa.  saa  larmende,  saa  broget,  saa  vildt ; 
kun  En  har  været  stille.  ..han.  der  ikke  oplod  sin 
Mund  som  et  Lam,  der  føres  til  Slagterbænken". 
Og  hvem  har  det  været,    disse  hujende  Skarer,    der 

kun  længtes  efter  at  svale  deres  Lidenskabs  Glød  i 
hans  dryppende  Blod?  Jøder  flest,  men  mange  Andre 
med  dem ,  thi  ogsaa  dengang  var  det  Paaskeuge : 
Græker  og  Romere.  Araber,  Folk  fra  Verdensstaden 
og  Folk  fra  Ørkenen.  Franker?  Ogsaa  Franker; 
Herodes  og  hans  Eftermænd  havde  Galler  og  Germaner 
nok  i  sin  Tjeneste.  Og  mellem  de  lasede  Drenge 
og  den  „Pøbel",  der  er  med  til  Alt,  Nogle  af  den 
lille  Flok,  der  elskede  ham,  de  troende  Kvinder  — 
lad  det  være  de  „barmhjertige  Søstre" !  og  fjernt, 
dukkende  sig  godt  tilside.  Enkelte  af  dem,  der  iaftes 
havde  siddet  tilbords  med  ham  ved  Paaskelammet  — 
lad  det  være  de  Enkelte  her  paa  Jerusalems  Gader, 
der  midt  i  det  store  Pilgrims-Tros  gaa  deres  stille 
Gang,  fordybede  i  de  hellige  Minder,  kun  lukkende 
Evangeliet,  for  til  Sammenligning  at  blade  i  deres 
eget  Hjertes  Bog.  Til  Pharisæerne  vil  det  ikke  være 
vanskeligt  at  finde  Modeller;  skinhellig  Fanatisme, 
ogsaa  i  Politikens  Tjeneste,  er  der  nok  af  paa  Paaske- 
markedet ogsaa  i  det  nuværende  Jerusalem.  Ja, 
jo  mere  Du  seer  paa  disse  Mennesker  —  gaa  hen 
at  see  dem  i  Gravkirken,  den  der  gjør  Fordring 
paa  at  omslutte  det  rette  Golgatha.  see  dem  om 
„Golgatha",  see  dem  i  hujende  Stime  om  Grav- 
kapellet Paaskeløverdap,  naar  det  gj ælder  „den  hellige 
Ild"!  —  jo  mere  du  seer  paa  disse  Mennesker  fra 
Davidsgaden,  fra  Bazaren,  fra  via  dolorosa,  desmere 
vil  du  i  dem  see  den  rette  brogede  og  larmende 
Staffage  til  „Stationerne",  til  Herrens  Lidelses- 
Vandring. 

Og  saaledes  er  det  til  en  vis  Grad  ogsaa  gaaet 
mig  med  Staden  selv. 

Naar  det  lakker  ad  Aften  ,  naar  Hyrden  er 
kommen  hjem  med  sine  Smaakid  under  Armen,  naar 
Janitscharmarschens  skingrende  Kobbertoner  ere  døde 
hen,  da  kaster  Staden  Tyrkeraasken,  og  et  andet 
Jerusalem  viser  sig,  et  andet  og  dog  det  samme. 
Moskeen  bliver  til  et  Tempel,  det  i  hvis  Haller 
Herren  allerede  sad  i  sit  tolvte  Aar.  det  mod  hvis 
Buegange  han  holdt  sit  Indtog  hin  første  Palme- 
søndag; —  paa  denne  brede,  aabne  Trappe  udenfor 
Kadiens  anseelige  Gaard  træder  Pilatus  ud,  og  en 
Anden  med  ham:  „see  hvilket  Menneske!"  —  Grav- 
kirken synker  i  sin  Grav,  og  en  aaben  Klippehule 
indtager  dens  Plads,  gjemt  i  den  fredelige  Urtegaard. 
Men  Forvandlingen  gik  lettest,  tilstaar  jeg,  naar 
jeg  ikke  havde   Staden  umiddelbart  for  Øje. 

Det  nuværende  Jerusalem  er  som  flere  andre 
østlige  Stæder  deelt  i  tre  Kvarterer:  et  for 
Muharamedanerne  (den  større  nordøstlige  Deel  af 
Staden  —  det  Meste  af  Akra-Hojen  — ,  foruden  den 
omfangsrige  Plads ,  hvis  Midte  indtages  af  Omar- 
!Moskeen  o:  Moriah),  et  mindre  for  Jøderne  (paa  Zions 
østlige  Affald),  endelig  de  Christnes  Kvarteer,  der 
omtrent  indtager  Stadens  vestlige  Trediedeel  fra  Nord 
til  Syd  —  saaledes  det  Meste  af  Zion  — ,  ligesom 
de  Christnes  Antal  omtrent  svarer  til  Trediedelen  af 
Jerusalems  henved  25,000  Indbyggere,  et  Tal,  der 
dog  ved  Paasketid  kan  voxe  til  det  Dobbelte.    Mellem 

4* 

det  jødiske  Kvarteer  og  Tempelpladsen,  o:  mellem 
Zion  og  Moriah,  løber  i  sydlig  Retning  en  smal  Dal, 
hvis  øvre  Løb  de  store  Grus-Opdyngninger,  Tiderne 
have  medført,  gjør  det  noget  vanskeligt  at  komme 
paa  det  Rene  med ;  den  betegnes  almindelig  som 
Josephus'  Tyropøon  (Ostelaver  -  Dalen)  ^ ).  Den 
snevre  Tndsænkning  fortsættes  udenfor  Staden,  indtil 
den  ved  Siloahs  Dam  udmunder  i  Kedron -Dalen. 
I  det  gamle  Jerusalem  har  der  over  Tyropøon  været 
spændt  en  Bro,  saa  at  Zion  og  Tempelbjerget  have 
staaet  i  umiddelbar  Forbindelse  med  hinanden ;  paa 
tvende  Punkter  af  Moriahs  Vestside  ere  ved  Ud- 
gravning Brobuer  blevne  synlige  2). 

En  Stad  som  Jerusalem,  der  siden  Davids  og 
Salomos  Dage  me^r  end  femten  Gange  er  bleven  ind- 
tagen af  Fjendehaand,  har  —  det  følger  af  sig  selv  — 


M  Dr.  Sepp  („Jer.  u.  d.  heil.  Land«,  2det  Bd.  XIX)  sætter 
derimod  Navnet  i  en  noget  dristig  Forbindelse  med  det 
phoeniciske  Tyros.  Andre  —  Rabbi  Schwarz  og  efter 
ham  F.  Bovet  („Voy.  en  terre  sainte",  141)  —  see  i 
Tyropæon  den  rette  „Hinnoms-Dal";  hvad  der  sædvanlig 
kaldes  saaledes,  skulde  da  være  Bibelens  „Rephaims  DaP, 
Kæmpedalen. 

2)  En  saadan  Bro  blev  sprængt  eller  afbrudt,  da  i  Aar  65 
f.  Chr.  Pompejus  indtog  Staden,  fra  en  saadan  tiltalte 
efter  Udbruddet  af  den  jødiske  Krig  Agrippa  den  Yngre 
Folket.  Den  vældige  Stump  Brobue  paa  Tempelmurens 
Vestside,  ikke  langt  fra  det  sydlige  Hjørne,  kaldes  som 
oftest  Robinsons  Bro  efter  den  lærde  Amerikaner,  der 
først  gjorde  opmærksom  paa  den;  der  er  fundet  en  anden 
længere  mod  Nord  saavelsom  tilsvarende  Fundamenter 
paa  Zions-Siden. 

til  forskjellig  Tid  havt  forskjelligt  Omfang  og  Be- 
grændsning;  alligevel  har  det  meest  været  mod  Nord 
at  Muren  har  videt  sig  ud  eller  trukket  sig  sammen, 
fordi,  som  berørt,  i  Ost,  Syd  og  tildeels  i  Vest  de 
omgivende  Daldybder  drage  Stadens  naturlige  Grænd- 
ser:  kun  Moriahs  Fremspring  (Opbel),  og  Zions  sydlige 
Affald,  der  begge  nu  ligge  udenfor  Muren,  have  til 
en  Tid  været  inddragne  i  dens  Kreds.  Da  Titus 
belejrede  Staden  havde  Jerusalem  større  Udstrækning 
end  nu;  det  Jerusalem  derimod,  der  saae  Frelseren 
lide  og  dø,  har  efter  al  Rimelighed  været  noget 
mindre  end  det  nuværende,  hvis  Mure  —  Soliman 
den  2dens  Værk  —  først  skrive  sig  fra  Reformations- 
Aarhundredet.  Mellem  de  mangfoldige  Belejringer, 
Staden  har  været  udsat  for,  er  der  to,  der  af  sig 
selv  hæve  sig  frem  som  store  verdenshistoriske,  eller 
om  man  vil  kirkehistoriske  Begivenheder:  Titus'  Be- 
lejring Aar  70,  der  endte  med  Jerusalems  Odelæggelse 
i  særlig  Betydning,  Korsfarernes  1099,  der  for  en 
Stund  rejste  en  christen  Kongethrone  midt  i  det  alt 
længe  arabisk-muhainmedanske  Land.  Lad  mig  dog 
her  mellem  de  mange  tidligere  Erobringshære,  der 
have  slaaet  Lejr  udfor  den  hellige  Stads  Mure,  frem- 
drage Billedet  af  en  fra  den  gamle  Tid,  fra  Judæ 
Kongers  Dage.  Det  var  i  Kong  Hiskias  Tid,  at 
Sancherib,  Kongen  af  Assyrien  drog  ind  i  Judæa, 
lejrede  sig  mod  de  faste  Stæder  og  tænkte  at  rive 
dem  til  sig.  Hiskia  befæster  Jerusalem  efter  Evne, 
sine  Krigs  Overster  og  Folket  taler  han  til  som  en 
Konge,  der  veed  sig  i  Pagt  med   „den  levende  Gud" : 

„Værer  frimodige,  og  værer  stærke,  frygter  ikke  og 
ræddes  ikke  for  Kongen  af  Assyrien,  ejheller  for  al 
den  Hob,  som  er  med  ham;  thi  der  er  en  Større 
med  os  end  med  ham!"  Saneherib  spotter  dem  og 
deres  Gud;  han  slaar  sin  vældige  Lejr  udenfor  Stadens 
Mure,  ikke  længere  borte  end  at  Assyrerne  kunde 
raabe  deres  Haansord  og  Trusler  op  til  dem  paa 
Murene.  „Men  Kong  Hiskia  og  Jesaia,  Propheten, 
bade  derimod  og  de  raabte  til  Himlen.  Og  Herren 
sendte  en  Engel  og  han  udslettede  alle  de  vældige 
Stridsmænd  og  Fyrsterne  og  de  Øverste  i  Kongen 
af  Assyriens  Lejr;  og  han  drog  tilbage  til  sit  Land 
med  Blusel,  og  der  han  gik  ind  i  sin  Guds  Hus, 
da  fældede  hans  egne  Sønner  ham  der  med  Sværd." 

Sancheribs  Undergang. 

Efter  By  ion. 

Som  en  Ulv  over  Hjorden  Assyreren  faldt. 

og  det  straaled  af  Purpur  og  Guld  overalt, 

og  det  blinked  fra  Spyd,  som  naar  Stjernerne  strø 

deres  Sølv  i  den  natblaa  Genezaret  Sø. 

Og  som  Løvet  i  Skoven,  hvor  Blomsterne  lee, 
var  ved  Solfald  hin  Hær  med  dens  Faner   at  see, 
oo'  som  Løvet  i  Skoven  ved  stormende  Høst 
laa  ved  Morgen  hin  Hær  visnet  hen  og  opløst. 

Thi  med  Storm  under  Yinge  Dødsengelen  skred, 
Og  han  aanded  sit  Pust  over  Fjenderne  ned; 
og  den  Sovendes  Oje  blev  dødsens  og  stivt, 
og  hvert  Hjerteslag  tav  for  hans  Aandepusts  Gift. 

Og  med  udspilet  Næsebor  Gangeren  laa, 
men  dens  Aandedræts  Bølger  ej   stoltelig  gaa, 
og  paa  Græstørven  Skum  fra  dens  gispende  Stønn, 
hvidt    og   koldt,  som  det  stænker  fra  Brændingens 

Dønn. 

Og  der  laa  dens  Rytter  fordrejet  og  kold, 

med    Dugg    paa    sit  Bryn,    og    med  Rust    paa    sit 

Skjold, 
og  hvert  Banner  er  eenligt.  hvert  Telt  uden  Gjæst, 
og  hver  Landse  uløftet,   Trompeten  ublæst. 

Og  Assurs  Enker  jamre  ved  Nat  og  ved  Dag, 
og  i  Ba'lstemplet  Gudestotten   synker  i  Kvag; 
og  al  Hedningens  Magt,  som  ej  Sværdod  fik  see,  — 
et  Blik  af  Herrens  Oje,   og  den  smelted  som  Snee. 


2.    Den   hellige  Gravs  Kirke. 

Mit  første  Besøg  her  gjorde  jeg  Langfredag 
Formiddag.  Seer  Kirken  alt  udenfra  med  dens  gamle, 
haardt  medtagne,  kullede  Taarn ,  sprukne  Kuppel  og 
uregelmæssige  Sammensætning  paa  eengang  ærværdig 
og  frastødende  ud,  saa  forstærkes  det  blandede  Ind- 
tryk ved  hvert  Skridt  i  dens  Indre.  Pladsen  foran 
Kirken  er  som  en  lukket  Borggaard,  men  ingen  Port, 
kun  to  lave  Døre,  saa  lave  at  de  tvinge  til  at  bukke 
sig  for  Helligdommen,  føre  derind  fra  de  tilstødende 
Gyder  (af  hvilke  den  ene  gjemmer  den  godt  vedlige- 
holdte Portal  af  Johanniterriddernes  fordums  Palads). 

Den  var  opfyldt  med  en  broget  Mængde,  baade  Mænd 
og  Kvinder,  der  have  gjort  dens  Steenfliser  til  deres 
Torvestade  og  med  megen  Driftighed  falbyde  Rosen- 
krandse  af  Olie-  eller  Cedertræ,  endvidere  Ringe  eller 
Smaakors  al  den  sorte,  bløde,  saakaldte  Moses-Steen, 
eller  Perlemors  -  Billeder  ,  bibelske  Fremstillinger, 
skaarne  i  Bethlehem,  for  hvis  overvejende  christne 
Befolkning  disse  Fabrikata  ere  en  væsentlig  Indtægts- 
kilde; ogsaa  Sukkergodt-Sælgere  lode  sig  see,  med 
Bakken  paa  Hovedet  og  deres  transportable  Trefod 
i  Haanden.  Mellem  hele  denne  kjebslaaende  Skare 
tumle  sig  legende  og  skrigende  mange  græske  og 
armeniske  Drenge  med  en  Smule  Posebuxer  og  Fez; 
vore  hjemlige  Chordrenge,  der  mens  Præsten  præker 
faae  sig  et  Slag  Klink  opad  Kirkemuren,  ere  —  mod 
hine  —   Sinker  i  at  støje. 

Gjennem  den  middelalderlige  Indgangsports  tre- 
dobbelte Søjlevagt  er  det  endelig  lykkedes  mig  at  naae 
indenfor  Kirkens  Mure.  og  hvad  er  det  Første  jeg  seer? 
De  vagthavende  Tyrker,  der  med  Piben  ved  Siden, 
fra  deres  Divaner  iagttage  den  fremmyldrende  Mængde, 
i  Grunden  sindigere  og  mindre  spodsk  end  der  var 
Anledning  til;  thi  den  sørgelige  Sandhed  er,  at, 
holdt  ikke  Tyrkerne  Vagt,  saa  kom  de  christne 
Partier  op  at  slaas,  og  det  for  Alvor.  Kirken  selv 
med  dens  mange  store  og  smaa  Afdelinger,  med 
denne  brogede  Masse  Altre,  Chor  og  Kapeller,  er 
et  tro  Billede  af  denne  Partiaand;  det  kuplede  Rum 
om  selve  det  hellige  Gravkammer  tilhører  i  Fælles- 
skab    samtlige      udenfor     Protestantismen      staaende 

Kirkepartier:  her  mødes  de,  og  det  er  smukt  at  de 
mødes;  men  de  har  længe  modtes  paa  vaadt  og 
snavset  Gulv,  under  gjennemhullet  Loft,  fordi  den 
Ene  ikke  vilde  tillade  den  Anden  at  reparere,  det 
kunde  føre  Ejendomskrav  med  sig.  Her  er  altsaa 
Hovedkirken  og  her,  sige  Katholikerne.  her  er  Christi 
Grav.  Gaa  ind  i  denne  lille  Marmorbygning  midt 
under  Kuplen,  arbejd  dig  gjennem  dine  tæt  sammen- 
pakkede Troesbrødre,  de  Brogede,  de  Snavsede,  de 
Røgelseduftende ;  lad  dig  trykke,  vrid  dig  frem  gjen- 
nem det  saakaldte  Englens  Kapel  —  saa  vil  du 
gjennem  en  Dor  naae  til  det  indre,  et  Par  Alen 
brede  Rum :  under  dets  Marmoralter  er  Graven,  her 
lagdes  den  Korsfæstede;  og  det  vrimler  med  Guld- 
og  Sølvlamper  til  Ære  for  Ham,  som  hverken  havde 
Solv  eller  Guld. 

Til  Kuppelbygningen,  Rotunden,  hvor  ogsaa 
Kopter  og  Abyssinier  have  et  Par  tarvelige  Smaa- 
kapeller.  slutte  sig  de  enkelte  Confessioners  Kirker: 
den  store,  hesteskoformede  græske  Afdeling,  rigt  for- 
gyldt, overlæsset  med  Lamper  og  Sølvæg,  prangende 
med  smagløse  byzantinske  Billeder  og,  som  de  større 
græske  Klostre,  udstyret  med  en  pragtfuld  Thron.stol 
for  Patriarken;  en  rund  Marmorplade  i  Gulvet  an- 
giver Jordens  formeentlige  Midtpunkt;  —  dernæst 
Latinernes  Kirke  med  store  udskaarne  Messebogs- 
Stole  som  i  St.  Peterskirkens  Baptisterium,  her  paa- 
vises  et  Stykke  af  den  Søjle,  ved  hvilken  Christus 
hlev  hudstrøgen;    den  anden  Halvdeel  findes  i  Rom, 

hedder  det,  men  er  uheldigviis  heel  og  holden  '  j ;  — 
endelig  en  Uendelighed  af  større  og  mindre  Kapeller, 
hvis  Besiddelse  Grækere  og  Latinere,  Kopter  og 
Armeniere  have  deelviis  eller  i  Fællesskab;  endogsaa 
af  een  og  samme  Steen  eje  flere  Parter  hver.  sit 
Stykke.  Saa  er  der  endvidere,  kunde  man  sige,  en 
O  V  e  r  k  i  r  k  e  og  en  U  n  d  e  r  k  i  r  k  e ,  kun  ikke  over 
hinanden;  hin  Syd  for  Hovedkirken  og  meget  mindre 
af  Omfang,  er  det  egentlige  Golgatha,  Calvariebjerget. 
til  hvilket  tvende  Trapper  fore  op  fra  Kirkens  Forhal ; 
Kryptkirken,  i  Ost,  denne  labyrinthiske  Kirkes  tredie 
Afdeling,  omslutter  de  Steder,  hvor  efter  Legenden 
Kejserinde  Helena  fandt  Herrens  og  Røvernes  Kors; 
man  befinder  sig  her  en  Snees  Alen  under  Hoved- 
kirkens Gulv  og  har  det  raa  Klippeloft  over  sig.  Her 
er  stillere  og  fredeligere  end  ovenpaa;  Murene  her 
ere  stadig  fugtige  af  en  nærliggende  Cisterne:  det  er 
Klippen  der  græder,  siger  den  fattige  Pilegrim,  thi 
her  laa  Lidelsens  Kors.  Hvor  røi*ende  og  uskyldigt! 
og  rørende  er  det  i  Sandhed  at  see  dem  vandre  fra 
Alter  til  Alter,  kysse  Stenene  og  plante  et  spædt 
lille  Voxlys.  Det  var  mig  det  eneste  Sted,  hvor 
Tanken  kunde  faa  Lov  til  at  gaa  tilbage  til  Kors- 
fæstelsens Time  og  kalde  Golgatha  frem  af  Virak- 
skyernes blændende  Taager. 

Hvorledes  forholder  det  sig  nu  med  Golgatha 
og  den  hellige  Grav?  Var  Graven  virkelig  her?  Oni 
den    var   her,    da  have  Grækere  og  Romere  —  som 

')  Th.  Petersen:  Et  Besøg  i  Jerusalem. 

altid  —  gjort  Alt  for  tilbunds  at  udslette  hvert  Spor, 
der  kunde  hjælpe  Phantasien  eller  støtte  Erindringen: 
overdænget  med  Sølv  og  Guld,  ruttet  med  Marmor 
og  Farver,  gjort  en  Klippegrav  til  Kapel,  som  de  i 
Bethlehem  have  gjoi't  et  Kapel  til  en  Marmorstald. 
De  føre  Pieteten  for  alle  hellige  Minder  saa  vidt,  at 
de  modarbejde  deres  egen  Hensigt:  „man  seer  jo 
aldrig  Noget  I"  raaber  forbittret  en  fransk  Katholik 
ved  Synet  af  den  Grav,  som  han  ikke  seer.  Men 
er  her  Skuet  for  rigt  og  stateligt  og  just  derfor  for 
fattigt,  saa  er  Tallet  paa  de  hellige  Steder,  hvis 
Identitet  det  ikke  falder  nogen  god  Katholik  ind  at 
tvivle  om,  saa  uhyre  stort  og  præsenteres  med  en 
saa  uhyre  Sikkerhed,  at  man  saare  let  faar  Mistanke 
mod  dem  alle  tilsammen.  Som  det  mathematisk  og 
logisk  gj ælder,  ikke  at  bevise  for  meget,  gj ælder  det 
her  om  ikke  at  vise  og  forevise  for  Meget.  Men 
hvad  vide  ikke  Munkene  Besked  med?  Ønsker  jeg 
at  vide,  hvor  Hudfiettelsen  fandt  Sted  —  det  var 
her  inde  i  dette  latinske  Kloster;  eller,  hvor  Cimon 
af  Cyrene  tog  Korset  op  —  behag  at  følge  et  Stykke 
op  ad  Gaden,  det  var  henne  i  det  Hjørne;  eller  har 
du  Lyst  at  see  det  Hus,  hvor  Jerusalems  Skomager 
bo'de  —  her  paa  højre  Haand,  det  tilvenstre  var 
den  hellige  Veronikas.  Kommer  du  til  Bethanien 
og  har  Lazarus  i  Sind  og  Tanke,  skal  du  ikke  gjøre 
dig  den  Ulejlighed  at  tænke  videre  over,  hvor  eller 
til  hvilken  Side  Klippehulen  kunde  have  været  — 
den  er  her,  her  ganske  præcis,  nede  i  den  Cisterne, 
tolv    Trin   ned.      Og   saaledes   overalt,   i   Jerusalem, 

Bethlehem,  Galilæas  Bjerge.  Spørgsmaalet  om  den 
hellige  Gravs  Ægthed  er  saa  omtvistet  som  Spørgs- 
maalet om  Retningen  af  Jerusalems  Mure  paa  Jesu 
Tid,  et  Stridspunkt,  hvormed  det  nøje  hænger  sammen. 
Da  Titus  lagde  sig  for  Jerusalem  havde  han  tre  Mure 
at  gjennembryde.  Den  yderste  af  disse,  „den  tredie", 
skrev  sig  fra  Kong  Agrippas  Tid,  blev  først  opfort 
en  halv  Snees  Aar  efter  Jesu  Korsfæstelse ');  men 
nu  „den  anden",  den,  der  var  Jerusalems  Ydermur 
i  Nordvest  paa  den  Tid  Pilatus  var  Landshøvding? 
hvorledes  har  den  gaaet,  hvorfra  og  hvortil,  i  hvilken 
Buelinie?  Har  den  —  saaledes  som  Robinson  vil  — 
omspændt  ikke  blot  den  saakaldte  Hiskias  Dam,  men 
ogsaa  den  hellige  Gravs  Kirke,  da  har  denne  og 
dermed  baade  dens  Grav  og  dens  Golgatha  ligget 
indenfor  Muren;  men  da  er  ingen  af  dem  ægte,  thi 
at  begge  have  ligget  udenfor  det  daværende  Je- 
rusalems Mure,  om  end  i  Nærheden,  derom  kan  med 
Evangeliets  Angivelser  for  Øje  ikke  rejses  grundet 
Tvivl.  Kan  derimod  den  anden  Murs  Løb  og  Ret- 
ning, uden  at  man  kommer  i  Modstrid  med  de  af 
Josephus  givne  Data,  konstrueres  saaledes,  at  Kirken 
vilde  falde  udenfor  Linien,  da  vilde  den  katholske 
Tradition     deri    have    en    betydningsfuld    topografisk 


*)  Hvorlangt  den  har  vundet  sig  mod  Nord  vides  ikke  med 
Vished,  Mange  have  tænkt  sig  den  nuværende  Stadmur 
bygget  i  samme  Linie  og  derved  Resterne  af  hin  bleven 
usynlig,  men  ved  Kapitain  Wilsons  Udgravninger  Nord 
for  Staden  i  1865  synes  det  godtgjort,  at  Agrippas  Mur 
har  gaaet  nordligere. 

Styrkelse.  Det  er  dette  Robinsons  Modstandere 
(Williams  o.  A.)  have  forsøgt,  der  er  dem,  der  have 
meent  at  kunne  paavise  synlige  Spor  af  den  om- 
tvistede Mur,  og  det  saadanne,  der  vilde  afgjore 
Spørgsmaalet  til  Gunst  for  de  af  dem  opstillede 
Paastande,  men  Sporene  ere  meget  tvivlsomme. 

Hvilken  er  da  Traditionen?  lad  os  høre  hvad 
Historien  melder  om  Gravkirkens  Tilblivelse.  Da 
Kejser  Hadrian,  hundrede  Aar  efter  Korsfæstelsen, 
paa  det  gamle  Jerusalems  Ruiner  byggede  sit  Ælia 
Capitolina,  meente  han,  hedder  det,  at  kunne  ud- 
rydde Christendommen  ved  at  vanære  Stedet  for  de 
Christnes  Ærefrygt.  Over  den  hellige  Grav  rejstes 
et  Venus-Tempel.  Fra  nu  af  betragtede  de  Christne 
Jerusalem  som  en  Syndens  Stad,  fuld  af  „Ødelæg- 
gelsens Vederstyggelighed",  for  dem  laa  den  nu  forst 
heelt  i  Aske,  de  pegede  paa  det  himmelske  Jeru- 
salem. Men  Venustemplet  stod  hvor  det  var,  ja  — 
om  ellers  selve  Hadrian  har  r,ejst  det  —  gjennem 
180  Aar  lige  til  Constantins  Dage;  og  det  er  værdt 
at  mærke,  thi  derved  synes  Traditionen  gjennem 
disse  180  Aar  sikkret.  Constantin  rev  Templet  ned 
og  byggede  (326 — 36)  paa  dets  Plads  en  pragtfuld 
Basilika,  hvis  Vægge  klædtes  med  Marmor,  hvis 
Loft  straalede  af  Guld,  hvis  Søjle-Kapitæler  prangede 
med  store  Sølvskaale,  en  Gave  fra  Kejseren.  Oven- 
paa  selve  Klippegraven  sattes  et  Guldkors,  over  den 
byggedes  en  paa  prægtige  Søjler  hvilende  Rotunde. 
Indvielsestalen  holdtes  af  Eusebius  af  Cæsarea,  den 
berømte  Historieskriver,  en  Tidlang  Kejserens  højre 


62 


Haand.  Til  de  tvende  ved  Buegange  forenede  Hel- 
ligdomme kom  endvidere  den  nærliggende  Hule,  hvor 
C'onstantin.«  ]\Ioder,  Kejserinde  Helena  skulde  have 
fundet  „det  sande  Kors";  en  Begivenhed,  hvis  mange 
legendeagtige  Tilsætninger  aldeles  ikke  findes  hos 
den  samtidige  Eusebius.  Constantins- Kirken  (eller 
Kirkerne)  fik  Lov  til  at  staa  urørt  henved  tre- 
hundrede Aar;  da  ødelagdes  den  614  tilligemed  de 
fleste  dava^rende  Kirker  i  Jerusalem  af  Perserkongen 
Kosru,  der  havde  erobret  Staden.  Den  gjenopbygtes 
af  Kejser  Heraklius,  der  havde  tvunget  Perserne  til 
at  udlevere  det  sande  Kors  og  nu  paa  sin  Ryg  bar 
det  til  Kirken,  blev  atter  ødelagt  (1011  af  Chalifen 
Hakem),  blev  igjen  bygget  op,  og  efterat  Gotfred  af 
Bouillon  var  bleven  Jerusalems  Konge  sammenbygget: 
det  vil  sige,  de  tre  hidtil  kun  til  en  vis  Grad  for- 
enede Helligdomme  samledes  i  een  og  samme  Kirke, 
den  „hellige  Gravs  Kirke",  der  har  staaet  til  vort 
Aarhundrede,  og  hvis  Indre  vel  ødelagdes  af  Ild 
1807,  men  dog  i  det  Væsentlige  er  restaureret.  Det 
sees,  at  her  er  revet  ned  og  bygget  op  adskillige 
Gange;  værst  har  dog  maaskee  selve  Constantin 
ændret  og  rettet  paa  det  Forefundne,  thi  medens  en 
Beskrivelse  fra  det  syvende  Aarhundrede  —  altsaa 
af  den  af  Heraklius  fornyede  Kirke  —  er  i  god 
Overeensstemmelse  med  den  nuværende,  hørtes  der 
allerede  en  Snees  Aar  efter  Constantin -Kirkernes 
Opførelse  Klage  over,  at  den  hellige  Gravs  Udseende 
ved  al  den  kejserlige  Pragt,  og  især  ved  Fjernelsen 
af  Gravhulens    naturlige  Klippeloft    ikke    var    til   at 

kjende  igjen.  Den  Klippehøjde  udenfor  det  gamle 
Jerusalem,  paa  hvis  hojeste  Top.  ,.Hovedpandestedet", 
Korset  plantedes,  og  i  hvis  lavere  vestlige  Affald 
Urtegaardens  Gravhule  maa  tænkes,  er  saaledes  — 
om  ellers  Kirken  betegner  det  rette  Sted  —  i  Ti- 
dernes Løb  bleven  gjort  tilgavns  ttkjendelig,  Mere 
og  Mere  af  den  er  bleven  skaaret  bort  og  glattet 
ud-:  men.  om  man  ikke  vil  antage,  at  de  hellige  Steder 
aldeles  skulde  være  gaaet  de  Christne  i  Palæstina 
af  Minde  i  Løbet  af  selve  det  første  christelige  Aar- 
hundrede  —  og  det  synes  mig  lidet  rimeligt,  saa- 
meget  mindre  som  de  maa  have  været  Gjenstand  for 
Ærefrygt  paa  Hadrians  Tid  — .  da  seer  jeg  ikke 
rettere,  end  at  overordentlig  Meget  taler  for  Ste- 
dernes Ægthed ,  og  ikke  mindst  en  Betragtning, 
Protestanten  F.  Bovet  fremsætter,  den  nemlig,  at 
havde  Constantin  ikke  kjendt  de  rette  Steder,  da 
havde  han  vistnok  indrettet  Alt  saa  sandsynligt  som 
muligt ,  ikke  valgt  en  Plads  midt  inde  i  den  da- 
værende Stad,  ikke  gjort  Graven  ukjendelig  ved  at 
bertskære  Hulens  forreste  Deel. 

Jeg  nægter  ikke,  at  ligesaa  tilbøjelig  jeg  tidligere 
har  været  til  at  tillægge  Robinsons  og  Andres  Ind- 
sigelser en  stor  og  afgj ørende  Vægt.  og  ligesaa  klart 
jeg  seer,  at  flere  af  de  topografiske  Gaader  henstaa 
uløste,  saa  har  jeg  ved  ogsaa  at  høre  Modstanderne, 
Gravens  Forsvarere,  ikke  kunnet  unddrage  mig  Ind- 
trykket af,  at  den  ellers  ofte  saa  vel  grundede  pro- 
testantiske Mistænksomhed  mod  katholske  Traditioner 
her  kunde  være  gaaet  for  vidt ;  jeg  har  ikke  ret  kunnet 

modstaa  den  simple  Tankegang,  hvis  veltalende  Tals- 
mand allerede  Chateaubriand  har  været:  Hvorledes 
skulde  dog  disse  Steder  have  kunnet  gaa  de  Christne 
af  Minde! 

Nye  Udgravninger  kunne  en  skjøn  Dag  slaa 
alle  Indvendinger  til  Jorden ,  eller  de  kunne  give 
dem  forøget  Vægt;  Sporgsmaalet  er  ingenlunde  mo- 
dent til  endelig  Afgjørelse,  hvad  det  i  en  vis  For- 
stand heller  aldrig  vil  blive.  Det  er  ogsaa  det 
Bedste;  thi  al  den  Tale  om  Gravens  Ægthed  kan 
let  blive  farlig  for  selve  Troens  Ægthed:  det  gjælder 
ikke  om  at  tilbede  Gud  „i  Jerusalem",  heller  ikke 
ved  den  hellige  Grav. 

Da  jeg  om  Eftermiddagen  gjorde  mit  andet 
Besøg  i  Gravkirken  holdt  Latinerne  Messe  foran 
selve  den  hellige  Grav;  et  lille  Hus -Orgel  var  an- 
bragt foran  Indgangen,  Patriarken  thronede  mellem 
sine  Munke,  der  var  Sang  og  Musik  og  det  ret  ædel 
Musik,  ædlere  end  det  Meste,  der  nutildags  bydes  i 
italienske  Kirker,  Chor  og  Solo;  en  Mængde  smaa 
Drenge  med  rede  Fløjelskraver  over  de  hvide  knip- 
lingssmykkede  Chorklæder,  holdt  Voxlys  eller  svingede 
Røgelsekarrene ,  men  det  var  noget  nær  de  Eneste, 
der  hørte  efter  Sangen;  Grækerne,  hvem  Orgelspil  i 
Kirken  er  en  Vederstyggelighed,  gjorde  deres  Bedste 
for  at  overdøve  Munkenes  alvorsfulde  Røster,  og 
det  lykkedes  dem  kun  altfor  godt:  Sangerne  kunde 
fast  ikke  høre  deres  egne  Stemmer.  Og  det  var 
ikke  nok  med  højrøstet  Passiar,  Skrigen  og  Larmen; 
en  Græker,    fortalte  man  mig,    var   klattret   ud  over 

Galleriet  i  forste  Stokværk  og  havde  spyttet  ned 
paa  Patriarken?  jNlithra,  saa  Latinerne  havde  maattet 
ty  til  de  tyrkiske  Soldaters  Bistand  for  at  holde 
Orden.  Idag  som  tidligere  maatte  jeg  derimod  glæde 
mig  over  den  evangeliske  Tjenestes  Højhed  og  Fred; 
en  Engellænder  prædikede  —  paa  Tydsk  —  kort, 
klart  og  godt;  Slutningspsalmen  var  Poul  Gerhardt's: 
„O  Hanpt  voll  Blut  und  Wunden!",  i  de  senere 
Vers  omtrent  den  skjønneste  Langfredags  -  Sang  jeg 
veed.  og  dobbelt  skjøn  i  Jerusalem;  den  Psalme 
have  da  ogsaa  „Latinerne"  deres  gode  Deel  i  — 
det  ægte  Christelige  er  baade  luthersk  og  katholsk, 
eller  om  man  vil.  ingen  af  Delene ;  den  var  som  et 
Broderkys  af  splidagtige  Christne. 

Atter  om  Aftenen  fulgte  jeg  med  et  større 
Selskab  til  Gravkirken.  Processionerne  vare  allerede 
i  Gang,  med  Kjærter  og  flagrende  Bannere;  Kirkens 
uhyre  Rum  er  her  halvdunkelt,  hist  lyst  til  Over- 
maal;  alt  som  Processionen  skrider  forbi,  til  den 
taber  sig  i  de  fjernere  Gallerier,  kastes  det  usikkre 
Lys  over  den  tæt  samnienpakkede  brogede  Mængde, 
over  tyrkiske  Bajonetter,  over  Vaagne  og  Slumrende ; 
thi  Mange  have  beredt  sig  paa  at  tilbringe  Natten  i 
Kirken,  Bænke  ere  blevne  Senge,  Bylter  og  Tæpper 
ligge  ved  Siden;  ja  her  baade  soves  og  spises,  og 
Mødre  have  deres  Smaaborn  med.  Nu  begynde 
Latinerne  deres  Procession,  Vandringen  til  de  syv 
Lidelsens  Stationer,  den  samme  Vandring,  som  i 
Italien  billedlig  gjentages  ved  Opgangen  til  ethvert 
Kloster:    her    blev    Han   hudstrøgen,    her    sank   han 

under  Korset,  her  tog  Veronika  hans  Billed  i  sit 
Klæde  o.  s.  fr.  Endnu  hojt  oppe  i  Tydskland,  uden- 
for Ntirnberg,  er  Vejen  til  Kirkegaarden  ligesom 
afpælet  med  store,  tildeels  smukke,  Easreliefs  af 
„Stationerne".  Men  endog  i  Jerusalem,  med  den 
rette  via  dolorosa,  nejes  Katholikerne  med  at  gaa 
fra  Kapel  til  Kapel  indenfor  Kirkens  Mure,  for  da 
at  ende  Vandringen  paa  Calvariebjerget.  Og  gid  de 
vilde  nøjes  med  selv  at  gjøre  Vandringen;  men  de 
føre  en  korsfæstet,  tornekronet  Trædukke  med  sig, 
Alt  skal  være  haandgribeligt,  der  er  snart  ikke  Plads 
for  Troen. 

Ved  Calvarie  bjergets  straalende  Altre 
oppebie  vi  Processionerne  under  de  europæiske  Con- 
sulers  Ægide;  de  forskjellige  tyrkiske  Consulats- 
Tj enere  (Kavasser)  i  deres  guldgallon ei-ede  røde  eller 
blaa  Dragt,  med  Pragtvaaben  i  Beltet  og  med  den 
vældige  sølvbeslagne  Stok,  afgive  en  imponerende 
Æresvagt.  Midt  i  den  straalende  bølgende  Men- 
neskemasse, hvor  alle  Farver  og  Dragter  mødes  i 
vildeste  Blanding,  har  den  lille  abyssinske  Procession 
skaffet  sig  Plads;  nu  staa  de  for  Korsfæstelsens 
Altar,  der  betjenes  af  en  Mand  med  langt  sort 
Skjæg  og  langt  nedbølgende  Haar;  ved  hver  ny 
Confessions  Ankomst  bytter  han  Altarlysene.  ak 
hvor  omhyggeligt !  ei  engang  Altarlys  have  vi  fælles. 
Abyssinierne  søge  ikke  at  bestikke  Folket  ved  deres 
Sangs  Skjønhed,  det  maa  man  lade  dem;  det  var 
Matrosopsang  med  snøvlende  Mæle,  afbrudt  af  under- 
lige,   eensformige    Strubelyde.       Patriarken    og   Præ- 

sterne,  der  ligesom  de  græske  Munke  bære  høje 
cylinderformede  Filthuer,  fremsige  deres  Bønner  i 
Munden  paa  hinanden,  svinge  med  Røgelse  og  stænke 
Vievand ;  det  er  ogsaa  paa  Tide  ,  thi  Kopterne 
nærme  sig. 

Deres  Mæle  minder  mig  om  Propagandafesten  i 
Rom,  det  har  paa  eengang  noget  Vildt  og  Uskyldigt 
ved  sig;  de  selv  med  deres  karmoisinrøde  Konge- 
huer minde  om  „de  hellige  tre  Konger",  som  de 
jævnlig  afbildes;  vældige  Røgelseskyer;  hyppig  Ras- 
len, som  med  en  Kjæde.  Men  det  er  næppe,  de 
faa  Lov  at  plappre  deres  Litani  tilende,  Larmen  og 
Røret  nedenunder  melde  os  den  latinske  Processions 
Ankomst. 

Det  store  Optog  med  Munke,  Abbeder  og  Læg- 
folk, deriblandt  min  Vinhandler  fra  Jaffa  saavelsom 
de  fleste  franske  Karavanefolk,  bevæger  sig  under  et 
smukt  Stabat  mater  værdigt  opad  mod  Golgatha; 
her  er  den  fjerde  Lidelsens  Station.  De  have  forst 
holdt  italiensk  Sermon  i  deres  egen  Kirkeafdeling, 
ved  et  andet  Kapel  er  talt  paa  Engelsk,  ved  Torne- 
krone -  Kapellet  paa  Tyrkisk ;  nu  samles  hele  det 
kjærtebærende  Følge  om  en  tydsk  Taler:  „Her  paa 
Korsfæstelsens  Sted  kunne  vi  ikke  mangle  Stof!"  — 
„Her  blev  Christus  berøvet  sine  Klæder,  her  blev 
han  naglet  til  Korset;  hvilket  grusomt  Folk!  men 
dette  Folk  er  vi  selv.  Derfor,  lader  os  korsfæste 
vort  Kjød  og  forsage  Verden.  Og  Korsets  Tegn 
følger  os  jo  gjennem  hele  Livet,  hvergang  vi  ud- 
brede   vore    Arme    mindes   vi    om    Korset.      Lad    os 

leve  paa  saadan  Viis,  at  vi,  naar  Døden  kommer, 
ti'oende  kunne  sige:  i  disse  blodige  Hænder  befaler 
jeg  min  Aand!" 

Det  var  den  tydske  Prædikens  Hovedtanker; 
naar  jeg  undtager  en  og  anden  legendeagtig  Ud- 
smykning i  Beskrivelsen  af  Jesu  Korsfæstelse,  var 
den  i  evangelisk  Aand ;  lidt  ubetydelig  for  Tid  og  Sted, 
men  opbyggelig.  Nu  flokkes  Skaren  om  Hovedka- 
pellet, som  Kopterne  have  forladt;  Trædukken  an- 
bi'inges  paa  Altret .  og  en  fransk  Abbed  fortsætter ; 
hans  Tale  er  ligesaalidt  polemisk  som  den  foregaa- 
ende,  men  med  underlig  Selvfølelse  dvæler  han  ved 
de  mange  Farer  og  Ubehageligheder,  som  hans  Ka- 
ravane har  udsat  sig  for  ved  den  lange  Rejse, 
lægger  ligesom  Vorherre  denne  gode  Gjerning  paa 
Hjerte.  Dernæst  bindes  under  lydløs  Tavshed  Lin- 
klædet om  den  paa  Korset  hængende  Dukke,  med 
Hammer  og  Knivtang  udtages  Naglerne  een  efter 
een,  kysses  og  fremvises;  endelig  løftes  den  Kors- 
fæstede ned:  en  halv  opbyggelig,  halv  forargelig 
Forestilling,  som  burde  nøjes  med  et  forestilt  Gol- 
gatha;  et  Sidestykke  til  Middelalderens  bibelske 
Skuespil  og  Scenerne  i  Oberammergau.  Nu  begiver 
Toget  sig  ad  Calvariebjergets  Trapper  ned  til  den 
store  Salvingssteen,  hvor  Skuespillet  forsættes; 
den  Døde  salves,  vies  med  Røgelse,  hylles  i  Grav- 
klædet. Alt  under  drønende  Hammerslag,  maaskee 
en  Antydning  af  Jordskjælv;  samtidig  bestiger  en 
gammel  Franciskaner  af  imponerende  Skikkelse  Fod- 
stykket  af  en   af  Forhallens   Søjler   og  taler   derfra 

til  den  summende,  tæt  sammenstuvede  Mængde  paa 
Arabisk;  jeg  forstaar  Intet  deraf,  men  der  er  Ild  i 
hans  Foredrag,  gribende  Liv  i  Bevægelser  og  Mine- 
spil. Da  vi  forlede  Kirken,  manglede  endnu  Præ- 
diken i  et  syvende  Sprog:  Gudstjenesten  slutter  paa 
Spansk  foran  selve  sancto  sepulcro. 

Paaskeløverdag  om  Eftermiddagen  var  jeg 
tilstede  ved  Grækernes  aarlig  gjentagne  Mirakel  med 
„den  hellige  Ild",  en  af  de  forunderligste  og  en 
af  de  forargeligste  Scener,  jeg  har  oplevet.  Aftenen 
før  Paaske,  sige  Grækerne,  tændes  Kjærterne  i  den 
hellige  Gravs  Kapel  ved  Ild  fra  Himlen ,  og  held 
den,  der  da  kan  faae  sit  eget  Lys  tændt  ved  den 
hellige  Flamme,  thi  den  renser  for  Synd.  Der  findes 
de  græske  Papas  i  Jerusalem,  der  selv  for  Fremmede 
vedgaa,  at  det  Hele  er  Bedrag:  vi  tor  ikke  Andet 
for  Folkets  Skyld! 

Rummet  under  Kuppelen,  den  store  Rotunde 
omkring  Gravkapellet  ligner '  den  Aften  et  Theater; 
Gallerierne  ere  de  tæt  besatte  Tilskuerloger.  Ikke 
blot  Gulvet  er  fyldt  med  Mennesker  i  de  forskjel- 
ligste  Dragter,  Grækere.  Armeniere,  Abyssiniere, 
Kopter  og  Negere,  og  det  baade  Mænd,  Kvinder  og 
Børn,  og  blandt  Mændene  mange  med  ikke  stort 
meer  end  Skjorten  paa  Kroppen,  —  de  Fleste  af 
disse  have  tilbragt  Nat  og  Dag  i  Kirken;  nu  henad 
Eftermiddag  strømmer  der  til  Overflod  nye  Karavaner 
ind  udenfra,  Lejrpladsen,  Kirkens  Gulv,  bliver  endnu 
trangere  end  den  allerede  var.  Sidekapellerne  fyldes, 
hvert   lille  Fremspring   af   Piller    og   Sejler   faar    sin 

levende  Statue,  man  hænger  sig  om  Grittrene,  klynger 
sig  til  hinanden  for  ikke  at  blive  trængt  ud,  og  Alle 
tørste  de  ikke  som  paa  Vandringen  efter  Vand,  men 
efter  Ild,  efter  det  Øjeblik,  da  de  selv  kan  tænde 
de  medbragte  Lys  og  Voxkj ærter.  Men  det  vil 
vare  en  Stund  endnu;  Paschaen  raaa  komme,  inden 
Processionen  kan  begynde.  Og  hvordan  forslaa  den 
lange  Tid?  med  Sang  og  Hyl,  med  i  Takt  —  og 
for  at  holde  Takt  maa  der  trampes  —  i  en  Uende- 
lighed at  gjentage  enten  Udraab  til  Ære  for  den 
ene  rettroende  Kirke  eller  for  den  ene  rettroende 
Czar,  ved  at  toge  omkring  Kapellet,  ved  Legems- 
øvelser, ved  en  Alt  overdøvende  Larm. 

Endelig  er  Paschaen  kommen  —  Tyrkerne  ere 
jo  Autoriteterne  i  den  hellige  Gravs  Kirke  —  og 
har  faaet  sin  Pibe  tilbørlig  tændt;  Processionen  be- 
gynder ,  først  komme  Grækerne ,  saa  Armenierne  og 
de  Andre.  Det  kniber  at  skaffe  den  Plads,  de  tyr- 
kiske Soldaters  Pidske  og  Stokke  maa  i  Virksomhed 
i  Rotunden  som  før  ved  Indgangen.  Det  gaar  to 
Gange  om  Kapellet,  rigt  og  broget  er  det.  med 
Bannere  og  Røgelsekar,  med  Sang  og  Slag  paa 
Bækkener;  ved  tredie  Omgang  gaar  den  græske  Bi- 
skop, hvem  Tjenesten  denne  Dag  tilfalder,  efter  først 
at  have  afiført  sig  Ornatet,  ind  i  Marmorkapellet 
midt  i  Rotunden,  Lysene  derinde  have  indtil  dette 
Øjeblik  været  slukte,  og  Døren  været  forseglet. 

Umaadelig  Spænding;  en  Stilhed,  saa  man  vilde 
kunne  høre  Sandkornene  falde  i  Timeglasset;  Læ- 
berne tie,  men  Øjnene  tale,  tusinde  og  atter  tusinde 

Blikke  fæstes,  spændes,  strammes  i  krampagtig  For- 
ventning mod  de  tvende  Aabninger  i  Kapellets  Mar- 
morvægge, hvor  Flammen  skal  komme  tilsyne.  Saae 
du  Noget?  Nej  ikke  endnu,  —  Tys!  Spændingen 
voxer,  den  bliver  til  Angst,  er  Guddommen  dem 
vred?  Nej,  see,  see,  Luen  er  der,  skynd  Jei-,  træng 
paa,  hid  med  Kjærterne!  lad  tænde,  lad  tænde!  Et 
Par  græske  Præster  ined  langt  bolgende  Haar  have 
været  de  Første ,  der  fik  tændt ;  i  et  Nu  have  hun- 
drede Andre  under  den  vildeste  Jubel  faaet  stukket 
Voxstabel  til  Voxstabel ,  det  er  som  et  Juletræ 
dukkede  op  af  Gulvet,  rejste  sig,  blev  højere  og 
højere,  strakte  flere  og  flere  Lys -Grene  ud  til  Si- 
derne ;  thi  fra  dem  paa  Gulvet,  have  de  paa  Pillerne 
faaet  tændt,  og  fra  Søjleboerne  er  Ilden  gaaet  til 
første  Galleri,  tilhøjre  og  venstre;  Nogle  maa  tænde 
om  igjen,  de  spæde  Kjærter  gik  ud.-  her  gaar  der 
Ild  i  Ens  Kjortel,  men  slukkes  igjen.  —  Under  at  vi 
ikke  Alle  brænde  inde,  saameget  mere  som  baade 
Mænd  og  Kvinder  lade  den  luttrende  Flamme  stryge 
tæt  forbi  Ansigt  og  Bryst  paa  sig  selv  som  paa  de 
skrigende  Børn.  Der  er  et  Ojeblik,  hvor  Kirken  er 
som  et  Lyshav  paa  den  ene  Side  af  Kapellet,  og 
endnu  i  Halvmørke  paa  den  anden,  og  hvor  det 
Hele  tager  sig  end  mere  vildt  og  fantastisk  ud;  thi 
Biskoppen  derinde  —  „Ildbiskoppen" ,  som  han  nu 
kaldes  —  har  ikke  samtidig  kunnet  række  Faklen 
til  begge  Sider;  jævnlig  overbyde  Armeniere,  Kopter 
og  Grækere  hinanden  for  at  faae  Biskoppen  til  at 
række  Faklen    først    til    denne    eller    hin    Side.     Kan 

det  lade  sig  gjøre  midt  i  al  den  Stimen  og  Stimlen, 
skal  den  først  Tændende  først  tænde  sin  Menigheds 
nærmeste  Alterlys,  men  han  maa  da  dølge  sin  Skat 
godt,  thi  Tusinder  ville  som  vilde  Dyr  kaste  sig 
over  ham  og  hans  Lys  paa  Vejen.  Mange  trænge 
sig,  med  deres  Kjærte  i  højt  oprakt  Arm,  ud  af 
Kirken,  og  ile  gjennem  de  øde  Gader  hjein  for  at 
tænde  dér;  der  er  dem,  der  forsøge  at  bringe  den 
hellige  Lue  uslukt  og  uskadt  over  Havet.  Biskoppen, 
der  lader  sig  bruge  til  dette  lige  saa  grove  som 
forfærdelige  Bedrag,  har  sin  Nød  med  at  slippe  ud 
af  Kapellet  og  ind  i  Grækernes  Chor,  uden  at  blive 
enten  halvt  forbrændt  eller  heelt  knust,  thi  har  man 
tændt  hos  ham,  det  er  den  lige  Vej  til  Paradis.  Det 
er  et  bekjendt  Ord,  at  i  Rom  tvende  Augurer  ikke 
kunde  mode  hinanden  paa  Gaden  uden  at  lee;  mon 
saadanne  to  Ildbiskopper  kunne  mødes  uden  at  græde? 
Ja  det  var  Paaskeløverdag,  vi  staa  ved  Paaske- 
morgen. Godt,  at  der  i  den  hellige  Stad  findes  en 
lille  Kii'ke,  der  ikke  vanhelliges  ved  slige  Scener, 
hvor  ingen  Ildbiskop  tænder  hellig  Ild  med  Svovlstik, 
og  hvor  Pintsedagens  Glød  ikke  heelt  er  slukt. 


Paaskemorgen. 

I  Nat  blev   Stenen  væltet  fra 
til  Engles  Frydesange, 
og  Døden  maatte  sige  Ja 
og  slippe  brat  sin  Prange; 

da  Stjernen  gik  fi'a  Nattevagt, 
og  Solen  steg  i  Flammer, 
al  Livets  Sol  i  jordisk  Dragt 
gik  frem  af  Gravens  Kammer. 

Ej  luende  i  Straaleglands 
som  hin  paa  Himlens  Bane. 
slet  intet  Syn  for  jordisk  Sands, 
og  ingen  Sejersfane ; 
ej  treen  han  for  Pilatus  frem 
alt  som  sin  Dommers  Dommer, 
ej  tordned  han  i  Støvet  dem, 
der  tvang  den  bange  Romer; 

Ej   blændende  som  Hermons  Snee, 
ej   stolt  som  Karmels  Tinde, 
men  som  et  Menneske  at  see 
af  Faa  Han  lod  sig  finde ; 
ej   Folkeflokken  kjendte  ham, 
som  efter  Tegn  var  lysten, 
men  dem  han  kaldte  sine  Lam, 
de  kjendte  ham  paa  Røsten. 

Han  kjendtes  da   „Maria!"   lød 

i  Urtegaardens  Lukke; 

han  kjendtes,  da  han  Brødet  brød 

og  stilte  Tvendes  Sukke ; 

han  kjendtes  i  Jerusalem 

af  sine   Venner  bange, 

han  kjendtes,  da  han  mødte  dem 

paa  Galilæas  Vange. 

Og  hvergang  Kirken  var  i  Nød 

og  Troens  Luer  svage, 

og  hvergang  Verden  løj  Ham  død, 

som  var  han  nu  af  Dage, 

da  stod  Han  op  i  Kraft  og  Aand 

igjen  i  tusind   Sjæle, 

og  kj endtes  paa  sin  Hyrde-Haand 

og  paa  sit  Hyrde-Mæle. 

Opstandne  Herre!    naar  mit  Bryst 
sig  angst  i  Døden  vaander, 
o,  lad  mig  kjende  da  din  Røst 
og  Freden,  som   den  aander! 
kom,  kald  mig  sagtelig  ved  Navn 
som  hende  hist  i  Haven, 
da  er  der  Sejr  i  Dødens  Favn 
og  alterlyst  i   Graven. 


3.     Omar- Moskeen  og  Templet. 

Blev  i  de  christne  Tider  Opstandelses -Kirken 
Maalet  for  alle  Valfarendes  brændende  Længsel,  saa 
havde  det  indtil  Jerusalems  Ødelæggelse  været  et 
heelt  andet  Sted,  der  i  den  selvsamme  Paaskeuge 
samlede  de  mange  Tilrejsende  langvejsfra:  Templet 
og  dets  Helligdomme.  Med  Templet  er  det  forbi: 
Titus  vilde  have  skaanet  det,  men  formaaede  det 
ikke,    Julian   vilde    have    bygget    det    op    igjen,    men 

maatte  lade  det  fare  —  „See  Eders  Hus  skal  lades 
Eder  øde!"  —  men  Tempelpladsen  indtager  endnu 
som  i  det  jødiske  Jerusalem  hele  Fladen  af  Moriah- 
Bjerget,  og  saaledes  en  ligesaa  isoleret  som  betydelig 
Deel  af  Staden^).  Indtil  1860  eller  saa  have  Mange 
rejst  til  den  hellige  Stad  uden  at  naae  indenfor  Pladsens 
Mure;  Schweizeren  Tobler  f.  Ex.,  hvem  Jerusalems 
Topographi  skylder  særdeles  meget,  maatte  gjøre  fire 
Rejser  herover,  inden  han  naa'de  saavidt;  nu  lukker 
Nøglen  til  Pengeskrinet  ogsaa  op  til  Muhamme- 
danernes „høje  Helligdom"  {Haravi  esch  scherif), 
Paschaen  gjør  sig  gjerne  en  lille  Indtægt  ved  at 
indlade  de  Vantro.  Jeg  for  min  Deel  var  saa  heldig 
at  faae  Adgang  sammen  med  et  engelsk  Selskab; 
som  sædvanligt  ved  slige  Lejligheder  ledsagedes 
vi  af  det  engelske  Consulats  Kavåsser,  hvis  regle- 
menterede Stokkeslag  i  den  noget  antediluvianske 
Steenbro  drønede  i  den  stille  Morgen.  Gjennem 
via  dolorosa,  forbi  ecce  homo -Buen,  det  mindre 
latinske  Kloster  og  St.  Anna -Kirkens  gothiske  Ru- 
iner   naae    vi    Jerusalems,    mod    Oliebjerget    vendte, 


')  Det  Herodianske  Tempels  hellige  Kar,  af  hvilke  Titus' 
Triumphbue  har  opbevaret  os  en  Afbildning,  opbevaredes 
i  Rom  i  „Fredens  Tempel"  og  reddedes,  da  dette  brændte. 
Med  Vandalerne  vandrede  de  til  Afrika,  men  som  en 
Deel  af  Belisars  Krigsbytte  kom  de  igjen  for  en  Stund 
tilbage  til  Jerusalem,  i  hvis  Kirker  Justinian  lod  dem 
opstille.     Senere  faldt  de  i  Persernes  Hænder. 

nordøstlige  Port:  Stephans  -  Porten;  her  dreje  vi 
tilhøjre  indenfor  Stadens  Mur;  passere  den  dybe, 
tørre  Grav,  som  gaar  under  Navnet  Bethesda-Dam, 
men  snarere  med  Robinson  maa  tænkes  som  Fæst- 
ningsgraven  udenfor  Borgen  Antonia;  og  vi"  staa 
foran  Haramspladsens  Indgang.  Den  er  overalt 
omgiven  af  høje  Mure,  som  til  tvende  Sider,  i  Øst 
og  Syd,  tillige  udgjøre  Stadens  Mur:  som  oftest 
iihyre  Klippeblokke  af  Bearbejdelse  og  Dimensioner, 
der  gjøre  det  utvivlsomt,  at  de  ere  af  høj  Ælde,  og 
meer  end  sandsynligt,  at  vi  her  have  Levninger  af 
det  Salomoniske  Tempels  Grundvold;  dette  maa 
gjælde  om  Underbygningen  af  ]Murenes  sydøstlige 
Hjørne  saavelsom  om  Partier  af  det  nordvestlige, 
ovenover  den  saakaldte  Jødernes  Klageplads;  der 
findes  enkelte  Stene  eller  Blokke  af  indtil  12  Alens 
Længde,  om  ikke  mere. 

Vi  betræde  nu  selve  den  langagtige,  firkantede 
Haramsplads,  stige  et  Par  Trapper  op,  aftage  som 
sig  hør  og  bør  vore  Sko  eller  nøjes  med  at  give 
dem  et  Par  tyrkiske  Slæber  til  Overtræk,  og  befinde 
os  paa  den  store,  marmorbelagte  Platform,  paa  hvil- 
ken Muhammedanernes  Helligdomme  hvile.  Det  er 
som  en  lille  Tempelstad  for  sig  selv.  I  Midten 
throner  den  ottekantede  Hovedmoskee  med  sin  skjønne, 
mægtige  Kuppel ;  længst  i  Syd,  støttet  til  Ydermuren, 
Moskeen  el  Aksa,  hvis  Ydre  allerede  antyder  dens 
christelige  Oprindelse;  men  foruden  disse  Pladsens 
Hovedbygninger     befinde     sig     indenfor     Platformens 


fritstaaende,  slanke  Propylæer')  en  Mængde  mindre 
Kapeller,  Taarn-Minareter,  fritstaaende  Prædikestole 
og  Miniatur-jNIoskeer,  som  spredte  Øer  i  Fodgrundens 
hvide  Marmorhav,  oplivede  ved  Cypresser  og  smukke 
Vandspring.  Endelig  sees  i  den  ostlige  Hararhsmur 
den  pragtfulde  „gyldne  Port",  fra  hvis  Tag  man 
har  en  ypperlig  Oversigt  over  det  hele  Rum,  saavel- 
som  over  en  Deel  af  Staden,  Oliebjergets  stejle,  gule 
Skrænter  og  Josaphats  Dal;  ud  mod  den  dybe  Dal 
er  dens  Dobbeltporte  tilmurede,  thi  gjennem  dem 
skal  engang  en  Erobrer  holde  sit  Indtog  i  Jerusalem. 
Under  Porten  findes  et  i  Regelen  utilgængeligt  Klippe- 
kammer. Dens  Ydre  indad  mod  Pladsen,  som  ogsaa 
selve  Portalerne,  yde  et  pragtfuldt  Skue;  Pilastrenes 
Udsmykning,  de  tladkuplede  Portbuer,  som  bæres  af 
vældige  Søjler  af  graat  Marmor,  en  omhyggelig  men 
overlæsset  Udførelse  i  det  Enkelte  —  føre  Tanken 
snarere  tilbage  til  Justinian  og  den  byzantinske  Kunst 
end  til  Hadrian  og  hans  Ælia  Capitolina.  Pladsens 
Længde  er  over   16uO  Fod,   dens  Brede  c.  1000. 

Selve  OmarsMoskee,  Helligdommens  Centrum, 
over  hvis  kobbertækte  Kuppeltinde  Halvmaanen  blinker, 
er  forneden  beklædt  med  hvidt  Marmor,  højere  oppe 
med  en  Mosaik,  meest  af  Marmor;  Trommecylindren, 
der  bærer  Kuplen,  dækkes  af  himmelblaat  Porcellain 
med   Indskrifter   af  Koranen,    hele  Bygningens  Ydre 


')  Man  maa  ikke  her  tænke  paa  Akiopolis;  hver  enkelt 
Forport  dannes  af  tre  til  syv  Søjler,  der  bære  lette  Buer 
i  forholdsmæssigt  Antal. 


er  af  en  regelmæssig,  let,  slank  Skjønhed ,  som  for- 
højes ved  de  spidsbuede  Yinduers  farvede  Glas. 
Og  lad  os  træde  indenfor,  gjennem  Davids-Porten, 
en  af  de  fire  colonnesniykkede  Portaler,  ind  over  de 
flettede  Straatæpper;  thi  dens  Indre  gjør  et  ligesaa 
ejendommeligt  som  i  Sandhed  ophøjet  Indtryk.  Hvor 
forskjelligt  fra  Gravkirkens  raa  Mure ,  smagløse 
Billeder,  overlæssede  Guld-  og  Sølvflitter,  vaade  Gulv, 
støjende  Torvestimmel!  og  atter  hvor  forskjelligt  fra 
saamange  protestantiske  Gudshuses  kolde,  farveløse 
Eensformighed.  Mellem  Ydermuren  og  Rummet  under 
Kuplen  løbe  under  det  flade,  udskaarne,  farverige  Loft 
tvende  Søjle-Omgange,  der  følge  Murenes  Ottekant; 
indenfor  disse  endnu  tvende  rundtløbende  Gallerier, 
hvis  massive  Piller  og  kostelige  Marmorsøjler  med 
deres  Hoveder  støtte  Kuppelens  Arkader;  Søjlerne 
mellem  den  indre  og  ydre  Omgang  staa  i  indbyrdes 
Forbindelse  ved  luftige  Rundbuer,  hvis  Mosaik  af 
Løvværk  i  Blaat  og  Guld  minde  om  visse  romerske 
Kirkers  gammelchristelige  Mosaiker.  Selve  Kapitælerne 
og  Søjlernes  Baser  ere  af  uregelmæssig  Stil  og  Form, 
maaskee  nærmest  den  joniske  Orden;  særlig  byzantinsk 
synes  det  Kapitæl,  hvis  Form  er  en  af  Fletværk 
dannet  Halvkugle.  Saa  simpel  som  disse  Søjle- 
rækkers Anordning  efter  Bygningens  Grundform,  saa 
simpelt  men  forbavsende  er  Centrum  for  al  denne 
Pragt:  en  ru  Klippeflade,  vel  en  tyve,  tredive  Alen 
i  Længde  og  Brede ,  hvilken  ikke  er  Andet  end  den 
øverste  Kulle  af  selve  Bjerget,  og  hvilket  Bjerg! 
Moriah,  hvorhen  Abraham   drog  for  at  offre  sin  Søn, 

Bjerget,  hvor  David  efter  Pesten  oprejste  „Herren 
et  Alter  i  Ornans  den  Jebusiters  Lo"  og  sagde: 
„her  skal  den  Herre  Guds  Hus  være",  det  Hus,  sora 
saa  Salerno  begyndte  og  fuldforte  paa  samme  Sted. 
Er  det  nu  virkelig  dette  Bjerg  og  dette  $ted?  At 
det  er  til  et  af  disse  Jerusalemegnens  Bjerge  Abraham 
drog.  indlyser  af  de  korte  Antydninger  i  første  Mosebog: 
Patriarken  drog  fra  Philistæa.  og  som  det  synes  det 
sydlige  Philistæa,  ikke  langt  fra  Beersaba,  til  „Moriah 
Land",  og  paa  den  tredie  Dag  saae  han  Stedet 
—  „et  af  Bjergene"  —  langt  borte;  det  stemmer 
med  den  Tid,  man  nutildags  vilde  bruge,  for  til 
Æsels  at  foretage  den  selvsamme  Vandring.  I  hvert 
Fald  er  det  Bjerg,  som  nu  bærer  Omars  Moskee, 
det  samme  som  baade  Bibelen  og  Josephus  kalde 
Moriah  Bjerg.  Undersøger  man  nu  den  omtalte 
Klippekulle  nøjere,  saa  viser  det  sig,  at  man  gjennem 
en  lille  Dør  kan  stige  ned  under  den,  man  befinder 
sig  da  i  et  anseeligt  Rum ,  hvor  Imamen  foreviser 
os  forskjellige  mærkelige  Sager,  men  hvis  Mærkeligste 
er  en  af  Flisegulvets  Stene.  Støder  man  med  Hælen 
eller  slaar  med  en  Stok  i  denne  Steen,  høres  en 
Klang,  der  tilstrækkelig  underretter  os  om,  at  her 
er  en  Huulhed,  en  dyb  Brønd,  „Sjælenes  Brønd" 
siger  vor  muhammedanske  Fører.  Altsaa  en  Klippe- 
kulle, derunder  en  rummelig  Hule,  i  dennes  Bund 
en  Brønd.  Saadanne  aabne  Huler  paa  en  eller  anden 
Klippetop  findes  jo  hyppig  i  Bjerglande  (f.  Ex.  i  den 
romerske  Campagne,  ikke  langt  fra  aqua  acetosa), 
og  ligesaa   hyppig   finde    de  Anvendelse  som  Tilflugt 

eller  Stald  for  Hjorderne,  eller  hvor  Bunden  egner 
sig  dertil,  som  Tærskeplads;  Palæstina  skal  have 
ikke  faa  saadanne  fra  gammel  Tid.  Ligger  det  da 
ikke  ganske  overordentlig  nær  at  antage,  at  vi  her 
have  en  saadan  Klippe-Lo,  og  at  den  ru  Klippeflade, 
Guds  hellige  Klippe  (Sakhrah  Allah) ,  som  er  den 
nuværende  Helligdoms  Midtpuukt ,  og  som  efter 
muhammedansk  Tro  svæver  i  Luften,  ikke  er  Andet 
end  det  naturlige  Klippetag  af  hin  ,.Ornan  den  Jebusiters 
Lo"  ^),  som  David  paa  Prophetens  Befaling  afkjøbte 
ham,  og  paa  hvis  Sted  Kongen  da  byggede  Herren 
Israels  Brændoffers  Alter.  Denne  Antagelse  samler 
alle  de  betydeligste  Forskere  om  sig,  og  jeg  føler 
mig  fuldt  overbeviist  om,  at  det  virkelig  forholder 
sig  saaledes.  Og  paa  samme  Sted  har  Salerno 
bygget  sit  pragtfulde  Tempel,  hvis  Tag  var  Cedertræ, 
hvis  Planker  vare  beslagne  med  Guld,  og  som  var 
opført  af  skjønne  glatte  Stene;  det  Hellige  skilt  fra 
det  Allerhelligste  ved  blomstrede  Forhæng  af  hyazinth- 
blaa  og  skarlagenfarvet  Silke.  Hele  Resten  af  Bjergets 
Overflade  lod  Salomo  jævne  eller  udfylde,  som  det 
jo  ogsaa  nu  frembyder  en  eneste  Flade;  kun  denne 
Plet,  hvor  hans  Fader  havde  rejst  Altret,  forblev 
urørt    og    har    sikkert    baaret    det  Allerhelligste. 


')  Den  danske  Bibeloversættelse  kalder  det  Omans  „Lade"; 
Lo  synes  mig  langt  rigtigere;  det  hedder  udtrykkelig,  at 
David  traf  Ornan  ifærd  med  at  tærske  Hvede  (1  Krøn  21,  20). 
Maaskee  har  ikke  Klippekamrets  Bund,  men  selve  den 
øvre  Flade  været  Tærskepladsen ;  dog  er  det  Første 
rimeligere:  Oman  gik  ud  af  Loen  („Laden"),  hedder  det. 

Brønden  kan  have  tjent  til  at  skaffe  Aflob  for  Blodet 
fra  Offringerne;  efter  rabbinske  Traditioner  har  den 
været  ført  heelt  ud  til  Klippens  Side,  mundet  i 
Kedrons-Dalen.  Og  Klippens  deelvise  Gjennemboring 
har  ogsaa  fra  senere  Tider  sit  Vidnesbyrd :  Pilegrinimen 
fra  Bordeaux,  som  besøgte  Jerusalem  paa  Kejser 
Constantins  Tid,  fortæller,  at  han  paa  Moriah  saae 
den  lapis  pertusus,  den  gjennemborede  Steen,  som 
Jøderne  besøgte  een  Gang  hvert  Aar,  og  ved  hvilken 
de  klagede  og  sønderrev  deres  Klæder:  som  altsaa 
for  dem  synes  at  have  betegnet  det  Allerhelligste. 
Da  jeg  senere  besøgte  Garizim,  foreviste  den  lille 
samaritanske  Menigheds  Ypperstepræst  paa  Bjergets 
Top  en  ganske  lignende,  rundet  og  noget  afglattet 
Klippeflade  som  Stedet  for  det  gamle  samaritanske 
Tempels  Helligdom,  og  bad  os  ikke  betræde  den 
uden  at  tage  Skoene  af.  Bliver  der  engang  Lejlighed 
til  fuld  og  fri  Undersøgelse,  vil  sikkert  meer  end 
eet  underjordisk  Eura  komme  for  Dagen.  Tempel- 
bjerget har  havt  sine  hemmelige  Forraadskamre, 
skjulte  Vandbeholdere,  Gange  og  Kloaker;  Rygtet 
om  saadanne  var  endog  naaet  til  Tacitus.  Nedgangen 
til  en  omfangsrig  Cisterne,  hvis  Vandflade  havde  et 
Omfang  af  en  7  —  800  Fod,  en  Dybde  af  over  40, 
blev  for  ikke  mange  Aar  siden  fundet  ved  et  Til- 
fælde; en  gammel  Søjlekapitæl  havde  hidtil  tildækket 
den  i  Klippen  hugne  Trappe  ned  til  det  underjordiske 
Rum,  hvis  Hvælvinger  bæres  af  Piller,  der  ligeledes 
ere  hugne  ud  af  selve  Klippen.  (See  videre  Dr.  Sepp: 
Jerus.  u.  d.  heil.  L.    I,   S.  263  ff.) 

I  hvert  P'ald  altsaa  har  denne  Moriahs  Klippetop, 
som  vi  her  saae  for  vore  Ojne  i  Omars  Moskee  og 
over  hvilken  nu  Silkebaldakinen  bolger,  baaret  en 
Afdeling-  af  det  første  jodiske  Tempel;  og  de  følgende 
Tempelbygninger,  Serubabels  saavelsom  det  Herodian- 
ske  Tempel,  have  upaatvivlelig  nøje  sluttet  sig  til 
det  forstes  Sted:  Omgangene  ere  blevne  udvidede  og 
Ydermurene  styrkede,  større  og  større  Pragt  er  bleven 
udfoldet,  men  Helligdommens  oprindelige  Sted  er 
forbleven  uforandret  det  samme.  Efter  Jerusalems 
Odelæggelse  rejste  Hadrian  paa  denne  Plads  Templet 
for  Jupiter  Capitolinus;  senere  have  de  Christne,  for 
at  vise  deres  Foragt  for  Jøderne  eller  for  det  hedenske 
Tempels  Sted,  opdynget  Skarn  og  Ureenlighed  paa 
den  samme  Plet:  Kalifen  Omar  var  den  Første,  som 
rensede  Stedet  og  atter  bragte  den  hellige  Klippe 
for  Dagen.  Den  af  hans  Efterfølgere  rejste  Moskee 
blev  af  Korsfarerne  omdannet  til  en  Kirke,  det 
„Herrens  Tempel'',  som  har  givet  dets  Vogtere  Tempel- 
herrernes Jsavn ,  og  hvis  Hovedalter  netop  hvilede 
paa  den  ofte  omtalte  Klippeflade ;  da  endelig  Saladin 
blev  Herre  i  Jerusalem,  besprængte  han  Bygningen 
med  Rosenvand  og  viede  den  til  den  Cultus,  som 
finder  Sted  den  Dag  i  Dag.  Der  er  vel  næppe  nogen 
Plet  paa  Jorden,  der  i  saa  lange  Tider  har  været 
Slægt,  efter  Slægt  hellig;  hvormange  Bønner  ere  dog 
her  opstegne  for  den  Eviges  Throne,  til  baade  Jupiter 
og  Allah,  Jehovah  og  de  Christnes  Gud ! 

Jeg  skylder  endnu  at  omtale  den  „yderste Moskee" 
el  Aksa,   som   støtter  sig  til  Tempelpladsens  bageste 

sydlige  Mur,  der  her  har  en  Højde  af  over  40  Alen. 
Den  var  oprindelig  en  af  Kejser  Justinian  opbygget 
Mariekirke,  og  melder  sig  endnu  trods  gjenneiiigaaende 
Forandringer  som  en  syvskibet  Basilika,  afdeelt  ved 
Søjlerækker  af  antikt  eller  byzantinsk  Arbejde;  som 
alle  andre  Moskeer  har  den  sin  Bede-Nische  og  sin 
hojt  anbragte  Talerstol,  med  Opgang  af  malet,  fint 
flettet  Træværk.  Moskeen  bæres  for  en  Deel  af 
underjordiske  Hvælvinger,  hvis  massive  Piller  og  Loft 
ere  et  vældigt  ,  imponerende  Byggearbejde.  Det 
firdelte  Loft  har  her,  som  i  „den  gyldne  Port"  sine 
flade  Smaakupler ;  Sojlerne  ere  tildeels  af  græsk 
Charakteer,  en  enkelt  bæ-rer  ægyptisk  Palmekapitæl. 
Men  Ydermurene  gaa  utvivlsomt  tilbage  til  den 
jødiske  Tid.  som  det  hele  hvælvede  Rum  næppe  kan 
være  Andet  end  den  Udvidelse  af  Tempelpladsen, 
som  Herodes  med  stor  Bekostning  satte  i  Værk, 
—  lad  ogsaa  en  senere  Tid  have  forandret  og  ud- 
smykket. I  en  af  disse  underjordiske  Hvælvinger 
vistes  os  „Jesu  Vugge-,  som  det  forekom  mig,  en 
antik  Nische,  lagt  paa  Ryggen;  altid  et  Vidnesbpd 
om,  at  „Jesus,  Marias  Son",  er  Muhannuedanerne 
en  hellig  Prophet,  som  kom  „ledsaget  af  Tegn  fra 
Herren"   (Koranen,  3.  43). 

Nedenfor  Tempelpladsens  vestlige  Mur,  ikke  ret 
langt  fi'a  det  Hjørne,  der  i  det  Herodianske  Jerusalem 
indtoges  af  Borgen  Antonia,  ligger  den  lille  firkantede 
Plads,  hvor  hver  Fredag  Eftermiddag  Jerusalems  Joder, 
Mænd  og  Kvinder,  komme  sammen,  for  med  afdragne 
Sko  at  græde  over  den  tabte  Stad  og  berøre  den  Mur, 

G' 

goin  engang  indesluttede  al  Templets  Herlighed. 
I  Tiden  mellem  Hadrian  og  Constantin  var  det 
Jøderne  aldeles  formeent  at  betræde  deres  hellige 
Stad;  Constantin  gav  dem  Lov  til  at  komme  der 
eengang  om  Aaret.  Den  nuværende  Skik  gaar  langt, 
langt  tilbage  i  Tiden,  og  om  det  end  for  Mange  er 
bleven  en  Vanesag,  vil  det  hele  tyste  Skue  altid 
gjøre  et  dybt  Indtryk:  paa  Forsangerens  Jeremias- 
Klage  over  Alt  hvad  der  er  tabt,  har  Menigheden 
det  ene  og  samme  Omkvæd,  det  ene  og  samme  Svar: 
Thi  sidde  vi  eensomt  og  græde!  Franskmanden  Bida 
har  i  en  bekjendt  Tegning,  der  ogsaa  jævnlig  sees 
i  vore  Boglader,  givet  et  paa  eengang  troværdigt  og 
stemningsfuldt  Billede  heraf. 

Jydernes  Klageplads. 

For  i  Jerusalem  at  fange  Hvile 
gik  Israels  Bern  de  mange  tusind  Mile; 
for  der  engang  den  sidste  Søvn  at  sove 
forlod  de  Spaniens  Sol  og  Polens  Skove. 

Det  kosted  Møje,  kosted  Pengeposer,  — 
de  maatte  hen   at  skue  Sarons  Roser: 
har  vi  blot  Zions  Jord  til  Hovedpude, 
lad  det  saa  storme  nok  saa  vildt  derude! 

Og  naar  det  stunder  imod  Sabbathstide, 
og  Aftenskygger  over  Zion  skride, 
om  Tempelpladsens  Mur  de  teet  sig  flokke, 
did  kalder  dem  de  store  Minders  Klokke. 

Fra  snevre  Gyder  Toget  ud  sig  vinder 
af  stille  Mænd,  af  hvidttilslørte  Kvinder; 
de  mumle  Bønnerne  og  lydt  sig  hvene, 
og  kysse  saa  med  Graad  de  kolde  Stene. 

Den  graa  Granit  sin  Kæmpeflade  breder 
og  stænger  de  forbudne  Bedesteder, 
lidt  enligt  Grønt  har  faaet  Tag  i  Riften, 
men  fast  den  trodser  tyve  Seklers  Skiften. 

Hvor  Loven   læstes  under  svale  Buer, 
der  Omars  Kuppel  højt  i  Kvelden  luer; 
og  fra  Herodes'  ranke  Søjlegange, 
der  lyde  Mekka-Karavanens  Sange. 

Og  dog  det  er  som   Virakskaalen  dufter, 
som   fra  det  Allerhelligste   det  lufter, 
som  Psalmen  klang  endnu  fra  Chorets  Strube, 
som   Offerblodet  randt  i  Klippens  Grube. 

Men  det  er  Syner  kun   og  korte  Droinme, 
som   slukkes  snart  i  salte  Taarestremme, 
af  Templet  er  ej   Steen  paa  Steen  tilbage; 
og  Israels  Sang  er  Jeremias'  Klage. 

„Hvi  sidder  Staden  dog  saa  tyst  og  ene, 
og  hvi  maa  Dronningen   saa  trælsomt  tjene ! 
Vee,  Zions  Datter  blev  sit  Smykke  røvet, 
Vee  os,  vor  Hovedkrone  faldt  i   Støvet !" 

O  Israels  Folk.   som  paa  Messias  bier, 
som  endnu  tror  de  gamle  Prophetier,  — 
af  disse   Stene  kunde  Trøst  du  hente, 
de  tale  just  om  hain,   paa  hvem  I  vente. 

Thi  kommen  er  den  Konge  af  Guds  Naade. 
den   Salvede,  om  hvem  Jesaja  spaade, 
og  han  har  varslet  mod  dit  Tempels  Stene, 
og  derfor  sidder  »Staden  nu  saa  ene. 


4.     Stadens  Omgivelser.      Grave. 

Af  Jerusalems  syv  Porte  (Tempelraurens  gyldne 
Port  medregnet)  ere  de  vigtigste:  Jaffa-Porten  i  Vest, 
den  de  Valfarende  i  Regelen  først  gjore  Bekjendtskab 
med,  Damaskus-  eller  Søjleporten  i  Nord.  Zions- 
Porten  i  Syd,  endelig  Stephans -Porten  i  Ost.  ud 
mod  Kedrondalen;  en  femte  er  tilmuret,  den  sjette 
(Møg-Porten)  holdes  som  ofte  tillukket.  Lad  os  nu 
see  os  lidt  om  herudenfor  Stadens  Mure. 

Omgivelserne  mod  Vest,  udenfor  Jalfa-Porten, 
frembyde  intet  Synderligt  af  Interesse;  her,  i  Nær- 
heden af  den  næsten  udtørrede  Dam  MamiUah,  som 
man  i  Almindelighed  betragter  som  det  hos  Jesaja 
omtalte  „øvre  Fiskevand"  (øvre  Gihon),  hvor  San- 
cheribs  Hærfører  havde  sin  Lejr,  —  danner  en  løv- 
rig Terebinthe  et  skyggefuldt  Vejstævne;  Steensæder 
omkredse  Træet,  hid  gaar  ofte  Jerusalemitanei'nes 
Aftenvandring.      Dammen    er    omgivet   af  muharame- 


danske  Gravsteder,  ogsaa  i  Herodes'  Dage  var  der 
Begravelsespladser  heromkring.  Men  Gravhnler,  Grav- 
minder, Klippegrave  moder  En  om  Jerusalem,  hvor- 
hen man  saa  vandrei-,  Staden  selv  er  kun  den  største 
blandt  dem   alle. 

I  Nord.  udenfor  den  smukke  Damaskus -Port, 
hvis  Porttaarn  og  Hjornetaarne  have  smaa  frem- 
springende Karnap-Spir  eller  Bislag,  —  hæver  Ter- 
rainet  sig;  Bankerne  her  bære  grønne  Olivenlunde, 
den  eneste  Smule  Træer  paa  langt  Hold  og  derfor 
det  eneste  Sted.  livor  Billedet  af  Jerusalem  faar  en 
tilfredsstillende  Forgrund,  ved  Solfaldstid  et  dejligt 
Billede.  Disse  Olivenhaver,  hvor  ofte  de  tyrki.ske 
Kvinder  i  store  spøgelseagtige  Skarer,  med  Aasynet 
heelt  tilhyllet  af  et  blom.stret  Klæde,  trække  Luft 
under  tilbørligt  Tilsyn  .  ere  ikke  synderlig  tætte, 
kunne  ikke  maale  sig  med  f.  Ex.  Sabinerbjergenes 
Olivenskove;  til  Gjengjæld  gjemme  de  mellem  for- 
faldne Ci.sterner,  Veli's  og  andre  arabiske  Levninger 
en  stor  Deel  gam meljødiske  Klippegrave.  Ind- 
gangene ere  som  oftest  fyldte  med  Jord  og  Grus, 
andre  ere  tilgaingelige  og  frembyde  et  Kum,  saa  højt 
at  et  Menneske  kan  .^taa  nogenlunde  oprej.'it  derinde, 
og  hvis  tvende  Sider  have  enten  udhuggede  over- 
buede Lejer,  hvor  Liget  har  ligget  frit,  indsvøbt  i 
Linklæder;  eller  dere  mindre,  firkantede  Aabninger 
til  at  indskyde  Ligene  i  efter  deres  Længde.  Ind- 
gangen, der  danner  Rummets  fjerde  Side,  er  i  Reglen 
dørformet,  kun  sjelden  i  ægyptisk  Charakteer,  med 
større    Brede    foroven    end    forneden ;    men    ofte    har 

Tidens  Tand  udslettet  den  regelmæssige  Form,  saa 
man  faar  Indtrykket  af  en  Hule;  Dørstenene  have 
sagtens  senere  Slægter  taget  i  Brug.  Mangesteder 
have  Gravkammerets  Sider  som  i  Roms  Katakomber 
et  øvre  og  et  nedre  Rum,  altsaa  for  tvende  Lig; 
Gravkamre  af  ganske  lignende  Anordning  har  jeg 
seet  i  Egnen  mellem  Tyrus  og  Sidon,  hvor  en  be- 
tydelig Klippestrækning  gjemmer  en  heel  Labyrinth 
af  saadanne  Grave.  Foruden  de  spredte  mindre 
Gravsteder  findes  her  i  Jerusalems  nordlige  Om- 
givelser tvende  mærkelige  større  Begravelsespladser, 
der  bære  Navn  efter  Kongerne  og  Dommerne. 
„Kongernes  Grave"  [Kuhnr  el  -  JMid)  have  en 
stor,  i  Klippen  udhugget  Forgaard,  i  hvis  vestlige 
Side  aabner  sig  en  Forhal,  hvis  Klippegavl  er  smyk- 
ket med  udhugget  Arbejde  i  græsk  Charakteer:  en 
fin  og  smagfuld  Frise,  der  hverken  fattes  Triglypher 
eller  Metoper;  den  har  i  Midten  en  Krands  og  en 
Drueklasse,  omgiven  af  Akanthusblade;  Metoperne 
bære  runde  Skjolde.  Under  Frisen  løber  en  Krands 
af  Løvværk  og  Frugter.  Træder  man  ind  i  denne 
aabne,  temmelig  smalle  Forhal,  der  udentvivl  har 
havt  sine  Søjler,  findes  tilvenstre  en  lav  Indgang, 
som  man  kun  kan  krybe  igjennem;  dens  nu  øde- 
lagte fem  eller  sex  Trappetrin  give  Adgang  til  de 
underjordiske,  i  Klippen  udhulede  Rum:  et  For- 
værelse med  trende,  fordum  med  Døre  tillukkede 
Indgange  til  de  egentlige  Gi'avkamre,  der  ere  tre  i 
Tallet ;   dog  findes  endnu  et  Par  smaa  Rum,  som  det 


89 


synes,  kun  bestemte  for  en  enkelt  Sarkopliag  ' ).  I 
disse  Kamre  kan  man  ved  P'akkelskjær  sammentælle 
eenogtredive  større  eller  mindre  Lejer.  Den  lave 
Indgang  til  Mausolæet  har  været  lukket  med  en 
Slags  Møllesteen  eller  Steenskive,  en  saadan  ligger 
endnu  ikke  langt  derfra.  Mekanismen  er  mig  ikke 
ganske  klar,  men  selv  om  den  ikke  har  været  slet 
saa  beundringsværdig  som  de  Steendores,  Historie- 
skriveren Pausanias  omtaler,  „der  hvert  Aar  gaar  op 
til  samme  Tid  og  Time,  men  til  enhver  anden  Tid 
ikke  kan  aabnes  uden  at  knuses",  faar  man  dog  ved 
at  see  en  saadan  og  Fugen ,  hvori  den  gled  eller 
rullede,  Indtrykket  af  noget  i  høj  Grad  hensigts- 
svarende.  De  indre  Dore  have  ligesom  Rulleskiven 
for  den  ydre  Indgang  været  af  Steen  og  med  ud- 
hugne  Tapper  forneden  og  foroven,  deres  egen  Vægt 
har  været  tilstra^kkelig  til  at  lukke  dem.  Hvilke 
Konger  denne  Begravelse  skylder  sit  Navn,  er  ikke 
let  at  afgjøre;  ikke  Judæ  Konger,  —  de  have  hvilet 
paa  Zion  — ,  heller  ikke  Maccabæerne ,  mulig  de 
allerseneste  jødiske  Konger,  Herodes'  Efterfølgere 
og  Slægt;  naar  Alt  kommer  til  Alt,  sikkert  slet 
ingen  Konge,  men  en  Dronning,  og  det  fra  fremmed 
Land:  Dronning  Helene  af  Adiabene  (en  Deel  af 
Landet  mellem  Euphrat  og  Tigris),  som  ved  Kong 
Agrippas  Tid,  da  hun  var  gaaet  over  til  Mosaismen, 


')  Af  en   saadan    har   de  Saulcy   bragt  smukke  Fragmenter 
til  Paris;  Sinaastykker  findes  endnu  paa  Gulvet. 

tog  Ophold  i  Jerusalem  og  dode  der^).  Isaafald 
har  Monumentet  i  sin  Tid  baaret  trende  Pyramider 
eller  Obelisker  og  maa  have  været  meget  storai-tet. 
„Dommernes  Grave",  længere  mod  Nordost,  for- 
øvrigt et  aldeles  uhjemlet  Navn .  indeholde  ikke 
mindre  end  70  Nischer ,  fordeelte  i  forskjellige 
Kamre;  den  lille  Forgaard,  saavelsom  Indgangsdøren 
til  Kamrene,  have  smukt  udhuggede  Oavlforziringer, 
ligeledes  i  græsk-østerlandsk  Charakteer:  Fakler,  om- 
givne af  Løvværk  og  Valmuer. 

Ikke  langt  fra  selve  Damascus- Porten  ligger 
Jeremias- Grotten;  Traditionen  lægger  her  Pro- 
phetens  Fængsel,  og  her  skal  han  have  forfattet  sine 
Klagesange.  Den  er  nu  et  muhammedansk  Bedested 
og  beboes  af  en  Dervisch  med  hans  Familie.  Grot- 
tens indre  Rum  danner  en  Halvrunding  og  bæres  af 
Klippens  naturlige,  kun  noget  tilhuggede  Piller;  foran 
ligger  den  hellige  Mands  lille  Have,  omgiven  af  en 
Mur.  Her  seer  venligt  ud,  her  er  baade  Figen  og 
Oliven,  unge  Palmeskud,  røde  og  hvide  Roser;  til 
en  Side  er  under  Kiippeloftet  afdeelt  en  lille  Stald 
for  hans   Geder. 

Vende  vi  os  nu  mod  Syd,  gaa  vi  ud  af  Zions- 
porten  og  lade  tilhøjre  det  lille  armeniske  Kloster, 
som  gaar  for  Caijjhas'  Hus,  og  hvor  man  i  al  Uskyl- 
dighed tror  sig  istand  til  at  angive  endog  Stedet, 
hvor  Hanen  g.ilede.    —   da  have   vi  for  os   den   Deel 


')  Robinson,    Sepp  o.  A.  ere  af  denne  Mening,    for  hvilken 
Meget  taler. 

af  Zion,  som  ligger  udenfor  Stadens  sydlige  ]\Iur: 
„Davids  Grav"  (^Nebi  -  Dand  ^)).  Det  er  sikkert 
nok,  at  David,  Salomo  og  Judæ  Konger  ere  blevne 
begravne  paa  Zion;  disse  Graves  Beliggenhed,  der« 
begrændses  nærmere  i  Fortællingen  om  Jerusalems 
Mures  Gjenopbyggelse  (Nehem.  3,  16),  svarer  meget 
godt  til  den  nuværende  Angivelige.  I  den  Gruppe 
Bygninger,  som  bærer  Navnet  Nebi-Daud,  betegner  et 
hojt  Minaret  selve  Helligdommens  Plads;  trods  den 
strenge  Bevogtning  er  det  lykkedes  enkelte  Rejsende 
at  trænge  ind  til  det  inderste  hvælvede  Kamnier, 
hvor  en  med  gron.  guldbroderet  Silke  tildækket 
Katafalk  vises  de  Troende  som  Kong  Davids  Hvile- 
sted Inderst  i  Kamret  synes  Nedgang  til  under- 
jordiske Rum,  hvor  da  den  egentlige  Grav  skulde 
være.  Hvad  man  end  dømmer  om  denne  Mulighed, 
her  i  Nærbeden  og  just  paa  denne  Deel  af  Zion 
maa  Kongegravene  have  været,  den  Davids  Grav, 
om  hvilken  Apostelen  Peter  siger:  „den  er  hos  os 
indtil  denne  Dag"  (Ap.  Gj.  2,  29),  den  „Davids  Grav", 
som  —  efter  Josephus'  Fortælling  —  forst  Johannes 
Hyrkanus,  senere  Herodes  den  Store  lod  aabne  og 
2)lyndre,  men  til  hvis  Inderste  denne  Konge  ikke 
vovede  at  trænge  ind,  fordi  Flammer  fra  det  under- 
jordiske Dyb  slog  de  Indtrængende  imode  —  en 
Fortælling,  der  i  dette  Punkt  minder  om  hvad  der 
skete,  da  Julianus  Apostata  lod  foretage  Forarbejder 
til     Templets     Gjenopbyggelse     (Amm.  Marc.  23.  1). 

')   „Propheten  David";  „Grav-  underforstaas. 

Efter  en  jødisk  Beretning  fra  Korstogenes  Tid  skal 
noget  Lignende  være  hændt  nogle  Jordarbejdere,  som 
tilfældig  ved  Gravning  stødte  paa  de  underjordiske 
'Gange.  Forøvrigt  synes  Stedet  —  mærkelig  nok  — 
ikke  at  have  været  kjendt  som  Kongebegravelsernes 
Omegn;  Traditionen  har  udelukkende  fastholdt,  at 
her  stod  den  ældgamle  „Apostelkirke",  hvilken  da 
atter  har  betegnet  Stedet,  hvor  Apostlene  vare  sara- 
lede paa  Pintsefesten ;  ogsaa  Christi  sidste  Nadver 
med  de  Tolv  skal  have  fundet  Sted  her.  I  Middel- 
alderen oprettedes  her  et  Franciskanerkloster;  en 
Levning  af  dette  er  den  nuværende  Bygning,  hvis 
ene  kuppeldækte  Parti  hvælver  sig  over  Davids  Grav, 
men  hvis  anden  Floj  indeslutter  det  saakaldte  Coena- 
culum,  en  stor  gothisk  Sal  fra  det  14de  Aarhundrede. 
Ligesaalidt  som  den  jodiske  Tradition  nogensinde  har 
vaklet  med  Hensyn  til  Tilstedeværelsen  af  Kong  Da- 
vids Grav  her  paa  Zions  fremspringende  Pynt,  ligesaa 
enig  er  den  katholske  Overlevering  om,  at  det  var 
her,  at  Apostlene  fyldtes  med  den  Hellige  Aands 
Kraft,  som  var  dem  forjættet,  at  det  var  her  Mæng- 
den flokkedes  om  dem,  her,  at  Peter  vidnede  for 
dem  og  paa  Spørgsmaalet  „hvad  skulle  vi  gjøre?" 
svarede:  „omvender  Eder,  og  hver  af  Eder  lade  sig 
døbe  i  Jesu  Christi  Navn  til  Syndernes  Forladelse; 
og  I  skulle  faae  den  Hellig  Aands  Gave"  (Ap.  Gj. 
2,  38).  „Og  —  føjes  der  til  —  der  vandtes  samme 
Dag  henved  tre  tusinde  Sjæle".  De  vandtes  samme 
Dag,  dermed  er  ikke  sagt  og  næppe  heller  meent 
samme  Sted;    men    alligevel    synes  det  mig  temmelig 

unaturligt,  om  der  ej  blandt  de  Mange,  der  dog  maa 
have  været  Vidner  til  Peters  Tale,  baade  Troende 
og  Ikketroende.  skulde  fra  Slægt  til  Slægt  have  ved- 
ligeholdt sig  paalidelige  Sagn  om  dette  Sted. 

Vi  staa  endnu  paa  Zions  yderste  Affald  mod 
Syd,  vi  have  her  i  Nærheden  den  lille  fredelige 
protestantiske  Begravelsesplads,  og  nedenfor  den,  paa 
Gihon-Dalens  Bund  den  tørre  Dam.  der  almindelig 
kaldes  „nedre  Gihon";  endnu  ere  enkelte  Bygninger 
synlige  paa  Dalens  anden  Side;  men  følge  vi  den 
nu,  hvor  den  bajer  mod  Ost,  bliver  her  ensomt  og 
vildt:  det  er  Hinnoms  Dal  (eg.  Hinnoms  Søns  Dal), 
det  snævre,  dybe  Svælg,  hvis  hebraiske  Navn  Gehenna 
er  bleven  Navnet  paa  Helvede:  det  var  her  Molochs- 
dyrkelsen  havde  sit  Sted,  de  forfærdelige  Offringer 
af  Børn,  som  kastedes  i  Afgudsbilledets  gloende  hede 
Favn;  i  senere  Tider  Stadens  Aadselmødding.  Bjerget 
paa  Dalens  sydlige  Side  kaldes  det  onde  Raads  Bjerg, 
her  skulde  Kaiphas  og  hans  Fæller  have  lagt  Kaad 
op  om  at  lade  Jesus  gi'ibe  og  domme;  en  Afsats 
med  nogle  gamle  Olietræer  vises  som  den  „Blod- 
ager", der  blev  kjøbt  for  Judas'  tredive  Sølvpenge, 
og  skulde  tjene  til  Gravplads  for  Fremmede.  Og 
„Fremmede"  ere  blevne  jordede  her  til  langt  frem  i 
Tiden,  mange  Korsriddere  have  her  lagt  deres  Been. 
Bjergets  Side  gjemmer  talrige  Klippegrave,  de  fleste 
med  firkantet  Døraabning;  en  enkelt  af  dem  smykkes 
af  en  Frise ;  nogle  have  græske  eller  hebraiske  Ind- 
skrifter; flere  Gange  skjelnes  Ordene  „Ttjg  dyiag 
Ztco*'"    o:    fra  (?)  det  hellige  Zion.     Mange    af   disse 

Grave  have  i  Middelalderen  tjent  til  Celler  for 
Eneboere. 

Stadens  sydøstlige  Grændse,  hvor  den  ode  Hin- 
noms  Dal  munder  i  Kedrondalen,  betegnes  ved 
„Kongehaverne",  hvor  Granatæbler,  Morbær  og  friske 
grønne  Figentræer  trives  i  yppig  Pragt,  takket  være 
Siloams  Kilde,  som  risler  tydeligt  nok.  om  den 
end  —  som  Propheten  Jesaja  siger  —  kun  rinder 
„sagtelig"  ud  i  sin  lille  Dam,  den  samme,  i  hvilken 
Herren  bød  den  Blindfødte  vaske  sine  Øjne.  Dammen 
her  ved  Moriahs  Fod  staar  ved  en  skjult  Klippe- 
ledning i  Forbindelse  med  den  hellige  Jomfrus 
Kilde,  længere  oppe  i  Dalen,  hvis  Udstrømning  har 
en  pludselig  skiftende  Hast  og  Vandmængde,  og  hvis 
Bækken  derfor  af  Nogle  antages  for  Bethesda  Dam, 
hvor  der  laa  saamange  Syge,  Blinde,  Halte,  Visne, 
„som  ventede  paa,  at  Vandet  skulde  røres"  (Joh.  5,). 
Her  findes  ogsaa  Jobs-Brønden,  Jodernes  En- 
Eogel,  der  i  den  gamle  Tid  betegnede  Grændsen 
mellem  Juda  og  Benjamins  Stamme.  Naar  denne 
Brønd  efter  en  regnfuld  Vinter  tilfører  det  tilstødende 
Bassin  rigeligt  Vand,  og  saaledes  varsler  en  god  Høst, 
kommer  Tamburinen  i  Bevægelse,  og  der  er  Folkefest 
i   den  ellers  saa  dødsstille   Dal. 

Vi  befinde  os  altsaa  nu  her  Øst  for  Staden, 
nedenfor  Temjielbjergets  Murkrands.  Klippevæggen 
i  Øst,  Oliebjerget,  byder  os  det  maleriske  Syn  af 
Jerusalemegnens  eneste  Landsby,  fattig  og  ynkelig 
nærmere  ved ;  den  ligger  paa  Skraaningen  og  er 
tildeels  bygget  ind  i  Klippens  Side:  gamle  Gravhuler 

ere  blevne  befolkede,  eller  tjene  til  Stald  for  Geder 
og  Kør;  Indbyggerne  see  en  heel  Deel  viklere  ud 
end  deres  Dyr;  mange  af  dem  ernære  sig  som  Vand- 
dragere. Hvor  Landsbyen  ender ,  begynde  atter 
Gravene;  først  møder  Øjet  mellem  de  mange  andre 
løse  Steenblokke  en  Mængde  flade  Gravstene  mellem 
hinanden  uden  al  Indhegning .  det  er  en  judisk 
Begravelsesplads,  thi  her  i  Kedrondalen  (Josaphats 
Dal  —  Guds  Donis  Dal)  skal  der  holdes  Dommedag 
over  alle  de  Døde  (Joel  3);  Muhammedanerne  have 
en  lignende  Tro,  og  lade  sig  gjerne  jorde  her  i 
Dalen  tæt  udenfor  Haram s-Pladsens  Mur.  ]\Iellem 
de  Christne,  der  have  fundet  deres  sidste  Hvilested 
heromkring,  skjondt  uvist  hvor,  har  va;ret  en  dansk 
Dronning:  den  fromme  Bodil,  der  fulgte  sin  Husbond 
Erik  Ejegod  paa  hans  Pilgrimstog  til  det  hellige 
Land  og  efter  Kongens  Død  paa  Cypern  fortsatte 
Rejsen  alene;  hun  selv  døde,  for  hun  naa'de  indenfor 
den  hellige  Stads  Mure,  og  blev  jordet  „i  Josaphats 
Dal".  Længere  mod  Kord  faar  Dalen  en  egen 
Prydelse  i  fire  betydelige  Mindesmærker,  som  det 
synes  fra  Herodes's  Dage.  Det  ejendommeligste  af 
disse  Gravminder  dannes  af  et  fritstaaende,  fir- 
kantet Fodstykke,  der  bærer  som  en  indbuet  Tragt; 
det  hele  ^Monument  er  over  15  Alen  højt  og  skimtes 
langt  borte  i  Dalen ;  Fodstykket,  der  hviler  paa  den 
næsten  lodrette  Klippevæg  og  selv  synes  hugget  ud 
af  Klippen  ,  er  smykket  med  joniske  Halvsøjler. 
Man  giver  disse  Gravminder  forskjellige.  temmelig 
vilkaarlige    Benævnelser,     Josaphats  Grav,    Absalons 

Grav  o.  s.  fr.  Hvorfor  ikke  Propheternes  Grave? 
„Vee  Eder  I  Skriftkloge  og  Pharisæer,  løjenskalke! 
at  I  bygge  Propheternes  Grave  og  pryde  de  Eet- 
færdiges  Gravsteder,  og  sige:  Havde  vi  været  i  vore 
Fædres  Tid,  da  havde  vi  ikke  været  deelagtige  med 
dem  i  Propheternes  Blod"  (Matth.  23).  Saameget  er 
vist,  at  hvad  man  nutildags  foreviser  som  Propheternes 
Grave,  ere  underjordiske  Labyrinther,  hvor  man  maa 
krybe  ned  gjennem  et  Hul,  og  uden  nogensomhelst 
Udsmykning. 

Lidt  længere  frem,  og  vi  staa  ved  den  lille, 
med  en  Mur  indhegnede  Have,  som  med  god  Grund 
fører  Navnet  Gethsemane.  Ikke,  at  netop  disse 
faa  Kvadratalen  skulde  nøjagtig  betegne  den  Urte- 
gaard,  hvor  Herren  søgte  ud  hin  Angstens  Nat,  da 
han  blev  forraadt;  men  her  omkring  maa  det  have 
været:  histoppe  Stadens  Port,  her  Kedrons  Bæk,  og 
ovenover  os  Oliebjerget,  paa  hvis  Affald  og  ved  hvis 
Fod  Gethsemane  maa  have  ligget.  Selve  Haven, 
som  den  nu  er,  vogtes  af  en  venlig,  gammel  Munk, 
som  i  god  Forstaaelse  med  en  lille  Kat  ga.ar  fra 
Bed  til  Bed  og  nysler  med  de  faa,  tarvelige  Blomster, 
graver  lidt  hist  og  her,  inddeler  et  Stykke  Jord  med 
Rørstaver  eller  sanker  de  nedfaldne  Oliven.  Urte- 
gaarden  har  indenfor  Muren  en  Omgang  med  Billeder 
af  Lidelseshistorien;  men  dens  sande  Prydelse  er 
de  ærværdige,  gamle  Oliventræer,  der  sikkert  gaa 
langt,  langt  tilbage  i  Tiden;  jeg  har  aldrig  seet 
Oliventræer  af  saadan  Ælde  og  Majestæt.  Og  fredeligt 
er  her,  og  tyst.     Den  kalkede  Mur  er  alt  Andet   end 

smuk,  og  den  gamle  Klosterbroder  maatte  helst  lade 
sine  regelrette  Inddelinger  fare;  men  sæt  dig  kun 
trøstig  herind  i  Træernes  Skygge,  med  Evangeliebogen 
hos  dig:  læs  saa  om  Paaskeugen  i  det  Jerusalem, 
hvis  Sønner  raabte:  Hans  Blod  komme  over  os  og 
over  vore  Børn! 

Eller  kom  her  Paaskemorgen,  tag  Plads  paa  en 
Klippeblok  her  paa  Bjergets  Side.  Grave  paa  Grave, 
det  var  egentlig  det  vi  saae  paa  vor  Vandring  om 
Stadens  Mure,  og  hvad  Andet  er  Staden  selv  end 
Gravmindet  over  den  faldne  Herlighed:  „see.  Eders 
Hus  skal  lades  Eder  øde".  Men  i  denne  hellige 
Morgen  sprængtes  en  Grav,  den  eneste  som  ikke 
har  seet  Forraadnelse,  den  eneste  der  aldrig  blev  en 
Grav :  „Herren  er  opstanden  !"  klinger  det  fra 
tusinde  og  atter  tusinde  Munde.  Var  Han  ikke  det, 
„da  var  vor  Tro  forgjæves" ;  men  frit  ikke  Dal  eller 
Bjerg:  Aanden  i  os  maa  vidne.  Og  dog  tale  disse 
Stene,  de  spørge.  Her  gaar  Israeliten  forbi  til  sine 
Grave,  her  Munken  med  Crucifixet,  Dervischen  under 
det  grønne  Banner:  hvad  Banner  vælger  du? 

Den  ene  og  samme,  ene  og  sande  Gud  tændte 
Propheternes  hellige  Lys,  den  græske  Tænknings, 
den  indiske  Viisdoms  Mælkevej  ;  med  Christus 
—  og  i  Ham  —  kom  Solen ,  den  der  ikke  blot 
lyser,  men  varmer  og  kalder  til  Liv ;  fra  Ham  laante 
Halvmaanen,  fra  Ham  al  moderne  Speculation  hvad 
Lys  de  har.  „Enhver  bliver  salig  ved  sin  Tro", 
det  er  Ord  som  voxe  paa  Gader  og  Stræder,  et  Ord 
som  i  Fornielspørgsmaal  og  overalt,  hvor  det  gjælder 

et  Meer  eller  Mindre,  kan  have  Lov  til  at  lyde; 
gj ælder  det  selve  Troens  Grund,  er  det  en  Løgn. 
Nej,  Enhver  bliver  salig  ved  sin  Tro,  ved  sin  Tro, 
naar  den  ellers  mægter  at  knoppes  i  Kjærlighed; 
thi  „paa  Frugterne  skulle  I  kjende  dem",  —  ikke 
paa  Stammens  Bark ,  og  ikke  paa  Roden  alene. 
Man  behøver  ikke  at  rejse  til  Østerland  for  at  lære 
dette,  —  men  jeg  lærte  det  der  tilfulde. 


Paaskemorgen. 
2. 

Du  lyse  Morgens  Frydebud, 
af  Frydebud  det  største: 
Da  Herren  gik  af  Graven  ud, 
da  gik  han  som  den  Første! 
de  mange,  mange  Brødre  smaa, 
saamange  som  ham  fulgte, 
de  skal  engang  som  han  opstaa, 
hvor  Graven  saa  dem  dulgte. 

Det  skjøre,  skrøbelige  Kjød, 

lad  det  i  Mulden  dukke, 

lad  bunde  dybt  i  Havets   Skjød 

min  Askes  sidste  Fnugge, 

og  lad  den  vejres  om  som  Løv 

for  alle  Verdens  Vinde,   — 

Han  som  har  Adam  skabt  af  Støv, 

vil  nok  sit  Livskorn  finde.   — 

Og  raabe  til  den  bange  Jord : 
giv  hid  hvad  du  har  røvet ! 
og  lade  sine  Englechor 
omsmelte   Sjælestøvet, 
og  aande  paa  os  med  sin  Aand, 
mens  alle  Stjerner  ramle, 
og  aande  os  et  Klædemon, 
et  nyt  og  dog  det  gamle. 

Ja  hvad  der  i  dit  Øjes  Glands 
var  Gjenskin  fra  det  Høje, 
og  hvad  i  Smilets  Sejerskrands 
du  vandt  i  Kamp  og  Møje, 
og  hvad  i  Pandens  Sarkophag 
var  Gravskrift  over  Kjødet, 
og  hvad  der  i  dit  Aasyns  Drag 
blev  til,  naar  Hjertet  gløded,   — 

Det  er  for  stærkt  for  Ormens  Tand, 

det  leve  vil  og  vaage, 

det  lyser  over  Gravens  Rand 

og  gjennem  Dødens  Taage, 

det  voxer  op  til  idel  Fred, 

til  uforkrænket  Fylde, 

det  skal  en  bedre  Legemhed 

i  Evighed  omhylle. 

Den  Blindes  Øje,   det  skal  see, 
den  Døves  Øre  høre, 
den  Halte  ad  sin  Krykke  lee, 
den   Stumme  Ordet  føre ; 

men   døv  for  denne  Verdens  Lyst, 
med   Støvets  Tunger  stumme, 
skal  den  Forløste  i  sit  Bryst 
Guds  Aand  i  Eeenhed  rumme. 

Og  naar  da  Jordens  Maal  er  fyldt, 

mens  Dybets  Flammer  buldre. 

og  Hver  har  lagt  sin  Syndebylt 

paa  Jesu  stærke  Skuldre; 

naar  Alt  hvad  der  er  kvindefødt 

har  prist  den  Kvindefødte, 

naar  Alt  er  Liv  og  det  kun  dødt, 

som  al  Guds  Naade  ødte,  — 

Naar  Eet  i  Kj ærlighedens  Baand 

alt  Levende  da  vorder, 

og  Fjende  rækker  Fjende  Haand, 

den  Myrdede  sin   Morder; 

naar  Gud  har  hørt  hver  Tolders  Bøn, 

saa  han  for  Thronen   stedes, 

og  hver  fortabt,  men  funden  Søn 

i  Faderhuset  glædes,  — 

Da  skal  vi  atter  sees  igjen 

med  meer  end  Josephs  Glæde, 

og  Haand  i  Haand,  og  Ven  med  Ven 

for  Herrens  Aasyn  træde; 

da  skal  vi  atter  kjendes  ved, 

vi  Børn  af  Syndesorgen, 

og  kjende  Ham,  der  gav  os  Fred 

hin   store  Paaskemorgen. 


101 

IV. 
Udflugter  fra  Jerusalem. 

1.    Bethlehem. 

Efterat  Paaskeugen  var  tilende ,  foretog  jeg 
jævnlige  Udflugter  fra  den  hellige  Stad,  tilfods  i  den 
nærmere  Omegn,  tilhest  i  den  fjernere.  En  af  mine 
første  Fodvandringer  gjaldt  Bethlehem,  det  er  kun 
et  Par  Timers  Gang,  Fra  Jaffaporten  gaar  Vejen 
over  den  vestre  Dalskraaning  op  mod  den  jævne 
Rephaim-Slette ,  Skuepladsen  for  meer  end  eet  af 
Davids  Sammenstød  med  Philisterne;  saasnart  man 
er  oppe  over  Dalens  Kam,  er  det  omtrent  forbi  med 
de  menneskelige  Boliger,  men  ogsaa  med  Gravene; 
i  en  saa  streng  Natur  som  Judæas  maa  Sletten  her, 
med  dens  spreijte  Bygmarker  og  de  smukke  røde 
Anemoner  i  den  ellers  stenede  Grund,  vel  endogsaa 
kaldes  venlig.  Det  er  den  store  Karavanevej ,  der 
over  Gaza  gaar  til  Ægypten  ;  jævnlig  mødte 
jeg  Flokke  af  lastede  Dromedarer,  hvis  Fører  drev 
dem  frem  mere  ved  sin  udholdende ,  skingrende, 
alt  Andet  end  skjønne  Sang  end  ved  nogensomhelst 
Tvang.  Vejen  stiger  umærkeligt;  efter  en  Times  Gang 
havde  jeg  tilhøjre  det  fæstningsagtige,  forfaldne,  lidet 
indbydende  græske  Kloster  M  ar -Elia  s  (Sankt  Elias); 
snart  efter  var  jeg  ved  det  lille  kuppelsmykkede 
Mindesmærke  „Rachels  Grav",  hvis  Beliggenhed 
svarer  godt  til  Fortællingen  i  forste  Mosebog.  Jakob 
er   ifærd    med    at  drage    op    fra  Bethel;    men    da   de 

endnu  havde  et  Stykke  Vej  til  Ephrat,  fødte  Rachel : 
Benjamin  blev  hendes  Død.  „Og  hun  blev  begraven 
paa  Vejen  til  Ephrat,  det  er  Bethlehem,  og  Jakob 
satte  en  Mindesteen  paa  hendes  Grav."  Havde  han 
nys  udgydt  Drikoffer  og  Olie  over  Steenstøtten  ved 
Bethel,  her  har  det  været  et  Offer  af  Taarer,  thi 
„han  elskede  hende".  Dette  er  Rachels  Gravminde 
endnu  den  Dag  idag,  føjes  der  til.  Stedet  har  sine 
Vidner  ned  gjennem  Tiderne,  ligefra  Moses  og  Samuel 
til  Korsfarertidens  Pilgrimme  og  senere  arabiske 
Geografer;  der  er  ingen  skjellig  Grund  til  at  tvivle. 
Mangfoldige  Mindesmærker  om  Jakobs  Hjertenshustru 
have  her  aflost  hinanden;  det  nuværende,  i  Stil  med 
de  islamitiske  Helgengrave,  og  hvis  lille  Kuppel  skal 
være  et  Par  hundrede  Aar  gammel,  er  bleven  ud- 
videt og  paany  udsmykket  af  Sir  Moses  Montefiore, 
hvem  den  jødiske  Menighed  i  Jerusalem  ligeledes 
skylder  sit  Fattighus. 

Jeg  havde  netop  naa't  „Rachels  Grav",  og  saae 
en  lille  By  med  et  Par  Kirker  hæve  sig  foran  mig, 
omgiven  af  frodige  Græsgange  og  Olivenlunde.  Bevæget 
i  Sindet,  undlod  jeg  baade  at  bruge  min  Eftertanke, 
thi  Kirkerne  vare  aabenbart  af  meget  ny  Dato,  og 
at  spørge  mig  for,  og  saaledes  tog  jeg  et  Øjeblik 
Flekken  Bejt-Dschala  ioY  Bejt-lahm  d:  Bethlehem;  en 
Munk  overbeviste  mig  dog  snart  om  min  Vildfarelse. 
Bethlehem  havde  altid  staaet  for  mig  som  noget 
rigtig  Lyst  og  Venligt;  det  var  der  Ruth  sankede  Ax, 
der  David  vogtede  sin  Hjord,  der  Hyrderne  kom  at 
knæle  for  Barnets  Krybbevugge.     Bgt-Dschala  havde 


103 


noget  af  dette  Lyse ;  det  rette  Bethlehem  derimod, 
som  jeg  efter  et  Kvarteers  Vandring  ad  en  Sidesti, 
med  et  Slæng  arabiske  Tiggerdrenge  efter  mig,  satte 
min  Fod  i,  har  —  mod  Jerusalems-Siden  —  noget 
Mørkt,  Strengt,  Fæstningsagtigt  ved  sig;  dets  meest 
fremtrædende  Bygning,  Klostret  med  Kirken,  taarner 
høje  Mure  ved  Randen  af  en  gold ,  steenbesaaet 
Sænkning,  og  den  frodige  Plantevæxt  hist  fattes  her. 
Deraf  Fejltagelsen.  Fra  Byens  Højder  —  den  er 
bygget  som  i  et  Amphitheater  af  Hoje  —  seer  man 
imidlertid  ud  over  fredelige  grønne  Dale,  af  hvilke 
den  fjernere  østlige  betegnes  som  „Hyrdernes  Dal". 
Allerede  Stadens  hebraiske  Navn  („Brod-Hus")  giver 
Anviisning  paa  Frugtbarhed,  der  er  ogsaa  baade  Agre 
og  Enge,  Geder  og  Faar;  endnu  holde  Hyrderne 
Nattevagt  som  i  de  gamle  Dage.  Mange  af  den 
lille  Bys,  næsten  udelukkende  christne  Indbyggere  leve 
af  at  forarbejde  Smaakors,  Skaaler,  Signeter  og  andre 
Gjenstande  af  Oliventræ,  Asphaltsteen  eller  Perlemoder 
fra  det  røde  Hav;  deres  Huse,  der  forøvrigt  ikke 
have  Jaffas  eller  Jerusalems  fladthvælvede  Loftkupler, 
ere  af  Steen  og  tyde  paa  Velstand ;  ogsaa  deres  Dragt, 
især  Kvindernes  har  noget  Pynteligt:  den  røde  Tunika 
over  den  lange  blaa,  af  et  Bælte  sammenholdte  Særk; 
Ansigtet  frit  under  Sløret. 

Bethlehems-Kirken,  der  i  sin  første  Skikkelse 
næsten  var  ligesaa  gammel  som  Constantins-Kirken 
i  Jerusalem  (grundlagt  330  af  hans  Moder  Helene), 
var  oprindelig  en  femskibet  Basilika  i  Korsform; 
i  Bygningen  som  den  er,    er  Indtrykket  ødelagt  ved 

Opforeisen  af  en  Mur,  der  skiller  Choret  fra  Resten 
af  Kirken,  som  herved  faar  noget  Forstueagtigt.  Af 
de  byzantinske  Mosaiker  fra  Justinians  Tid,  der  tid- 
ligere prydede  Hovedskibets  Murpartier ,  ere  kun 
tarvelige  Rester  tilbage;  dog  er  Kirken  altid  ær- 
værdig nok,  med  sine  hvidlige  Marmorsøjler  og  sit 
Cedertræs  Tagværk.  Da  jeg  traadte  ind,  havde  den 
katholske  Messe,  som  sædvanlig  ledsaget  af  Chor- 
drengens  Klokkeringning,  samlet  en  stor  Skare  ara- 
biske Mænd,  Kvinder  og  Børn  af  Byens  saagodtsom 
christnede  Befolkning;  naar  den  lille  Klokke  ringede, 
gjorde  de  trøstig  alle  Præstens  Bøjninger  med;  men 
Andagt  var  der  ikke  noget  af.  Og  saa  skulde 
da  strax  den  tjenstfærdige  Pater  vise  mig  Grotten, 
hvor  Frelseren  var  født  —  det  var  der,  derhenne 
under  Sølvstjernen!  Der  er,  som  tidligere  berørt, 
noget  Pinligt  ved  denne  katholske  Sikkerhed  i  at 
angive  Stort  og  Smaat;  og  det  bliver  ikke  bedre, 
naar  man  seer  Grotten  forvandlet  til  et  Slags  Stald- 
kapel med  Marmorkrybbe,  Alt  straalende  af  Guld 
og  Silke;  der  er  gjort  Alt,  for  med  Vold  og  Magt 
at  drage  Tanken  fra  Jesusbarnets  fattige  Stald.  Bort 
med  alt  dette  Sølv-  og  Guldskrammel,  bort  med  det 
bølgende  Purpur,  at  Klippeloftet  kan  komme  fi-em! 
thi  før  al  denne  Herlighed  er  borte,  bliver  der  kun 
Plads  for  de  hellige  tre  Konger,  ikke  for  den  hellige 
Jomfru,  ikke  for  den  fattige  Moder  med  hendes  ny- 
fødte Søn;  —  og  det  var  jo  dog  her,  her  i  Davids 
Stad,  i  Bethlehem  Ephrata,  at  vor  Herre  Jesus  kom 
til  Verden, 

I  Omegnen  af  Bethlehem,  saavel  i  „Hyrdernes 
Dal"  som  andensteds,  findes  adskillige  Huler  eller 
Grotter,  der  næsten  ere  ligesaamange  Legendesteder: 
den  hvidlige  „Mælkegrotte",  hvor  Maria  skulde  være 
søgt  ind  med  Barnet  til  Skjul  mod  Herodes'  For- 
følgelse, o.  a.  Ogsaa  i  Kirkerne  selv  vises  flere  saa- 
danne;  den,  der  fortjener  meest  Opmærksomhed,  er 
den  Celle,  hvor  den  hellige  Hieronyraus  henlevede 
en  stor  Deel  af  sit  Liv  som  Eneboer.  Det  er  ham, 
den  berømte  Bibeloversættelse  „Vulgata"  skyldes; 
han  har  ogsaa  oversat  Eusebius'  Palæstina-Beskrivelse 
(Onomastikon),  der  faar  forøget  Betydning  ved  at 
begge  selv  levede  her  i  Landet.  Hieronymus  var 
just  i  Bethlehem  en  halvhundrede  Aar  efter  Con- 
stantin ,  paa  den  Tid  Valfarterne  begyndte  at  tage 
Overhaand.  Desmere  fortjener  det  Ord  af  ham  at 
mindes:  „Himmelens  Porte  ere  aabnede  ligesaa  vidt 
i  Britannien  som  i  Jerusalem ;  Guds  Rige  er  inden 
i  Eder.  —  Tro  ikke.  der  mangler  Noget  i  din  Tro, 
fordi  Du  ikke  har  seet  Jerusalem,  eller  at  jeg  er 
bedre,  fordi  det  er  faldet  i  min  Lod  at  bo  deri" 

Jeg  vendte  hjem  samme  Vej  jeg  var  kommen, 
men  var  nær  gaaet  vild,  ved  at  ville  skyde  Gjenvej 
nedover  den  stenede  Dalsænkning,  til  hvis  Rand  det 
gamle  Bethlehems- Kloster  støtter  sine  Stræbepiller. 
En  tyrkisk  Soldat  viste  mig  paa  rette  Vej  igjen, 
men  jeg  maatte  bruge  mine  Been  for  ikke  at  blive 
lukket  ude  den  Nat,  det  var  bleven  seent  og  Jeru- 
salems Port  lukkes  ved  Solnedgang.    Solen  gik  ned; 

Bjergene  i  Ost  blaanede  dybere  og  dybere,  en  Tone 
dybere  end  Himlen,  da  jeg  naa'de  Gihon- Dalen  og 
havde  Stadens  Mure  for  mig.  Den  første  Port  traf 
jeg  lukket,  den  anden  ligesaa;  heldigviis  var  Jaffa- 
Porten  aaben  endnu  for  Karavanernes  Skyld,  og  glad 
var  jeg. 


2.     Over  Urtas  og  Frankerbjerget  til 
Mar-Såba. 

Da  jeg  havde  været  en  fjorten  Dages  Tid  i 
Jerusalem,  foretog  jeg  sammen  med  Kjøbmand  Lo- 
wenthal  et  lidt  længere  JRidt,  hvis  sidste  Maal  var 
det  græske  Orkenklo.ster  Mar-Såba.  Tidlig  paa  Mor- 
genen den  27de  April  red  vi  udaf  Zionsporten  — 
begge  havde  vi  dennegang  aldeles  fortrinlige  Dyr, 
jeg  for  min  Deel  en  herlig  „Araber"  af  reen  Fugle- 
natur, hvem  den  mindste  Bevægelse  med  den  uldne 
Tømme  var  nok  til  at  faae  til  at  flyve.  Det  be- 
gyndte ogsaa  noget  flyvende;  thi  vi  havde  næppe 
naa't  Rephaim-Sletten,  før  begge  vore  Hatte  fløj  af,  dog 
fik  vi  i  en  Fart  Flygtningerne  indhentede  og  tøjrede. 
Den  friske  Brise,  der  pludselig  gjorde  os  barho'dede, 
maatte  vi  være  taknemmelige  for,  thi  det  var  alle- 
rede meget  varmt ;  nogle  hvide  Smaaskyer  i  Syd 
spaa'de  ikke  fuldkommen  Ro  ,  ellers  var  Luften 
italiensk  blaa. 

Det  første  Stykke  Vej  indtil  „Rachels  Grav" 
var  Bethlehemsvejen;  en  lille  halv  Times  Ridt  videre, 
og  vi  var  ved  „Salomos  Damme",  trende  dybe 
og  omfangsrige  Vand  -  Bassiner ,  udhulede  i  Klippe- 
grunden. De  ligge  nedad  Dalskraaningen  paa  Vejens 
østre  Side,  og  det  ene  saameget  dybere  end  det 
andet,  at  Vandet  fra  den  øverste  Dam  ved  sit  na- 
turlige Fald  vilde  fylde  de  andre  lavere  liggende. 
Deres  Tilløb  faae  de  fra  forskjellige  Kildeløb;  Hoved- 
kilden, over  hvilken  der  er  bygget  en  Hvælving,  er 
som  Salomos  i  Højsangen  en  „hegnet,  forseglet  Kilde"  ; 
den  samler  V4,ndet  i  tvende,  steensatte  Rum  eller 
Kamre,  hvorfra  en  underjordisk  Ledning  fører  til 
Dammen,  hvis  Bestemmelse  var  at  optage  det  over- 
flødige Vand.  Tidligere  gav  den  ogsaa  Bethlehems 
og  Jerusalems  Vandledninger  TilforseP);  nu  er  den 
i  Ruiner.  Men  som  Oldtidsminde  af  utvivlsom  jødisk 
Oprindelse,  fortjene  disse  Vandbeholdere  med  deres 
vældige  Steenblokke  Opmærksomhed ;  de  gaa  idet- 
mindste  tilbage  til  Judæ  Kongers  Dage ,  skjøndt 
hverken  Bibelen  eller  Josephus  omtaler  dem  udfør- 
ligere. Derimod  taler  han  om  en  By  ved  Navn 
Etham  (Autiq.  8,  7,  3),  hvor  Salomo  havde  sit 
prægtige  Sommerpalads,  og  som  „paa  eengang  yndig 
og  rig  paa  Haver  og  Vandløb"  skulde  ligge  50 
Stadier  fra  Jerusalem.  Man  fejler  vist  ikke  ved 
lierpaa  at  anvende  de  Ord  i  Prædikerens  Bog:    vJeg 


')  Pilatuj  tog  af  Tempelakatten  Pengene  til  en  saadan. 

anlagde  mig  Haver  og  Lystskove,  og  plantede  mig 
alle  Slags  Frugttræer  i  dem;  jeg  gjorde  mig  Damme, 
for  deraf  at  vande  den  opvoxende  Træskole"  (2,  4); 
sikkert  heller  ikke  ved  at  antage  Dalen  her  ( VaJi- 
Urtas),  i  hvis  øverste  Munding  Dammene  ligge,  og 
som  fra  Hebron -Vejen  skyder  i  østlig  Retning,  for 
Stedet  for  disse  Plantninger.  Kong  Salomo  har 
ikke  lidt  Nød;  han  havde  til  dagligt  Underhold  for 
sig  og  Sine  90  Tønder  Meel,  30  Oxer,  100  Faar, 
foruden  Hjorte,  Gazeller,  Daadyr,  Gjæs  og  hvad  der 
blev  fedet  paa  Sti  (1ste  Kongebog,  4):  han  havde 
svære  Kjøbraandsskibe  i  Søen,  der  kom  hjem,  ladede 
med  Guld.  Sølv,  Elphenbeen,  Abekatte  og  Paafugle 
(Cap.  10):  han  havde  Raad  til  at  gjøre  Sølvet  saa 
almindeligt  i  Jerusalem  som  Steen,  og  det  langvejs 
hidførte  Cedertræ  saa  almindeligt  som  Morbærtræerne 
i  Lavlandet.  Men  hvor  skulde  alle  disse  Herligheder 
nydes;  hvor  skulde  han  længes  at  mødes  med  hende, 
hvis  Øjne  vare  Duer  under  Slør,  hvis  Tænder  var 
en  Hjord  af  klippede  Lam,  der  havde  Læber  som 
Skarlagen,  Kinder  som  Granatæblets  Kjød.  Bryster 
som  Tvillingkid,  der  græsse  blandt  Liljer!  „Vaagn 
op,  o  Xordenvind,  synger  Sulamith,  og  kom  du 
Søndenvind,  gjennemsus  min  Have,  at  dens  Balsam 
kan  udstrømme ;  min  Elsker  vil  komme  i  sin  Have 
og  spise  dens  kostelige  Frugt!"  (Høis.  4)  Ja,  Haver 
har  Salomo  havt,  baade  i  Nord  og  i  Syd;  dejlige 
Lysthaver  med  Granatæbler,  Druer,  allehaaude 
Viraks  -  Træer,  Myrrha.  Aloe  og  Balsam,  og  de 
har     ikke     manglet    Kilder    eller   Brønde.       Og    her 

i  Urt  as,  her  i  Jerusalems  og  Bethlehems  Nærhed, 
hvor  rigelige  Vandløb  kunde  befrugte  den  dybe, 
solfangende  Dalbund,  her  var  et  herligt  Sted  til  „en 
lukket  Have" ;  herhen  kjørte  Kongen  ved  Daggry,  i 
glimrende  Dragt,  omgivet  af  sine  æthiopiske  Bue- 
skytter og  Kjøresvende,  Ynglinger  af  sjelden  Yæxt 
og  Skjønhed,  i  tyrisk  Purpur  og  med  Guldstøv  i 
Haaret,  der  gav  det  Gloriens  Glands.  Og  skjøndt 
der  kun  er  Lidet  eller  Intet  tilbage  af  tidligere  Ti- 
ders Anlæg,  er  det  mærkværdigt  at  see  hvad  en 
Smule  Vand  kan  udrette  her  i  Palæstina.  Hvor 
Vandingen  hører  op,  bliver  Dalen  yderlig  bar  og 
øde;  men  hvor  Jorden  blot  faar  Lov  at  suge  nogle 
Draaber,  der  myldrer  det  op  med  Gront,  der  kommer 
Svalhed  og  Skygge  fra  Figentræet  med  det  stor- 
bladede saftiggrønne  Løv,  der  slaar  Palmen  sin  Vifte 
ud,  der  sætter  Ranken  Druer,  og  Granatblomsten 
Blus.  Vi  bandt  vore  Heste  og  kastede  os  ned  i 
Skyggen,  Alt  var  friskt  og  duftende.  Efter  et  lille 
Maaltid  af  vore  Sadelposers  Mundforraad,  trak  vi 
vore  Heste  efter  os  gjennem  Haverne;  vi  vilde  hilse 
paa  Herr  Meschullam,  en  døbt  Lsraelit  af  engelsk 
Herkomst,  hvem  Dalens  Opdyrkning  skyldes,  og  som 
her  i  Oasens  Yderkant  har  bygget  sig  en  lille,  hyg- 
gelig engelsk  Cottage;  et  rødt  Flag  vajede  fra  Taget. 
Hvad  der  gjør  Indtrykket  særlig  malerisk,  er  det,  at 
Højderne  tætovenfor  den  yppigt  bevoxede  Dalbund 
ere  tagne  i  Beslag  af  en  Beduiner-Stammes  Telte  og 
Gedehjorder;  Meschullam  yder  dem  Tilhold,  mod  at 
Schejken    er   hans  Vagt;    thi    den   lille  Coloni   ligger 

paa  Orkenens  Grændse,  Smaa-Agrene,  hvor  Trævæxten 
hører  op.  niaa  mere  vogtes  end  dyrkes,  der  kunde  let 
blive  for  Mange  ora  Høsten.  Stedets  Ejer.  en  Mand 
henad  de  Treds.  med  kloge,  men  stærkt  furede  Træk 
tog  gjæstfrit  mod  os;  da  han  snart  efter  blev  kaldt 
ud,  bad  han  os  tage  tiltakke  med  hans  Datters  Sel- 
skab, og  det  var  baade  behageligt  og  underholdende. 
Jeg  har  ikke  seet  nogen  Skikkelse,  jeg  bedre  kunde 
tænke  mig  som  en  Rachel;  i  sin  simple  hvide  Dragt, 
der  sammenholdtes  af  et  Belte  om  Livet,  med  mørke 
sjælfulde  Ojne  under  de  lange,  sorte  Øjenhaar,  med 
en  Lød,  der  i  sin  Friskhed  mindede  ligemeget  om 
England  og  Østerland,  og  en  bugnende  Haarfylde, 
der  holdtes  sammen  af  et  lille  hvidt  Halvslør,  saae 
hun  ud  som  et  af  dette  Lands  Børn  fra  dets  lykke- 
lige Dage  eller,  kunde  jeg  fristes  til  at  sige,  fra  den 
christne  Menigheds  første  Tider,  thi  der  var  over 
hendes  Aasyn  og  Væsen  Noget  af  dens  Reenhed  og 
Varme.  Mangfoldigt  Rejseliv,  snart  i  Europa,  snart 
i  disse  østlige  Egne,  havde  givet  en  af  Natur  ædel 
Kvindelighed  den  aabne,  frie  Naturlighed,  der  netop 
fostres  paa  Rejser;  det  var  som  vi  havde  kjendt 
hende  længe.  Jeg  vidste ,  hun  snart  skulde  drage 
til  Jerusalem  som  en  derværende  Missionærs  Brud, 
men  vel  om  ikke  lang  Tid  længere  ud,  til  en  af 
Missionens  mere  eensomme,  farligere  Stader,  hvor 
det  gjælder  for  Mand  og  Hustru  at  holde  sammen 
saadan  som  Gjertrud  Rask  og  Hans  Egede  holdt 
sammen;  hun  havde  ikke  talt  ret  meget —  Samtalen 
gik    snart   paa  Engelsk .    snart  paa  Italiensk  — ,    fer 

jeg  følte  mig  overbeviist  om.  at  hun  vilde  være  paa 
sin  Plads.  Hun  havde  af  egen  Drift  begyndt  en 
lille  Skole  for  de  arabiske  Børn ;  hun  korsede  sig 
over    al    den    grove    Overtro    og   grulige    Uvidenhed, 

—  „men  hvor  de  Børn  forstaa  at  høre!  Fortæller 
jeg  dem  om  Abraham ,  eller  om  Jakob  og  hans 
Hjorder  —  det  er  jo  i  mange  Maader  deres  eget 
Liv  —  eller  om  David  og  Saul,  da  sidde  de  som 
naglede  til  Pletten,  Ojet  hænger  ved  mine  Læber, 
ikke  et  Ord  gaar  tabt!  og  de  kan  hore  det  Samme 
om  igjen,  atter  og  atter,  jeg  er  vis  paa  Fortællingen 
vil  gaa  til  Børn  og  Børnebørn.  Men  om  Isa  (Jesus) 
og  Evangeliefortællingerne  vil  de  ikke  høre;  det  er 
som  de  vidste,  de  ikke  høre  ham  til."  Vort  Hvil 
turde  kun  være  kort ;  efter  at  Caffen  var  gaaet  rundt, 

—  paa  orientalsk  Viis  i  Smaakopper,  der  ikke  kunde 
staa  paa  deres  egne  Been,  men  hvilede  i  Sølvbægere 
af  gjennembrudt  Arbejde,  ikke  stort  større  end  vore 
Æggekopper  —  sagde  vi  den  unge  Pige  og  hendes 
Fader  Farvel  og  brød  op. 

Vi  fik  den  arabiske  Schejks  Søn  til  Ledsager 
og  Vejviser,  thi  faa  hundred  Alen  herfra  begynder 
Ode  og  Steenørk;  havde  Meschullams  Datter  været 
mig  en  Typus  for  den  ædleste  israelitiske  Kvinde- 
lighed, saa  var  han  en  Araber,  skjøn  og  mandig 
som  Ali,  denne  Islams  Ridder  uden  Frygt  og  Lyde, 
tro'sstærk   som  Ingen,  i  Kampen   en  Løve. 

Og  en  saadan  var  vor  Ledsager  at  see  til,  kun 
var  han  ikke  i  Rustning  og  havde  for  Sværd  en  lang 
Flint  over  Skuldren;  et  hvidt  Hovedklæde,  en  linned 

kortærmet  Tunika  eller  Skjorte,  hvad  man  vil  kalde 
det ,  sammenholdt  med  et  Belte  af  ugarvet  Læder, 
og  Sandaler  paa  Fødderne,  det  var  Alt  hvad  han 
havde  paa.  Desbedre  saa's  de  muskelstærke,  skjønt 
formede,  af  Solen  broncerede  Lemmer;  en  Billed- 
hugger vilde  give  Meget  for  slig  en  Model.  Men 
det  Bedste  ved  ham  var  den  frie,  ridderlige  Anstand, 
hvoraf  hver  af  hans  Bevægelser  var  præget.  Da  vi 
Fod  for  Fod  bevægede  os  henad  Kiselstenene  i  det 
udtørrede  P'lodleje  i  Dalens  trange  Bund,  saae  jeg 
paa  en  af  Højderne  foran  os  en  Beduin-Familie  lejret; 
jeg  pegede  derop  og  i  et  Nu  var  Flinten  ham  ved 
Kinden;  heldigviis  fik  han  dog  ikke  Brug  for  den. 
Fra  Urtas-Dalen,  mellem  hvis  Klippevægge  det  blev 
trangere  og  trangere,  drejede  vi  ind  i  en  Sidekløft; 
efter  en  Times  Ridt  eller  saa,  underrettede  vor  Ali 
os  om,  at  nu  var  vi  strax  ved  Hulen,  Hulen  Khoreitun 
nemlig,  et  af  de  Punkter  vi  havde  foresat  os  at 
besøge.  Over  en  brat  Afgrund  hæver  sig  den  stejle 
Klijjpemur  og  lader  kun  Plads  for  en  smal  Sti, 
hvor  et  lille  Puf  i  Ryggen  vilde  være  nok  til  at 
gjøre  det  af  med  En;  en  Snees  Skridt  henad  denne, 
da  aabner  Klippen  en  lav  Indgang,  og  kort  efter 
staa  vi  i  en  uhyre  Steenhvælving,  hvorfra  flere  lave 
Sidegange,  hvor  der  kun  kan  krybes,  føre  dybere  ind. 
Endnu  et  større  Kammer  findes  her,  men  Adgangen 
dertil  er  ned  gjennem  en  Slags  Brønd  og  saa  videre 
paa  alle  Fire;  den  Stump  Lys,  vi  havde  med,  var 
for  lidt  til  at  gjøre  Forsøget  taaleligt;  og  de  to 
Beduiner,    af  Egnens    meget  fredelige   Stamme,    som 

af  sig  selv  havde  indfundet  sig  og  var  fulgt  med 
ind  i  Hulen ,  gjorde  allehaande  Forfærdelsens  Tegn, 
da  vi  gjorde  Mine  til  at  ville  see  os  lidt  om  ogsaa 
i  de  morkere.  heminelighedsfulde  Gallerier,  hvoraf  et, 
efter  hvad  der  siges ,  skal  fore  heelt  ud  til  Tekoah 
i  Retning  af  Hebron.  Overtro  er  med  i  Spillet; 
men  hvad  der  ikke  er  Overtro,  er  at  disse  Klippe- 
gange  ligesaavel  som  mange  forladte  Gravhuler  ere 
velkomne  Lejer  for  Hyæner  og  andre  vilde  Dyr; 
det  vilde  derfor  været  taabeligt  at  trænge  dybere  ind, 
og  efter  al  Sandsynlighed  grumme  lidet  lønnende. 
Men  Hulen  selv!  Var  det  den,  hvor  Saul  gik  ind 
for  at  tage  sig  et  Blund,  medens  David  og  hans 
Mænd  sad  dybere  inde?  hvor  David  skar  Fligen  af 
sin  Fjendes  Kappe,  men  ikke  vilde  lægge  Haand 
paa  Herrens  Salvede?  En  gammel  Tradition  bejaer 
det;  Eusebius  angiver  en  anden  Beliggenhed.  David 
reddede  sig  til  Hulen  AduUam,  hedder  det,  og  hans 
Brødre  og  hele  hans  Faders  Hus  drog  derned  til 
ham ;  den  synes  altsaa  som  denne  at  have  været 
nogenlunde  i  Nærheden  .af  Bethleheni.  Og  der 
flokkedes  om  ham,  hedder  det  videre,  Alle,  som 
vare  i  Trang  og  Gjæld  og  ulykkelige,  og  han  var 
deres  Høvding  og  der  var  henved  400  Mænd  hos 
ham.  Ja  her  var  Plads  til  dem  Allesanimen,  og 
at  nægte  Indtrængende  Adgang  saare  let;  har  Stedet 
været  et  andet,  skal  man  dog  vanskelig  finde  en 
Loealitet,  der  bedre  vilde  være  istand  til  at  belyse 
Situationen  i  hin  rørende,  gamle  Fortælling.  Da 
vi  kom  ud  af  Hulen,    med   dens    halv    fugtige,    halv 

kvalme  Luft,  havde  en  Deel  Beduiner  samlet  sig, 
med  deres  gamle  værdige  Schejk  i  Spidsen ;  ham 
kjendte  Lowenthal  lidt  til  fra  Kjobmandsboden  i 
Staden.  En  og  anden  Fornødenhed  driver  af  og  til 
Beduinen  indenfor  Jerusalems  Mure.  man  seer  ham 
med  den  lange  Landse  i  Haanden,  med  den  stundum 
sørgelig  lasede  Burnus  halv  slæbende  efter  sig, 
gravitetisk  skride  gjennem  Gyderne ;  er  han  nok  saa 
fattig,  Anstanden  forlader  ham  aldrig,  han  bærer 
sine  Pjalter  som  det  var  Purpur.  Vor  værdige  Schejk, 
i  lang  blaa  Kaftan  med  bredt  rødt  Bælte,  og  med 
det  snehvide  Skjæg  bølgende  ned  over  Brystet, 
bragte  os  med  uforlignelig  Værdighed  Landets  sæd- 
vanlige Hilsen:  Gud*  gjøre  dig  stor!  Vi  besvarede 
den  ved  som  han  at  føre  Haanden  til  Pande,  Mund 
og  Bryst,  og  min  Rejsefælle  fortsatte:  Jeg  indbyder 
Dig,  grib  til!  Mit  Hus  er  dit  Hus,  Caffe  og  Pibe 
staa  beredte,  naar  Du  kommer!  —  ..Mit  Hus  er 
dit  Hus!",  det  er  Stilen;  vil  man  kjøbe  en  Hest 
af  Araberen,  beg^mder  han  med  at  svare :  Min  Hest 
er  din  Hest ! ,  som  om  det  vilde  være  ham  en  For- 
nøjelse at  overlade  den  for  Intet;  men  inden  Enden 
tager  det,  kan  Fordringen  være  ublu  nok.  Den 
egentlige  Grund  til.  at  Sehejken  saa  skyndsomt  havde 
indfundet  sig,  var  udentvivl  Udsigten  til  en  Drikke- 
skilling, der  heller  ikke  udeblev;  det  var  jo  paa  en 
Maade  hans  Hule. 

Vi  steg  tilhest  og  stilede  ad  Frankerbjerget  til; 
paa  Vejen  derhen  saae  jeg  for  første  Gang 
Kameler  græssende    i   Frihed,    med   deres  Føl.     Den 

læssede  Karavankameel  har  noget  Tungt  og  Vrantent 
ved  sig,  og  ligesaa  klogt  Hovedets  Udtryk  er,  ligesaa 
styg  er  Formen ;  Paksadlerne  gnave  dem  og  gjere 
Huden  skaldet,  hvad  der  ikke  forhøjer  Skjonheden. 
Men  her  i  Frihed ,  væsentligt  kun  benyttede  som 
Eidedyr  og  omhyggeligt  behandlede,  her  tog  de  sig 
anderledes  ud,  der  kom  Skjønhed  over  dem,  især 
over  de  lodne,  vævre,  graalige  Dromedarføl,  der 
gjorde  Kaprioler  paa  det  Bedste.  Den  nymalkede 
Kameelmælk,  de  bød  os,  var  i  den  overvættes  Hede 
noget  af  det  meest  Vederkvægende  jeg  har  nydt; 
det  er  ikke  for  Intet  at  den  prises  saa  højt  i  Koranen. 
Men  vi  maatte  videre,  og  snart  havde  vi  Maalet  i 
Sigte.  Frank  er  bjerget  selv  er  en  kegleformet 
Højde,  der  løfter  sig  en  2 — 300  Fod  over  den  stenede 
Højslette;  Affaldet  runder  sig  saare  regelmæssigt  og 
synes  tildannet  ved  Menneskehaand.  p]n  noget  hals- 
brækkende Ridesti  vinder  sig  op  til  Toppen,  der 
frembyder  en  Flade,  omhegnet  af  Murlevninger  med 
Spor  af  svære  Taarne ;  en  forfalden  Brønd  findes 
der  ogsaa.  At  Johanniter-Ridderne,  efterat  Jerusalem 
var  tabt,  skulde  have  befæstet  dette  Punkt  og  holdt 
sig  der  en  Stund  endnu,  er  et  kun  lidet  rimeligt 
Sagn;  Ruinerne  pege  ikke  paa  Middelalderen  men 
paa  Landets  romerske  Periode.  Alt  taler  for 
Robinsons  Antagelse .  at  vi  her  have  Stedet  for 
det  gamle  Herodion,  en  befæstet  Stad,  Herodes 
den  Store  byggede  i  denne  Egn.  og  hvor  han  selv 
blev  begravet.  Begjærlig  som  han  var,  efter  at 
bringe  sit  Navn  til  Efterverdenen  i  den  størst  mulige 

Glands ,  har  han  sikkert  været  glad  ved  til  sit 
Mausoleum  at  finde  et  saa  fremragende  Punkt  som 
Bjerget  her,  der  kunde  stille  Davidsstaden,  det  nære 
Bethlehem  i  Skygge.  Udsigten  fra  Toppen  er  meget 
vid ,  udover  Judæas  Steenørkener ,  og  Engaddis 
Klipper,  ud  mod  det  døde  Havs  Indsænkning  og 
Moabsbjergenes  blaasorte,  lige  afskaarne  Mur. 

Efter  et  lille  Maaltid  i  Ly  af  Ruinerne  skiltes 
vi  fra  vor  unge  Fører;  en  Beduin  med  et  Par  lange 
Pistoler  i  Bæltet,  hvem  han  syntes  at  kjende,  paatog 
sig  at  føre  os  til  Mar-Såba,  Dagens  sidste  Maal; 
han  løste  sin  Hoppe  og  sad  op.  Egnen  mellem 
Frankerbjerget  og  Klostret  besøges  sjelden  af 
Fremmede  og  er  en  øde  Steenørken,  kun  befolket 
af  enkelte  omvankende  Stammer,  der  inden  Solen 
har  afsvedet  Alt,  lade  deres  Hjorder  græsse  paa  de 
enkelte  sparsomme  Grønninger.  Vi  tog  en  sydøstlig 
Retning,  det  gik  over  kjedsommelige  sandede  Høje, 
indtil  der  i  en  bred  Tværdal  aabnede  sig  det  livlige 
Skue  af  en  Beduin-Lejr  med  mange ,  smaa  *  sorte 
Kameelhaars  Telte,  hvilende  paa  Stænger  og  aabne 
til  den  ene  Side;  bag  et  var  de  ifærd  med  at  slagte 
en  Ged.  Paafaldende  var  det  at  see  en  tre  eller  fire 
Rækker  mægtige  Trappetrin  føre  ned  i  Dalens  Sænk- 
ning, og  i  en  Længde  stor  nok  til  at  have  ført  op 
til  et  anseeligt  Tempel  eller  Palads;  paa  Trinene 
stod  eller  hvilede  Mændene,  de  Fleste  med  den  lange 
Tschibuk  i  Munden;  de  stirrede  efter  os  som  efter 
et  Syn.  Gjerne  havde  jeg  dvælet  lidt,  men  skulde 
vi  naae  Klostret  inden  Solnedgang,  raaatte  vi  skynde  os, 

ikke  at  tale  om,  at  det  trak  op  til  Uvejr.  Trappe- 
trinene herude  fik  jeg  aldrig  Rede  paa,  ingen  mig 
bekjendt  Rejsende  omtaler  dem.  Da  vi  var  komne 
noget  tilvejrs,  hørte  vi  Raab  og  Hestetramp  bag  os, 
men  da  vor  Beduin  lod  som  Ingenting,  og  blot 
vendte  sig  om,  red  vi  ligesom  ban  saa  skrapt  til 
som  Terrainet  vilde  tillade;  Rytteren  der  bagved, 
der  ellers  som  han  skreg,  maatte  havt  Noget  at  for- 
tælle os,  enten  det  nu  var  Godt  eller  Ondt,  kom 
os  ved  en  Krumning  af  Vejen  snart  af  Syne.  Endnu 
en  Stund  gik  det  opad  og  Stien  blev  snævrere  og 
snævrere;  Klippen  frembød  heller  ikke  den  vanlige 
Kalksteen  eller  Kalkspath .  men  mørkere  Basalt- 
dannelser, eet  Sted  med  saa  lige  afskaarne  Vægge, 
at  man  kunde  antage  det  for  et  Marmorbrudd,  og 
Stenen  var  smuk  nok  dertil ;  snart  gik  det  langs 
Randen  af  dybe  Fjeldkedler,  og  nu  brod  Uvejret  løs. 
Solen  var  sin  Nedgang  nær,  derom  havde  de  østlige 
Bjerges  rødviolette,  sort  afskyggede  Sider  fortalt;  nu 
mørknedes  det,  medens  det  gik  Fod  for  Fod  ned  til 
Svælgets  Bund;  Regnen  gjorde  Stien  slibrig,  de  løse 
Stene  rullede  ned  under  Hestens  Hov,  og  Tordenen 
drønede  højtidsfuldt  med  dumpt  Echo  fra  den  vilde 
Fjeldtragt.  Mørket  forhøjede  Indtrykkets  Storhed ; 
jeg  tænkte  paa  Sinai  Ørk  og  forstod  Folkets  Rædsel, 
da  Fjeldet  stod  i  Lyn,  da  „Moses  talede  og  Gud 
svarede  ham  i  Tordenen". 
Ja  i  Tordnen  fornemmer  Israeliten  Herrens  Røst: 

„Hører!    hører  Hans  Stemmes  Brag, 

Drønet  der  udgaar  af  Hans  Mund! 

Han  skikker  det  ud  under  hele  Himlen, 

sit  Lyn  til  Jorderigs  Ende. 

Derefter  broler  Røsten, 

Han  lader  sin  mægtige  Stemme  rulle, 

sinker  ej   Lynet,  naar  Røsten  lyder. 

Underfuldt  lader  Herren  sin  Stemme  runge, 

Han,  som  gjør  Storværk  over  vor  Forstand." 

(Hjob,  37.) 
Vi  red  tavse.  En  for  En,  og  maatte  anvende  den 
yderste  Agtpaagivenhed;  langt  om  længe  drejede  vi 
tilhøjre  ind  i  Ild-Dalen,  vi  havde  naaet  den  brede 
velbanede  Vej  til  Klostret,  der  ligesom  de  bakkede 
Veje  i  Norge  eller  Schwejz  havde  et  solidt  Steen - 
gjærde  til  Værn  mod  den  bratte  Styrtning,  takket 
være  Munkenes  Anstrengelser.  En  halv  Time  efter 
holdt  vi  udenfor  Mar-Såbas  yderste  Taarnport,  og 
dundrede  paa;  en  lille  Glug  over  Porten  aabnedes, 
og  en  Kurv  blev  hidset  ned  for  at  modtage  den 
Skrivelse  fra  den  græske  Patriark  i  Jerusalem,  der 
maa  til  for  at  faae  Adgang  til  —  Fæstningen,  havde 
jeg  nær  sagt;  thi  Klostrene  i  Palæstina,  især  et,  der 
ligger  saa  eensomt  som  dette,  den  yderste  Forpost 
mod  det  døde  Havs  øde,  uvejsomme  Kløfter,  og 
idelig  udsat  for  fjendtlige  Beduinstammers  røverske 
Overfald,  maa  forskandse  sig  vel.  Det  varede  ikke 
længe,  inden  de  svære  Jernstænger  blev  dragne  fra, 
og  vore  mødige  Dyr  satte  i  Stald,  medens  en  Munk 
med  venlig  Forekommenhed  førte  os  Rejsende  ind  i 
den  ikke  meget  store ,  men  hyggelige  Gjæstesal. 
Et  Maaltid,  hvor  en  Snaps  Raki,   Syriens  Brændevin 

ikke  manglede,  blev  sat  frem,  og  vi  lod  det  smage 
os  godt;  men  endnu  bedre  smagte  Hvilen  og  Søvnen 
paa  Gulvets  bløde,  indbydende  Hynder. 

Klostret  Mar-Såba  ligger,  som  antydet,  paa  et 
Fremspring  mellem  dybe  Kløfter;  det  dækkes  af 
tvende  vældige  firkantede  Taarne,  der  indbyrdes  er 
forbundne  ved  fast  og  uhyre  Murværk;  Gi'undvolden 
for  det  ene  Taarn  ligger  en  heel  Taarnhøjde  højere 
end  Gaardspladsen ,  hvilket  forøger  Klostrets  hele 
phantastiske  Udseende.  Da  vi  om  Morgenen  kastede 
et  Blik  gjennera  Vindvet,  saae  jeg  den  dybe,  nøgne 
Fjeldkløft  brat  sænke  sig  under  os;  Gavlsiden  af 
den  Bygning,  hvori  vi  befandt  os,  vendte  derimod 
ud  til  Klostrets  indre  Gaard,  hvor  et  Par  Kirsebær- 
træers lyse  Løv  dannede  en  velgj ørende  Modsætning 
til  de  himmelhøje  Mure,  hvorover  igjen  den  nøgne 
Klippe  rager  op;  et  lille  rundt  Kapel,  Helgenens 
Gravsted  indtager  Midten  af  den  aabne  Terrasse, 
der  ligeledes  rækker  ud  til  Afgrundskanten.  Om  den 
hellige  Saba  eller  Sabas,  der  levede  i  det  femte  Aar- 
hundrede,  fortælles,  at  han  som  saamangen  Eneboer 
vilde  udsøge  sig  ret  et  vildt,  utilgængeligt  Sted; 
her  fandt  han,  hvad  han  attraaede,  og  her  var  Huler 
nok  at  vælge  imellem;  Løven,  der  alt  havde  udseet 
sig  den  største,  tæmmede  han  eller  skaffede  sig  af  med. 
Hans  Exempel  smittede;  andre  Eneboer  stimede,  som 
saa  hyppigt  i  de  Tider,  sammen  om  den  hellige  Mand, 
og  bad  ham  give  dem  Ordensregler;  saa  grundede 
han  da  Klostret  Aar  483,  da  han  alt  selv  havde 
tilbragt    over    fyrgetyve    Aar    herude.      Blandt    dem. 

der  forte  Eneboerliv  her.  nævnes  den  græske  Kirkes 
berømte  Dogmatiker,  Johannes  fra  Daraascus,  hvis 
store  Værk  om  den  rette  Lære  er  bleven  til  her. 
Alle  disse  Grotter  danne  nu  Celler  eller  Smaakapeller. 
En  Munk,  i  de  græske  Klostres  lange  blaa  Talar 
og  med  den  høje  trinde  Filthue  paa  Hovedet,  viste 
os  Klostrets  Mærkværdigheder:  Bibliotheket,  hvor  en 
Mængde  Haandskrifter  fra  de  græske  Kirkefædre  findes 
opbevarede,  Grotterne,  og  Knokkelkammeret,  der 
gjemmer  Levningerne  af  den  Skare  Munke,  der  om- 
kom, da  engang  persiske  Horder  indtog  og  plyndrede 
Klostret;  endnu  i  vort  Aarhundrede  fandt  en  Dag 
sultne  Beduiner  Vejen  derop,  ved  fra  Kløftens  Dyb 
at  klavre  op  ad  den  næsten  lodrette  Klippevæg, 
og  over  Halvdelen  af  Munkene  nedsabledes,  hvad  et 
nyere  Billede  fremstiller  ikke  synderlig  konstneriskt. 
men  hjerteskj ærende  nok;  jeg  maatte  tænke  paa 
Billederne  i  San  Stefano  rotundo  i  Rom.  Kirken, 
der  ved  en  Uendelighed  af  Gange  staar  i  Forbindelse 
med  Grotterne  og  Cellerne,  har  en  Kuppel,  hvis 
Bygning  minder  om  Sophiakirkens,  men  frembyder 
Intet  af  særlig  Interesse;  det  vrimler,  som  i  alle 
græsk  -  orientalske  Kirker,  med  Lysekroner,  ned- 
hængende Sølvæg  til  Røgelse,  og  Billeder  af  grel 
Pragt,  Billeder,  hvor  undertiden  det  malede  Helgen- 
ansigt træder  frem  af  et  Sølvbasrelief,  der  gjengiver 
Resten  af  Skikkelsen;  den  uundgaaelige  Thronstol 
for  Patriark  eller  Archimandrit  fattes  heller  ikke  her. 
Men  Mar-Såbas  største  Mærkværdighed  er  hverken 
dette  eller  hint.  men  selve  dets  Tilværelse  her  i  Ørknen ; 

det  har  skaffet  sig  Anseelse,  ogsaa  blandt  de  om- 
strejfende Horder,  mindre  ved  Eygtet  om  dets  Rigdom, 
end  ved  Rygtet  om  dets  Gavmildhed,  thi  den  fattige 
Beduin  kan  altid  her  faae  sig  en  Haandfuld  Korn 
eller  lidt  Grøntsager,  kun  at  han  behager  at  blive 
i  den  forreste  Gaard  eller  helst  udenfor  Porten,  thi 
hans  Rygte  er  jo  ikke  altid  det  bedste.  Ordens- 
reglerne for  de  henved  halvhundrede  Munke  skulle 
være  temmelig  strenge,  Kjød  maa  de  aldrig  nyde, 
eftersom  intet  Dyr,  væie  sig  levende  eller  slagtet, 
tilstedes  Adgang ;  hvor  nøje  det  overholdes,  veed  jeg 
ikke.  Da  vi  lidt  ud  paa  Formiddagen ,  efter  endnu 
et  Blik  nedefter  Dybet,  og  opefter  Taarntinden,  tog 
Afsked  og  erlagde  den  brugelige  Tribut,  synte's  det 
pludselig  forbi  med  den  ellers  upaaklagelige  Gjæst- 
frihed;  Mellemporten  blev  smækket  i,  og  vi  maatte 
selv  sadle  vore  Heste.  Vor  Fører  fra  igaar  var 
forlængst  redet  sin  Vej ,  han  havde  klaget  ynkeligt 
over  Tabet  af  sin  ene  Pistol,  den  maa  være  falden 
ud  af  Sadel-Hylstret  under  det  stærke  Ridt  inden  vi 
naaede  de  trangere  Stier,  og  det  har  da  formodentlig 
været  derom,  hans  Kammerat  saa  hæsblæsende  raabte 
efter  os.  Foreløbig  maatte  han  trøste  sig  ved  en 
rundelig  Betaling  for  sin  Tjeneste. 

Den  nærmeste  Vej  til  Jerusalem  gaar  gjennem 
Kedron-Dalens  Bugtninger;  det  vilde  Ode  i  Klostrets 
umiddelbare  Nærhed  viger  efterhaanden,  enkelte  Gede- 
hjorder nippe  det  sparsomme  Græs,  saa  begynder 
der  lidt  Krat ,  en  Eg  eller  et  Figentræ  bryder 
Eensformigheden ,  og  før  man  veed  deraf,   stiger  ved 

en  Drejning  af  Vejen  den  hellige  Stad  op  for  Ens 
Øjne,  thronende  højt.  Efter  et  noget  forceret  Ridt 
naaede  vi  dens  Mure  paa  mindre  end  halvtredie  Time. 


Herodes'  Ded. 

Om  Jericho  de  sidste  Straaler  sank, 
igjennem  Palmelunden  sødt  det  lufter, 
og  Balsambuskens  stærke  Vellugt  dufter, 
mens  Maanen  over  Jorden  stiger   blank. 
Mén  i  Paladset  er  der  Bylders  Stank, 
skj>ondt  Nattens  Aandepust  har  aabne  Veje: 
Herodes  ligger  paa  sit  sidste  Leje. 

Han  ligger  der  i  Ormes  Bøddelvold, 

de  fandt  Herodes,  fer  de  fandt  hans  Kiste; 

han  ligger  der,   han  hvem  Alverden  priste, 

som  Judas  Steenørk,  heed  og  gul  og  gold. 

Til   Snndhedskilder  fo'r  han   mangefold, 

sidst  til   det  døde   Hav  i   lange    Uger ; 

nu  er  han   selv  et  Hav,   hvor  Døden  ruger. 

Men  slukt  er  ikke  Ilden   i   det   Blik, 

der  skinsygt  Mariamne  saae  tildøde, 

der  herskesygt  saae  trende  Sønner  bløde, 

der  h^kled  Taarer,  mens  paa  Rov  det  gik; 

der  havde  Kulden  af  et  Dolkestik, 

der  havde  Gløden  af  en  Tigers  Oje,  — 

nu  flakker  det  i  Hallen  om  med  Møje. 

Det  soger  til  Augustus'  Billed  hen, 
haus  Lykkes  Smed,  hans  høje  Læremester; 
han  mindes  Capitolets  stolte  Fester, 
da  Cæsar  lagde  Purpur  om  sin  Ven ! 
Ved  al  sin  Kløgt  han  smiler  fast  igjen, 
thi  samme  Fod,  som  nu  maa  Cæsar  bære, 
blev  rejst  engang  Antonius  til  Ære. 

„Ja  det  skal  kjendes,  at  min  Kløgt  var  stor! 
Om  Kong  Herodes,  om  hans  Magt  og  Vælde 
skal  mine  Templers  Søjlepragt  fortælle, 
skal  Sagnet  vandre  vidt  i   Syd  og  Nord. 
Højt  over  Jakobs  Æt  nu  Edoms  gror, 
og  skal  jeg  dø,  saa  skal  min   Ligfærd  spørges, 
og  raeer  end  over  David  skal  der  sørges." 

I  Krampe  bæver  han,  kun  ej  for  Gud, 
han  ryster,  men  kun  ikke  for  sin   Dommer. 
„Salome!"  gisper  han;   —   Salome  kommer   — 
„hør  Kongens  Vilje,  hør  din  Broders  Bud  ! 
Af  Guld  min   Sarkophag  skal  hamres  ud, 
og  Galler  og  German  i  Vaaben  følge, 
og  Virakskyer  over  Toget  bølge! 

Og  Hyl  skal  blandes  med  Trompetens  Hvin, 

naar  til  Herodion  med  mit  Lig  de  fare, 

og  Klagetoner  skal  fra  Fjeldet  svare! 

Men  det  er  lidt  for  lidt  med  Sækkelin 

og  lejet  Graad."      Og  med  en   Djævels  Grin 

han  hvisker:    „Thi  jeg  veed  jo,  naar  de  græde, 

fordi  Herodes  dør,  den  Graad  er  Glæde. 

Det  piner  mig.     Men  nu,   Salome,  her! 
Af  al  Judæas  Fornemste  og  Bedste 
jeg  stævned  hid  til  Jericho  de  Fleste: 
dem  la'er  du  Alle  dræbe,  naar  jeg  dør! 
Da  skal  der  grædes  vel  som  aldrig  før. 
Salome,  ha,  du  blegner  som  en  Lilje, 
husk,  hellig  er  den  Dødes  sidste  Vilje!" 

—  Stiv  staar  Salome  ved  sin  Broders  Seng, 
hvid  som   dens  guldindlagte  Filsbeenstøtte : 
til  hine  Tider  Tankerne  sig  flytte, 

da  blandt  sin  Slægt  Herodes  slog  ifleng. 
Det  dirrer  i  en  gammel  Hjertestreng: 
Min  første  Husbond  lod  Herodes  dræbe,  — 
ha,  kunde  dræbe  ham   min  Kvindelæbe! 

Og  med  et  eget  Smil  hun  bryder  ud: 
Store  Herodes!    det  skal  Alle  sige, 
i  Grumhed  var  du  stor  og  uden  Lige, 
thi  lyder  jeg  i  Alt  dit  strenge  Bud: 
Af  Guld  din   Sarkophag  skal  hamres  ud, 
og  Virakskyer  over  Toget  bølge, 
og  Galler  og  German  i  Vaaben  følge! 

Men   Broder!    mellem   dem   der  stod  dig  nær, 

—  om  hendes  Bryst  stærkt  Silkens  Folder  bølge 
er  der  Saamange,   som  kan  ikke  følge! 

ej  Joseph,  der  mit  Hjerte  var  saa  kjær, 

ej  Alexander,  ej  Antipater, 

ej  Aristobulus,  saa  bittert  savnet, 

ej  Mariamne,  hvem  engang  du  favned!" 

Der  gaar  en  Skjælven  over  Kongens  Bryn. 

en  Fraade   skummer  om  den  visne  Læbe. 

Hvert  Navn  er  Navn  paa  Sønner  han  lod    dræbe. 

i  hvert  et  Navn  der  er  et  Hævnens  Lyn. 

Men  Alt  sig  samler  til  et  Rædselssyn; 

eet  blodigt  Navn  kan  fælde  ham,  det  sidste: 

Ved  Mariamnes  Navn   hans  Ojne  briste. 


3.     Korsklostret;    St.  Johannes;    Hebron. 

En  tredie  Udflugt  gjaldt  det  ældgamle  Hebron. 
Jeg  var  dennegang  ene,  kun  med  en  arabisk  Fører 
fra  Staden;  da  mit  arabiske  Ordforraad  kun  var 
meget  ringe,  maatte  jeg  altsaa  belave  mig  paa  en 
Art  Eneboerliv  tilhest,  dog  havde  han  i  de  latinske 
Klostre  opfanget  saamange  italienske  Gloser,  at  en 
Slags  Samtale  tilnød  kunde  komme  istand,  den  Slags 
Ordskifte,  der  hører  til  Nødvendigheds- Artiklerne, 
fordi  det  drejer  sig  om  dem. 

Vejen  til  Hebron  er  indtil  Salomos  Damme  den 
samme,  jeg  alt  paa  flere  Udflugter  havde  fulgt;  jeg 
valgte  da  en  Omvej ,  der  vilde  føre  mig  til  et  Par 
Punkter  i  Jerusalems  Omegn ,  der  endnu  var  mig 
\ibekj endte.  I  mindre  end  en  halv  Time  naaer  man, 
med  Jaffa-Porten  som  Udgangspunkt,  „det  hellige 
Korses  Kloster",  saaledes  kaldet  fordi  den  ka- 
tholske  Tradition  udlægger  Stedet  som  Voxested  for 
det  Træ,  af  hvis  Ved  Korset  blev  tømret.    Klostret, 

der  ligesom  Mar-Såba  tilhører  Grækerne,  har  ikke 
dettes  vilde  Omgivelser;  det  er  en  Klippedal,  men 
her  er  baade  Kanker  og  Roser.  Som  Nemi  i  Al- 
banerbjergene voxer  det  malerisk  nok  op  af  Klippen, 
men  mangler  den  fortryllende  Sø;  nogle  herlige  Cy- 
presser staa  Vagt  om  den  massive,  omfattende  Byg- 
ning, der  hverken  fattes  Kuppel  eller  Taarne.  I 
Kirkens  Chor  fremstille  adskillige  underlige  Billeder 
det  hellige  Træ's  Historie  og  bag  Altret  vises  det 
Hul,  hvor  det  har  voxet.  Det  rigt  udstyrede  Kloster, 
med  sine  saare  rummelige  Sale  og  sit  sikkert  gode 
Kjøkken,  gjør  Gavn  som  Opdragelsesanstalt  eller 
Seminarium  for  et  Antal  unge  Gejstlige  og  er  under 
den  russiske  Orns  brede  Vinger;  den  synes  her  i 
Palæstina  ifærd  med  at  skygge  vidt.  Efter  et  kort 
Besøg  her,  fulgte  vi  en  temmelig  stejl  Sti,  fra  hvis 
Krumninger  jeg  i  det  Fjerne  skimtede  Havet  over 
Kystens  gulige  Rand;  den  fører  til  Landsbyen  Aiii- 
Kerim.  en  af  de  faa  i  det  stenede  Judæa,  der 
frembyder  Billedet  af  Fred  og  Frugtbarhed;  en 
herlig  Kilde  vander  de  veldyrkede  Vingaarde,  og 
Oliventræet  faar  sin  Pleje.  Her  er  venligt  nok,  til 
at  man  kunde  ønske  Sandhed  i  Angivelsen,  naar 
denne  Dal  gjøres  til  den  gamle  Zacharias  og  hans 
Hustru  Elisabeths  Hjemsted;  en  Indskrift  i  den  her- 
værende latinske  Klosterkirke  siger  med  rene  Ord: 
hic  præcursor  domini  natus  est ' ) ;  og  det  er  Døbe- 
rens   Historie    det    gj ælder,    baade    i    Marmor    og    i 


')  Her  fødtes  Herrens  Forgænger. 

Farver.  Fra  Sankt  Johannes -Klostret  gik 
det  til  Rosendalen  (Vadi  el-Verd)^  der  foi'tjener 
sit  Navn,  thi  Have  ved  Have  myldrer  med  rigt 
blomstrende  Roser,  der  dyrkes  saa  rigeligt  for  den 
kostelige  Olies  Skyld.  Endelig  naaede  vi  ad  en 
tung  og  langsommelig  Vej  tid  til  Hoved -Vejen  i 
Nærheden  af  Rachels  Grav;  vi  fortsatte  til  Salomos 
Damme  og  tog  her  en  halv  Times  Hvile  i  Skyggen 
af  det  gamle,  forfaldne,  saracenske  Kastel,  der  i  sin 
Tid  har  været  opfort  til  Bevogtning  af  Vandled- 
ningerne. Haardkogte  Æg  og  Brod  gjorde  Fyldest 
for  Middagsmad;  da  jeg  opdagede,  at  et  Par  Æg 
vare  forsvundne ,  undskyldte  min  Ledsager  sig  med, 
at  der  var  mange  Hons  i  Hebron.  Det  kunde  r\\\ 
være  det  Samme,  thi  der  var  sagtens,  som  han  sagde. 
Æg  nok  i  Hebron ;  men  hvad  der  ikke  var  det 
Samme,  var  at  den  Hest,  han  havde  lejet  mig,  var 
ligesaa  tarveligt  et  Karavandyr  som  den  han  selv 
red,  og  det  var  kun  en  ringe  Tilfredsslillelse  med 
passende  Minespil  at  gjøre  ham  begribeligt,  at  jeg 
fandt  den  molto  cattivo,  den  blev  ikke  bedre  for  det. 
Fra  Salomos  Damme  skjærer  Vejen  Dal  efter 
Dal,  der  alle  vinde  sig  ud  i  Retning  af  det  døde 
Hav;  tidligere  har  denne  Egn  været  dyrket  ,  nu 
træffer  man  kun  Landsbyer  i  Ruiner.  Anderledes 
længere  fi'em ;  det  var  en  sand  Vederkvægelse  for 
Øjet,  efter  saa  lange,  golde  Klippestrækninger  at 
møde  en  bølgende  Kornmark;  ikke  langt  derfra  tydede 
en  Stabel  Trækul  baade  paa  Beboelse  og  paa  Rester 
af  en  Trævæxt,  man   ellers  ikke  seer  noget  til.    Ve- 

getationen  bliver  livligere,  sinuk  storbladet  Christtorn, 
vexler  med  vilde  Roser,  og  en  Mylder  af  kraftige 
røde  Evighedsblomster  dækker  den  sparsomme  Jord 
mellem  Klippeblokkene.  Frugtbare  Dale  aabne  sig, 
etsteds  løb  Stien  gjennem  Agren  som  en  af  vore 
hjemlige,  hyggelige  Kirkestier,  endog  et  Slags  Gade- 
kjær lod  sig  see.  A-^i  var  ved  Landsbyen  Ramet  el- 
Klialil^  den  Jøderne  i  Hebron  kalde  Beth  el-Khalil  o: 
Guds  Vens  (Abrahams)  Hus;  et  Par  gamle,  lange 
Mure  og  adskillige  Søjlefragmenter  tyde  paa  Kirke- 
ruiner. En  frisk  Kilde  er  her  i  Nærheden;  der  har 
Abraham  vandet  sine  Kø'r,  sagde  min  Fører.  Her- 
fra breder  Dalen  sig,  og  enkelte  Vinhaver  vise  sig; 
snart  drone  Hovene  paa  den  gammelromerske  Vej, 
hvis  store  rundede  Stene  ganske  ere  et  Sidestykke 
til  den  antike  Steenbro  paa  Monte  Cavo  i  Al- 
banerbjergene, hvor  de  romerske  Consuler  holdt  Tri- 
umpherne  udenfor  Staden.  Høje  Vingaardsmure  som 
dem  i  Sorrént  varslede  Byens  Nærhed,  og  en  halv 
Timestid  efter  red  vi  gjennem  en  fritstaaende  Bue 
ind  i  Hebron,  som  Araber  og  Jøder  i  Fællesskab 
kalde  el-Khalil;  hen  ved  8  Timer  havde  vi  været  om 
Vejen.  Da  den  muhammedanske  Befolkning  her  er 
yderst  fanatisk,  og  ingen  Christne  modtage,  tog  jeg 
ind  hos  en  Jøde  fra  Siebenbiirgen ,  Jonas  Suschle- 
vpitsch,  til  hvem  jeg  havde  Anvisning;  Isaks  og 
Ismaels  Slægt  dele  Abrahams  By  imellem  sig.  Ad 
en  Steentrappe  førtes  jeg  ind  i  et  firkantet,  svagt 
hvælvet  Rum ;  en  ung  ]\Iand  i  lang  Talar,  med  Filt- 
hat   paa    Hovedet    og    den    lange    Haarlok    nedover 

Kinden,  var  beskjæftiget  med  at  vugge  et  Barn,  der 
laa  i  en  i  Hjørnet  af  Stuen  ophængt  Hængekøje;  en 
gammel  Kiste,  en  Stol  og  et  Bord  udgjorde  Resten 
af  Meublementet ;  over  Døren  hang  en  Krumsabel 
og  en  Palmegreen.  En  nng  Kone,  af  ganske  friskt 
men  ikke  meget  reenligt  Ydre,  kom  ind  og  spurgte 
om  jeg  trængte  til  noget;  efter  nogen  Forhandling  i 
et  forunderligt  Tydsk- Hebraisk,  rykkede  jeg  frem 
med  lidt  Thee  jeg  havde  med.  Om  jeg  vilde  have 
„millr"  til?  Da  det  gik  op  for  mig,  at  det  var 
Mælk,  sagde  jeg  Ja,  og  snart  efter  kom  den;  min 
Fører  vilde  vist  have  anmeldt  den  som  Mælk  fra 
Abrahams  Kø'r.  Flere  Langlokkede  viste  sig,  en 
gammel  Bedstefader  fik  jeg  ogsaa  hilst  paa;  men  da 
jeg  var  træt  og  længtes  efter  Hvile,  skyndte  man  sig 
at  lave  et  Leje  istand  til  mig ,  et  sandt  Patri- 
ark-Lagen dannede  Hovedelementet.  Godnat  da! 
men  „sov  vel!"  udeblev,  ak,  hvilken  Nat!  udeluk- 
kende optagen  af  antikvariske  og  y,entomologiske" 
Undersøgelser;  Søvn  var  der  ikke  Tale  om.  Jeg 
var  skifteviis  afklædt,  halvklædt  og  paaklædt,  og 
vandrede  op  og  ned  mere  end  jeg  laa;  forsøgte  lidt 
paa  Kisten,  opgav  det  igjen;  søgte  efter  Svovlstikker, 
fandt  dem  ikke ,  og  havde  saaledes  ikke  engang  den 
Tilfredsstillelse  at  kunne  see  mine  ubønhørlige  Fjender. 
Jeg  søgte  at  sætte  mine  Tanker  i  Bevægelse,  jeg 
søgte  at  erindre  mig  et  eller  andet  Smukt  fra  den 
gammeljødiske  Tid,  men  —  „Ut«j:  Pest  og  Bylders 
Nød"  kom  igjen  som  et  ustandseligt  Omkvæd.  Endelig 
dagedes   det,    jeg    stødte    Vindvesgittret   op    og    ind- 

aandede  den  friske  Morgenluft  i  fulde  Drag;  saa- 
snart  der  viste  sig  Tegn  til  Liv  i  Huset,  skyndte 
jeg  mig  ud. 

Det  nuværende  Hebron  ligger  i  en  smuk  Dal, 
mellem  tvende  Rækker  grønnende  Høje;  Byen  stotter 
sig  til  det  østlige  Højdedrag,  og  dens  fladtagede 
Huse  slutte  sig  terrasseformigt  om  den  mægtige 
Moskee,  der  ligger  paa  Byens  meest  fremtrædende 
Punkt  og  umiddelbart  støder  op  til  Klippen.  Her- 
oppe, hvorhen  min  Vandring  gik,  her  fra  den  skraa- 
nende  Bankes  Top,  saae  jeg  udover  Moskeens  Tag, 
udover  den  malerisk  spredte  By,  der  videre  udfylder 
hele  Dalens  Brede ,  og  hvis  yderste  Udløbere  ogsaa 
have  begyndt  at  løfte  sig  opad  den  vestlige  Højdes 
graalige  Klipper ;  den  bølgende  Grund ,  der  ligesom 
følger  et  Skibsskrogs  Linjer,  de  mangfoldige  runde 
eller  langagtige  Smaakupler,  der  høre  ethvert  Hus 
til,  den  blanke  steensatte  Dam  i  Byens  Midte,  der 
heroppefra  blinker  op  som  et  Oje,  de  spredte  Palmer 
eller  Figentræer,  Alt  bidrager  til  et  livligt  Indtryk. 
Og  glider  Synet  videre  frem ,  da  er  det  ikke  som 
saa  ofte  her  i  Judæa ,  mod  nøgne,  vilde  Kalksteens- 
klipper  ,  men  over  frugtbare  Marker ,  •  Olivenlunde 
eller  Vingaarde;  Vinen  fra  Hebron,  en  lys,  kraftig 
Drue,  der  minder  om  Ehinens.  var  allerede  i  Old- 
tiden højt  skattet;  det  var  ogsaa  her  i  Eskols  Dal, 
fra  Hebrons  Vinbjerge,  at  Israels  Spejdere  hentede 
Vinkvisten  med  den  vældige  Drueklase,  som  de  maatte 
være  To  om  at  drage;  her  saae  de,  det  A-ar  et  Land, 
der   flød    med  Mælk    og  Honning.       Senere   hen    paa 

Sommeren  bygg^es  der  Lovhytter  i  Yinhaverne  — 
hvor  der  ikke  allerede  findes  et  mnret  Halvtaarn  — 
og  holdes  Nattevagt,  ganske  som  i  den  gamle  Pagts 
Dage.  Fra  de  vestlige  Højder,  ved  hvis  Affald  Ka- 
ravanerne gjerne  lejre  deres  Telte,  maa  sikkert  Havet 
kunne  sees  bag  Askalons  og  det  ovi'ige  Philistæas 
Sletter.  Byens  hele  Udseende  tyder  paa  den  Vel- 
stand, der  skyldes  Vin-  og  Olivenhaverne;  en  Deel 
af  dens  henved  10,000  Indbyggere  ernære  sig  ved 
Fabrikationen  af  Sæbe  og  Glas.  mange  Tusinder 
Vandpiber,  Masser  af  Glasringe  og  brogede  Glas- 
prydelser spredes  herfra  over  Land  og  Orken.  Derfor 
er  ogsaa  Bazaren  og  de  smaa  flisebelagte  Torvepladser 
livlige  og  brogede  nok,  saameget  mere  som  her,  lige- 
som overalt  i  Orienten,  alt  Livet  samler  sig  paa 
Gaden  og  Alt  foregaar  paa  Gaden;  Skrædder  og 
Skomager,  Kaffeskjænker  og  Skjægskraber  foretage 
deres  Dont  saa  at  sige  for  Alles  Ojne:  her  kommer 
en  Tyrk  klapprende  med  sine  rode  Tøfler,  her  kjob- 
slaar  Beduinen  om  et  stærktfarvet  Hovedklæde. 
dér  dukker  en  hvidttilsløret  Kvindeskikkelse  frem  af 
Gyden ;  og  mellem  al  denne  Forvirring,  alle  disse 
brogede  Farvestraaler  fra  Skjærf  og  Kaftaner,  Tøfler 
og  Fez,  baner  den  læssede  Dromedar  sin  sindige  Vej 
hen  til  Kjøbmandsboden,  hvor  Kjod  og  Frugter,  om 
ikke  prægtige  Stoffer  ligge  udbredt  for  Alles  Øjne. 
Hebrons  store  Mærkværdighed.  Moskeen,  faar 
man  slet  ikke  at  see :  paa  dens  langagtig  firkantede 
Ydermure,  hvis  indrandede  Steenkvadre  tyde  paa  høj 
Ælde,  og  særlig  jødisk  Oprindelse,  kan   den   Vantro* 

naturligviis  see  saameget  han  lyster;  han  kan  anstille 
sine  Betragtninger  over  disse  uhyre  og  saa  %-el  sam- 
menføjede Blokkes  slaaende  Lighed '  med  Tempel- 
murens  ældste  Partier,  han  kan  endelig,  om  han  vil. 
lægge  sig  paa  Maven  og  gjennem  en  Aabning  i 
Muren  kysse  en  af  de  hellige  Stene;  det  har  han 
Lov  til.  formelig  Lov  til.  De  fire  Minareter  ere 
selvfølgelig  senere  tilbyggede,  og  ligeledes  Moskeen 
derinde,  der  ved  omløbende  Forgaarde  skilles  fra  den 
vældige  Ringmur.  Hvad  mærkeligt  er  der  da  ved  den 
Moskee;  lad  den  ogsaa  stamme  fra  Korsfarernes  Tid, 
den  er  dog  sikkert  Intet  mod  Jerusalems,  Constanti- 
nopels  eller  Cairos.  Men  Eet  indeslutter  den,  som 
ingen  anden  Moskee  i  hele  Verden  kan  vise  Magen 
til,  noget  meget  Ringe  og  dog  saa  højst  Ærværdigt 
—  Abrahams  og  Patriarkernes  Gravsteder. 
Læg  Mærke  til,  hvorledes  den  ikke  blot  støtter  sig 
til  Klippen ,  men  skyder  sig  ind  i  den ,  husk ,  vi  er 
i  Hebron  og  læs  saa  ganske  ædrueligt  Beretningerne 
i  første  Mosebog,  om  hvorledes  Abraham,  da  Sara 
er  død,  kjøber  Hulen  paa  Makpela's  Mark  „lige- 
overfor  Mamre,  som  nu  kaldes  Hebron"  til  en  Arve- 
Begravelse  (Cap.  23);  hvorledes  efter  Sara,  Abraham 
selv  begraves  i  samme  Makpelas  Hule,  paa  den  Mark 
som  han  havde  kjøbt  af  Hetiterne  (Cap.  25);  lige- 
ledes Isak  (Cap.  35).  der  ogsaa  døde  i  Hebron.  Og 
da  Jakob  i  det  fremmede  Land,  i  Gosen  ligger  paa 
sit  Yderste  og  har  velsignet  sine  Sønner,  befaler 
han  dem  at  jorde  sig  i  den  samme  Hule,  og  føjer 
end  yderligere  til,  ligesom  til  Bekræftelse:   „der  have 

de  begravet  Abraham  og  hans  Hustru  Sara,  der  have 
de  begravet  Isak  og  hans  Hustru  Rebekka,  og  der 
har  jeg  begravet  Lea"  (Cap.  49).  Og  efterat  Lægerne 
paa  ægyptisk  Yiis  havde  balsameret  den  Gamles 
Legeme,  og  Sørgetiden  var  udløben,  drog  Joseph  og 
hele  hans  Hus  og  hans  Brødre  op  for  at  jorde  sin 
Fader,  og  der  drog  baade  Vogne  og  Ryttere  med. 
Og  Sønnerne  gjorde  som  han  havde  befalet  dem,  de 
„begravede  ham  i  Hulen  paa  Makpelas  Mark,  hvilken 
Abraham  havde  kjebt  tilligemed  Marken  til  en  Arve- 
Begravelse  af  Hetiten  Ephron,  og  som  ligger  lige- 
overfor  Mamre"  (Cap.  50).  Lad  nu  Jakobs  Slægt 
efter  den  Tid  længe  nok  have  været  i  Ægypten, 
lad  Ingen  iblandt  dem  i  meer  end  400  Aar  have 
seet  Hulen  ved  Mamre,  —  at  Stedet  for  deres  Stam- 
fædres Grav  skulde  være  gaaet  dem  af  Glemme, 
dem,  der  meer  end  Nogen  holdt  ubrødelig  fast  ved 
Traditionen  indtil  de  mindste  Enkeltheder,  og  hvis 
Trofasthed  deri  har  været  Betingelsen  for  at  den 
senere  kunde  slaas  fast  i  Skrift,  det  synes  ikke  tro- 
ligt. Og  da  Kanaans  Land  kom  i  deres  Eje,  da 
Hebron  kom  i  Leviternes  Hænder ,  ligesom  dens 
Jorder  og  omliggende  Landsbyer  forlods  vare  blevne 
Kalebs  Deel  (Josv.  21),  skulde  det  da  være  gaaet  af 
Minde,  hvem  der  havde  levet  der  og  hvem  der  var 
døet  der?  Og  hvad  skulde  tidligere  have  bevæget 
Kananiterne  til  at  ødelægge  den  gamle  Gravhule, 
hvad  der  overhovedet  ikke  er  saa  let  en  Sag?  Men 
har  Stedet,  som  det  maa  antages,  allerede  været 
kjendt   dengang,    i    Josvas    og  Dommernes  Dage,    da 

synes  dets  Identitet  saa  temmelig  sikkret;  thi  hvor- 
mange  Storme  der  end  ere  gaaede  hen  over  hver 
Plet  i  dette  Land,  er  der  dog  altid  bleven  levnet 
En  og  Anden  af  Landets  Børn,  som  til  Søn  og 
Sønnesøn  kunde  fortælle  om  Abrahams,  Isaks  og 
Jakobs  Grave.  At  Ringmuren  med  dens  meer  end 
femten  Alen  lange  Granitblokke  gaar  tilbage  til 
Kongernes  Dage,  om  ikke  til  Salomo,  er  vist  uden- 
for al  Tvivl;  den  har  hverken  Babylon,  Ægypten 
eller  Rom  formaaet  at  rokke,  og  om  Ingen  ellers 
kunde  det,  har  den  fortalt  Korsfarerne  Stedets  Hi- 
storie. At  endelig  Araberne,  de  hvis  største  Hellig- 
dora er  det  saakaldte  Abrahams -Hus  i  Mekka,  og 
som  sætte  en  Ære  i  deres  Nedstamning  fra  ham,  at 
de  heller  end  gjerne  have  sluttet  sig  til  baade  Jøders 
og  Christnes  Ærefrygt  for  Patriarkens  Grav,  er  en 
Selvfølge. 

Den  eneste  Europæer,  der  i  vort  Aarhundrede 
har  vidst  at  skaffe  sig  Adgang  til  den  strengt  be- 
vogtede Moskee  (Spanieren  Ali  Bey)  har  efter  Sigende 
kun  efterladt  uklare  Angivelser,  han  meente,  at  Graven 
maatte  søges  i  en  Krypt,  til  hvilken  heller  ikke  han 
tik  Adgang.  Saa  har  Prindsen  af  Wales  med  Følge 
været  der,  men  En  af  de  der  Tilstedeværende,  med 
hvem  jeg  i  Jerusalem  fik  Lejlighed  til  at  tale  derom, 
sagde  mig,  at  for  det  Første  det  hele  Besøg  var  uende- 
ligt flygtigt,  og  at  dernæst  de  Sarkophager,  der  vistes 
dem,  vare  saa  oversaa'de  med  Lamper,  Silkehæng  og 
Guldglimmer,  at  det  var  umuligt  at  danne  sig  nogen - 
somhelst    begrundet    Forestilling;    at    med    andre  Ord 

de  nidkjære  Moslemin,  naar  de  af  politiske  Hensyn 
nødtes  til  at  tilstede  en  Gjaur  Adgang,  viselig  havde 
sørget  for,  at  der  ikke  blev  Noget  at  see.  Ja,  hvad 
skulde  der  egentlig  være  at  see  ?  Grumme  Lidt  sikkert. 
At  Patriarken  Jakobs  Kiste,  der  med  saa  stor  Høj- 
tidelighed baade  førtes  saa  langt  og  kom  fra  et  Land, 
hvor  de  meer  end  nogensteds  forstod  Kunsten  at 
bevare ,  har  været  enten  af  de  haarde  Træsorter, 
Ægypterne  benyttede,  eller  vel  endog  af  Steen,  det 
var  at  vente;  havde  den  været  saa  godt  gjemt  som 
de  ægyptiske  Kongers  Granitsarkophager,  kunde  den 
paa  sine  gamle  Dage  være  kommet  til  at  vandre  til 
Paris  eller  London,  ligesaavel  som  Kong  Ramses  den 
Tredies  eller  Basreliefferne  fra  Ninive.  Men  at  den 
hav  hvilet  saa  roligt  som  hine.  det  er  ganske  vist 
ikke  at  vente;  Rovlyst  efter  skjulte  Skatte  har  maa- 
skee  allerede  inden  Israeliternes  Udgang  fra  Ægypten 
ødelagt  eller  tilintetgjort  hvad  Minder  Hulen  gjemte. 
Men  at  Hulen  vii-kelig  er  der,  og  dertil  er  den 
virkelige  Makpela,  det  er  det  jeg  har  søgt  at  gjøre 
saa  sandsynligt,  som  jeg  selv  tror  det;  en  Vished 
vil  aldrig  kunne  bringes  tilveje. 

Men  naar  Udbyttet  saaledes  svinder  ind  til 
noget  maaskee  Sandsynligt,  men  i  hvert  Fald  Usyn- 
ligt, til  Noget  der  minder  "om  Fenriskjædens  Fugle- 
mælk  og  Kvindeskjæg.  hvorfor  da  drage  til  Hebron? 
Jo,  thi  saavist  Israels  Stammefædre  døde  her  —  og 
det  er  ligesaa  historisk  som  at  Tordenskjold  døde  i 
Hamborg  — ,  saavist  levede  og  færdedes  de  her, 
saavist    var    det    i    denne    grønne  Dal,    de  slog  deres 

Telte.  Det  var  hist,  fra  Mamre  Lund,  Abraham  drog 
ud  for  at  frelse  sin  Staldbroder  Loth,  det  var  fra 
disse  Høje,  han  i  Øst  saae  Røgen  stige  op  over 
Sodoma  og  Gomorrha,  hertil  han  vendte  tilbage  fra 
sine  Vandringer,  her  han  blev  gravlagt.  Her  slog 
ogsaa  Jakob  sit  Telt,  da  han  og  Esau  havde  jordet 
deres  gamle  Fader;  hid  bragte  Josephs  Brødre  hans 
brogede  Kjortel,  hid  kom  Pharaos  Vogne  at  hente 
den  eensomme,  sorgende  Olding  til  det  glade,  graad- 
glade  Gjensyn.  Hvem  var  da  disse  Israels  Fædre, 
at  det  skulde  være  værdt  at  tænke  paa  dem  med 
andre  Følelser  end  vi  offre  Cheops,  Theseus  eller 
Romulus,  hvem  var  Abraham?  Er  han  ikke  en  om- 
vankende Hyrde  fra  den  graa  Oldtid ,  hvis  hele 
Leveviis  i  Mangt  og  Meget  var  som  jMillioner  Andres, 
der  leve  af  Hjordens  Fedme,  og  hvis  Maal  er  en 
god  Græsgang ,  en  klar  Kilde  og  et  skyggefuldt 
Træ?  Aajo!  men  han  er  Mere  end  det.  Han  er  i 
en  Verden,  ja  paa  hele  Guds  grønne  Jord  den 
Eneste,  der  paakalder  „Herren,  den  højeste  Gud, 
som  ejer  Himlen  og  Jorden",  der  tror  paa  Ham, 
og  lever  sit  Liv  i  hans  Navn  og  efter  hans  Villie, 
rede  til  at  offre  sin  Alderdoms  Søn.  Det  er  Abra- 
hams mægtige  Storhed,  og  derfor  skulde  i  hans, 
den  Troendes  Sæd,  ej  blot  hans  Slægt,  men  „alle 
Jordens  Slægter  velsignes." 

Selve  Byen  Hebron  (eller  med  sit  tidligste  Navn 
Kirjat  Arba  o:  Arbas  By)  synes  at  have  været  en 
af  de  ældste  historiske  Byer,  den  er  i  hvert  Fald 
lige  saa  gammel  som  Damask.     Dammen  i  Hebron 

finde  vi  omtalt  paa  Davids  Tid  (2  Kong.  4),  der  selv 
i  over  syv  Aar  her  havde  sit  Kongesæde.  Men  Hebron 
er  ikke  blot  Davids  og  Abrahams  Stad ,  ikke  blot 
Israels  Vugge,  men  i  en  vis  Forstand  ogsaa  dets 
Grav,  dets  Grav  som  politisk  Folk;  det  var  under 
Terebinthen  ved  Hebron,  at  Romerne  efter  den 
jødiske  Krig  solgte  de  israelitiske  Fanger  som  Slaver. 
Denne  Tei'ebinthe,  hvilken  Josephus  lader  sine  Lands- 
mænd tro  saa  gammel  som  selve  Verdens  Skabelse, 
og  som  endnu  paa  Constantin  den  Stores  Ti^  var 
Gjenstand  for  næsten  tilbedende  Ærefrygt,  maa  for- 
længst være  gaaet  tilgrunde;  maaskee  var  det  over 
dens  Tomt  Constantin  opførte  en  Basilika,  hvoraf 
Robinson  mener  at  have  fundet  Spor  i  hine  Ruiner 
ved  Ramet-el-Khalil ;  den  synes  i  hvert  P^ald  at  have 
ligget  Jerusalem  nærmere  end  Hebron  („6  Stadier  fra 
Hebron"  siger  Josephus).  Derimod  findes  der  endnu 
et  ældgammelt  Træ  et  kort  Stykke  Vej  Vest  for 
Hebron,  ikke  nogen  Terebinthe,  men  en  Eg  af  den 
særlig  Palæstinensiske  Art,  med  smaa  takkede  Blade. 
Da  jeg  fra  Hojden  havde  seet  mig  mæt  paa  den 
grønne  Dal,  og  saa  ved  Bazaren,  siddende  paa  en 
Steenblok  paa  Hjørnet  af  det  lille  Torv,  havde  for- 
frisket mig  med  en  lille  Kop  tyk,  sort  Kaffe,  tog 
jeg  Afsked  med  min  jødiske  Familie  og  begav  mig 
paa  Hjemvejen,  men  forst  til  det  omtalte,  højst 
ærværdige  Træ,  der  almindelig  kaldes  Abrahams- 
Egen.  Det  maa  nutildags  være  Landets  største  og 
ældste  Træ ;  Stammen  spænder  forneden  over  elleve 
Alen,    og   den    tredeelte,    løvrige    Krone    danner    et 

vidtstrakt,  skyggerigt  Telt:  en  yndet  Samlingsplads 
for  Byens  Folk,  saameget  mere  som  der  tætved  findes 
en  Brønd.  Kun  Skade,  at  de  Valfarende  plyndre 
dens  Grene  saa  ubarmhjertigt;  skulde  den  ogsaa  have 
havt  en  Forgænger  fra  Verdens  Skabelse,  vil  den 
dog  næppe  staa  til  Verdens  Ende.  Med  Nordmanden 
Vogt ')  o.  A.,  finder  jeg  det  meer  end  rimeligt  i  denne 
Kæmpe-Eg  at  see  den  rette  Vejviser  til  „Mamres 
Egelund". 

♦Et  syv  Timers  Ridt  ad  korteste  Vej   bragte  mig 
og  min  Fører  tilbage  til  Staden. 


Jakob  i  Hebron. 

Over  Hebrons  grønne  Dale, 
over  Hyrdeleji'ens  Telte 
Kvelden  sænker  sine  Skygger; 
Bjerget  luer  dunkelrødt. 
Trindt  om   Brønden   er  der  Travlhed 
med  at  vande  Faar  og  Geder; 
unge  Mødre  sladdre  lystigt, 
medens  Smaabørn  sove  sødt. 

Held  os.  Kværnen   ej   staar  stille ! 
Vi  har  Korn  for  tyve  Dage,    — 
inden  den  Tid  Jakobs  Sønner 
bringe  meer  fra  Nilens  Bredd; 


')  Det  hellige  Land,  Christiania   1868. 

mildnes  vil  Ægyptens  Herre, 
naar  han  seer  de  skjenne   Dadler, 
al  den  Myrrha,  al  den  Balsam, 
vore  Æsler  havde  med. 

Men  hvor  Terebinthen  skygger 
over  Høvdingsteltets  Flige, 
sidder  gammel,  mæt  af  Dage, 
Jakob,   ene  med  sig  selv. 
Mere  hvidt  end  Kjortlens  Folder, 
hvidere  end  Hovedklædet, 
bølger  over  Brystet  Skj ægget, 
blankt  som  Skummet  i  en  Elv. 

Øjet  fæster  han  mod  Jorden, 
det  seer  ud  som  om  han  tallte 
Palmemaattens  tætte  Fletværk 
Led  for  Led  til  Tidsfordriv; 
men  det  Fletværk  han  forfølger, 
det  er  det,  hvis  Led  er  Timer, 
som  har  Aar  og  Dag  til  Linjer, 
og  hvis  Heelhed  er  et  Liv. 

Dagene  forbi  ham  glide : 

fra  han  fly'de  Faderteltet, 

fi-a  hans  Hyrdetid  ved  Eufrat, 

til  han  mødte  Broder  sin ; 

fi"a  han  færdedes  ved  Sichem. 

til  hans  Kumraers-Aar  i  Hebron  — 

Hvor  er  Rachel?    Hvor  er  Joseph? 

Ak.  og  nu  min   Benjamin! 

Hvorfor  er  jeg  dog  saa  ussel! 
hvorfor  mægter  ikke  Haanden 
længer  styre  Mulens  Tøjler ; 

—  ak,  da  laa  jeg  ikke  her 
sammenkrøben   i  min  Hule, 
lig  en  gammel  tandløs  Løve, 
hvem  det  unge  Kuld  maa  bringe 
Føden,  den  han  knap  er  værd. 

Mirjam,  Aksa!    Piger  alle! 
er  det  tyst  endnu  i   Sønder? 
ingen   Stovsky,  ingen   Raaben? 
„Fader,  vent  dem   ej  i  Kveld!" 
Vent  dem  ikke  —  altsaa  vente, 
vente  det  er  hungre,   tørste, 
vente,  det  er  som  at  lædskes 
ved  et  stængt  og  stoppet   V^æld. 

Og  med   dybe   Suk  han   hvisker: 
Eeder  da  mit  Leje,  Piger! 

—  Men  lad  Svende   holde  Udkik, 
tænde  Blus  ved  Dam  og  Brønd. 
Bring  mig  Benjamins  den  Yngste, 
at  min  Haand  ham  kan  velsigne, 

—  led  mig  saa  til  Alterstenen, 
at  jeg  holde  kan   min  Bøn. 

Og  paa  Sønnedøttre  støttet, 
løfter  han  de  trætte  Hænder, 
løfter  saa  med  dem   sit  Hjerte 
til  sin  Fader  Isaks  Gud: 

Herre,  som  til  denne  Time 
har  os  rigeligen   mættet. 
fri  min  Sjæl  fra  Angstens  Tørke, 
skik  med  Morgenduggen  Bud ! 

Og  han  seer  mod  Nattens  Himmel, 
seer  de  samme  Tvillingstjerner, 
som  har  svaret  ham  saa  ofte, 
naar  han  spurgte  dem  om   Vej ; 
og  det  tykkes  ham,  de  blinke 
som  —  ja  just  som  Josephs  Øjne. 
Vaagen  drømmer. han   om   Joseph, 
halve  Nat  han  .slumrer  ej. 


Morgensolen   klar  oprinder 
over  Hebrons  grønne  Dale; 
al  den  vante  Larm  i  Lejren 
voxer  dobbelt  op  igjen. 
Fryderaab  i  Luften  skingre: 
Eja,   der  er  vore  Brødre, 
Eja,  der  er  vore  Fædre, 
Eja,  der  er  vore  Mænd! 

See,  hvor  langt  sig  Toget  vinder 
frem  i  brudte  Slangebugter  — 
Der  er  Vogne  med  ifølge, 
Himmel,  om  det  ej   var  dem, 
om  det  var  en  Kjøbmandsskare, 
Nej,  o  Nej   —  de  svinge  Landsen, 
seer  I  Judas  sorte  Fole, 
seer  I?  —  O  velkommen  hjem! 

Og  der  viftes  og  der  vinkes, 
og  der  favnes  og  der  kysses, 
og  der  frittes  og  der  spørges, 
de  kan  aldrig  høre  nok ; 
og  de  kostelige   Yogne, 
Hjulene  som  gyldne  Sole, 
de  beføles,  de  beundres 
af  den  hele  Hyrdeflok. 

Men  bag  Teltets  tætte  Folder 
slumred  end  den  Gamle  rolig, 
da  til  deres  Faders  Leje 
Jakobs  Sønner  stille  treen. 
Lyset  vækker  ham  af  Blunde, 
og  da  op  han   slaar  sit  Øje, 
seer  han  Benjamin,   dem  Alle   — 
ak,  nu  fattes  der  kun  Een ! 

Dog  har  Gjensynsglæden  Magten. 
„Fik  I  Korn?"   den  Gamle  spørger. 
„Tifold  meer  end  vi  begjærte: 
Korn  og  hver  Ægyptens  Skat. 
Ja,  thi  Landets  høje  Herre, 
Fader,  det  er  —    Ordet  tøver  — 
det  er  Joseph!    Joseph  Jever!" 
Blegner  da  den  Gamle  brat. 

Stum  paa  Sønnerne  han  stirrer, 
al  den  gamle  Smerte  vaagner, 
Saaret  bryder  op  med  Vælde, 
men  i  Ojet  skrevet  staar: 

Joseph   lever?    Vanvidstale! 
lever  Rachel,    lever  Lea, 
kan  de  Døde  gaa  af  Graven,  — 
Slaa  mig  ikke  Saar  i  Saar! 

Fader,  see  de  rige  Gaver, 
disse  Tæpper,   disse  Vifter, 
denne  Kjortels  Purpurbræmme !  — 
Ingen  Kjortel  vil  jeg  see. 
Engang  har  jeg  seet  en  Kjortel, 
bræmmet   af  hans  Blod  det  røde, 
selv  I  bragte  mig  den   blodig, 
hvilken  Rædsel,  hvilken  Vee! 

Fader,   Fader,  vi  bedrog  dig, 

vi  har  solgt  ham  til  Ægypten. 

Gedekiddet  lod  vi  slagte, 

dypped  Kjortlen  i  dets  Blod. 

—   Vildsomt  Gubbens  Tanker  blandes: 

Sælge  Joseph  til  Ægypten, 

kjøbe  Korn  og  sælge  Joseph, 

hvordan  fik  I  dertil  Mod! 

I  bedrog  mig  I    Blus  og  Bleghed 
brydes  i  den   Gamles  Aasyn. 
I  bedrog  mig  —    kan  I  ikke 
da  bedrage   mig  igjen  I 
Fadervredens  sære  Kræfter 
rejser  ham  af  Lejet   —   Haanden 
løfter  han   som  til  Forbanden, 
i  synker  i  det   Samme  hen. 

En  Erindring  har  ham   lammet, 
en  Erindring  fra  hans  Ungdom: 
Hvem  lod  Gedekiddet  slagte 
og  en  Løo^n  om  Haanden  bandt? 
Hvem  misundte  vel  sin   Broder, 
Hvem  bedrog  sin  gamle  Fader.  - 
Jakobs  Røst  til  Esaus  Hænder! 
—   Herre,  hvor  Du  husker  grant. 

Som   et   Marmorbilled  hviler 
han  i  sine  Sønners  Hænder. 
Men  da  op  han  slaar  sit  Øje, 
længer  ej  han  tvivle  vil: 
Juda  vinked:    sorte  Slaver 
neje  dybt  for  Josephs  Fader, 
og  de  gyldenblanke  Vogne 
lyse  som  en  Glædesild. 

Og  en  Taarestrom  der  triller 
fra  de  gamle,  trætte  Ojne, 
og  han  hulker,  smiler,  laller, 
som   et  Barn  i  Glæden  ør: 
Joseph  lever,  har  I  hørt  det! 
raab  det  ned  i  Rachels  Tue! 
Joseph  lever  —  jeg  vil  drage 
hen  at  see  ham,  før  jeg  dør. 

Samaria. 


Fra  Jerusalem  til  Slchem-Daleii. 

J  eg  havde  snart  været  en  Maanedstid  i  Jerusalem, 
ojr  vi  var  et  godt  Stykke  ind  i  Maj  Maaned; 
Moskiterne  blev  flere  og  flere,  de  Rejsende  færre  og 
færre.  Gjentagne  Forsøg  paa  at  komme  til  at  gjøre 
Følge  op  igjennem  Landet  med  den  fransk-katholske 
Karavane  vare  strandede,  som  forovrigt  vel  var,  da 
jeg  formodentlig  der  var  bleven  en  Spurv  i  Trane- 
dands;  det  begyndte  at  see  betænkeligt  ud,  thi  fik 
jeg  ikke  Rejseselskab,  ialtfald  een  Mand  til,  vilde 
det  være  mig  baade  for  kostbart  og  for  betænkeligt 
at  tiltræde  den  14  Dages  Rejse  lierfra  til  den  syriske 
Kyst  ved  Bejrut.  Da  jeg  ved  at  spejde  tilhøjre  og 
venstre  forvissede  mig  om.  at  de  enkelte  Nysankomne 
agtede  sig  tilbage  til  Jaffa  ad  samme  Vej  de  var 
komne,  klagede  jeg  en  Dag  min  Nød  for  Lowenthal ; 
jeg  udmalede  efter  Evne.  hvor  nødig  jeg  vilde  for- 
lade det  hellige  Land,  uden  at  have  seet  Galilæa  og 
Gennezareth  Sø,  og  det  varede  ikke  længe,  inden  han 
selv   fik  Lyst   til   at    være    med;    skjøndt   han   havde 

opholdt  sig  hele  tre  Aar  i  Jerusalem,  havde  han  ikke 
havt  Lejlighed  til  at  komme  langt  nordpaa,  og  om 
et  halvt  Aars  Tid  agtede  han  sig  tilbage  til  Europa. 
Rask  til  at  beslutte  sig  som  han  var,  gik  han  ind 
paa  mit  Forslag  om  at  slaa  os  sammen;  inden  Alt 
var  klappet  og  klart,  meldte  sig  som  Tredieinand  den 
unge  Lærer ,  der  havde  været  med  os  paa  Ud- 
flugten til  Jordan  og  det  døde  Hav.  Nu  begyndte 
det  at  røre  sig  i  den  midaldrende  Enke  fra  Wurteni- 
berg,  som  styrede  Huset  for  de  unge  Schwejzer- 
Kjobmænd,  hun  vilde  da  saa  gjerne  see  Nazareth, 
og  Missionæren  i  Naplus  (det  gamle  Sichem)  kjendte 
hun  jo  saa  godt,  ja  baade  ham  og  hans  Kone,  og 
hun  havde  jo  før  siddet  paa  en  Hest,  og  vi  skulde 
slet  ingen  Ulejlighed  have  af  hende.  AltsaaFruEckert 
—  det  var  hendes  Navn  —  Fjerdemand.  Og  saa 
var  der  jo  den  unge  Knøs  fra  Sajda  derude  i 
„Brødrehuset"  (Wajsenhuset),  han  vilde  vist  gjerne 
gaa  os  tilhaande  paa  alle  Maader,  hjælpe  at  slaa 
Telte  op  og  gjøre  Ild  paa  etc,  dersom  han  sammen 
med  os  kunde  slippe  hjem  til  sine  Forældre,  —  ja  ja, 
det  var  jo  ikke  saa  galt;  Dagen  til  Afrejsen  blev  sat 
til  Løver  dag  den  10  de  i\Iaj.  Min  sidste  Efter- 
middag i  Jerusalem  foretog  jeg  selvanden  en  stille 
Vandring  langs  Oliebjergets  Rand  ud  til  det  fattige 
men  fredelige  Bethanien. 

Løverdag  Morgen  mødte  jeg  hos  Lowenthal, 
der  havde  paataget  sig  at  slutte  Akkord  med  en 
„Muker"  og  arrangere  det  Fornødne;  men  Muld\Tene, 
der   skulde    bære  Telte    og  Bagage,    vare    udeblevne. 

En  ny  Fører  bestilles,  men  finder  Lasten  for  svær. 
Dertil  kom  den  ubehagelige  Omstændighed  ,  at 
den  mig  tiltænkte  Sadel,  da  det  kom  til  Stykket, 
ikke  var  til  at  finde;  jeg  maatte  altsaa  ud  i  Byen 
for  at  see  at  opdrive  en  saadan.  I  Hospitiet,  hvor 
jeg  nys  havde  taget  Afsked,  blev  man  ikke  lidet 
forundret  ved  saa  snart  at  see  mig  igjen ;  den  ærlige 
Vært  eller  Husfader,  som  han  kaldes,  lovede  at  gaa 
mig  tilhaande,  og  nu  gik  det  —  „fra  Herodes  til 
Pilatus",  kunde  jeg  fristes  til  at  sige,  fra  Bod  til  Bod, 
billigt  skulde  det  være,  men  dyrt  var  det.  Langt  om 
længe  fik  vi  en  nogenlunde  taalelig  Sadel  stykket 
samroen,  ved  at  tage  Skrog  etsteds,  Remme  et  andet 
Sted.  Bøjler  et  tredie;  men  havde  det  før  været 
Hest  uden  Sadel,  var  det  nu  bleven  Sadel  uden  Hest; 
Pakning  og  Læsning  vilde  endnu  medtage  flere  Timer. 
Jeg  fik  da  Tid  til  nogle  hidtil  upaaagtede  Smaa- 
indkjob,  fik  fyldt  mine  Lommer  med  Smaating  af 
Olietræ  eller  Perlemoder,  endeel  „Jericho- Roser" 
ikke  at  forglemme  :  den  tørre  Plante  fra  Orkenen 
om  det  røde  Hav.  der  har  den  underlige  Egenskab, 
at  den.  naar  den  sættes  i  Vand,  folder  sine  Smaa- 
grene  ud  som  til  Billedet  af  en  Rose  —  „Juleaften", 
sagde  Middelalderens  Pilgrimme. 

Klokken  var  henved  sex  Eftermiddag,  da  vort 
lille  Tog,  der  nu  endelig  var  bleven  forøget  med 
tvende  oppakkede  Muldyr  og  Mustapha  fra  Safed 
som  Fører,  begav  sig  ud  af  Jaffa-Porten,  den  jeg 
for  fire  Uger  siden  var  kommen  ind  af.  Vi  drejede 
strax    tilhøjre    og    fulgte    Stadens   ]\Iure     indtil    den 

maleriske  Daraaskus-Port ;  saa  gik  det  ud  gjennem 
Olivenlunden ,  hvor  jeg  saa  ofte  havde  seet  de 
tyrkiske  Kvinder  lejrede  under  deres  Haremsvogteres 
Tilsyn,  udad  mod  „Dommernes  Grave".  Omtrent 
herudfor  begynder  Vejen  at  stige,  op  over  de  nord- 
lige Høje  (Skopos).  ved  hvis  Fod  engang  Titus, 
senere  Gotfred  og  hans  Fæller  have  slaaet  deres 
Telte.  Medens  Jerusalems  Omgivelser  ellers  med 
Rette  kaldes  „alvorlige,  mørke  og  stumme",  er  det 
ikke  Tilfældet  her,  det  eneste  Sted,  hvor  Oliven- 
plantninger  og  enkelte  Figentræer  danne  en  Forgrund 
af  Grønt ;  mindst  naar  som  nu  den  dalende  Sol 
kaster  sin  Glands  af  Guld  og  Purjjur  over  den  hellige 
Stads  Kupler  og  Taarne,  Murtinder,  Flag  og  Palmer. 
Herfra  og  saaledes  er  den  sig  højnende  Stad,  med 
de  mørkere  Bjerglinjer  til  Baggrund,  ligefrem  skjøn 
og  malerisk.  Saameget  haardere  faldt  det  at  rive 
sig  løs  fra  det  stolte  Skue,  hvert  Øjeblik  maatte  jeg 
see  tilbage,  det  var  jo  sagtens  sidste  Gang  jeg  saae 
det  Syn.     Farvel  Jerusalem  ! 

Der  var  Veemod  i  mit  Farvel  —  men  hvilke 
Farvel  have  her  ikke  lydt!  det  var  som  Aartusinders 
Klager  blandedes  for  mit  Øre.  „Farvel  Jerusalem!" 
sukkede  det  fra  Fangerne,  da  det  gik  mod  Babylons 
Floder;  „Farvel  Jerusalem ! "  græd  det  fra  de  Adspredte, 
da  det  gik  mod  alle  Verdens  fire  Hjørner.  Men  „naar 
Hedningernes  Fylde  er  indgangen,  da  skal  det  ganske 
Israel  frelses"^)  —  det  Apostelord  vil  jeg  tage  med 
paa  Vej   fra  den  hellige  Stad. 

')  Rom.  11,  26. 

En  Sænkning  af  Vejen,  en  lille  Drejning,  og 
Staden  var  skjult  for  vore  Øjne.  Lidt  længere  frem 
havde  vi  i  Vest  den  let  kj endelige  lille  Moskee 
Nebi  Samuil  („Profeten  Samuel"),  der  throner 
paa  Toppen  af  et  Bjerg  og  alt  sees  fra  Jerusalems 
Tage.  Udsigten  derfra  skal  være  overordentlig  vid, 
mindre  mod  Øst  og  Nord  end  udover  Saroiis-Sletten, 
hvor  Øjet  kan  opfange  Havlinien,  og  mod  Syd,  hvor 
—  med  den  hellige  Stad  til  Midtpunkt  —  OHebjerget, 
Frankerbjerget,  Bethlehem,  Elias-Klostret  og  Sankt 
Johannes  stige  frem  i  et  eneste  Rundskue;  men  vor 
sene  Afrejse  tillod  os  ikke  denne  ellers  saa  lønnende 
Sidefart.  „Nebi  Samuil"  betegner  efter  Robinson  det 
gamle  Mizpah,  „Varden",  hvor  i  Samuels  Dage 
Israels  Stammer  oftere  samlede  sig  for  hans  Domstol, 
og  hvor  Saul  kaaredes  til  Konge;  Muhammedanerne 
have.  som  Navnet  antyder,  her  lagt  Samuels  Grav  '  ). 
Eii  Højde,  vi  snart  efter  passerede,  nævnes  som  det 
gamle  Gibeah;  her  havde  Saul  Hjemsted,  ogsaa 
som  Konge.  I  det  Hele  føre  disse  Omgivelser  Mindet 
tilbage  til  Tiden  mellem  Josva  og  Salomo. 

Ved  det  første  Vejskjel  vi  naa'de,  drejer  den 
vestlige  Vej  ind  mod  det  gamle  Gibeons  over- 
ordentlig frugtbare  Dal,  hvis  Sols  Stillestaaen  har 
faaet  Saamanges  Forstand  til  at  staa  stille;  Ajalon 
er  ogsaa  her  i  Nærheden.     Ruiner  Ira  gammel    eller 


')  Samuel  døde  o<^  jordedes  i  Ramah,  hvor  han  ogsaa  havde 
Hus  og  Prophet^-kole;  det  er  den  nuværende  usle  Landsby 
Er-Ram,  som  forøvrigt  ikke  er  langt  herfra. 

ny  Tid,  en  forfalden  Khan  eller  en  tarvelig  Landsby 
var  det  Eneste,  der  brød  vor  Vejs  tørre  Ensformighed ; 
men  godt,  der  ingen  Herligheder  var  at  see,  thi 
Mørket  tillod  ikke  at  see  langt  fi-em.  Nogle  Stumper 
af  Buer  og  Murværk  ved  Atdra  betegnede  os  den 
gamle  (rrændse  for  Benjamins  Stamme;  i  den  dunkle 
Stilhed  hastede  vi  frem  efter  Evne,  nu  indenfor 
Ephraims  Enemærker.  Det  varede  heller  ikke  længe, 
inden  Hundeglam  fortalte  os,  at  vi  havde  naaet  vor 
første  Aftens  Hvilested,  den  lille  Flekke  el- Biréh^ 
det  gamle  gibeonitiske  Beeroth. 

Vi  stege  af  hos  Abu  Hannah,  Byens  eneste 
Protestant,  hvis  hele  Ydre  mindede  om  Horace  Vernets 
eller  Ary  Schelfers  bibelske  Billeder.  Nederst  i  Steen- 
bygningen var,  som  i  Reglen  i  arabiske  Huse,  Stalden, 
hvor  en  Deel  Kør  og  Kalve  havde  deres  Logis; 
gjennem  den  kom  man  til  en  lille  Gaardsplads  under 
aaben  Himmel,  hvorfra  en  Steentrappe  førte  op  til 
det  flade  Tag,  hvor  der  laa  Straamaatter  til  Ligge- 
pladser; fra  Taget  ved  Siden  af,  der  laa  en  Smule 
højere,  stak  en  heel  Deel  sorte,  silkehaarede  Geder 
deres  philosophiske  Hoveder  med  Lap-Ører  og  snoede 
Horn  ind  til  os ;  der  er  en  Drøvtyggen  som  Bølgeslag, 
Hyrden  sover  mellem  dem.  Fra  vort  eget  Tag  fører 
en  aaben  Dør  ind  til  et  hvælvet,  som  altid  skikkelig 
højt  Rum,  hvis  hele  Udstyrelse  indskrænkede  sig  til 
nogle  Tæpper  og  en  i  Loftet  anbragt  lille  Olielampe ; 
her  sov  en  Deel  af  vor  Værts  Folk,  forsaavidt  de 
ikke  holdt  sig  vaagne  for  at  iagttage  vort  Maaltid 
og    smage    paa  Theen.      Abu  Hannah   levede   ganske 

paa  gammeldags  østerlandsk  Viis.  Penge  havde  han 
ingen  af;  med  sine  Landsmænd  omtuskede  han  Kvæg 
mod  Korn,  og  for  det  overskydende  Korn  fik  han 
saa  Alt  hvad  han  behøvede.  Var  et  Faar  ikke  godt 
nok  for  den  Dynge  Hvede  der,  saa  strøg  man  noget 
af  Hveden  bort  med  Haanden,  til  Handelen  kunde 
afsluttes.  Efter  en  to,  tre  Timers  8ovn  paa  Tagets 
Maatter  og  Hynder,  som  vi  havde  multipliceret  med 
vore  egne,  brod  vi  op  endnu  inden  Solopgang;  i  det 
Fjerne  hørtes  Schakalernes  hæse  Gjøen.  El-Biréh 
(Brøndby)  har  foruden  adskillige  halvt  ødelagte  Ci- 
sterner et  smukt  opsat  Kildespring  og  svarer  saa- 
ledes  endnu  til  sit  ældgamle  Navn;  Kirkeruinerne 
fra  Korstogenes  Tid  fik  vi  ikke  Lejlighed  til  at  see. 
Fra  den  stenede  Højslette  valgte  vi  den  korteste 
Vej  ind  i  Ephraims  Bjergland;  Morgensolens 
første  Straaler  lysnede  i  Ost  over  det  ældgamle 
Beth  el  (-Bejtm)  ,  hvor  allerede  Abraham  vogtede 
sine  Hjorder  og  hvor  Jakob  saae  Himmelstigen  i 
Drømme,  rejste  Stenen  til  Mærke  og  sagde:  Her  er 
Beth-El,  Guds  Hus!  det  Navn  har  bevaret  sig  gjen- 
nem  de  lange  Tider.  I  Jeroboams  Dage  var  det 
her  og  i  Dan,  Guldkalvene  oprejstes;  derfor  varsle 
Propheterne  mod  dette  „Beth-Aven"  (Brødens  Hus) 
og  dets  Storkalv:  „Forstyrres  skal  Averis  Høje,  Is- 
raels Synd;  Torne  og  Tidsler  voxe  op  over  deres 
Altere  —  Dommen  grønnes  over  dem  som  Galdebær 
paa  Ager-Furen!"  (Hoseas  10,  8  og  4).  Stadens  om- 
fattende Ruiner  strække  sig  over  den  øde  Klippe- 
pynt,   der   luder    mod    dybe    Kløfter;    store    rundede 

Stene  saa's  paa  Højderne,  men  Morgentaagen  om 
de  graalige  Klipper  gav  Synet  noget  spøgelseagtigt 
Usikkert.  I  Dalen  vi  havde  for  os,  var  den  fattige 
Jordbund  flittigt  benyttet  til  Oliven-  og  Vingaards- 
Plantninger,  ingen  Mennesker  saae  vi ,  men  de  hyp- 
pige Gjærder  af  sammensankede  Stene,  der  afdeelte 
Terrasser  paa  Bjergets  Skraaningcr,  vidnede  om  Ar- 
bejde; hojt  oppe  over  Træernes  Kroner  saa's  en 
Uendelighed  af  gamle  Gravhuler.  Om  de  nutildags 
foruden  de  vilde  Dyr  ogsaa  huse  Tyve  og  Røvere, 
skal  jeg  lade  være  usagt,  men  den  første  Kilde,  vi  i 
Dalsnævringen  traf  paa,  fører  det  lidet  lovende  Navn 
„Tyve  -  Kilden".  Over  en  stejl  Fjeldsadel  glider 
Vejen  videre  langs  Randen  af  en  brat  Sænkning  ned 
mod  en  gammel,  ødelagt  Khan;  Brønden  var  heldig- 
viis  ikke  ødelagt,  saa  vi  kunde  gjore  Hvil,  med 
Haab  om  at  faae  vor  Kaffe  kogt.  Nikolaus,  vor 
unge  Følgesvend  fra  Sajda,  var  virkelig,  som  F'ruen 
havde  spaaet,  flink  til  at  pakke  ud  og  gjøre  Ild,  og 
jeg  opgav  gjerne  min  umagelige  Sadel,  for  at  kaste 
mig  ned  en  lille  Stund.  Da  Heden  imidlertid  ikke 
var  overvældende,  skjondt  det  var  lige  i  Middags- 
stunden, maatte  Nikolaus,  der  i  sit  europæiske  Co- 
stume  fra  „Brødrehuset"  —  graa  Frakke  og  Ben- 
klæder —  aldeles  ikke  saae  østerlandsk  ud,  snart 
pakke  ind  igjen,  og  vi  paa  vore  Heste.  Bag  de 
nærmeste  Bjerge  skjulte  sig  S  il  oh  {Sejlun)  ^  hvor 
Tabernaklet  saa  længe  havde  sit  Sted;  der  sad  den 
gamle  Eli  ved  Dørstolpen,  dengang  Samuels  endnu 
barnløse  Moder,    heftig  bedrøvet  i  Sjælen,    kom   hid 

og  bad  Herren  skjænke  hende  en  Son;  her  voxede 
Drengen  op  til  den  høje,  hellige  Seer,  der  af  sit 
Oliehorn  skulde  salve  Hyrdedrengen  fra  Bethlehem 
til  Israels  Konge.  Gjennem  den  Bredning,  ved  hvis 
sydlige  Ende  vi  havde  lejret  os,  gik  vort  Tog  videre; 
hyggelige  Landsbyer  viste  sig  i  Frastand;  endnu  en 
stejl  Stigning,  og  vi  havde  for  os  den  brede  vel 
vandede  Makhnah-Dal  og  i  det  Fjerne  Toppene  af 
Ebal  og  Garizim,  Samarialandets  berømmelige  Bjerge. 
Dalen  er  som  et  Amphitheater,  hvor  dyrkede  Marker 
indtage.  Tilskuerbænkenes  Plads,  Smaabyerne  med 
deres  Oliehaver  Logernes;  tværsover  Sletten,  forbi 
det  malerisk  opklavrende  ITawara^  nærmede  vi  os 
meer  og  meer  Garizim-Bjergets  Fod;  endelig  ved  en 
lille  Vandmølle,  der  drives  af  en  af  Sidedalens  Bække, 
drejede  vi  ind  i  denne:  det  var  Sichem-Dalen! 
hin  Mur -Indhegning  bag  Mollen  skjuler  den  halvt 
tilgrusede,  men  dybe  Klippebrønd,  der  bærer  Jakobs 
Navn,  og  hvor  Jesus  havde  Saratalen  med  den  sa- 
maritanske Kvinde.  De  sønderbrudte  Søjlestumper 
og  Murlevninger  skrive  sig  fra  et  Kapel  fra  Kors- 
togenes Tid;  Stedets  virkelige  Overeensstemmelse 
med  Johannes -Evangeliets  „Jakobs  Brønd"  har 
Kobinson  godtgjort  med  slaaende  Beviser.  Medens 
det  hidtil,  idag  som  igaar,  var  Minder,  Scener  og 
Skikkelser  fra  den  gamle  Pagts  Dage,  der  fra  Mizpah 
og  Gibeon,  Bethel  og  Siloh  havde  trængt  sig  frem 
for  Tanken,  —  her  var  det  Frelseren  og  hans  Veje. 
Her  hvor  Sichemdalen  munder  i  den  vanlige  Vej  til 
Galilæa,    her  hvilede  han  ved  Brønden,    medens  Di- 

sciplene  gik  ind  til  Staden,  ind  i  den  frugtbugnende 
skjønne  Dal,  der  engang  i  Lovens  Dage  havde  seet 
det  hele  Israel  samlet.  I  Skyggen  af  dette  Garizim 
sad  han;  over  disse  Agre  saae  han  ud,  da  han  talte 
om  den  nære  Høst  og  de  faa  Arbejdere. 

Ved  Jakobsbr^nden^). 

Vansmægtende,  paa  mødig  Fod 
kom  Herren  hid  i  Dagens  Hede, 
til  Jakobsbrøndens  Overflod, 
til  Figentræets  Skygger  brede. 

Og  Kvinden  kom   med  Reb  og  Spand 
og  gjerne  til  ham  øse  vilde; 
men  det  er  Ham,  det  Livets  Vand, 
der  mægter  hendes  Tørst  at  stille. 

Saa  fik  hun  i  sin  svage  Haand 
et  Lys,   der  aldrig  skal  formørkes: 
hint  store  Ord,  at  Gud  er  Aand, 
og  vil  i  Aand  (fg  Sandhed  dyrkes! 

Hvem  i  Alverden  hørte  vel, 

hvad  her  han  taltes  ved  med  Kvinden  ? 

Kun  Gariziras  det  nøgne  Fjeld, 

den  dybe  Brønd,  og  Aftenvinden. 

Og  dog  det  nd  i   Verden  fløj 
langt,  langt  udover  disse  Fjelde, 
saa  Gudehov  og  Offerhøj 
sank  sammen  for  dets  Guddomsvælde. 


' )  Motivet  tildeels  efter  Pressensé. 

Det  klang  fra  stærke  Vidners  Mund, 
saa  Templer  raved,   Spaamænd  daaned ; 
det  klang  fra  Luthers  Sjælegrund, 
saa  mørknet  Himmel  atter  blaaned. 

Det  klang,   saa  Trolde  blev  til  Steen, 
det  klang,  saa  Thor  sank  om  i  Lunden; 
det  klang,   da  døde  Helgenbeen 
var  dynget  over  Altergrunden. 

Og  hvergang  skummel  Overtro 
om  Christi  Kirke  vil  sig  svampe, 
og  selvgjort  Kløgt  dens  Kors  omsno, 
og  Spot  dens  Helligdomme  trampe. 

Da  risler  her  et  Væld  iløn, 
hvorved  vi  kvæges  kan  og  styrkes, 
da  raaber  det  fra  Jakobs  Brønd: 
I  Aand  ooj  Sandhed  Gud  vil  dvrkes! 


Lidt  inde  i  Dalen  sees  et  Gravminde,  omgivet 
med  en  lille  firkantet  muret  Lidhegning,  og  ikke 
stort  forskjelligt  fra  de  sædvanlige  muhammedanske 
Grave:  som  en  Kiste  af  sammenføjede  Steen  med 
tagformet  Laag,  dog  med  lidt  bølgende  Ryglinje; 
den  vises  megen  Ærefrygt  og  betegnes  som  Josephs 
Grav.  Joseph  havde  inden  sin  Død  taget  det  Løfte 
af  Israels  Born,  at  de,  naar  de  engang  efter  Herrens 
Forjættelse   vendte    tilbage  til  Kanaans  Land,    skulde 

føre  hans  Been  derop  fra  Ægypten  (1  Mos.  50);  det 
skete  ogsaa  saaledes,  som  det  berettes  os  i  Slutningen 
af  Josva's  Bog,  og  Stedet,  hvor  de  jordede  hans 
Been,  var  „i  Sichem,  paa  den  Agerlod,  som  Jakob 
havde  kjøbt  af  Hemors,  Sichems  Faders,  Børn",  hvilken 
Lod  bl.  A.  tilfaldt  „Josephs  Børn",  o:  Ephraim  og 
Manasse  Stammer.  Selve  Gravens  Sted,  her  nedenfor 
Sichem,  og  ikke  langt  fra  Jakobs  Brønd,  er  saaledes 
i  god  Overeensstemmelse  med  det  gamle  Testamentes 
Beretninger. 

En  Fjerdingvej  videre  gjennem  den  snævre 
men  rigeligt  vandede  Dal,  hvis  Oliventræer  —  noget 
nær  som  Frugttræerne  paa  Tosinge  —  have  deres 
spredte  Plads  midt  i  Havre-  eller  Hvedemarker,  og 
vi  var  ved  Naplus,  en  ikke  saa  ubetydelig  By,  af 
langstrakt  Form,  men  for  en  Deel  højnet  paa  det 
nederste  Affald  af  Garizimbjerget ,  hvis  Klipper  i 
Syd  rage  højt  op  over  Staden;  Murtinder,  Minareter 
og  hvidlige  Smaakupler  stige  malerisk  frem  af  dens 
yppigt  grønnende  Haver.  Idet  vi  skulde  dreje  ind 
mellem  Murene,  saae  vi  paa  den  muhammedanske 
Kirkegaard  en  Deel  Mennesker  forsamlede  om  en 
nys  kastet  Grav,  og  mødte  lidt  længere  fremme 
Enken  efter  den  Døde,  en  midaldrende,  sværlemmet 
Kvinde,  der  med  blottet  Aasyn  og  udslagent,  stærkt 
rødsniinket  Haar,  der  naa'de  hende  til  Lænderne, 
vandrede  til  Graven,  for  sammen  med  de  lejede  Græde - 
kvinder  at  istemme  de  sædvanlige  Klagesange.  Gjen- 
nem et  Virvar  af  Gyder  naa'de  vi  endelig  Missio- 
nærens Bolig,    og    steg    gjennem   Stalden    op  paa  de 

rummelige,  flade  Tag,  hvorfra  en  to,  tre  Døre  førte 
ind  til  Husets  Værelser.  Med  vor  gjæstfri  Vært,  en 
Wurtemberger ,  om  jeg  husker  ret,  og  hans  unge, 
elskværdige  Kone,  gjorde  vi  efter  Middag,  inden 
Solen  gik  sin  Vej ,  en  lille  Vandring  udenfor  Sta- 
dens vestlige  Port,  og  maatte  fryde  os  over  de  ris- 
lende Vandløb  og  herlige  Haver.  Foruden  pragt- 
fulde Figen-  og  Granatæbletræer,  dem  Judæas  Dale 
ogsaa  havde,  fandtes  her  herlige  Valdnod-,  Fersken-, 
Morbær-  og  Orangetræer;  al  den  friske,  mørkegrønne 
Fragt  indhegnet  af  lysegult  blomstrende,  mandshøje 
Kaktus;  fjernt  i  Vest  kunde  vi  skimte  Havet.  Da 
vi  atter  sad  i  vor  stille  og  milde  Missionærs  hygge- 
lige Hjem,  og  det  led  ad  Sengetid,  bad  han  os  efter 
Husets  Skik  istemme  en  Psalme  —  det  var  „Af 
Højheden  oprunden  er"  — ,  talte  saa  selv  kort  og 
smukt  og  sluttede  med  den  apostoliske  Velsignelse; 
fra  Gjenbohuset  blandede  arabiske  Bønner  med  Allahs 
Navn  sig  i  de  evangeliske  Psalmetoner.  Det  er  en 
Nybygger- Station,  denne  i  Naplus;  løber  den  lille 
protestantiske  Menighed  op  til  henved  hundrede  Sjæle, 
er  det  ogsaa  Alt  i  Alt;  derimod  er  her  en  Deel 
græske  Katholiker.  Befolkningen ,  der  ellers  staar 
sig  godt,  og  hvis  Handelsvarer  fornemlig  ere  Bom- 
uld, Olie  og  Sæbe,  har  Ord  for  at  være  ligesaa 
haardhjertet  og  oprørsk  af  sig,  som  den  er  ildesindet 
mod  de  Christne;  Vold  og  Mord  høre  til  Dagens 
Orden.  Den  Sikkerhed,  der  en  kort  Tid  bragtes 
tilveje  under  det  ægyptiske  Herredømme,  have  Tyr- 
kerne hverken  Magt  eller  ret  Villie  til  at  overholde ; 

endnu  i  1845  tvang  alvorlige  Uroligheder  her  den 
bekjendte  Rejsende  Strauss  til  at  gaa  Søvejen  til 
Galilæa,  og  saaledes  omgaa  Samaria-Egnen.  Enkelte 
Levninger  fra  Korstogenes  Tid,  en  Portal  o.  1.  for- 
tælle om  en  christelig  Periode  ogsaa  her;  i  vore 
Dage  maa  Alt  møjsommeligt  bygges  op  af  Nyt. 


II. 

Garizim  og  Samaritanerne;  videre  til  Dschenin. 

Det  ældgamle  Sichem,  i  hvis  Nærhed  Abraham 
havde  slaaet  sit  Telt,  og  af  hvis  ældste  Indehavere 
Jakob  havde  kjøbt  den  Ager  ved  Udkanten  af  Dalen, 
hvis  Brønd  med  saa  fuld  Ret  fører  hans  Navn  den 
Dag  idag,  —  dette  Sichem,  her  mellem  Ebal  og 
Garizim,  var  i  Josvas  Dage,  efter  Indtagelsen  af 
Jericho  og  Ai ,  Samlingspladsen  for  alle  Israels 
Stammer.  Her  forelagde  han  dem  den  Velsignelsens 
Forjættelse  og  den  Forbandelsens  Trusel,  der  alt  i 
Orknen  havde  lydt  til  dem,  og  et  vældigt  Amen,  et 
Ja  fra  mange  tusinde  Røster  har  drønet  mod  Tvilling- 
bjergenes Sider,  mod  Ebal,  hvor  Brændoffer- Altrets 
Steenblokke  bar  Lovens  synlige  Skrift  frem  for  deres 
Blikke,  —  mod  Garizim,  hvis  naturlige,  højkantede 
Klippetavler  uvilkaarlig  minde  om  Lovens.  I  Dom- 
mertiden, hvor  Sichem  og  Sichems  Taarn  oftere  om- 
tales,   var  det  fra  Garizim,    at  Jotham  fremsatte  sin 

Lignelse  om  Træerne,  der  vilde  salve  sig  en  Konge; 
selve  de  Træer,  der  komme  paa  Valg,  inden  Torne- 
busken kaares:  Oliventræet,  Figentræet,  Vinstokken, 
bringe  Dalens  Frugtbarhed  i  Erindring.  Det  var 
ligeledes  i  Sichem,  at  Rhoboam  gav  Folket  det  haarde 
Svar,  der  kostede  ham  de  ti  Stammer  og  nær  havde 
kostet  ham  Livet ;  Jeroboam  tog  den  til  sit  Konge- 
sæde. Stadens  videre  Historie  gaar  jeg  forbi,  idet 
jeg  blot  bemærker,  at  det  nuværende  Navn  Napliis 
er  den  arabiske  Omskrivning  af  Neapolis^),  det  græsk- 
romerske Navn  paa  det  efter,  vexlende  Skjæbner 
gjenopbyggede  Sichem. 

Som  det  i  Evangeliet  er  Fortællingen  om  Jesu 
Møde  med  den  samaritanske  Kvinde,  der  drager  Op- 
mærksomheden hen  til  denne  Egn,  saaledes  faar  det 
lille  Naplus  en  egen  Interesse  ved  at  være  Sædet 
for  den  eneste  lille  samaritanske  Menighed  i 
vore  Dage.  Samaritanernes  Oprindelse,  deres  Tempel 
paa  Garizim,  det  gjensidige  Had  mellem  dem  og 
Israeliterne,  hore  til  de  bekjendte  Ting;  men  at  der 
endnu  existerer  en  lille  Levning  af  disse  „Juda's  og 
Benjamins  Fjender"  er  virkelig  mærkværdigt.  Trods 
Tidernes  Ugunst  have  de  saavel  under  det  christne, 
som  under  det  tyrkiske  Herredømme  vidst  at  bevare 
deres  Traditioner  og  deres  fem  Mosebøger,  de  eneste 
af  den  gamle  Pagts  Boger,  de  vedkjende  sig;  over 
den  hele  Udvikling  efter  Exilets  Tider  slaa  de  en 
Streg.      Tilværelsen  af  denne  saakaldte  samaritanske 


')  Jfr.  Italienernes  Napoli. 

Pentateuch  var  noget  saa  Interessant,  at  fra  det 
syttende  Aarhundrede  forskjellige  Lærde  lod  sig 
det  være  magtpaaliggende  at  skaffe  Afskrifter  af 
den  til  Europa;  andre  aabnede  Brevvexling  med 
Samaritanerne  i  Naplus  for  at  erfare  noget  Paalideligt 
om  deres  Lærdomme,  Hymner  og  Ceremonier.  Breve, 
der  fi*a  begge  Sider  bleve  affattede  i  det  hebraiske 
Sprog,  men  med  de  særegne  samaritanske  Skrifttegn. 

Den  nuværende  samaritanske  Menighed  regnes 
til  mellem  100  og  150  Sjæle;  deres  Ypperstepræst 
stod  i  ret  venskabeligt  P^orhold  til  de  faa  Prote- 
stanter, Minoriteterne  her  i  det  fanatiske  Naplus 
syntes  at  trænge  til  hinanden  og  forsaavidt  at  holde 
sammen;  med  Jøderne  derimod  have  Samaritanerne 
aldrig  Samkvem  undtagen  i  Handelsforretninger. 

Om  Eftermiddagen  d.  12te  besøgte  vi  ham  med  samt 
hans  tvende  Hustruer  i  hans  ret  hyggelige  lille  Bolig; 
han  var  iført  en  olivengul,  stribet  Silkekaftan,  hvor- 
over en  mørk  Talar,  paa  Hovedet  bar  han  som  de 
fleste  Samaritaner  den  røde  Turban,  der  allerede  i 
det  fjortende  Aarhundrede  fremhæves  som  Samari- 
tanernes ydre  Kjendemærke.  Det  var  en  midaldrende, 
smuk  Mand  af  et  meget  venligt  Væsen  men  uden 
fremtrædende  Personlighed ;  hans  halvvoxne  Søn  ud- 
mærkede sig  ved  sine  lange  sorte  Pidskefletninger 
og  skulde  opdrages  til  Faderens  Eftermand.  Menig- 
heden har  sin  Skole  og  sin  Syjiagoge;  denne,  der 
ikke  er  meget  stor,  har  hvidkalkede  Vægge  og  Hvæl- 
vingei",  fra  hvilke  adskillige  Smaalamper  hænge  ned; 
da  vi  besøgte  den,    holdt    en  Deel  Mænd  deres  An- 

dagt,  deels  staaende,  læsende  Bønner  efter  Haand- 
skrifter,  deels  næsegrus  nedkastede  paa  Gulvets  flettede 
Straamaatter;  man  sagde  os,  at  det  var  Folk,  der 
ved  Paaskefestens  Tid  havde  været  fraværende  paa 
Rejser,  og  som  nu  efter  deres  Hjemkomst  deeltog  i 
denne  Efter-Tj eneste.  Synagogens  Helligdom  er  den 
omtalte  Pentateuch,  der  opbevares  i  en  Slags  Alkove, 
tilvenstre  for  Indgangen;  den  er  som  den  jødiske 
Lovrulle  oprullet  paa  to  Smaastokke.  omrullet  med 
rødt  Atlask  og  opbevaret  i  et  grønt  Hylster  af 
samme  Stof.  Samaritanerne  eje  mangfoldige  Af- 
skrifter, alle  skrevne  med  de  gamle  phoniciske  Skrift- 
tegn ,  som  Israeliterne  benyttede  før  Exilets  Tid ; 
den  oprindelige,  og  ganske  vist  meget  gamle  og 
lappede,  skal  efter  deres  egen  Paastand  være  sine 
halvfjerdetusinde  Aar  gammel  og  skrive  sig  fra,  ja 
bogstavelig  være  skreven  af  Arons  Sønnesøns  Søn 
Abisua;  de  første  tusinde  Aar  kan  man  temmelig 
roligt  slaa  en  Streg  over.  Skriften  løber  i  Eet 
uden  mindste  Afbrydelse,  det  seer  ud  som  et  eneste 
uendeligt  Ord.  Da  Robinson  spurgte  om  de  vilde 
sælge  en  Copi,  var  Svaret:  „Ja,  for  halvtredsinds- 
tyve tusinde  Pjastre!",  o:  over  firetusind  Daler  dansk. 
Samaritanerne  helligholde  Hviledagen  strengt, 
saa  de  efter  Mose-Lovens  Ord  hverken  arbejde  eller 
gjøre  Ild  paa,  men  baade  ]\Iorgen,  Middag  og  Aften 
samles  til  Bøn  i  Synagogen ;  her  bliver  paa  Fest- 
dagene Loven  offentlig  forelæst.  Fire  Gange  om 
Aaret  drage  de  under  Lovens  Læsning  i  Procession 
op    paa  Garizim    for   at   offre;    der   har  været  Tider, 

hvor  det  har  været  dem  formeent,  men  for  Tiden 
er  der  Ingen  der  hindrer  dem.  Paa  selve  Bjerget 
findes  en  rund,  plumpt  udhulet  Grube,  hvor  Offer- 
dyrenes Kj  ød  bliver  ristet;  Paaskeofferet  er  syv  Lam, 
—  Oxer,  Væddere  og  Bukke  vilde  være  over  Me- 
nighedens Evne.  Hvor  besynderlig  forstenet  et  Stand- 
punkt! men  ved  Siden  af  Basrelief'erne  fra  Ninive, 
kan  ogsaa  denne  Forstening,  der  har  været  ligesaa 
godt  gjemt  som  hine,  bl.  A.  tjene  til  yderligere  Vid- 
nesbyrd om  de  gammel  -  testamentlige  Skildringers 
historiske  Paalidelighed. 

Om  Formiddagen  havde  vi  besteget  Garizim. 
I  Begyndelsen  vinder  Stien  sig  op  gjennem  en  ven- 
lig, kratbevoxet  Kløft,  hvorfra  et  lille  Vandløb,  der 
driver  en  Mølle,  skynder  sig  ned  i  Dalen ;  men  Her- 
ligheden varer  kun  kort.  Resten  af  Vejen,  forbi 
Offer -Gruben  og  videre  op,  er  lige  stejl,  stenet  og 
øde,  lige  til  Bjergets  nøgne  Top,  paa  hvis  vidt- 
strakte Flade  en  lille  muhammedansk  Helgengrav 
(Veli)  betegner  det  højeste  Punkt  (c.  800  Fod).  Der 
er  herfra  en  meget  vid  Udsigt:  i  Øst  3IohiahSletten 
med  dens  bølgende  Agre,  i  Nord  over  det  lang- 
strakte, lavere  og  ligesom  blødere  Ebal  til  det  fjerne 
sneedækte  Hermon,  i  Vest  Saron  og  det  blaanende 
Hav.  Hinsides  den  lille  Banke,  der  bærer  Velien, 
sees  omfangsrige  Ruiner  i  langagtig  Firkant,  et  Grund- 
rids af  hugne  Steenblokke  af  anseelig  Størrelse  og 
med   formeentlige    Spor^)    af   Taarne;    Samaritanerne 


')  Vistnok  Levnin£?er  af  den  Befæstning,  hvormed  Justinian 
omgav  Maria-Kirken  paa  Garizim. 

kalde  det  simpelthen  ,.Kastellet",  men  der  er  dem, 
der  vil  have  det  til  Eninerne  af  det  gamle  samari- 
tanske Tempel.  Lidt  længere  fremme  derimod,  hvor 
Ringmurs -Grunden  ender  som  et  skraanende  Gulv, 
viser  sig  en  omfangsrig,  nøgen  Klippeflade,  hvilken 
vor  samaritanske  Fører  betragtede  med  synlig  Ær- 
bødighed og  bad  os  lade  være  at  stige  ned  paa  med 
bedækkede  Fødder:  „Drag  af  din  Sko,  thi  det  Sted, 
du  staar  paa,  er  helligt!"  — ,  her  er  deres  hellige 
Sted,  i  Retning  af  hvilket  de  vende  sig  under  Bønnen, 
og  her  har  sagtens  Templet  staaet. 

En  Timestid  efter,  at  vi  fra  Toppen  af  Garizim 
havde  glædet  os  over  den  vide  Udsigt  og  med  hin- 
anden opfrisket  de  Minder,  der  knytte  sig  hertil, 
sad  vi  igjen  ved  Missionærens  gjæstfri  Bord.  En 
halvvoxen  arabisk  Knøs,  med  et  Par  Ojne  som  on 
halvtæmmet  Ulv,  vartede  op  ved  Bordet.  Hans 
Herskerinde  udtalte  hans  Navn  med  en  Slags  Jodlen, 
omtrent  som  naar  man  fløjter  ad  en  Hund;  var  han 
lige  paa  Nippet  til  Ulydighed,  var  et  Blik  af  hende 
nok  til  igjen  at  faae  ham  til  at  springe  ud  og  ud- 
rette hvad  hun  tjnskede;  hun  havde  en  Dyrtæmmerskes 
Magt  over  ham.  Der  var  Dæmoner  i  han.s  eget  mørk- 
ladne, uroligt  gnistrende  Blik;  men  for  det  klare, 
rolige  Lys  fra  hendes  maatte  de  fortra.kke.  Det  var 
i  det  Hele  hyggeligt  at  være  i  dette  unge  Hjem;  de 
holdt  aabenbart  inderlig  af  hinanden,  de  To,  der  her 
mellem  en  raa  og  voldsom  Befolkning  næsten  var 
ene  om  at  holde  det  christne  Navn,  eller  dog  den 
evangeliske  Christendom  oppe.      Om  Aftenen  plejede 

Enkelte  af  den  lille  Menighed  at  indfinde  sig  —  just 
ikke  under  det  gjæstfri  Tag,  men  paa  det,  for  ved 
Samtale  med  Præsten  at  styrkes  til  at  holde  ud  og 
holde  sammen  ixnder  de  ikke  sjelden  urolige  Forhold ; 
dog  kan  jeg  ikke  skjule,  at  ogsaa  her,  som  oftere 
andensteds,  Haabet  om  en  eller  anden  verdslig  For- 
deel  syntes  at  være  medvirkende  Motiv  for  En  og 
Anden  til  at  lade  sig  optage  i  den  lille  spirende 
Menighed,  der  trods  sin  Isoleerthed  altid  vilde  kunne 
gjøre  Regning  paa  de  protestantiske  Magters,  særlig 
Englands   Beskyttelse. 

Tirsdagen  den  13de  Maj  skulde  vi  fortsætte 
vor  Rejse  ad  Galilæa  til;  vort  lille  Selskab  skiltes 
for  nogle  Timer,  idet  Lowenthal  ønskede  at  lægge 
Vejen  om  ad  Sebastiéh  (det  gamle  Sebaste  o:  Staden 
Samaria)  og  jeg  for  min  Deel  ikke  vilde  forlade 
Sichem,  uden  gjentagende  at  have  mærket  mig  Jakobs- 
Brøndens  Omgivelser.  Et  Par  Timer  efter  mødtes 
vi  atter  ved  Landsbyen  Dscheba,  hvor  vi  ved  en 
herlig  Kilde  tog  Farvel  med  vor  Ven,  Missionæren; 
han  havde  nemlig  ledsaget  mig  derhen  gjennem  den 
livløse  Steen  -  Orken ,  der  afløser  den  frugtbare  Dal. 
Lowenthal,  der  fra  sin  Udflugt  medbragte  nogle  op- 
gravne  Mønter  og  Leerlamper,  fortalte  om  de  mange 
hovedløse  Søjler  i  Markerne  om  Samaria,  Resterne 
af  en  heel  Tempel-Colonnade  i  Lighed  med  den  be- 
rømte i  Palmyra:  et  af  Herodes'  Pragtværker  til 
Ære  for  Augustvis,  opbygget,  som  det  synes,  paa 
det  gamle  Ba'ls-Tempels  Sted. 

Vi  var  endnu  i  Epbraims  Bjergland;  det  første 
veldyrkede  Dalstrøg  vi  naaede,  skal  i  Regntiden  halvt 
ligne  en  Sø:  som  en  0  hæver  sig  i  Vest  en  isoleret 
Kalksteensklippe ,  paa  hvis  Top  Fæstningen  Sanilr 
throuer,  hvis  halvt  uafhængige  Schejker  fra  denne 
Ornerede  oftere  med  Held  have  trodset  Paschaen  af 
Akka.  Med  Raumer  og  Andre  seer  jeg  i  Sanur  det 
gamle  Bethulia,  Judiths  Stad.  Herfra  drog  hun 
ud,  salvet  med  Olie.  smykket  med  Armbaand  og 
Ringe,  frem  gjennem  Dalen  til  den  assyriske  Høv- 
dings Lejr  —  hertil  vendte  hun  en  Nat  tilbage.  Og 
de  stimlede  om  hende.  Store  og  Smaa,  og  tændte 
Blus,   at  de  kunde  see  hendes  Ansigt;   — 

og  de  saae  hendes  Aaf<yn, 

en   Heltindes! 
endnu  et  Aasyn : 

Israels  Fjendes, 
blegt  som   deres  Klippes  Kalk. 

Hvor  har  det  bævet  gjennem  Natten,  hendes  „Lover, 
lover,  lover  Gud!'' 

Den  langagtige  Dalkumme,  af  hvilken  Sanur 
hæver  sig  saa  malerisk,  svinger  mod  Nordost  ind  i 
en  anden  mindre  Dal,  med  vel  hægede  Olivenlunde ; 
saa  stiger  Vejen  og  man  siger  Samarias  Bjergland 
Farvel:  fra  den  stenede  Huulvejs  øverste  Punkt  glider 
Øjet  i  Nord  udover  en  Deel  af  Esdralon-Sletten,  det 
er  det  første  Glimt  af  Galilæa.  Knhatiéh^  Landsbyen 
paa  Højsletten  hinsides  Bjerget,  gjør  med  sine  runde, 
glatte  Leerhytter,    mellem    hvilke    ikke   faa    Huse   af 

Steen,  Indtryk  af  større  Velstand  og  Reenlighed  end 
de  fleste  vi  hidtil  havde  seet;  Indbyggerne  have 
imidlertid  et  daarligt  Lov  paa  sig,  og  en  Fyr,  som 
vor  Fører  tog  med  herfra,  for  at  være  behjælpelig 
med  at  rejse  Telte  og  tage  sig  af  Dyrene,  tog  sig 
med  det  Samme  af  hans  broderede  Jakke  —  som 
det  om  Morgenen  viste  sig  — ,  saa  vi  har  ingen 
Grund  til  at  modsige  den  gængse  Mening  om  Folk- 
ene her^).  Det  lakkede  ad  Aften,  men  vi  nærmede 
os  ogsaa  vor  Hvileplads;  hvor  Højsletten  indsnævres, 
vinder  Stien  sig  langs  Affaldet  af  Bjerget,  den  sidste 
Udløber  af  Grændsebjergene  mod  Galilæa;  endelig 
faar  Vejen  atter  Luft  og  vi  ere  ved  Dschenin. 
Det  var  ikke  længer  lyst  nok,  til  under  Nedstigningen 
at  nyde  godt  af  den  vide  L^dsigt,  der  naaer  lige  til 
Karmel  og  Hermon :  selve  det  allernærmeste  Skue  var 
tiltalende  østerlandsk:  et  friskt  rindende  Kildeløb 
træder  bredt  ud  fra  en  jjrægtig  høj  Kaktushæk,  bag 
denne  Haverne  med  Johannesbrødtrær  og  andre 
smuktløvede  Arter,  hist  og  her  nogle  Palmebuketter, 
midt  i  dem  en  Kuppel  med  enkeltstaaende  Minaret 
dukkende  op  bag  det  bølgende  Løv,  og  endelig  Sta- 
den klyngende  sig  til  Bjergets  Side  —  en  vakkrere 
Teltplads  kunde   man  ikke  ønske  sig.     Vi  fik  da  for 


*)  En  halv  Times  Vej  herfra,  i  Vest,  ligger  en  lille  Høj 
med  en  Kilde  ved  Foden,  som  Egnens  Folk  kalde  Tell 
Dothån;  det  er  sikkert  det  Dothan,  hvorhen  Josephs 
Brødre  vare  vandrede  med  Hjorderne  fra  Sichem ,  hvor 
han  endelig  fandt  dem,  og  hvor  de  solgte  ham  til  de 
ismaelitiske  Kjøbmænd. 

første  Gang  vore  Telte  rejst,  nød  vor  tykke  sorte 
Aftenkaffe  —  den  er  mere  nærende  end  Theen  — 
og  kom  til  Ro.  Vi  havde  imidlertid  ikke  strakt  os 
ret  længe  i  vore  Tæpper,  før  der  kom  Uro  i  den 
lille  Lejr:  Føllet  var  løbet  sin  Vej.  Foliet?  Ja, 
Fru  Eckert,  vor  Rejsefælle,  der  ligesom  jeg  selv  i 
Naplus  var  bleven  begavet  med  en  ny  Ganger,  havde 
faaet  en  stor  Følhoppe,  og  Føllet  fulgte  med  i  Til- 
gift. Nu  var  det  borte,  til  stor  Forskrækkelse  for 
vor  Muker,  der  havde  meent,  at  det  nok  vilde  holde 
til  hos  sin  Moder.  Vi  kom  paa  Benene  igjen,  og 
der  blev  en  Renden  og  Skrigen  og  Søgen,  som  om 
det  havde  været  ligesaa  guldskoet  en  Hest  som  den, 
Knud  Lavard  sendte  sin  Leensherre  Kejseren.  Efter 
nogen  Tids  Forløb  førtes  dog  Desertøren  tilbage  i 
Triumph  og  blev  forsvarligt  bunden  til  vor  Telts 
Pløkke.  Det  var  ellers  et  overmaade  farligt  Nabo- 
skab den  Nat,  eftersom  Synderen  viste  sin  Anger 
ved  at  sparke  og  skrabe  og  ruske  i  det  lille  Telt 
alt  efter  bedste  Evne,  og  i  en  foruroligende  Nærhed 
af  Hovedgjærdet. 

Gralilæa. 


Over  Esdralou- Sletten  til  Nazaretk 

yjm  Morgenen  den  14de,  —  da  Teltene  var  tagne 
ned,  og  vi  igjen  sneglede  afsted  med  vort  Hus  paa 
Ryggen,  paa  Ryggen  af  Muldyrene  idetmindste ,  — 
gik  det  frem  over  den  vide  galilæiske  Slette,  der 
fra  Havbugten  mellem  Akka  og  Karmelbjerget 
strækker  sig  i  en  Længde  af  over  otte  Mil  hen 
imod  Jordan ;  dog  er  der  et  Punkt ,  hvor  Na- 
zarethbjergenes  yderste,  vestlige  Green  træder  Kar- 
mel saa  nær ,  at  der  fremkommer  en  Snævring, 
hvorigjennem  Bækken  Kison  baner  sig  Vej  ud  til 
Bugten,  og  som  afdeler  Sletten  i  en  større  og 
mindre  Deel.  Den  større,  sydligere  Slette,  som  vi 
havde  for  os,  kaldes  sædvanlig  Esdralon,  den 
græske  Forvanskning  af  Jizre'el ,  i  Kongetiden  Eg- 
nens betydeligste  Stad ;  den  begrændses  i  Vest  og 
Syd  af  den  Bjergmasse,  der  ender  i  Karmel,  i  Nord 
og  Ost  af  Nazareth bjergene  med  deres  Fortsættelse 
Thabor,  og  de  mere  isolerede  Bjergmasser  Lille 
Hermon  og  Gilboa.  Ved  disse  friere  Fremspring 
kommer  Sletten  til  som  en  Haand  at  fremrække 
trende    Fingre,    af  hvilke    den    midterste    og   længste 

har  sit  yderste  Led  ved  Byen  Bethsan ,  hvor  Slette- 
løbet munder  i  Jordandalen;  Dschenin,  vort  Udgangs- 
punkt idag,  ligger  dybest  i  Syd.  Esdralonsletten  med 
sine  bølgende  Linjer  og  sin  vide  Horizont  ud  mod 
de  blaanende  Bjerge  minder  om  den  romerske  Cam- 
pagne  og  ligger  som  denne  for  Størstedelen  udyrket 
hen ;  men  den  mangler  baade  Vandledningerne  og 
Bøflerne.  Efter  Regntiden  myldrer  det  op  med 
kraftigt  Grønt,  og  en  Mængde  Vildt,  især  Gazeller 
og  Fugle  yder  den  Tilhold  og  Næring,  jeg  saae  ad- 
skillige Storke.  Men  det  høje  Græs,  der  ved  For- 
aarstid  er  saa  fyldt  med  farverige  Blomster,  at  Rej- 
sende have  lignet  det  med  en  bevægelig  Regnbue, 
bliver  hurtigt  gulnet  af  Solen ,  allerede  nu  havde 
Sletten  et  fortørret  Udseende.  Alt  Vandet  fra  Bjer- 
gene, der  ikke  søger  til  Jordan,  samler  sig  i.Kison, 
det  nys  omtalte  Vandløb,  men  ogsaa  den  tørres  ud 
om   Sommeren. 

Fra  Dschenin  gaar  Vejen  langs  Gilboa-Bjergets 
Fod;  Sletten  har  endnu  saameget  af  et  Dalfores 
Charakteer,  at  man  kan  skimte  flere  af  Landsbyerne 
paa  de  vestlige  Bjerge;  der  i  Nordvest  var  det,  at 
Barak,  i  de  Dage  da  Prophetinden  Debora  dømte 
Israel,  gjorde  det  af  med  den  kananitiske  Kong 
Jabins  Hærstyrke,  trods  hans  hele  900  Stridsvogne; 
kun  Jabins  Hærfører,  Sisera,  undkom  af  Slaget, 
men  fik  en  brat  Død.  Og  i  samme  Hjørne  af  Slet- 
ten, have  til  forskjellig  Tid  tvende  af  Judæ  Konger, 
Achasia  og  Josia  ladt  deres  Liv,  Josia  i  Kamp  med 
Ægypterkongen  Necho. 

Det  var  i  Samgars  Dage.     Barak,    Abinoams  Søn, 
slog  de  Kananiter  tildode. 

Det  var  paa  denne  Slette.     Ved  Gry  var  den  grøn, 
ved  Kveld  var  dens  Græsstraa  røde. 

Sisera  faldt  over  Israel  som  Foraarselvens  Flom; 
frygteligt   var  hans  Rygte. 

Af  Jern  var  hans  Stridsvogn.     Tilvogns  han  kom; 
paa  sin  Fod  saa  maatte  han  flygte. 

Blodstænket  laa  han  ved  Kisons  tørre  Bæk, 

hvor  de  bange  Gazeller  de  jage, 

han,  der  var  kommen  som  en  Panther  med  Skræk,  — 

af  Panthren  var  kun  Pletterne  tilbage. 

Til  Bjergene  han  sneg  sig  fra  de  raslende  Siv, 
til  et  Telt,  hvor  Ingen  var  inde; 
Jo,  der  var  Ja'el,  Keniten  Hebers  Viv, 
men  Ja'el  var  kun  en  Kvinde. 

Han  bad  om  en  Drik  Vand,  og  han  bad  for  sit  Liv, 
hun  rakte  ham   af  Mælken  den  søde; 
og  det  var  Ja'el,  Keniten  Hebers  Viv, 
hun  dækked  ham  med   Tæpperne  bløde. 

Og  der  ligger   Sisera  med  halvaaben   Mund, 
med  Tænder  som  et  Rovdyrs  saa  skjære; 
han  sover  saa  fast  som  et  bundfrossent  Sund, 
der  aldrig  nogen   Snekke  skal  bære. 

Og  det  var  Ja'el,   Keniten  Hebers  Viv, 
saa  blodigt  et   Spind  hun   monne  spinde; 
hun  tænkte  at  tage  Siseras  Liv, 
fordi  han  var  Israels  Fjende. 

Hun  lister  og  hun  løser  af  Teltet   et  Søm, 
det  slaar  hun  gjennem  Høvdingens  Hjerne: 
Nu  har  du  dromt  din  sidste   Drøm, 
nu  dækker  jeg  dig  saa  gjerne. 

Din  Moder  sidder  og  venter,   helder  sig  ud  fra  Tag, 
laver  til  med  Cymbel  og  Tromme: 
„Han  har  vel  gjort  sig  Bytte  idag, 
det  sinker  saa  hans  Komme! 

Han  har  vel  hentet  sig  en  Mo  eller  to, 
han  næbbes  med  sin  Due; 
eller  han  lader  sine  Gangere  sko, 
eller  kryster  Naphtalis  Drue!" 

Men  lad  dem  længes,  baade  Moder  og  Ven, 
lad  dem   spejde,  lad  dem  lytte! 
Sisera  kommer  aldrig  igjen,   — 
et  rustent  Søm  blev  hans  Bytte. 


Vi  drage  videre,  tæt  forbi  Foden  af  den  lille 
Højde,  der  fordum  bar  Staden  Jizre'el,  Achabs 
og   Jesabels    kongelige    Stad;    nu    en    tarvelig,    lille 

Landsby.  I  Sanmria  havde  Achab  rejst  Ba'ls- 
Templet  og  indrettet  sig  en  Offeilund,  men  i  Jizre'- 
el  havde  han  sit  Pallads;  her  havde  Naboth  sin 
Vingaard ,  her  slikkede  Hundene  Naboths  Blod ,  og 
siden  ogsaa  Jesabels.  Lidt  forbi  Højden  her,  der 
staar  i  Forbindelse  med  Gilboabjergets  yderste  Af- 
fald ,  aabner  sig  mellem  dette  og  Lille  Hermon 
„Jizre'-els  Dal",  Dalstrøget  ud  mod  Jordan;  Bjer- 
gene hinsides  Floden  sees  som  en  blaanende  Mur  i 
det  Fjerne;  det  er  derovre  Pella  ligger,  den  lille 
By,  til  hvilken  de  første  Christne  trak  sig  tilbage, 
dengang  Titus  nærmede  sig  det  dødsdømte  Jerusalem. 
Ved  Dalens,  eller  om  man  vil  Esdralonslettens  yderste 
Udløb  skimtes  en  kegleformet  Høj ,  med  Ruiner  af 
den  gammel -israelitiske  By  Bethsan  ved  sin  Fod; 
at  der  mellem  Ruinerne  findes  Levninger  af  et  The- 
ater, vidner  om,  at  Staden  ogsaa  i  den  romerske 
Periode  har  spillet  en  Rolle:  den  har  seet  baade 
Pompejus  og  Kleopatra  inden  sine  Mure.  Men  paa 
den  samme  Stads  Mure  var  det,  at  Philisterne  meer 
end  tusind  Aar  tidligere  naglede  Kong  Sauls  lem- 
læstede Lig,  det  de  efter  Slaget  havde  fundet  hist 
paa  Gilboas  Bjerg. 

Om  Indbyggerne  af  den  nuværende  lille  Lands- 
by Bejsan  yttrer  den  berømte  (Jsterlandsrej  sende 
Burckhardt,  at  de  er  slemt  udsatte  for  Overfald  af 
Beduinerne  fra  el  Ghor  o:  Jordansdalen.  Men  det 
er  ikke  blot  nutildags,  at  stundum  Beduinerne  fra 
den  anden  Side  Jordan  komme  flyvende  ind  over 
Sletten;     thi,    som    det    hedder   i   Dommernes   Bog: 

Naar  Israel  havde  lagt  Sæden,  drog  Midian,  Amalek 
og  Arab  imod  dem;  de  slog  Lejr  mod  dem  og  øde- 
lagde Jordens  Grøde  lige  til  Gaza,  og  levnede  ikke 
Noget  til  Livets  Ophold  for  Israel,  hverken  Faar, 
Oxer  eller  Æsler;  thi  de  drog  op  med  deres  Hjorder 
og  Telte  og  kom  ligesom  Græshopper  i  Mængde,  og 
der  var  ingen  Tal  paa  dem  og  deres  Kameler,  og 
de  kom  i  Landet  for  at  ødelægge  det  ').  De  flok- 
kedes, gik  over  Floden  og  lejrede  sig  i  „Jizre'els 
Dal" .  udfor  hvilken  vi  netop  befinde  os.  Da  var 
det,  Gideon  samlede  de  nærmeste  af  Israels  Stam- 
mer,  men  tilsidst  i  Tillid  til  Herrens  Bistand  nøjedes 


')  Det  er  ikke  uden  Interesse,  med  Beduinerne  og  deres 
Leveviis  at  sammenligne,  hvad  den  romerske  Historie- 
skriver Amm.  Marcellinus  som  Øjenvidne  beretter  om 
det  fjerde  Aarhundredcs  Saracenere,  dem  han  kalder  et 
farligt  Folkefærd ,  man  hverken  kan  ønske  til  Ven  eller 
Fjende.  „De  komme",  siger  han,  „som  graadigo  Gribbe, 
der  falde  ned  over  det  Rov,  de  højt  fra  Luften  have  ud- 
seet  sig,  eller  om  deres  Fangst  ntislykkes,  flyve  ligpsaa 
hastig  op  igjen."  —  „Ingen  iif  dem  lægger  sin  Haand 
paa  en  Plov,  eller  planter  Trær,  eller  søger  at  skaffe 
sig  Livsophold  ved  at  dyrke  Jorden;  meget  mere  ?jen- 
nemstrejfe  de  fjerne  Egne  paalangs  og  paatværs,  uden 
Hase,  uden  faste  Boliger,  uden  Love;  selv  samme  Him- 
melstrøg behager  dem  ikke,  og  de  blive  sjelden  længe 
paa  samme  Plet.  Deres  Liv  er  idel  Flagren ,  —  ja ,  saa 
vidt  strejfe  de  om.  at  en  Kvinde,  der  paa  et  Sted  blev 
Brud,  bliver  Moder  paa  et  andet,  og  igjen  langt  derfra 
kommer  til  at  opdrage  sine  Børn.  uden  nogensinde  at 
komme  til  Ro." 

(Amm.    14,  4.) 

med  en  lille  udvalgt  Flok,  de  Trehundrede,  der  ved 
Bækken  havde  labbet  af  Vandet  med  sin  Tunge  som 
Hunden  labber  Vand,  og  ikke  som  de  Andre  lagt  sig 
paa  Knæ  for  at  drikke  af  Haanden.  Og  da  om 
Natten  tregangehundrede  Lurer  pludselig  vakte  de 
trygge  Midianiter  op  af  Søvne  og  tregangehundrede 
Fakler  ligesaa  pludselig  kom  tilsyne,  var  deres  Dom 
fældet;  hele  Hæren  løb,  skreg,  flygtede.  Det  var 
den  Nat  første  Gang  det  Raab  hørtes:  Herrens  og 
Gideons  Sværd !  der  mange  Tider  senere  i  Thomas 
Munzers  Bondehær  som  hos  adskillige  puritanske 
Fanatikere  blev  staaende  Feltraab. 

Som  til  at  virkeliggjøre  Synet  af  de  fremvæl- 
tende  Midianiter,  viste  sig  en  Skare  Beduiner  for  os, 
da  vi  drejede  ud  paa  Slettevidden  fi'a  Gilboabjergets 
Fod;  fra  den  sorte  Teltrække  tilvenstre  foran  os, 
der  som  engang  tidligere  i  Frastand  uvilkaarlig  min- 
dede mig  om  Tørvestakkene  paa  vore  danske  Enge, 
drog  de  nu  ud  paa  Togt  ad  Jordan  til.  De  kom 
ridende  i  Hobe  og  vore  Veje  krydsedes;  da  vi  var 
dem  nær,  satte  En  af  dem  i  strakt  Carriere  hen 
mod  mig,  idet  han  holdt  et  Dyr  frem  i  sin  venstre 
Haand  og  raabte  „En  Hjoi-t,  en  Hjort!"  han  vilde 
gjerne  slaa  en  lille  Handel  af  med  Franken.  Samme 
Beduin  med  sit  sorte,  buskede  Skjæg  og  sine  vold- 
somme Fagter,  i  sin  pjaltede  Burnus,  der  næppe 
havde  nydt  godt  af  Sæbefabrikationen  i  Naplus  og 
Hebron,  saae  lige  saa  vild  som  lurvet  ud;  Schejken 
Akil  Aga  derimod,  der  kort  efter  kom  tilsyne  paa 
en    prægtig    Hest    med     karmesinrødt ,     guldfryndset 

Ridetøj ,  havde  noget  Ridderligt ,  noget  af  Saladin, 
der  ikke  langt  herfra  vandt  en  af  sine  meest  af- 
gjørende  Sejre.  Akil  Aga  skal  stamme  fra  Ægypten; 
han  laaner  Tyrkiet  sit  Sværd,  men  er  meer  end 
halvt  uafhængig.  Med  Frankerne  har  det  behaget 
ham  at  sætte  sig  paa  en  god  Fod;  som  Hoved  for 
de  herskende  Beduinstammer  paa  denne  Side  Jordan, 
og  som  et  Bolværk  mod  de  end  mere  flygtige  hin- 
sidesfra.  har  han  drevet  det  til  at  bære  Æreslegionens 
Kors;  da  Prindsen  af  Wales  passerede  hans  Terri- 
torium, forærede  han  Akil  en  prægtig  Revolver. 

Han  hilste  med  Anstand  og  lod  os  drage  uhindret 
forbi;  det  er  overhovedet  saare  sjeldent,  at  ved  høj- 
lys Dag  Rejsende  her  i  Galilæa  have  noget  at  frygte 
af  Beduinerne ;  de  ere  halvtæmmede  og  have  ialtfald 
den  tyrkiske  Aga  i  Dschenin  noget  for  nær,  og  ham 
havde  vi  skyldigst  ydet  den  vanlige  Tribut.  Saa- 
snart  vort  lille,  luntende  Selskab  var  vel  forbi,  satte 
hele  den  brogede  Sværm  —  jeg  talte  henved  fyrre- 
tyve —  i  Galop,  og  floj  afsted  med  flagrende  Kapper, 
svingende  de  lange  Landser  som  for  at  vise  sig;  det 
var  et  prægtigt  Syn,  —  Korsfarerne  have  seet  det 
Samme,  med  andre  Gjne. 

Vi  nærmede  os  nu  den  blaalige  Bjerglinje,  der  om- 
murer Sletten  i  Øst,  og  mellem  hvis  sydligere  Toppe 
Thabors  Kuppel  hæver  sig  frem  —  „den  ligner  en 
trekantet  Hat",  sige  Franskmændene,  og  ville  dermed 
minde  om  „la  bataille  du  Mont-Thabor"  (Apr.  1799), 
da  her  paa  Sletten  udfor  Bjerget  6000  Franskmænd 
under   Kléber    og   Bonaparte    sprængte    en    meer   end 

firdobbelt  tyrkisk  Styrke  fra  hinanden.  Barak  og 
Gideon,  Saul  og  Achab,  —  Necho  og  Salraanassar, 
—  Vespasian  —  Saladin  —  Napoleon !  hvilken  underlig 
Kreds  af  Kriger -Navne,  knyttede  til  een  og  samme 
Plet!  Det  hedder,  at  en  tydsk  Geographi  har  be- 
tegnet Kjogebugt  som  det  Sted,  „hvor  de  Danske 
pleje  at  holde  deres  Søslag" ;  med  større  Sandhed 
kunde  man  betegne  Esdralonsletten  som  den  store 
Valplads  for  Aartusinders  Kampe  i  Palæstina,  den 
store  Slagmark,  hvor  der  er  kæmpet  fra  Jernvogne 
med  Pil  og  Bue,  saa  med  Spyd  og  Skjold  og  Sværd, 
saa  med  Krumsabel  og  Bosse,  snart  under  Sølvørnen, 
snart  under  Solfanen,  snart  under  Korset! 

Men  idet  jeg  drejede  ind  i  den  snævre  Huulvej, 
der  gjennem  en  Times  vanskelig  Stigen  forer  mellem 
Bjergene  op  til  Nazareth,  da  var  det  mig  som  Na- 
poleons-Navnet, det  sidste,  jeg  havde  modt  paa  min  Vej, 
blev  lille,  som  om  han,  der  tømrede  Verdensrigerne 
sammen,  blev  til  et  Intet  overfor  Navnet  paa  „Tømmer- 
manden fra  Nazareth".  Og  det  vil  være  saa,  ikke 
for  Enhver,  men  for  Enhver  der  tror,  at  denne 
Jesus  af  Nazareth,  der,  at  see  til,  baade  fødtes, 
levede  og  døde  som  et  Menneske,  at  Han  har  vundet 
Sejr,  ikke  over  disse  eller  hine  Tusinder,  men  over 
Synd  og  Død,  at  han  er  den  af  Gud  beskikkede, 
alle   Levendes  og  Dødes  Dommer. 

Lidt  udenfor  Nazareth  havde  vi  det  maleriske 
Syn  af  en  Deel  Kvinder  fra  Byen,  der  med  deres 
antikt  formede  Vandkrukker  paa  Hovedet  eller  staa- 
eude  paa  Jorden  ved  Siden    af   dem,    var  ifærd  med 

at  hente  Vand  ved  „den  hellige  Jomfru's  Kilde". 
Brønden  selv  er  et,  med  en  Murhvælving  dækket, 
Bassin;  'dens  Kildespring  findes  lidt  nordligere,  tæt 
ved  den  lille  græske  Gabrielskirke.  Det  er  gjerne 
ved  Morgen-  og  Aftentid,  at  Kvinderne  hente  Vand, 
og  der  kan  være  hele  Rækker  i  Fclge.  Brønden  er 
nutildags  som  i  Oldtiden  almindeligt  Samlingssted, 
og  Tvistigheder,  især  hvor  der  er  Dyr  at  vande,  er 
ligesaalidt  nu  som  dengang  nogen  Sjeldenhed;  meer 
end  een  Jakob  har  hjulpet  sin  Rachel  med  at  vande 
Faarene,  meer  end  een  Moses  har  ved  Brønden  taget 
sig  af  forurettede  Kvindfolk. 

Fra  Maria-Kilden  er  der  kun  faa  Minuters  Vej 
gjennem  den  venlige  lille  By  til  Klostret,  i  hvis 
Fremmedherberge  vi  fandt  den  fortræffeligste  Mod- 
tagelse. Endnu  samme  Aften  tilbragte  vi  en  halv 
Times  Tid  som  Tilskuere  ved  et  nazarénsk  Bryl- 
lupsgilde, hvorom  der  iøvrigt  ikke  er  Meget  at 
melde.  Det  var  paa  et  temmeligt  seent  Tidspunkt, 
da  vi  ad  Steentrappen  traadte  op  i  det  lille  Brude- 
hus; Maaltidet  var  forlængst  forbi,  nu  blev  der 
dandset  i  det  eneste,  aldeles  overfyldte  halvdunkle 
Rum,  hvis  sparsomme  Lampeblus  stadig  havde  en 
Støvsky  .at  gjennembryde.  En  broget  Masse  Mænd, 
Kvinder  og  Bern  i  Landets  vanlige  Dragt  indtog 
de  dobbelte  Rækker  Bænke ,  der  vare  opstillede 
langs  Værelsets  trende  Sider,  nogle  siddende,  andre 
paa  Hug.  en  Deel  heldende  sig  frem  over  disse, 
Hoved  ved  Hoved.  Heden  i  det  kun  tarvelige  Rum 
var  umaadelig,  og  Olie -Osen  slem,  jævne  Smaafolk 

maa  det  have  været;  det  Bedste  var,  at  Glæden  var 
ligesaa  umaadelig,  man  kunde  ikke  høre  Orelyd  for 
Jubel  og  Latter.  Musiken  var  en  Smule  Haandpauke, 
ledsaget  af  Raab  og  Klappen  i  Hænderne,  Dandsen, 
saavidt  jeg  i  Myldren  kunde  følge  den,  et  Par  ganske 
simple  Bevægelser,  Mænd  og  Kvinder  Haand  i  Haand, 
snart  i  Kreds ,  snart  frem  og  tilbage  paa  den  over- 
ordentlig lille  Plads,  der  kunde  skaffes  tilveje  i  Midten, 
meest  en  stillestaaende  Tallerkendands.  Brud  og 
Brudgom,  dem  jeg  kun  flygtigt  fik  at  see,  vare,  idet- 
mindste  for  et  fremmed  Oje,  kun  lidet  udprægede  i 
Dragt  og  Holdning,  de  blev  borte  for  mig  i  den 
idelig  skiftende  Mangfoldighed  af  viftende  Slor, 
ranglende  Hovedsmykker,  flagrende  Skærf  og  Ærmer. 
Et  Par  Maaneder  senere  var  jeg  i  en  Udkant  af  Athen 
Tilskuer  ved  en  græsk  Brudedands;  den  gik  for  sig 
under  aaben  Himmel  i  den  lille  indhegnede  Forgaard 
foran  Brudehuset;  et  Par  Fakler  vare  tændte,  men 
Maanen  gjorde  dem  tilskamme  og  gav  de  unge  Folk 
sit  klareste  Selv  i  Brudegave.  Aftenen  var  stille 
og  duftende,  paa  det  leerstampede  Gulv  bevægede 
kun  to  til  tre  Par  sig  ad  Gangen,  skjenne  ranke 
Skikkelser  i  lette,  lange,  folderige  Dragter  og  med 
saa  ædle  plastiske  Vendinger,  saa  yndefuldt  harmoniske 
Armbevægelser,  at  denne  Dands  fortjente  at  være  en 
Tradition  fra  det  gamle  Hellas'  bedste  Tider.  Ingen 
Støj  eller  Larm,  kun  et  Par  Cithres  dæmpede  Toner. 
Vilde  jeg  drage  en  Parallel  mellem  disse  tvende 
Bryllups-Aftner,  da  vilde  Skjønheden  afgjort  komme 
paa  græsk  Side;    men    den    uskyldigt  jublende    Livs- 

glæde  vilde  vedblivende  være  i  den  lille  galilæiske  By. 
En  passende  Bakschisch  sluttede  vort  korte  Besøg  i 
Brudehuset. 

Nazareth  (Nåsirah^)  eller  Kasrah)  er  en  af 
de  venligste  Byer  i  hele  Palæstina.  Den  ligger  i 
et  Dalbækken,  omgiven  af  jævnt  skraanende  grøn- 
klædte Højder;  mellem  dens  fordetnieste  kuppelløse, 
tærningformede  Smaahuse,  der  for  en  Deel  hæve  sig 
amphitheatralsk  opad  Skraaningerne,  rager  det  store 
Franciskaner-Kloster  frem  med  sin  fæstningsagtige 
Ringmur,  der  ogsaa  omslutter  Bebudelses -Kirken; 
Oliven-  og  Figenplantningerne  forhøje  det  maleriske 
Indtryk,  jævnlig  ere  Smaa- Haverne  omgivne  af 
Kaktushegn.  Nazareth  omtales  første  Gang  i  vore 
Evangelier  ;  hverken  det  gamle  Testamente  eller 
Josephus  have  Noget  om  den  at  melde.  Ogsaa  fra 
Korstogenes  Tid ,  da  Nazareth  var  Bispesæde  og 
hørte  til  Tankreds  Leen ,  ere  Efterretninger  om  den 
forholdsviis  sparsomme;  dens  noget  eensomme  Be- 
liggenhed har  sagtens  afholdt  mange  Pilgrimme  fi-a 
at  besøge  den.  Blandt  dem  af  dens  Besøgere,  der 
virkelig  kom  som  Pilgrimme,  kan  nævnes  Ludvig 
den  Hellige  af  Frankrig;  blandt  dem,  der  ikke  kom 
i  denne  Egenskab,  Bonaparte:  Nazareth  laa  i  hans 
Operationslinie.  Nutildags  har  den  lille  Stad  henved 
5000  Indb.,    af  hvilke  omtrent    en  Trediedeel  tilhøre 


Navnet  udtydes  hyppigst  og  vistnok  rettest  som  „Blomst", 
den  blomstrende;  dog  meddeler  Tobler  i  sin  Monographi 
over  Nazareth  (1868)  en  anden  Forklaring. 

christne  Menigheder;  en  eneste  Mosait  skal  der  findes, 
Kesten  er  Muselmænd. 

Om  Morgenen  den  15de  gjaldt  vor  første  Gang 
det  vidtløftige  latinske  Kloster,  hvis  Indgangsport 
vi  fra  Hospitiet  havde  ligeoverfor  os,  og  hvis  Gjæster 
vi  paa  en  Maade  var.  Klostret  omfatter  foruden 
Forstanderens  og  Munkenes  Celler  ogsaa  Skole-Lokaler, 
og  i  en  Sidebygning  et  Apothek,  hvor  en  gammel 
lægekyndig  Frater  paa  det  Venligste  tog  sig  af  mio^ 
og  mit  paa  Jerichotogtet  saarede  Been  og  plastrede 
mig  paa  det  Bedste,  uden  at  ville  tage  nogetsomhelst 
Vederlag  for  sin  Tjeneste.  Klostret  her  var  fra 
først  af  en  Smule  Hus  med  et  lille  Kapel,  og  dets 
faa  Beboere,  Minoriterne,  idelig  udsatte  for  Overfald 
og  Undertrykkelse.  Der  har  været  Tider ,  hvor 
Munkene  vare  deels  dræbte,  deels  dragne  til  Jerusalem, 
og  hvor  den  Forretning  at  holde  et  Par  Smaalamper 
t«endte  i  Kapellet  besørgedes  af  En  af  Stadens  Folk; 
først  fra  1620  fik  Franciskanerne  fastere  Fod,  dog 
ligetil  vort  Aarhundrede  i  en  stadig  Vexel  af  Fald 
og  Oprejsning.  Mangfoldige  Gange  er  Klostret  blevet 
plyndret  og  ødelagt.  Munkene  slæbte  i  Fængsel  eller 
mishandlede,  endnu  oftere  have  Paschaer  og  Emirer 
afpresset  dem  store  Pengesummer,  som  Guardianen 
da  mod  høje  Renter  har  maattet  laane  af  Jøder; 
jævnlig  have  Munkene  med  Flinten  i  Haanden  maattet 
værge  deres  Helligdom  og  dens  viede  Kostbarheder, 
dem  de  have  maattet  grave  ned  i  Cisterner  for  saa 
at  vederlægge  dem  med  klingende  Pjastre.  Snart 
tog    Tyrkerne    til   Paaskud,    at    de    uden    Tilladelse 

havde  benyttet  Resterne  af  en  Moskee  til  deres 
Byggeværk,  —  og  de  havde  netop  udvirket  Tilladelsen 
og  formodentlig  betalt  den  i  dyre  Domme  — ,  snart 
at  de  havde  ringet  med  en  Klokke,  —  den  havde 
de  ringet  med  i  ti  Aar  — ,  snart  at  de  ved  at  nyde 
slige  forbudne  Sager  som  Yin  og  Svinekjød  havde 
gjort  Stedet  ureent;  men  hvad  der  saa  tjente  til 
Paaskud,  Zechiner  gjaldt  det.  En  af  Paschaerne 
fandt,  at  Munkene  i  Nazareth,  hvergang  han  tog  sig 
en  Kone,  burde  lai'gge  deres  pligtskyldige  Glæde  for 
Dagen  ved  en  Indbetaling  af  lOOOPjastre;  desværre 
for  Munkene,  tog  han  sig  adskillige  Koner.  Det 
berettes,  hvorledes  endnu  1863,  da  en  Drift  Kvæg 
var  bleven  Klostret  frarovet,  Paschaen  erklærede 
Klagerne,  at  det  var  et  falsk  Rygte,  som  han  raadede 
dem.  ikke  at  udbrede  videre.  Dog  have  i  de  senere 
Tider  Klostrets  Beboere  —  15  —  20  i  Tallet,  meest 
Spaniere  —  i  det  Hele  taget  staaet  paa  taalelig  god 
Fod  med  de  tyrkiske  Øvrigheder;  det  er  ved  franske 
Consulers  Mellemkomst  lykkedes  dem ,  for  saa  og 
saamange  „Punge"  at  faae  adskillige  Landsbyer  i 
Omegnen  i  Forpagtning.  Til  deres  udenoms  Smaa- 
besiddelser  høre  nogle  Huse,  hvis  enkelte  Boder  de 
til  en  vis  Tid  lejede  ud  for  2  Pjastre  Stykket, 
medens  Paschaen  tog  4  for  hver  af  sine.  Da  man 
bød  Franciskanerne  samme  Pris.  svarede  Guardianen : 
Nej ,  Madonna  vil  ikke  have  meer  end  to !  hvilket 
i  høj   Grad  rorte  de  fattige  Folk. 

Fra    den     store    forreste    Klostergaard    fører    en 
Jernport  til  en  anden   mindre,  hvis  ene  Side  optages 

af  Bebudelses- Kirken;  dens  Oprindelse  gaar  ikke 
nær  saa  langt  tilbage  i  Tiden  somBethlehems-Kirkens. 
Den  nuværende  —  fra  Midten  af  forrige  Aarhundrede  — 
er  ikke  stor,  og  som  et  Træ,  der  er  bleven  kuet  i 
Væxten,  har  den  ikke  faaet  den  Længde,  hvortil  den 
var  anlagt,  hvorved  der  er  kommet  et  stærkt  Mis- 
forhold mellem  Længde  og  Brede.  At  der  ikke  er 
sjjaret  paa  Marmor,  Maria-Billeder,  Sølvlamper  o.  1, 
behøver  næppe  at  siges;  af  dens  fire  Side-Altre  er 
et  viet  Joseph,  et  andet  Joachim  og  Anna,  den  hellige 
Jomfrus  Forældre,  Højaltret  Gabriel,  Bebudelsens  Engel. 
Den  egentlige  Helligdom,  Stedet  for  Jomfru  Marias 
Hus  nemlig,  vises  i  Krypten  under  Choret  og  Høj- 
altret. Traditionen  er  ikke  i  Forlegenhed:  ved  denne 
Granitsøjle  stod  Engelen,  ved  den  anden  den  hellige 
Jomfru.  Af  Maria- Søjlen  er  den  midterste  Deel  knust, 
saa  at  det  øverste  Stykke  synes  at  hænge  i;nder 
Hvælvingen  uden  Støtte,  et  fnder.  der  til  sine  Tider 
har  havt  sine  Troende ;  nutildags  lægge  dog  ikke 
Munkene  Skjul  paa,  hvorledes  det  hænger  sammen, 
nemlig  med  gode,  solide  Jernnagler.  Søjlens  Sønder- 
brydning  tilskrives  Tyrker  eller  Araber,  der  vilde 
finde  en  formeentlig  Skat,  men  det  varede  ikke  længe, 
inden  „den  svævende  Søjle"  blev  undergj ørende; 
Mangfoldige,  ogsaa  Muhammedanere,  kom  for  at  kysse 
og  omfavne  den ,  det  skal  især  have  været  godt  for 
Hovedpine.  Fra  dette  første  Kapel,  hvis  Indskrift 
betegner  det  som  Bebudelses  Kapellet,  fører  en  lille 
Dør  til  et  andet  underjordisk,  i  Klippen  udhulet  Rum ; 
det   kaldes   Josephs-Kapellet,    og   har    over   det   lille 

Alter  et  moderne  Billede  af  „Flugten  til  Ægypten". 
Krypten  indeslutter  endnu  et  lille  højere  liggende 
Kammer,  til  hvilket  en  smal,  i  Klippen  hugget  Trappe 
fører  op  ;  det  betegnes  almindeligst  som  „Jomfru 
Marias  Kjøkken".  Efter  den  bekjendte  Legende,  blev 
Jomfru  Marias  Hus,^  da  Tyrkerne  havde  fravristet 
Korsfarerne  deres  sidste  Besiddelser  i  det  hellige 
Land,  af  Engle  bragt  til  Europa;  vil  man  vide  Tiden, 
saa  var  det  den  10de  Maj  1291.  Et  Par  Aarhundreder 
senere  fik  Huset  i  Loretto  pavelig  Bekræftelse  som 
ægte;  at  dette  var  af  brændte  Steen,  det  i  Nazareth 
derimod  af  Kalksteen ,  har  ikke  generet.  Hvem  der 
i  Bebudelseskapellet  beder  et  Pater  og  et  Ave, 
erholder  fuld  Syndsforladelse  „l'indulgenza  plenaria 
et  perpet ua". 

Latinerne  have  ikke  nøjedes  med  at  paavise 
Josephs  og  Marias  Hus;  da  i  Østerland  Værksted 
saa  at  sige  altid  er  et  andet  Sted  end  Haandværkerens 
(eller  Kjobmandens)  Privatbolig  —  sædvanlig  et 
hvælvet  Rum  ud  mod  et  Torv  eller  en  mere  befærdet 
Gade  — ,  saa  har  det  været  dem  magtpaaliggende 
ogsaa  at  finde  Josephs  Tommermandsværksted  og  vise 
det  tilbørlig  Ære.  Den  saakaldte  bottega  di  S.  Giuseppe 
ligger  i  det  muhammedanske  Kvarteer;  jeg  brød  mig 
ikke  om  at  see  dem  og  skal  indskrænke  mig  til  at 
berette,  at  det  nuværende  tvedelte  Kapel  er  ganske 
nyt;  Altret  er  (formodentlig  som  i  det  tidligere  Kapel) 
af  Marmor  men  dannet  som  en  Høvlebænk,  hvilket 
har  givet  Anledning  til  dybsindige  Undersøgelser  om, 
hvorvidt  Joseph  udelukkende  har  været  Tømmermand 

eller  Snedker  tillige,  et  Spørgsmaal  hvorom  Viden- 
skaben maaskee  endnu  ikke  har  sagt  sit  sidste  Ord, 
og  som  vi  derfor  pligtskyldigst  lade  ligge. 

Legenden  veed  Besked  om  adskillige  Lokaliteter 
foruden  de  alt  nævnte:  om  en  Klippeflade,  der  tjente 
Christus  og  hans  Disciple  til  Bord  („mensa  Christi"), 
om  Stedet  for  Synagogen,  hvor  han  paa  Sabbatbs- 
dagen  udlagde  Jesaja's  Propheti,  endvidere  om  det 
Bjerg,  fra  hvilket  Joderne  i  deres  Forbittrelse  vilde 
styrte  ham  ned  o.  s.  v.  De  fleste  af  disse  Steders 
Identitet  er  nieer  end  tvivlsom;  har  „Nedstyrteisens 
Bjerg"  været  saa  langt  mod  Syd,  som  det  angives, 
maatte  baade  Stad  og  Synagoge  selv  have  ligget 
det  nærmere  end  nu;  isaafald  skulde  Overleveringen 
om  Bebudelses-Kirken  og  Maria-Huset  have  ondt  ved 
at  bjerge  sig. 

Men,  hvis  man  nu  af  de  indbyrdes  modsigende 
Traditioner  vilde  drage  den  Slutning,  at  den  religiøse 
Følelse  altsaa  hjemløs  maatte  vende  sig  fra  dette 
Nazareth,  eftersom  Paalideligheden  baade  af  denne 
og  hin  Lokalitet  med  Grund  kan  angribes,  saa  vilde 
det  være  en  Misforstaaelse ;  det  gjælder  blot  her, 
som  i  Jerusalem,  fra  tvivlsomme  Enkeltheder  at 
vende  Blikket  mod  Omgivelserne  i  det  Større.  Stig 
op  ad  denne  bølgende,  grønklædte  Højde,  her  i  Nord, 
hvor  Haanden  blot  behøver  at  gribe  i  Græsset  for 
at  finde  de  store  rødmende  Evighedsblomster,  der 
maaskee  have  været  med  at  give  Staden  Navn ,  her 
ovenover  det  rigelige  Væld,  der  samler  Byens  Piger, 
som  det  har  samlet  dem  for  Aartusinder  siden;    stig 

op  til  den  lille  Veli  paa  Toppen,  som  bærer  Navnet 
Nebi-Isniail  (eller  Nebi-Said),  og  lad  Øjet  vandre  ud 
over  Esdralon«- Sletten  over  til  Achabs  og  Jesabels 
Stad,  ud  til  den  blaa  Bugt  mellem  Karmel  og  Akka, 
ned  til  Sepphoris,  efter  Legenden  Marias  Barndoms- 
hjem, til  Kana,  hvor  hun  var  til  Bryllup  med  sin  Sen, 
op  til  Safed,  „Staden  paa  Bjerget",  og  end  højere 
til  det  sneedækte  Hermon,  —  det  er  Syner,  som 
den  opvoxende  Jesus  har  havt  ligesaavel  som  vi ; 
mellem  disse  Banker  har  han  færdedes,  disse  Blomster 
har  han  plukket,  til  denne  Kilde  har  han  fulgt  sin 
Moder.  Ikke  det  strenge  Judæa,  men  dette  Galilæa, 
hvor  skovklædte  Bjerge  vexle  med  bølgende  Sletter, 
har  opfostret  ham. 

Mellem   disse  grønne  Høje 
vogted  ham  hans  Moders  Oje, 
traadte  han   sin  Barnesko; 
gik  med  Kvinderne  til  Brønden, 
slumred   ind  ved  Bækkens  Nynnen, 
hvor  de  høje  Palmer  gro. 

Og  naar  Thabors  Eg  var  fældet, 
gik  med  Joseph   han  paa  Fjeldet 
til  den  faldne  Kæmpeslægt ; 
saae  med  Ynk  de  grønne  Grene 
tørne  mod  de  skarpe  Stene, 
vilde  gjerne   Saaret  lægt. 

Og  naar  Hjordens  Faar  og  Geder 
søgte  til  de  stejle  Steder, 

har  haa  fulgt  dem   ogsaa  did; 
tidt  paa  Tornebuskens  Tænder 
har  han  saaret  sine  Hænder, 
for  at  fri  det  lille  Kid. 

Har  han  leget  ?    hvorfor  ikke ! 
Leget  under  Hyrdens  Blikke, 
tegnet  Zions  Mur  i  Sand, 
og  i  Figentræets  Skygge 
lært  af  Spaanerne  at  bygge 
Tempelbuer  med  Forstand. 

Bjerget,  om  hvis  grønne  Sider 
Karavanen  langsomt  glider, 
svinder,  dukker  frem  paany: 
det  har  sikkert  seet  ham  vandre 
med  Maria,  med  de  Andre 
paa  Besøg  i  Kana  By. 

Da  har  ofte  han  sig  bukket 
og  af  Markens  Liljer  plukket, 
og  sin  kjære  Moder  bragt 
Grønt  af  Vaarens  Førstegrøde 
og  Granatens  luerode 
morgenfriske  Blomsterpragt. 

Og  ved  Aftentid  fra  Brinken 

har  hun  viist  ham  Havets  Blinken 

fjernt  i  Karmelbjergets  Læ. 

Karmel,  i  hvis  Egesale 

for  Elias'  Tordentale 

Folk  og  Konge  sank  i  Knæ. 

Men  naai-  Dagens  P^akkel  slukkes, 

og  det  trætte  Øje  lukkes, 

og  han  slumrer  paa  sit  Straa: 

flokke  sig  ad  tusind  Veje 

til  en  Vagt  om  Jesu  Leje 

vingede  Guds   Engle  smaa. 

Da  sig  Himlen  hojt  oplader, 
og  han  løftes  til  sin   Fader 
og  han  seer  sin  Guddomsmagt; 
dog  mod  Tømmermandens  Hytte 
vil  han  Himlens  Sale  bytte, 
til  hans  Gjerning  er  fuldbragt. 

Og  Marias  Hjerte  banker, 
og  med  underlige  Tanker 
staar  hun  hos  sin  lille  Sen; 
Solen  stiger,  Alt  er  rede, 
og  hun  hører  Barnet  bede, 
Ham,   som  er  Alverdens  Bon. 

II. 

Over  Thabor  til  Tiberias. 

Længe  dvælede  vi  paa  den  gi-ønne  Bankes  Top, 
med  det  milde,  skjønne,  vidtstrakte  Landskab  for  os; 
en  Buket  Evighedsblomster  tog  jeg  med  til  Erindring. 
Paa  Tilbagevejen  et  lille  Besøg  i  den  lige  reenlige 
og  tækkelige  evangeliske  Børneskole;  Middag  hos 
Missionæren  Zeller,  der  staar  i  ikke  ringe  Agt  hos 
den  arabiske  Befolkning;  saa  videre  mod  Thabor- 
Bjerget,  paa  hvis  Top  vi  tænkte  at  overnatte. 

Vejen  derhen  er  noget  af  det  meest  Kvægende 
i  hele  Palæstina:  bølgende,  græsrige  Banker,  der 
umærkeligt  højne  sig  mod  Bjergets  Fod;  prægtige, 
immergrønne  Ege,  som  en  Skov,  hvor  der  er  luftet 
dygtigt  ud,  men  dog  bevaret  Skygge  nok,  til  at  de 
røde  Anemoner  og  gule  eller  hvide  Stjerneblomster 
ikke  strax  behøve  at  visne  for  Solens  Brand.  Ad 
Bjergets  Side  fører  en  i  Klippen  hugget  Ridesti  til 
Toppen;  en  langvarig  Vindeltrappe  i  Zigzag,  der, 
skjøndt  det  kun  gaar  en  tusind  Fod  tilvejrs,  vilde 
være  trættende  nok,  hvis  ikke  Omgivelserne  vare  saa 
indbydende:  Skovkøligheden  fra  det  friske  Krat, 
hvor  Myrther  og  andre  Buske  fylde  ud  mellem  de 
løvrige  Carubber  og  Ege,  —  Judæa  og  Samaria  til- 
sammen ejer  ikke  saameget  Skov  som  dette  ene 
Bjerg  — ,  Vingebask  af  opskræmte  Agerhøns  eller 
andre  fredelige  Fugle,  Fugle -S  an  g,  ja  Nattergale- 
Fløjten,   —   ak,  hvor  er  det  længe  siden,  jeg  hørte 

saa  søde  Toner!  —  her  Raslen  af  et  springende 
Dyr,  være  sig  en  Hjort  eller  en  Gazel,  hist  den 
svale  Fugtighed  af  Dugg  eller  Kildevæld,  Alt  stem- 
mer saa  mildt  og  reent,  som  Luften  er  det,  medens 
det  gaar  opad  Fod  for  Fod  i  denne  stille  Aften. 

Medens  der  hidtil  paa  Thabor  kun  har  været 
et  lille  hvælvet  Kapel,  hvor  Franciskanerne  fra  Na- 
zareth  eengang  om  Aai-et  læste  Messe,  have  for  ikke 
lang  Tid  siden  (1^61)  Grækerne  opført  et  heelt  lille 
Kloster  paa  Bjergets  øverste  Flade,  med  Bolig  for 
et  Par  Munke.  De  tog  venligt  imod  os,  gik  os  til- 
haande  irda  bedste  Maade  med  vort  lille  Maaltid  og 
indrømmede  os  for  Natten  Refektoriets  Løjbænke  til 
Sovested.  Ridtet  fra  Nazareth  til  Toppen  af  Thabor 
havde  næppe  varet  halvtredie  Time,  saa  vi  havde 
havt  en  magelig  Dag;  skjøndt  Solen  var  gaaet  ned, 
havde  jeg  Møje  med  at  rive  mig  løs  fra  Fjernskuet 
udenfor  Klostret:  vel  følger  Højskoven  trofast  med 
heelt  op  til  Toppen  og  afskjærer  en  Deel  af  Ud- 
sigten i  Nord  og  Øst,  men  endnu  blinkede  det  fra 
Galilæer -Søen,  der  her  sendte  os  sin  første  Hilsen, 
endnu  var  der  Glands  over  det  fjerne  Hermons 
evige  Snee. 

Thabor. 

Paa  Esdralonsletten,  hvor  Yaaren  holder  Fest, 
hvor  Beduinen  flakker  paa  sin  flyvende  Hest, 
hvor  Teltlejren  flytter  sig  saa  hist  og  saa  her: 
der  maalte  Bonaparte  med  Tyrken  sit  Sværd. 

Men  som  en  hellig  Hymne  over  Yerdensaandens  Larm, 

løfter  sig  i  Ost  over  Sletten  saa  varm 

Thabor,  i  et  Skyslørs  festlige  Skrud, 

med  Myrther  i  Sløret,  skjøn  som  en  Brud. 

Mellem  Eg  og  Terebinthe  vinder  sig  en  Sti, 
Raaen  i  Skoven  min  Fod  kom  forbi, 
Slynggrøntet  bobler  af  hver  Rift,  om  hver  Rand, 
Turtelduen  kurrer;    det  er  Sulamiths  Land. 

Og  fra  Toppen   —  I  Navne,  som  aldrig  vil  døe! 
Libanon  hist,  her  Gennezareth   Sø ! 
Endor  og  Nain  i  Bjergenes  Ly! 
Minder  fra  Israel,  gamle  og  ny. 

Dejlige  Bjerg,  du  skjønneste  jeg  veed, 
skyggende  Løvsal  ved  Orkenens  Bred! 
Er  du  mod  Libanons  Fjeld  kun  en  Dværg, 
dig  kalder  Sagnet  Forklarelsens  Bjerg. 

Var  det  vel  her,-  Han  ene  med  de  Tre 
saa's  i  en  Glands  som  af  solbelyst  Snee? 
Var  det  vel  her,  hans  trofaste  Svend 
vilde  bygge  Hytter  for  Herren  og  hans  Mænd? 

Fredsæle  Fjeld,  dit  Navn  er  du  værd, 

men  Forklarelsens  Bjerg,   det  er  ikke  blot  her: 

Ud  er  det  flyttet  i  Verden  saa  vid, 

den  Tro,   som  flytter  Bjerge,  har  flyttet  dig  did. 

Overalt  hvor  et  Fadervor  bedes  ilen, 
overalt  hvor  der  tro's  paa  Guds  eenbaarne  Søn, 
overalt  hvor  der  bygges  ham   Hytter  paa  Jord, 
grønnes  et  Thabor  for  Hver.   som   tror. 

Engang,  naar  i  Døden  det  isner  mit  Blod, 
Thabor,  da  flyt  dig,  giv  Fæste  for  min  Fod ! 
Løft  mig  igjen  over  Storskoven  op, 
og  lad  mig  skue  ud  fra  din  hellige  Top ! 

Og  truer  mig  Endor  med  Samuels  Røst, 
og  maner  af  Dybet  min  lønlige  Brøst, 
vis  mig  da  Nain  og  Gennezareth   Sø! 
Vis  mig  min  Frelser,  hos  Plam   tør  jeg  dø. 

„Var  det  vel  her?"  Jeg  kunde  ønske,  at  Tra- 
ditionen havde  Ret,  thi  „her  er  godt  at  være."  Men 
jeg  vil  ikke  skjule,  at  ved  en  nøjere  Betragtning 
selve  Evangeliet  viser  andensteds  hen ,  snarest  til 
hint  Hermon,  i  hvis  Alpe -Egne  Herren  og  hans 
Apostle  dengang  færdedes ,  det  i  Sandhed  „høje 
Bjerg",  hvad  i  et  Bjergland  Thabor  egentlig  ikke 
kan  kaldes.  Hermon  har  ved  sin  Fod  havt  Staden 
Cæsarea  Philippi,  hvad  godt  vilde  stemme  med  Be- 
retningen om  Disciplenes  forgjæves  Forsøg  paa  at 
helbrede  den  maanesyge  Dreng,  om  Thabor  synes 
ingen  Befolkning  at  have  været  bosat,  snarere  paa 
Bjergets  øverste  Flade,  hvor  ej  blot  i  de  gamle 
Dage  Barak  og  Deborah  samlede  deres  Krigere, 
men    som    i    senere    Tider,    f.  Ex.  paa    den  jødiske 

Krigs  Tid,  har  baarel  Fæstningsværker,  af  hvis  Mur- 
krands  og  Taarne  der  findes  ikke  ringe  Levninger. 
Traditionen  har  imidlertid  siden  Eusebius  og  Hie- 
ronymus'  Dage  trofast  lioldt  ved  Thabor;  ogsaa  har 
jeg  den  Tro,  at  Raphael  til  Bjerget  paa  sit  berømte 
Transfigurations -Billede  har  benyttet  et  eller  andet 
Munkerids  af  Thabor,  seet  fra  Nazareth-Siden. 

Efter  en  skjøn  Morgen  paa  det  skjønne  Bjerg, 
togede  vi  igjen  nedefter;  ved  Foden  af  Thabor  gik 
vort  lille  Selskab  midt  over,  idet  efter  den  lagte 
Rejseplan  Fru  Eckert,  ledsaget  af  Læreren  fra  Je- 
rusalem, vendte  tilbage  til  Nazareth  for  derfra  med 
tilborlig  Assistance  at  tiltræde  Tilbagetoget;  den 
gode  Kone  var  engang  bleven  kastet  af  af  den  store 
gule  Hoppe,  men  saa  lempelig,  at  hun  ikke  kom 
Noget  til  derved ;  til  Ulejlighed  havde  hun  ingen- 
lunde været.  Fra  Nazareth  af  havde  vi  havt  en 
prægtig  Beduin  til  Fører,  der  af  Missionæren  fik  det 
Lov,  at  han  før  vilde  lade  sit  Liv  end  taale,  at  vi 
kom  Nogetsomhelst  til;  han  fulgte  nu  med  LOwenthal 
og  mig,  det  vil  sige,  vi  red  i  Hælene  paa  ham, 
hvis  smukke  Dyr  gik  i  saa  langt  et  Skridt,  at  vi 
havde  Møje  med  at  følge.  Vejen,  der  indtil  „Kjøb- 
mands -Khanen"  var  en  Deel  af  Karavanvejen  fra 
Ægypten,  var  jævn  nok,  men  ogsaa  uden  Interesse; 
et  Kvarteerstid  stoppede  vi  op  i  en  tyrkisk  Vagtstue, 
hvor  adskillige  Baschi  Bozuks,  Ordenens  og  den  of- 
fentlige Sikkerheds  Vogtere,  laa  paa  Gulvet  og  røg, 
Adskillige  af  dem  saae  ud  til  selv  at  være  „Røvere, 
der  har  trukket  sig  tilbage  fra  Forretningerne." 

En  halv  Times  Ridt  videre  i  jævn  8tigen,  og 
Gennezareth  So  laa  for  os,  snart  var  vi  ved 
dens  Bredd,  just  hvor  i  Syd  Jordan  træder  ud  af 
Søen,  for  snart  at  skjule  sig  i  et  alt  tættere  Buskads 
af  Ror  og  Tamarisker.  Rester  af  en  Bro  fra  Romernes 
Tider,  og  ikke  langt  derfra  de  maleriske  Buer  af  en 
senere,  ogsaa  halvt  odelagt  Bro  vise,  at  her  har  været 
almindeligt  Overgangssted;  heldigviis  er  Floden  her 
ikke  dybere  end  at  Hestene  kunne  slippe  over  paa 
egen  Haand.  Soen,  hvis  vestlige  Bredd  vi  nu  fulgte 
nordefter,  har  ikke  Schwejzersoernes  storartede  Om- 
givelser; men  den  er  venlig,  klar,  blaa,  smilende 
midt  i  Eensomheden,  og  Indtrykket  er  dobbelt  for- 
friskende, fordi  Øjet  ikke  er  forvænt  med  Søer.  Den 
østlige  Bredd  dannes  af  en  Række  øde  Klinter,  hvis 
eensformige  Linje  ikkun  brydes,  hvor  et  Par  Smaa- 
strømme  bane  sig  Vej ;  i  Vest  derimod  ere  de  bølg- 
ende Højder  klædte  i  Græs  og  Blomster,  og  Palme- 
buske  og  høje  Oleandre  spejle  deres  Vifter  i  det 
gjennemsigtige  Vand.  Men  Landskabet  mangler  ingen- 
lunde Højhed;  thi  i  Nord  lukkes  det  af  det  altid 
majestætiske  Hermon,  som  en  Kirkes  Skib  af  sit 
Højalter;  nu  tændte  Solen  i  sin  Dalen  de  glødende 
Snedamper  om  det  evige  Christusbillede,  der  løfter 
sig  af  denne  Søs  Vande.  Det  var  som  det  ringede 
til  Vesper,  da  vi  naaede  vor  Lejrplads  ved  Tiberias, 
nufortiden  Gennezarethsoens  eneste  lille  Stad. 

Staden  Tiberias  (Tabariéh)  er  just  saa  gammel 
som  Jesu  og  hans  Apostlers  Dage;  den  blev  grundlagt 
af  Herodes  Antipas,  der  til  Ære  for  Kejseren  kaldte 

den  Tiberias.  I  den  jødiske  Krigs  Tid  blev  Staden 
befæstet  af  Josephus,  Historieskriveren,  der  en  Tid 
havde  Overbefalingen  i  Galilæa,  men  maatte  snart 
imderkaste  sig  Vespasian;  i  de  Dage  var  der  saa- 
mange  Fartøjer  paa  Søen,  at  der  formelig  holdtes  en 
lille  Søtræfning  mellem  de  romerske  og  jødiske  Baade, 
nu  findes  der  paa  Gennezareth  Sø  een,  siger  og  skriver 
een  eneste  lille  Baad.  Efter  Jerusalems  Ødelæggelse 
og  senere,  blev  Tiberias  Jødernes  Hovedsæde;  her 
havde  de  endnu  efter  Hadrians  Tid  deres  høje  Kaad, 
her  lærte  deres  meest  anseete  Rabbinere  i  Syn- 
agogerne, her  blev  en  Deel  af  „Talmud'  tiP),  og 
Mange  vare  de ,  der  søgte  til  Tiberias  for  der  at 
sidde  som  Lærlinge  ved  Rabbi  Juda  ,.den  Helliges" 
Fødder. 

I  senere  Tider  har  Staden  deelt  Skjæbne  med 
det  øvrige  Palæstina;  dog  synes  den  aldrig  at  have 
været  heelt  uden  Synagoge.  Tiberias  og  Safed  ere 
endnu  Jødernes  hellige  Steder  i  Galilæa,  som  Jeru- 
salem og  Hebron  i  Judæa:  her  skal  Messias  komme, 
hist  i  Safed  vil  han  rejse  sin  Throne!  Indtil  Jord- 
skjælvet  i  1837  fandtes  her  tvende  jødiske  Smaa- 
Skoler;  men  Jordskjælvet,  der  ikke  blot  omstyrtede 
Minareter,  men  bogstavelig  slugte  Mennesker,  som 
ved  Udgravning  fandtes  døde  i  oprejst  Stilling,  gik 
skrækkeligt  ud  over  Byen  og  især  over  Jøderne; 
endnu  ligge  Murene  halvt  i  Ruiner,  Portene  ere 
ganske  overflødige.     Det  nuværende  jødiske  Kvarteer 


')  Mischnah,   og   den  saakaldte  „jerusalemitanske"   Gemara. 

indtager  den  mellemste  Deel  af  den  maleriske  men 
yderst  smudsige  By ;  der  findes  et  Slags  Herberge,  men 
da  det  hedder,  at  „Loppekongen"  bor  i  Tiberias,  og  det 
vistnok  er  et  ualmindelig  velhjemlet  Sagn,  var  vi 
glade  ved  at  kunne  ty  til  vort  Telt.  Det  var  rejst 
paa  Bankerne  tæt  Nord  for  Byen,  ikke  langt  fra  det 
gamle,  halvt  ødelagte  Kastel  og  Stranden.  Efter  et 
forfriskende  Bad  i  det  klare,  gjennemsigtige  Vand, 
gik  vi  tidligt  til  Ro,  da  vi  havde  taget  Afsked  med 
vor  prægtige,  men  saa  saare  tavse  Beduin,  der  endnu 
samme  Aften  vendte  tilbage  til  sin  Stammes  Telte 
paa  Esdralonsletten. 


Ved  G-ennezareth  S^. 

Jeg  laa  i  Lærredsteltet 
langt,  langt  fi'a  Hjemmets  0, 
Fuldmaanen  lagde  Selvglands 
om  Gennezareth  Sø ; 
jeg  kunde  ikke  sove, 
ej   drømme  mig  hjem. 
Billed  efter  Billed 
steg  for  min  Tanke  frem. 


Det  var  i  disse  Egne 
vor  Herre  Jesus  gik, 
al  Folket  stimler  om  ham, 
de  trænges  uden  Skik; 

13=* 


196 

og  mellem  dem  en  Kvinde, 
kun  pjaltet  og  arm,   — 
hvor  brænder  hendes  Øje, 
hvor  bølger  hendes  Barm. 

Hun  seer  ej   Palmens  Billed 
i  Søens  blanke  Spejl, 
ej   Laurbærrosens  Rødmen 
mod  Skudens  hvide  Sejl; 
ej   seer  hun  over  Stranden 
til  Klintens  øde  Kam, 
hun  seer  kun  ind  i  Sværmen 
og  der  alene  Ham. 

Hun  veed  hun  er  ureen, 
hun  kjender  Mose  Bud: 
hun  har  ej   Lov  at  være, 
hvor  Folk  gaa  ind  og  ud; 
hun  glemmer  Lovens  Strenghed 
med  samt  sin  Sygdoms  Skam, 
hun  tænker  kun  paa  Eet, 
paa  at  komme  til   Ham. 

De  puffe  og  de  jage 
hende  bort  som  en  Hund, 
hun  dukker  sig  imellem 
med  bedende  Mund: 
Jeg  veed,  jeg  er  for  ussel 
til  at  tale  Ham  til, 
blot  røre  ved  hans  Kjortel, 
kun  det,  kun  det  jeg  vil. 

Hun  snor  sig  gjennera  Flokken 
med  kvindelig  Kløgt, 
nu  staar  hun  derinde 
hos  Ham,  hun  har  søgt. 
Hun  rører  sagte  ved  ham, 
skjondt  ræd  for  hans  Dora, 
bort  vil  hun  sig  snige,   — 
da  vender  han  sig  om. 

Hvorhen  skal  hun  sig  gjemme, 
hvor  finder  hun  Læ  ? 
Med  Blikket  imod  Jorden 
hun  synker  paa  Knæ. 
Da  lyder  Herrens  Stemme, 
som  Klokkeklang  ved  Nat: 
Datter,  vær  frimodig! 
Din  Synd  er  dig  forladt! 

—    Jeg  laa  i  Lærredsteltet 
ved  Gennezareth  Vig, 
det  syntes  mig,  jeg  rørte 
hans  Klædebons  Flig, 
det  syntes  mig,  jeg  horte 
i  den  maanelyse  Nat 
et:    Datter,  vær  frimodig, 
din   Synd  er  dig  forladt! 

III. 

Over  Kapernaum  til  Safed. 

Tidligt  næste  Morgen,  den  17de  Maj,  medens 
Mustapha  og  Nikolaus  vare  ifærd  med  at  bryde  Tel- 
tene op,  tog  vi  os  for  at  besøge  de  højt  berømte 
varme  Bade  Syd  for  Tiberias,  dem  vi  igaar  Aftes 
i  al  Skynding  vare  farne  forbi.  Bygningen ,  der 
skyldes  Ibrahim  Pascha ,  indeholder  foruden  flere 
mindre,  smukt  udstyrede  Rum  for  enkelte  Gjæster, 
en  stor  rund  Sal  med  Marmorgulv,  hvis  Midte  ind- 
tages af  det  ligeledes  cirkelrunde  Marmor-Bassin,  og 
i  hvis  Mure  der  findes  Nischer  til  Benyttelse  ved 
Af-  og  Paaklædning.  Vandet,  der  af  fire  forskjellige 
Kilder  vælder  op  af  Jorden  ikke  langt  herfra,  er  der 
saa  hedt,  at  man  ikke  kan  holde  Haanden  deri,  efter 
Sigende  en  halvhundrede  Grader  R. ;  endnu  i  Be- 
holdningen var  det  idetmindste  mig  for  utaalelig  hedt, 
jeg  nøjedes  med  at  betragte  de  Andre,  blandt  hvilke 
en  Neger,  der  med  største  Fornøjelse  tumlede  sig  i 
det  smukke  Bassin,  der  er  rummeligt  nok  til  en  lille 
Svømmetour.  De  varme  Kilder  her,  hvis  Vands 
Smag,  naar  det  er  afkjølet,  minder  om  Vandet  i  det 
døde  Hav,  afgive  et  Vidnesbyrd  mere  om  hele  Jor- 
dan-Dalens vulkanske  Charakteer  og  Sammenhængen 
mellem  de  forskjellige  vulkanske  Phænomener;  det 
samme  Jordskjælv  som  rystede  Tiberias.  ødelagde  i 
Nord  det  halve  Safed  og  kaldte  mange  Mile  længere 
mod  Syd   hele  Øer   af  Asphalt   eller  Jordbeg  op  fra 

det  døde  Havs  Bund,  dem  Araberne  svømmede  ud 
til  og  huggede  Stykker  af,  for  at  sælge  det  i  Je- 
rusalem. 

Fra  Badene,  der  til  visse  Tider  af  Aaret  be- 
søges af  Folk  langvejsfra,  vendte  vi  tilbage  til  vor 
lille  Lejrplads;  Teltet  var  forlængst  klappet  sammen 
og  Mustapha  allerede  et  godt  Stykke  forud  paa  Vej 
til  sin  Fødeby  Safed,  der  var  denne  Dags  Ende- 
maal,  og  som  vi  havde,  højt  thronende  paa  sin  Bjerg- 
top, ret  ud  for  os.  L.  og  jeg  gav  os  god  Tid, 
medens  vi  nu  fulgte  den  solblinkende  Søs  nordvest- 
lige Runding,  vi  kunde  tydelig  see  det  Punkt  i  Nord, 
hvor  Jordan  flyder  ud  i  Soen.  Bredden  er  ganske 
vist  øde  og  forladt:  saasnart  vi  var  forbi  det  usle 
El-Medschdel^),  hvis  halvnøgne  Befolkning  driver  en 
Smule  Garn-Fiskeri  fra  Bredden  af,  mødte  vi  i  Løbet 
af  flere  Timer  kun  en  enkelt  Fellah ,  der  vogtede 
Kvæg,  allerede  i  sig  selv  et  temmelig  sjeldent  Syn; 
men  denne  Eensomhed,  denne  Mangel  paa  Mennesker 
og  menneskelige  Boliger  har  i  disse  venlige  Natur- 
Omgivelser  intet  Nedtrykkende,  den  fornemmes  meget 
mere  som  noget  Opbyggeligt.  Disse  eensomme,  grønne 
Høje,  denne  friske,  men  mennesketomme  Strand,  denne 
blaa,  men  sejltomme  Sø,  staa  der  som  en  Scene,  hvor 
ikke  Verdens  brogede  Skuespil  længere  faae  Lov  at 
rore  sig,  som  kun  een  eneste  hellig  Erindring  har 
Ret  til  at  befolke  med  sine  Billeder.    Og  hvor  mange 

')  Nogle  gjøre  El  31edschdel  til  det  Magdala,  hvorefter  Marie 
Magdalene  (M    fra  Magd.)  havde  Navn.     ' 

ere  ikke  de!  hvor  mange,  mange  Gange  har  ikke 
Peters  og  Johannes'  Skuder  gjort  Farten  mellem 
disse  Bredder,  —  halvnøgne  har  de  været  .som  hine 
fattige  Fiskere,  med  Fiskerkjortlen  bundet  op  om 
sig;  jo  ringere  de  var,  des  større  Under,  at  Ordet 
fra  disse  Smaafolks  Læber  fik  Magt  til  at  omforme 
en  Verden;  de  var  selv  de  Smuler,  hvormed  Han, 
deres  Herre  og  Mester,  vilde  mætte  Tusinder  Gange 
Tusinder.  Og  Han,  —  hvor  mange,  mange  Gange 
har  han  ikke  vandret  langs  disse  Bredder,  snart  her 
i  Vest  med  dens  tætte  Eing  af  Byer,  Mennesker  og 
Palmer,  snart  histovre  i  Gadara's  og  Bethsajda- 
Julias  ødere  Egne;  det  er  som  denne  So  havde 
inddrukket  hans  Billede  for  evige  Tider.  Her  har 
de  trængtes  om  ham,  her  har  han  talt  til  dem  fra 
Skibet,  her  har  hans  Ord  gjort  seende  og  karsk, 
mættet  og  gjort  levende;  Kapernaum,  den  de 
kaldte  „hans  egen  Stad",  har  ikke  været  langt  fra 
denne  skjonne  Kilde  under  Figentræet  (Ain  et-Tin), 
ved  Soens  nordvestlige  Hjørne,  hvor  vi  nu  holde 
Hvil.  Her  var  Skygge  og  Vand,  rigeligt,  friskt  og' 
koldt;  rødlige  Klipper  til  Baggrund,  den  blaanende 
Sø  udfor;  jeg  glemmer  aldrig  „Figen -Kilden",  — 
Khan  Minieh  kaldes  Stedet  ogsaa  efter  en  ødelagt 
Khan.  En  Uendelighed  af  uformelige  Steenbrokker 
findes  spredt  mellem  Kilden  og  den  lille  rørkrandsede 
Bugt;  det  tykke  høje  Græs  gjor  Sit  til  at  skjule  de 
sorgelige  Levninger  af  den  engang  blomstrende  By, 
hvis  Beliggenhed  ved  Karavanvejen  til  Damaskus 
frembragte   livlig  Færdsel,    Byen  hvor  Matthæus  sad 

ved  Toldstedet  til  han  herte  Herrens  „Følg  mig!", 
hvor  der  var  Brug  for  romerske  Stridsmænd  og 
Hovidsmænd;  ogsaa  for  ham,  der  af  Jesu  Mund  fik 
høre  det  salige  Ord:  „Dig  skee,  som  du  troede!" 
Sletten  heromkring ,  det  Gennezar  '  j  der  har  givet 
Søen  Navn,  er  endnu  saare  frugtbar;  Agre  er  her 
ingen  af,  men  herlige  Græsgange,  der  heller  ikke 
ligge  ganske  unyttede.  Da  vi  brod  op  igjen,  nærmede 
sig  en  Hyrde  med  sin  Hjord  —  „Vogt  mine  Faar!" 
hviskede  det  i  Luften. 

Den  korteste  Vej  herfra  til  Safed  vilde  have 
været  at  følge  Damaskus- Vejen  et  Stykke  opad  Bjerget; 
men  vi  vilde  nodig  skilles  fra  SoCn,  saalænge  det 
kunde  lade  sig  gjore  at  folge  den.  Vi  fortsatte  da 
vort  Ridt  langs  Søens  nordlige  Runding,  hvor  nu 
Klipperne  træde  heelt  ud  som  et  Forbjerg,  paa  hvis 
udhugne  Grund  Hovslagene  drøne,  og  fra  hvilket  Søen 
viser  sig  i  sin  hele  Længde.  En  Smule  Hytter  ved 
den  næste  lille  Bugt,  hvor  Kysten  atter  er  lav  og 
sandet,  og  hvor  en  noget  svovlet  Kilde  har  sit  Udløb, 
er  bleven  betegnet  som  Bethsajda,  Peters  og  Andreas' 
Hjemstad;  i  hvert  Fald  have  Kapernaum,  Bethsajda 
og  Chorazin-)    ligget    Side    om    Side    her   ved   Søens 


*)  Joseph.  Jød.  Krig  III,   10,  g. 

")  Der  hersker  en  Deel  Uenighed  om,  hvilket  af  de  tvende 
Punkter  Khan  Minich  eller  Tell  Hum  (see  Kortot)  der 
betegner  Kapernaum.  Jeg  slutter  mig  til  Robinson,  mod 
Raumer,  hvis  Kritik  synes  mig  at  lide  af  Modsigelser. 

nordlige  Bredd,  og  alle  ere  de  blevne  slettede  af 
Jordens  Overflade  —  „Vee  dig  Chorazin!  Yee  dig 
Bethsajda!  —  og  du  Capernaurn!  —  det  skal  gaa 
Tyrus  og  Sidon,  det  skal  gaa  Sodomas  Land  taale- 
ligere  paa  Dommens  Dag  end  Eder!"  ^). 

Ved  Kilden  et-Tabigah  drejede  vi  fra  Soen  ind 
paa  den  flade,  sumpige  Strækning,  der  melder  Jordan- 
flodens Nærhed,  flad  som  et  Stuegulv,  og  snart  med 
Mur  af  lavt  men  tæt  Nabka-Krat  paa  begge  Sider 
af  Vejen;  her  var  let  nok  at  ride  til,  men  yderlig 
eensformigt  og  Vejen  syntes  aldrig  at  skulle  faae  Ende. 
Endelig  kom  vi  under  Vejr  med,  at  vi  var  redne 
vistnok  en  Times  Vej  for  langt  i  nordlig  Retning, 
ad  „Jakobs-Broen"  til,  den  eneste  der  fører  over 
Floden;  vi  maatte  altsaa  tilbage  igjen,  og  saa  mod 
Vest,  opefter,  til  vi  endelig  naaede  „Josephs-Khanen", 
ved  hvis  Vandingssted  en  Deel  Folk  og  Dyr  vare 
samlede,  og  hvor  vi  fik  Sikkerhed  for,  at  vi  vare 
paa  rette  Vej. 

Vore  Dyr,  især  min  stakkels  Krik  kunde  havt 
godt  af  et  ordentligt  Hvil;  men  vi  skulde  endnu  et 
Par  tusind  Fod  tilvejrs,  og  vi  var  blevne  svært 
sinkede.  Vi  maatte  da,  baade  vi  og  Dyrene,  nøjes 
med  et  lille  Pust  og  en  Taar  Vand,  skraanede  saa 
tværsover  Damaskus- Vejen  og  begyndte  snart  den 
egentlige  Stigning  gjennera  en  Steenorken,  der  ikke 
gav  Judæas  stort  efter  —  Tidsler  og  Steen  og  Steen 
og  Tidsler. 


')  Af  Matth.   11,  21—24. 

I  den  Mening,  at  jeg  kom  snart  bagefter,  var 
Lowenthal  redet  iforvejen;  men  min  Leje-Hest  var 
i  den  Grad  træt  og  udaset  —  det  var  ogsaa  vort 
Ridts  niende  eller  tiende  Time  — ,  at  det  her  opad 
den  møjsommelige,  stenede  Fjeldsti,  bestandig  højere 
op,  blev  mig  der  kom  til  at  trække  Hesten,  istedenfor 
at  den  skulde  havet  baaret  mig.  Fra  Stiens  højeste 
Punkt  kunde  Ojet  endnu  fange  et  Glimt  af  den 
skjønne  Sø,  det  blanke  Skjold,  hvis  Indskrift  er  et 
Kongenavn,  men  hans,  hvis  Rige  ikke  er  af  denne 
Verden.  Saa  fremad  ;  tilsidst  i  den  heldende 
Aften  nedefter.  Endelig  boj  ede  det  fra  Huulvejen 
ud  i  det  Frie,  ud  mod  en  Kilde,  hvor  flere  Mænd 
vare  ifærd  med  at  vande  deres  Heste.  Jeg  spurgte 
mig  for:  jeg  var  ved  Safed,  det  længe  attraaede 
Maal.  Dog  var  jeg  i  stor  Forlegenhed,  thi  vel  vidste 
jeg,  at  vi  her  kunde  komme  under  Tag  og  ikke 
behøvede  at  slaa  Telt  op,  men  det  var  ogsaa  hele 
min  Viden.  Nu  er  Safed  ved  en  langagtig  Indsænk- 
ning  deelt  i  tvende  langstrakte  Dele,  hvoraf  den  ene 
indbefatter  det  muhammedanske  Kvarteer,  den  anden 
det  jødiske.  Det  var  allerede  halvmørkt;  da  jeg 
gjennem  en  løvrig,  jævnt  stigende  Esplanade  af  for- 
skjellige  Træsorter  var  naaet  frem  til  Kløften,  drejede 
jeg  paa  Lykke  og  Fromme  til  venstre.  Der  var  kun 
Faa  paafærde  i  de  Gyder  jeg  kom  igjennem,  og  det 
Drenge,  der  hvergang  jeg  nærmede  mig  for  at  ind- 
lede en  Slags  norsk-arabisk  Underhandling,  skreg  og 
hylede  og  sprang  tilside,  for  i  nogen  Afstand  at 
iagttage  min  interessante  Personlighed.    Da  jeg  endelig 

var  saa  heldig  at  træffe  en  voxen  Mand,  havde  jeg 
Held  til  at  erindre,  at  vor  Muker  havde  Hjemstavn 
i  Safed;  de  tvende  betydningsfulde  Ord  „Mustapha 
Safedschi!"  blev  Løsnet  til  en  nærmere  mimisk  For- 
staaelse,  og  takket  være  Manden,  hvis  gode  Nemme 
jeg  beundrer,  holdt  jeg  snart  ved  Doren  til  et  an- 
seeligt Hus.  hvor  den  viikelige  Mustapha  stod  rede 
til  at  skille  mit  udmattede  Dyr  af  med  mig  og  mig 
med  det.  Huset  tilhørte  den  østerrigske  Consular- 
agent  „for  Safed  og  Tibeiias",  Hr.  Michalowitsch, 
Polak  af  Fødsel,  den  eneste  Franker  her  i  Staden 
og  en  flink  Mand.  Saasnart  vi  havde  holdt  Maaltid 
—  og  vi  havde  ikke  nydt  Stort  siden  Morgenen  — , 
overlod  han  os  et  med  tyrkiske  Tæpper  og  Hynder 
rigeligt  udstyret  Rum  til  Sovesal,  og  Søvnen  lod  ikke 
vente  paa  sig;  da  næste  Dag,  Søndag,  skulde  være 
Hviledag  her  i  Safed,  kunde  vi  med  saameget  bedre 
Samvittighed  give  os  Lov  til  at  hvile  ud,  og  det 
gjorde  vi. 

IV. 

Safed  og  Mejrun;  Aftenridt  til  Kliajfa. 

Omgiven  af  et  dybt  Dalstrøg,  ligger  Safed  paa 
en  isoleret  Bjerghøjde,  der  kan  betragtes  som  Libanon- 
Kjædens  Affald  mod  Galilæa;  end  højere,  ragende 
op  over  Staden,  ligger  dens  Kastel  paa  Bjergets 
øverste,  kegleformede  Top;  det  er  det  højeste  Punkt 
her  paa  Egnen  og  sees  viden  om,  saavel  fra  Thabor, 
som  fra  Nazareth  og  Tiberias.  Siden  Korstogenes 
Tid,  da  Staden  en  Stund  var  i  Tempelherrernes  Eje, 
har  den  og  dens  Kastel  været  under  Halvmaanens 
Banner,  naar  undtages  en  kort  Tid  under  Bonapartes 
Felttog  i  Syrien  1799 ;  ogsaa  paa  denne  fjerne  Bjergtop 
har  den  franske  Ørn  havt  sin  Rede. 

Udenfor  Krigshistorien  har  Safed  faaet  Navn  som 
Sædet  for  den  berømte  israelitiske  Skole,  der, 
noget  uvis  af  Oprindelse,  i  hvert  Fald  var  i  sin 
Glands  i  Reformations-Aarhundredet,  ligesom  tidligere 
i  Tiberias.  Medens,  som  ovenfor  berørt,  det  Meste 
af  det  underlige  Værk  man  kalder  „Talmud"  var 
bleven  til  i  Tiberias  i  Løbet  af  de  første  Par  hun- 
drede Aar  efter  Jerusalems  Ødelæggelse,  var  det  her 
i  Safed,  at  det  talmudistiske  Studium  ret  kom  til  at 
blomstre,  at.  kunde  man  sige,  Commentaren  til  et 
Værk,  der  i  sit  Væsen  var  en  Commentar  til  Skriften, 
atter  fandt  sine  Commentatorer.  I  Løbet  af  det 
16de  og  17de  Aarhundrede  strømmede  jødiske  Lær- 
linge til  Skolen  i  Safed  for  at  studere  under  en  heel 

Eække  berømte  Eabbineres  Vejledning;  et  slaaende 
Vidnesbyrd  om  Skolens  blomstrende  Tilstand,  er  det 
betydelige  Bogtrykkeri,  der  fra  Midten  af  det  16de 
Aarhundrede  sendte  en  heel  jødisk  (kabbalistisk) 
Litteratur  ud  i  Verden,  saavelsom  Tilstedeværelsen 
af  indtil  atten  Synagoger.  Tyrkisk  Undertrykkelse 
bragte  efterhaanden  baade  Lærlingernes,  Bøgernes  og 
Synagogernes  Tal  til  at  gaa  ned ;  og  hvad  Tiden 
saaledes  sønderbrød,  splittedes  end  mere  ved  de 
frygtelige  Jordskjælv,  hvilke  Safed  gjentagne  Gange, 
og  endnu  i  vort  Aarhundrede  har  været  udsat  for. 
Jords kjælvet  1837,  det  samme,  ved  hvilket 
Tiberias  led  saameget,  fandt  Sted  Nytaarsdag;  efter 
et  Par  Stød  var  i  Løbet  af  nogle  Øjeblikke  det 
Meste  af  Staden  i  Ruiner  og  Tusinder  begravne  eller 
lemlæstede  paa  den  fi-ygteligste  Maade;  ikke  Faa 
døde  Hungersdøden ,  idet  det  var  dem  umuligt  at 
gjennembryde  det  Bjerg  af  Steen  og  Gruus,  der 
spærrede  dem  Vej  til  alle  Sider.  Kastellet  laa  i 
Ruiner;  men  meest  var  det  gaaet  ud  over  de  ulykke- 
lige Jøder,  her  som  i  Tiberias.  Deels  var  deres 
Huse  langt  svagere  og  løsere  byggede  end  Steen- 
husene i  de  muhammedanske  Kvarterer  hinsides  Kløf- 
ten, og  medens  dette  hvilede  paa  jævn  Grund,  steg 
det  jødiske  Kvarteers  Leerhuse  trappeviis  op  ad  den 
stejle  Højde,  der  krones  af  Kastellet,  i  den  Grad 
trappeviis,  at  de  underste  Huses  flade  Tage  dannede 
Vej  til  den  næste  Række,  og  saaledes  videre  op- 
efter. Heraf  var  den  sørgelige  Følge,  at  ved  Ry- 
stelsen det  ene  Hus  bogstavelig  rullede  ned  over  det 

andet,  hvad  der  i  høj  Grad  forøgede  Begivenhedens 
Eædsler,  idet  det  endmere  vanskeliggjorde  de  Forsøg 
paa  at  udgrave  de  Ulykkelige,  der  efter  Jordskjælvet 
fandt  Sted. 

Før  Jordskjælvet,  hvis  Stød  og  Rystelser  med 
mindre  Heftighed  varede  ved  i  flere  Uger,  havde 
Safed  endnu  været  en  blomstrende  Stad  med  henved 
10,000  Indbyggere ;  af  disse  omkom  næsten  Halv- 
delen, og  af  Offrene  tilhørte  hele  4000  den  jodiske 
Menighed.  Nu,  efter  tyve  —  tredive  Aars  Forløb, 
er  Staden  aabenbart  igjen  i  Opkomst;  særligt  det 
muhammedanske  Kvarteer  udmærker  sig  ved  større 
Reenlighed  end  vi  havde  været  vant  til  at  træffe,  og 
Befolkningen  gjor  Indtryk  af  den  Dygtighed  og  Ar- 
bejdsomhed, der  udmærker  Libanonsboerne,  Ogsaa 
i  Klædedragt  skille  de  sig  meget  fra  Sletteboerne: 
den  korte,  tykke,  stribede  Jakke,  med  løst  ned- 
hængende, sortbroderede  Ærnler,  en  saadan  som  ved 
Dschenin  blev  vor  Mustapha  frastjaalet,  hører  her  til 
Mændenes  sædvanlige  Dragt;  det  koldere  Klima  her 
i  Bjergene  gjør  et  saadant  Overstykke  nødvendigt. 
Trods  den  høje  Beliggenhed,  trives  Vinranken  vel, 
men  kræver  ogsaa  sit  Arbejde;  Bomuldsfabriker  og 
Farverier  sætte  mange  Hænder  i  Virksomhed. 

Søndagen  den  18de  laa  vi  som  sagt  stille 
her  i  Safed.  Op  paa  Dagen  gjennemvandrede  vi 
med  vort  Vært  det  jødiske  Kvarteer;  Sporene  af  den 
det  overgaaede  Ulykke  ere  forlængst  udslettede,  men 
Velstand  kan  der  na-ppe  være,  om  den  ikke  skjules 
godt.     Det  er  utroligt,   saa  tarveligt  disse  Mennesker 

leve;  ligesom  det  Meste  der  kommer  paa  Torvet  i 
Safed  er  Frugter  og  Grønsager,  saaledes  hører  det 
ogsaa  til  Hovednæringsmidlerne;  raa  Log  og  Agurker 
ere  en  meget  almindelig  Spise.  Ved  Enden  af  den 
langstrakte  Gade,  der  er  bebygget  paa  den  ene  Side, 
indefter  og  opad  Bjergskraaningen,  steg  vi  op  mod 
den  maleriske  Ruin,  der  fører  Navn  af  S  af  eds 
Kastel.  Alt  ligger  her  kastet  mellem  hinanden 
som  efter  Jordskjælvet,  et  vidtløftigt  Vildrede  af 
Steen  og  Grønt  og  Grus,  men  ikke  saa  ilde  en 
Materialsamling  til  Hjælp  ved  G jenop førelsen  af  de 
sammenstyrtede  Huse.  Kastellet  har  i  sin  Midte 
havt  en  større  firkantet  Bygning,  fra  hvis  Rester 
man  har  en  vid  og  mangeartet  Udsigt,  saavel  over 
en  Deel  af  Galilæa  med  Thabors  let  kjendelige  Top, 
som  over  det  vidtstrakte  Plateau  hinsides  Jordan, 
det  gamle  Basan;  i  Vest  spærres  Udsigten  af  nogle 
tildeels  skovbevoxede  Højder.  Men  Perlen  i  det  vide 
Rundskue,  og  den  der  opliver  det  Hele,  er  Tiberias- 
Søens  blaanende  Spejl,  det  vi  for  sidste  Gang 
gjensaae. 

Resten  af  Dagen  tilbragte  vi  i  Stilhed.  Vor 
Vært  fortalte  om  de  urolige  Tider  i  1859,  da  den 
muhammedanske  Fanatisme,  ægget  af  Dervischer  fra 
Constantinopel,  paa  en  saa  morderisk  Maade  gav  sig 
Luft  forst  i  Dschedda,  saa  i  Damascus  og  hos  Druserne 
paa  Libanon,  hvor  efter  Sigende  Urolighederne  holdtes 
ilive  ved  engelske  Penge  og  Vaaben.  Drusernes  Terri- 
torium begynder  ikke  langt  herfra,  de  havde  ogsaa  været 

Safed  nær  paa  to  Miles  Afstand;  dog  kom  det  ikke 
til  noget  Sammenstød  med  det  Strejfkorps,  Michalo- 
witsch  havde  organiseret  til  Stadens  Beskyttelse. 

Da  vi  om  Formiddagen  vandrede  gjennem  Sa- 
feds  jodiske  Kvarteer,  havde  det  undret  os  at  see 
saa  grumnae  lidt  til  Befolkningen;  de  Enkelte,  der 
viste  sig  i  Doren,  var  enten  Oldinge  eller  Børn. 
Grunden  hertil  var,  at  der  netop  i  disse  Dage  var 
stor  jødisk  Valfart  til  det  ikke  langt  bortliggende 
Mej  run.  hvor  adskillige  israelitiske  Helgene  ligge 
begravne ;  og  blandt  dem,  efter  Traditionen  idet- 
mindste,  de  berømte  Rabbinere  Hillel  og  Schammai  * ), 
der  i  Herodes  den  Stores  Dage  vare  Pharisæismens 
Hovedstøtter.  Da  vi  atter  agtede  os  sydpaa,  for  over 
Karmel  at  krydse  os  frem  til  Akka,  faldt  vor  Vej 
ret  naturligt  over  Mejmn.  Højtidsdagenes  Glands- 
punkt  er  det  ejendommelige  Brændoffer,  der  offres 
oven  paa  Rabbi  Ben  Jochai's  formentlige  Grav:  ikke 
Offer  af  Dyr  men  af  alle  mulige  Gaver,  hvoriblandt 
der  en  sjelden  Gang  kan  indløbe  et  persisk  Schaw^l 
eller  Sligt;  i  Regelen  er  det  nok  et  Baal  af  alle 
Aarets  opsamlede  Pjalter,  der  ikke  fortjene  stort 
bedre  end  at  brændes;  —  men  fattige  er  de  jo. 
Mejrun  er  iøvrigt  ikke  det  eneste  Sted  her  i  Øvre- 
Galilæa,  hvis  Gravminder  Israeliten  bevogter  med 
Ærefrygt;    en    lille    maronitisk   Bjergby   et  Par  Mile 


')  Træk  af  deres  Liv  og  indbyrdes  Forhold  findes  meddeelte 
i  det  lille  engelske  Skrift  „Talmud"  (udg.  i  dansk  Over- 
sættelse 1868). 

14 

herfra  gjor  den  Rangen  stridig  og  skal  indeholde 
ikke  blot  Dommeren  Baraks  —  han  var  barnefødt 
her  paa  „Naphtalis  Bjerg",  —  men  endog  Dronning 
Esthers.  Hvorledes  dette  nu  end  forholder  sig,  er 
det  udentvivl  disse  mange  ærværdige,  men  indskrifts- 
løse  Bautastene,  der  har  hidkaldt  saamegen  Lærdom 
til  Safed  og  for  en  Stund  gjort  denne  Stad  til  et 
lille  rabbinsk  Jerusalem.  Mærkeligt  nok  ligger  Safed 
udvortes  talt  netop  paa  Højde  med  den  hellige  Stad. 
Fra  Mejrun  skulde  vi  nu  nedefter,  et  Slag  til- 
bage over  Galilæas  Lavland;  de  første  Timer 
var  en  trættende  Nedstigning  ad  det  øde,  eensformig 
graalige  mennesketomme  Fjeld.  Højere  oppe  i  Vest 
saa's  af  og  til  skovbevoxede  Oaser,  de  samme  der 
havde  været  synlige  fra  Safeds  Kastel;  Stien  selv 
havde  ikke  saameget  som  en  Busk.  Endelig  var  vi 
nede,  og  her  var  Vand,  det  altid  velkomne;  vore 
sveddryppende  Dyi*  lod  sig  villig  holde  fra  Van- 
dingen, de  havde  selv  en  Fornemmelse  af,  at  det 
ikke  var  dem  godt  at  drikke  nu  i  den  brændende 
Middagsstund.  Hvor  behagelig  en  Forandring  at 
have  Sletten  for  sig  og  kunne  ride  til,  istedenfor 
den  møjsommelige  Riden  Fod  for  Fod,  hvor  hvert 
Trin  nedefter  truede  med  at  lade  Rytteren  gjore  en 
Volte  udover  Dyrets  Hoved !  og  nu  ovenikjøbet  Lidt 
der  lignede  Skygge,  eftersom  den  jævne  Flade,  vi 
havde  for  os.  var  tæt  beplantet  med  Oliventræer  i 
frodig  Væxt!  Her  var  det  rette  frugtbare  Galilæa, 
det  Renan  gjør  saameget  udaf  som  muligt,  Oliven- 
lundene  vexlende    med    gule,    bølgende  Kornmarker; 

paa  hver  lille  Højde  en  Landsby  isigte;  rigeligt 
Vand.  Nedenfor  en  af  disse  Smaabyer,  Tell  Kistm'^), 
var  en  aparte  Brøndindretning:  tværs  over  den  rumme- 
lige Vandbeholder  var  anbragt  en  Slags  Galge,  hvor- 
fra et  vippende  Tværtræ  tillod  Spanden  skifteviis  at 
dukke  ned  tilhøjre  eller  tilvenstre;  Trædemøller-Be- 
stillingen besørgedes  af  en  grim,  grinende  Halvneger, 
der  som  en  rigtig  Galgenfugl  thronede  deroppe  og 
lod  sine  Fødder  gaa  som  Stemplerne  i  en  Damp- 
maskine; han  mindede  paafaldende  om  Fyren  med 
Pigkjæppen  paa  Blochs  Billede  af  Samson  i  Møllen. 
Her  ved  Tell  Kisun,  som  Vand,  Grønsvær  og  præg- 
tige Figentræers  Skygge  gjør  til  en  fortræffelig  Lejr- 
plads, skulde  vi  egentlig  have  slaaet  Telt  og  være 
blevne  Natten  over;  herhen  havde  vi  stævnet  Mu- 
stapha  og  Nikolaus  med  Bagagen.  Men  Klokken  var 
kun  lidt  over  fem  Eftermiddag,  det  var  fristende  at 
slaa  tvende  mindre  Dagsrejser  sammen  i  een  og 
forsøge  endnu  i  Aften  at  naae  Khajfa,  den  lille  Flekke 
ved  Foden  af  Karmel,  hvorhen  vi  ellers  først  vilde 
arrivere  engang  imorgen  Middag.  Som  tænkt  saa 
gjort.  Om  Vandingsstedet  færdedes  adskillige  Mukere, 
der  med  deres  Dyr  vilde  overnatte  her  paa  Stedet; 
en  af  disse  fik  mod  en  passende  Bagschisch  i  Com- 
mission  at  underrette  deres  Collega  Mustapha  om 
vor  forandrede  Plan ,  skjøndt  vi  vel  forudsaae ,  at 
samme  Mustapha  ikke  vilde  sætte  sit  meest  smilende 


')  Navnet  har  Intet  at  skaffe  med  Bækken  Kison. 

Ansigt    op,    naar    han    herte,    at    vi    var    redet    ad 
Karmel  til. 

Efter  et  kort  lille  Hvil  sad  vi  op  igjen,  og 
fulgte  den  klart  betegnede  Vej  sydpaa  gjennem  det 
altid  frugtbare  jævne  Dalstrøg:  Sebulons  Slette;  en 
Luftning  fra  Vest  gjorde  Ridtet  dobbelt  behageligt, 
inen  mindede  os  tillige  om,  at  det  lakkede  ad  Aften. 
I  nogen  Afstand  fik  vi  den  bratte  Klippetop  isigte, 
der  betegnede  det  gamle  Jotapata  (nu  Dschefdt)^ 
hin  lille  galilæiske  Bjergfæstning,  hvor  i  den  jødiske 
Krig.  for  hvis  Beskrivelse  vi  skylde  Josephus  saa 
megen  Tak,  Forfatteren  selv  kommanderede,  og  som 
han  først  efter  tappert  Forsvar  nødtes  til  at  overgive 
til  Vespasian.  Josephus'  nøjagtige  Angivelse  af  Natur- 
forholdene have  ved  nyere  Undersøgelse  viist  sig 
rigtige  Punkt  for  Punkt;  da  Kastellet  efter  dets  Ind- 
tagelse blev  jævnet  med  Jorden,  er  det  i  sin  Orden, 
at  der  ikke  er  Spor  af  dets  Mure;  Hulerne  derimod, 
til  hvilke  en  Deel  af  Indbyggerne  og  mellem  dem 
Josephus  selv  tog  deres  Tilflugt,  inden  de  blev  Ro- 
mernes Fanger,  skulle  i  stort  Tal  findes  i  Klippens 
Sider.  Solen  var  ved  at  gaa  ned,  da  vi  naaede 
den  anseelige  Landsby  Sephkiirieh,  det  af  Josephus 
saa  ofte  omtalte  Sepphoris,  hvorhen  efter  Jerusa- 
lems Ødelæggelse  Synedriet  trak  sig  tilbage,  og  en 
Tidlang  Galilæas  Hovedstad;  et  gammelt  firkantet 
Taarn  rager  op  over  Byens  lave  Huse  og  minder 
om  dens  tidligere  Betydning.  Legenden  gjør  Sep- 
phoris til  Jomfru  Marias  Barndomshjem. 

Medens  vore  Dyr  drak,  sfmrgte  vi  os  for  om 
Vejen  til  Khajfa;  en  lille  Vandmølle,  ikke  ret  langt 
herfra,  betegnedes  os  som  det  Punkt,  hvor  vi  skulde 
drage  tilhøjre.  Da  vi  havde  krydset  Hovedvejen 
mellem  St.  Jean  d'Acre  og  Nazareth  og  der  faaet 
en  Hilsen  af  et  Par  forbindende  Beduiner,  der  skyndte 
sig  hjem  til  deres  Lejr  paa  Esdralon-Sletten,  naaede 
vi  snart  den  omtalte  Smule  Mølle;  men  ingen  Menne- 
sker var  at  opdage,  her  var  flere  Veje  at  vælge 
imellem  og  derfor  gode  Raad  dyre.  Solen  var  gaaet 
ned ;  en  halv  Time  senere  var  det  mørkt.  Paa  Lykke 
og  Fromme  valgte  vi  en  noget  sid  Sti,  der  løb  i 
Retning  af  Havet;  det  maatte  vel  være  rigtigt.  Det 
var  forsaavidt  rigtigt,  som  det  viste  sig  at  være  en 
Sumpstrækning  bag  Sanddynerne  ud  imod  Khajfa- 
Bugten,  bevoxet  med  Rør  og  Smaabuske  hist  og 
her;  men  ved  en  ^"ending  befandt  vi  os  pludselig 
ligeoverfor  en  Beduinlejr,  og  det  var  forsilde  at 
trække  os  tilbage.  Beduinernes  gode  Rygte  gaar 
gjerne  ned  med  Solen,  saa  Situationen  var  mindre 
behagelig.  Schejken,  halvnøgen,  kaffebrun  og  med 
et  Par  Ojne  som  Kul.  saae  halv  forbavset,  halv  vred 
ud;  min  Ledsager  rørte  ved  hans  Skjæg  —  Anmod- 
ning om  gjæstfri  Beskyttelse  —  og  nævnte  sig  som 
en  Ven  af  Akil  Aga,  Høvdingen  for  alle  Egnens 
Beduiner.  Det  var  rigtignok  kun  „Sandhed  med 
Modifikation"  ;  imidlertid  havde  vi  jo  virkelig  havt  en 
af  Akil  Agas  Beduiner  med  os  paa  Thabor.  „Venner 
af  Akil  Aga!  Bevares,  Teltet  staar  rede.  Bliv  her 
i  Nat:    for    mørkt  til  at  ride  videre;    hans  V.enner, 

mine  Venner."'  Tilbudet  var  dog  ikke  videre  ind- 
bydende; ogsaa  hørte  vi  senere  i  Akka,  at  Rovahni- 
Beduinerne  ikke  vare  saa  ganske  at  stole  paa,  naar 
det  lakkede  ad  Natten.  En  Underhandling  begyndte, 
og  det  varede  ikke  længe,  inden  den  gode  Schejk 
lod  sig  formaa  til  at  medgive  os  to  unge  Karle,  der 
skulde  vise  os  Vej  udenom  Mosen.  Saa  fik  han  to 
Francs  af  os  hver;  vi  passerede  hans  smukke,  smaa 
sorte  Kør  og  slap  lykkelig  bort,  med  to  unge,  præg- 
tigt byggede  Beduiner  foran.  Disse  viste  os  godt 
tilrette  og  hilste  os  ridderligt  til  Afsked,  uden  at 
forlange  de  evindelige  arabiske  Drikkepenge.  Imid- 
lertid var  Eventyret  endnu  ikke  heelt  tilende.  Ikke 
at  tale  om,  at  Buskene  i  det  hvide  Sand  i  Dunkel- 
heden meer  end  een  Gang  antog  en  foruroligende 
Lighed  med  nye  sorte  Beduintelte ,  saa  var  det  al- 
deles umuligt  at  see  Spor  af  Sti,  og  der  var  nok  i 
Virkeligheden  heller  ingen.  At  vi  red  i  Sand  var 
let  at  mærke;  igjen  et  Stykke  frem,  og  vi  høi'te 
Bølgernes  sagte  Slag  mod  vStranden ;  vi  troede  os  paa 
Toppen  af  en  Klitt  og  lode  Dyrene  raade.  Tilsidst 
naaede  vi  dog  lempelig  ud  til  Havet  og  kunde  see 
Lys  i  Flekken  paa  den  anden  Side  Bugten.  „Nu 
har  vi  ingen  Ned,  nu  gjælder  det  blot  at  følge  den 
runde  Kystlinje  I"  Men  det  var  lettere  sagt  end 
gjort;  thi  det  varede  ikke  længe,  inden  noget  Mørkt 
forude  spærrede  os  Vejen,  Træer  og  tæt  Buskads 
dannede  en'  ufremkommelig  Forhugning,  som  det  viste 
sig.  Og  havde  der  ikke  her,  medens  vi  raadvilde 
holdt  i  det  tunge   Sand,    aldeles    uventet  viist  sig  en 

menneskelig  Skikkelse  for  os ,  der  i  det  underlige 
Halvlys  herude  antog  en  unaturlig  Størrelse,  og  saae 
ud  som  en  Havmand  der  dukkede  op  af  Bølgerne, 
saa  kunde  vi  endnu  have  flakket  længe  om.  Det  var 
en  mistænkelig  Overraskelse,  da  han  med  Raabet: 
„Ud  i  Vandet,  ud  i  Vandet!"  tog  et  haardt  Tag  i 
min  Rejsefælles  Hest,  saa  han  nær  var  faldet  af; 
men  Tingen  var,  at  Vejen  virkelig  kun  fortsatte  sig 
gjennem  Vandet,  der  naaede  Dyrene  til  over  Bugen. 
Manden  hørte  hjemme  i  Nazareth,  var  Christen  og 
tjente  som  gaaende  Postbud  mellem  Akka  ogKhajfa; 
han  var  saa  skikkelig  at  byde  os  af  hvad  han  havde, 
—  raa  Agurker;  vi  havde  været  henved  elleve  Timer 
tilhest  og  seet  grumme  lidt  enten  til  Mad  eller  Hvile. 
Endelig  mellem  9  og  10  naaede  vi  Khajfa,  fik  et 
Par  Æg  og  hvad  den  italienske  Locanda  ellers  kunde 
præstere,  og  gik  saa  tilsengs  —  i  Mangel  af  Seng, 
paa  Billardet. 

Khajfa  er  en  lille  Flekke  med  et  Par  tusinde 
Indbyggere;  dens  antike  Forgænger,  der  forlængst 
er  sporløst  forsvunden,  gaar  tilbage  til  Phøniciernes 
Dage.  Den  ligger  ved  Foden  af  Karmelbjergets 
yderste  Fremspring,  vis  a  vis  St.  Jean  d'Acre  paa 
den  anden  Side  Bugten.  Denne  Beliggenhed  ved 
Havet  og  en  taalelig  skjondt  ingenlunde  sikker  Rhed, 
vel  ogsaa  den  Omstændighed,  at  der  herfra  kun  er 
.en  god  Dagsrejse  til  Nazareth,  har  foranlediget  Lloyd- 
skibene til  at  anløbe  Khajfa  omtrent  hver  fjortende 
Dag,  hvorvel  det  ingenlunde  altid  er  muligt  at  sætte 
Passagererne  i  Land    her,  ligesaalidt  som  ved  .Jaffa ; 

Dampskibsfarten  har  atter  bragt  et  Par  Consular- 
Agenter  til  at  nedsætte  sig  her  og  fremkaldt  hin 
velkomne  „Caffé  del  Commercio" ,  hvor  vi  over- 
nattede. Saa  ubetydelig  Byen  er,  er  den  dog  i  Op- 
komst; nufortiden  (1870)  er  en  tydsk  Koloni  ifærd 
med  at  nedsætte  sig  her;  hvor  er  Tydskerne  ikke 
paafærde. 

Hvad  der,  især  seet  fra  Søen,  bliver  en  Prydelse 
for  den  lille  By,  er  den  smukke  Palme-Oase,  der  en 
Fjerdingvej  nordligere  betegner  Kison-Bækkens  Udløb 
i  Bugten ;  det  var  den  og  dens  Kratvæxt  der  igaar- 
aftes  havde  stoppet  os  i  Farten,  og  Kisons  temmelig 
brede  Munding,  over  hvis  Sandrevle  vore  Dyr  vare 
vadede. 

Karmel  og  Cæsarea;  til  St.  Jean  d'Acre. 

Vort  Besøg  idag,  Tirsdag  den  2  0de  Maj,  gjaldt 
det  nære  Karmel;  en  næsten  trinviis  stigende  Vej 
fører  derop.  Forbjerget  selv  er  ikke  saa  synderlig 
højt  (5 — 600  Fod),  men  dets  bratte,  dristige  Affald 
baade  mod  Nord  og  Vest  gjør,  at  det  synes  højere 
end  det  er.  Paa  det  yderste  skovløse  Fremspring 
ligger  det  gamle,  berømte  Kloster,  der  har  givet 
Karmeliterordenen  Navn;  ligesom  dets  Helligdom  er 
Elias  -  Grotten  under  Højalteret,  den  Klippegrotte, 
hvorhen  Elias  flyede  for  Jesabels  Fjendskab,  saaledes 
er  det  til  Elias'  Navn,  at  Karmels  gammeltestament- 
lige Berømmelse  knytter  sig.  Vel  har  det  skovrige 
Bjerg,  hvor  Eg  og  Fyrr,  Gyvel  og  Myrthe  findes 
i  tæt  Mangfoldighed .  hvis  Fod  sprøjtes  af  Havets 
Skum,  og  over  hvis  Tinde  Ørnen  kredser,  —  vel 
har  det  Ynde  og  Højhed  nok,  til  af  Propheterne  at 
nævnes  sammen  med  Libanon  *),  og  det  er  ikke  for 
Intet,  at  Salomo  synger  til  sin  Elskede:  „Dit  Hoved 
er  som  Karmel!"  2)  —  men  for  den,  der  har  Israels 
Riges  Kongetid  nogenlunde  i  Erindring,  vil  selve 
Bjergets  ophøjede  Skjonhed  dog  kun  blive  Baggrunden 
for  hin  storladne  Offer-Scene,  da  Elias  har  stævnet 
Ba'ls-Præsterne  til  Møde   „ved  Karmels  Bjerg".     Uet 

')  „Libanons  Herlighed  og  Karmels  Pragt".     Jes.  35,  2. 
2)  Højs.   7,   5  ff. 

maa  dog  ingenlunde  tænkes  foregaaet  herude  paa 
selve  Forbjerget;  Traditionen  henlægger  Stedet  for 
Sammenkomsten,  og  vistnok  med  Rette  og  i  god 
Overeenssteramelse  med  den  bibelske  Fortælling,  til 
et  Punkt,  over  fem  Timers  Vej  længere  ind  i  Landet. 
Karmel  er  nemlig  meer  end  Navnet  paa  et  Forbjerg, 
det  er  hele  den  nordre  Deel  af  den  anseelige  Kjæde, 
der  fra  Samarias  Grændser,  fra  Omegnen  af  Dschenin 
løber  i  nordvestlig  Retning  og  saaledes  begi'ændser 
Esdralon-Sletten  i  Vest;  mod  Sletten  falder  det  jævnt 
af  i  Terrasser,  og  til  en  af  disse,  just  hvor  Kison- 
Bækken  bryder  sig  en  Dalvej  mellem  Karmel  og  de 
nordligere  Bjergmasser,  er  det  Sagnet  viser  hen; 
Araberne  kalde  den  endnu  i  vore  Dage  El-Muhrahah 
(Offringen)i). 

Elias^). 
1. 

I  Israel  er  der  Hungersnød ; 

om  Draabe  Vand,  om  Krumme  Brød 

de  slaas  som  sultne  Ravne; 

de  trænges  om  hvert  karrigt   Væld, 

og  Jorden  stønner  som  en  Træl, 

der  maa  sin  Næring  savne. 

Det  første  Aar  var  tungt  og  trangt. 
Det  andet  Aar  hvert  Ax  var  svangt, 


')  Af  dette  Navn   giver   dog  Robinson   en  anden  Forklaring. 
M  1ste  Kong.   18  ff. 

og  Ranken  uden  Drue. 
Det  tredie  Aar  bar  Israels  Land 
ej   bedre  Frugt  end  Havets  Sand, 
brændt  ud  af  Solens  Lue. 

Kong  Achab  drager  ud  paa  Jagt, 
men  det  er  kun  hans  ringe  Agt. 
lidt  Græs  paa  Spor  at  komme; 
thi  Nøden  naaede  Kongens  Hal, 
og  Hesten  gisper  i   hans   Stald 
for  Krybberne   de  tomme. 

Elias  af  sin  Hule  gaar; 
for  Kongens  Aasyn  ned  han  slaar 
som  Ørn  fra  Fjeldets  Tinde. 
Ha!  raaber  Kongen,  er  det  Dig, 
som  tror  Du  raader  Skyens   Vej, 
Du  min  og  Israels  Fjende! 

„Nej  Israels  Fjende  er  Du  selv, 
som  bygger  Ba'al  Tempelhvælv 
af  Herrens  Altarstene! 
som  spotter  Ham,  den  stærke  Gud, 
og  slagter  lig  en  Offerstud 
Enhver,   som  Ham  vil  tjene! 

Men  nu  Kong  Achab,  hor  et  Ord: 

om  du  saa  fast  paa  Ba'al  tror, 

som  jeg  paa  Himlens  Herre, 

saa  prøv  en  Tvekamp,   Gud  mod  Gud, 

og  den  som  holder  Kampen  ud, 

lad  Ham  den  Rette  være!" 

Kong  Achab  uden  Jesabel 
er  større  Viljes  visse  Træl, 
og  giver  villigt  efter; 
han  taaler  ej   Elias'  Blik, 
og  lover  ham   med  naadigt  Nik 
at  prøve  Gudens  Kræfter. 


Dagen  er  der.  Dag  og  Time. 
Over  Sletten  frem  de  stime 
i  det  lumre  Morgengry; 
Himlens  Hvalv  har  ingen  Strime, 
ingen   nok  saa  lille   Sky. 

Thabors   Kuppel  dunkelt  blaaner. 
Hermons  Snee  fra  Fjernet  haaner 
Solens  stærke  Flammespand; 
men  paa  Sletten  Liljen  daaner 
for  dens  lummerhede  Brand. 

Kun  paa  Karmels  kele   Tinde 
Draaben  end  kan  Draaben  finde, 
liste  ned  i  Bække  smaa, 
som  for  ikke  heelt  at  svinde 
flokke  sig  i  Kisons  Aa. 

Did  nu  Tusinder  sig  vælte, 
der  de  spænde  deres  Telte, 

labbe  graadigt  Aaens  Vand; 
Fattigfolk  og  Vaabenhelte 
myldre  sammen,  Mand  ved  Mand. 

Kobberhorn  og  Slag  paa  Tromme 
melde  Ba'als  Præsters  Komme, 
flere  Hundreder  i  Tal,  — 
Israels  Sønner  afgudsfromme 
hilse  dem  med  Jordefald. 

Frem   med  Offerdyr  i  Følge 
Toget  skrider;  prægtigt  bolge 
Purpurfolder  dem  om  Fod ; 
gyldne  Bælter  Kniven  dølge, 
stundum  rød  af  Bai'neblod. 

Cymbler  slaa's  af  travle  Fingre, 
blanke  Yirakskaaler  slingre 
Vellugt  ud  i  Luften  klar; 
vilde  Hyl  mod  Fjeldet  skingre, 
og  fra  Fjeldet  faae  de  Svar. 

Men  paa  Karmels  haarde  Stene 
sidder  der  en  Kæmpe  ene, 
ene  med  sig  selv  og  Gud; 
fra  den  larmopfyldte  Scene 
bringer  Vinden  Bud  paa  Bud. 

Om  ham  kredse  Gribb  og  Glenter, 
mens  paa  Kongen  tyst  lian  venter, 

nu  han  øjner  Achabs  Karm ; 
skrider  saa  ad  Egeskrænter 
løvestærk  mod  Sletten  varm. 

Tæt  sig  Mængden  trænger  sammen, 
mere  tæt  end  Fyrrestammen 
flokker  sig  i  Karmels  Skov. 
Over  dem  paa  Fjeldekammen 
Gribben  vejrer  efter  Rov. 


Paa  den  kullede  Flade  ved  Bjergets  Fod 
i  fordums  Dage  Jehovas  Alter  stod. 

Stenene  ligge  spredt  omkring,  ' 

dog  er  der  Spor  af  den  hellige  Ring. 

Der  staar  nu  Elias,  det  Herrens  Bud, 
og  seer  over  Sværmens  Bølger  ud. 

Fra  Jehovah  han  kommer  til  Israels  Bern, 

som  Moses,  da  han  kom  fra  den  brændende  Tjørn. 

Og  han  ønsker,  han   ejede  Mose  Stav, 
da  vilde  han  skille  det  Vantroens  Hav. 

Og  gjennem   det  Hjerternes  Tog  skulde  slippe, 
og  atter  samles  om   Lovens  Klippe; 

Men  Ba'l  og  hans  Slæng  skulde  druknes  deri, 
al  afgudisk  Bolen  være  forbi. 

Der  staar  han.    Nu  slaar  han  til  Lyd  med  Haanden, 
nu  løfter  han  Røsten,  stærk  i  Aanden: 

,,Hvorlænge   vil  I  svaje  som   Ror  i  Dal, 
hvorlænge  vil  I  halte  mellem  Herren  og  Ba'l? 

Er  Ba'l  den   Rette,  saa  hold  ham  i  Agt,    — 
men  om   det  er  Herren,  saa  hold  hans  Pagt ! 

Er  Ba'l  den   Vældige,  saa  bliver  ved  ham,  — 
hvis  ikke,   da  giv  ham  baade  Skjændsel  og  Skam!" 

Men  Folket  tier  saa  kvær  som  en   Steen; 
der  svarer  ham   Ingen,   end   ikke  Een. 

Elias  raaber  igjen  med  Klage: 

See  af  Guds  Propheter  er  jeg  ene  tilbage! 

Alle  de  Andre  blev  slagne  tildøde, 
mig  maatte  Ravnene  bringe  Føde. 

Saa  hører  Alle  mit  sidste  Ord , 
maaskee  det  falder  i  bedre  Jord : 

Lad  Ba'ls  Propheter,   saamange  de  ere, 
rejse  et  Alter,   Ba'l  til  Ære ; 

lægge  Alt  tilrette,   paa  Ilden  nær,   — 

saa  bygger  og  jeg  mit  Alter  her.  ^ 

Den   Gud.  som  da  tænder  sit  Alters  Ild,   - 
lad  ham  være  den,  I  dyrke  vil!" 

Og  Folket  giver  sit  Ja  dertil; 

naar  gav  det  sit  Nej  til  et  Skuespil! 

—  I  Lejren  kommer  der  Liv  og  Røre, 

Cymbler  og  Trommer  la'er  sig  høre; 

Ba'als  Flokke,  ivrige,  iltre, 

op  sig  kiltre, 

sanke  sig  Stene,  vældige  Blokke, 

og  i  Hast  de  bygge 

Brændoffer-Altret  i  Skovkantens  Skygge. 

Øxne  føres  frem 

og  der  vælges  og  helges  en   af  dem. 

Flagrende  Baand 

bindes  den  om  Panden, 

saa  styrter  den  for  Offerpræstens  Haand. 

Til  Elias  bringes  den  anden. 

Nogle  plukke  ned 

Løv  og  Grene, 

Andre  hugge   Ved, 

Andre  helde   Olie  over  Altrets  Stene. 

Offret  er  rede, 

nu  gjælder  det  at  bede, 

bede  Flammerne  ned. 

Ba'al,   Ba'al! 
ruller  det  i  Sang 
som  en  Brænding  fra  afgrundsdybe  Røster, 

mens  i  slæbende  Gang 
Stenene  de  kyssende  kryster, 

Ba'al,  altraadende 

Sidons   Gud, 
med  Astartes  Stjerner  i  dit  Bælte, 
^om  lader  skummende,  fraadende 

Bølger  vælte 
mod  Sømmen  af  dit  kongelige  Skrud, 

hor  os! 
—  Du  som  avled  med  Havet 

den  slugende  Haj, 
og  lærte  den  sit  Bytte  at  ramme, 

svigt  os  ej, 
send  os  din  slugende  Flamme! 

Hør  os  du  Stærke, 

hvis  Kølleslag  kan  knuse 
Fjeldet,  hvor  de  høje  Cedre  suse,  — 

da  skal  vi  bænke  dig 

i  straalende  Hal, 
Muslingen   skal  aabne  sin   Skal, 
Purpur  og  Perler  skal  vi   skjænke  dig 

eller  vil  du  Blod, 

Blod  og  Taarer, 
du  skal  faa  det  fra  de  fuldeste  Aarer! 

Begjær  hvad  du  vil, 
Ba'al ! 
men  send  os  din  fortærende  Ild! 

Saa  fare  de  fort  med  megen  Flid, 
med  Bønner  og  Raab  til  Middagstid. 

Men  Gudestøtten  er  ikke  med. 

og  Løgnekunster  kan  ej   faae  Gled. 

Der  svarer  dem  Ingen  fra  Himmel  eller  Jord, 
der  svarer  dem  kun  et  Rovfiiglschor. 

Elias  spotter:     „Raab  hojere  endnu, 

vi  høre  hverken  Guden  sige  Bæ  eller  Bu ! 

Raab  højere  —  han  er  jo  saa  tavs   som  en  Mur, 
kanskee  han  faar  sig  en  Middagslur!" 

—  Folket  slænger  sig  hungrigt  ned, 

de  riste  sig  Bygbrød  ved  Bækkens  Bredd. 

Fugle  de  plukker,   og  Kid  de  slagter, 
paa  Ba'ls-Propheterne  Ingen  agter. 

„Bringer  os  Fuglenes  hojre  Vinge, 
Fedmen  og  Kiddenes  Indvoldsringa! 

Kom  som  I  plejer  og  lad  Jer  spaa!" 

—  men  Latter  er  alt  det  .Svar  de  faae. 


Atter  det  skralder  paa 

Kobbergongongen ; 

hør  hvor  de  kalder  paa 

„Spyflue-Kongen" ! 

Hvor  før  de  krob, 

hurtigere  og  hurtigere  de  hvirvles  i  Løb. 

Vildt  gaar  Dandsen 

om   Alter-Randen 

saa  Hovedkrandsen 

med  de  hemmelige  Tegn 

falder  dem  af  Panden, 

og  mens  de  sig  svinger, 

Haaret  staar  om   dem   som   sorte  Vinger. 

Ojnene  lyne,  men   det  er  Lyn  uden  Regn ; 

mens  Haanden  de  knytter 

og  Guden  skj  ælder. 

Kjortelsømmens   Selvdangel 

pidsker  dem   om  Knæerne 

som  Narrebjælder. 

Ba'al!  Ba'al! 

raabe  de  igjen  med  Tordenstemme,  — 

Ingen  kan  de  skræmme 

med  helligt  Skjælv 

uden  sig  selv, 

og  Spurve  paa  Træerne. 

Under  rasende  Hyl, 

saare  de  sig  med  Kniv  og  Syl; 

blodigt  flængede, 

vildt  forvrængede, 

fare  de  fort   om  Altrets  Ring 

i  Slangebugter  og  Tigerspring. 


Da  kalder  Elias  Folket  hid, 

hvor  Stenene  ligge  fra  fordums  Tid. 

Saa  mange  som  Israels  Stammer  er, 
saa   mange   Stene  han  sammen  bær' ; 

og  da  den  sidste  han  tager  i  Favn, 
vier  han  Altret  i  Herrens  Navn. 

vSaa  gjør  han  en   Grav  om   Altrets   Sted, 
den  kunde  vel  rumine  to  Maal  Sæd; 

lægger  "Ved  tilrette,  gjør  Alt  istand; 
nu  fattes  ham  kun  en  Smule  Vand. 

Saa  mange  som  Israels  Stammer  er, 
saa  mange  Krukker  han  sammen  bær' ; 

han  øser  baade  over  Dyr  og  Ved, 
tømmer  saa  Resten  i   Graven  bred. 

Offret  er  rede, 

nu  gj ælder  det  at  bede, 

bede  Flammerne  ned. 


Folket  trænger  sig  sammen  tæt, 

der  sees  hverken   Steen  eller  Grønsværplet; 

saa  tæt  som  Cederkonglernes  Skjæl, 
som  skulde  de  knuges  halvt  ihjel; 

Hoved  ved  Hoved,   Skjæg  ved  Skjæg, 

af  Mænd  og  Svende  en  blommet  Væg;   — 

imod  ham   stirre  de  tusind  Blikke, 

han  mærker  dem  ej,  han  seer  dem  ikke. 

—  Som  Krigeren  griber  ora   Spydets  Skaft, 
og  sanker  til  Stødet  al  sin  Kraft; 

og  som  den  fødende  Kvindes  Hu 
higer  imod  hint  Livets  Nu,   — 

saa  sanker  Elias  Aandens  Vælde, 

hans  Bøn,  den  skal  jo  Guds  Fjender  fælde ; 

saa  higer  han  efter  de  Flammer  røde, 
hans  eeren  luende  Bøn  skal  føde. 


„Abrahams,  Isaks,  Jakobs  Gud, 
o  lad  det  klarlig  kj  endes, 
at  jeg  med  Dig  idag  drog  ud, 
at  Du  er  Israels  stærke  Gud, 
om   end  dit  Alter  skjændes! 
Bønhør  din  Tjener,  hor  min  Bøn. 
ja  lys  mit  Ord  i  Kuld  og  Kjon. 
lad  Offer-Flammen  tændes!" 


Elias  tier,  i  Bønnen  varm, 

han   strækker  mod  Himlen   sin  lodne  Arm. 

Elias  tier,  de  tie  Alle, 

man  kunde  vel  høre  et  Agern  falde. 

—   Da  bæver  Vrimlen, 
og  ræd  den  skuer 
det  stærke  Syn ; 

thi  højt  fra  Himlen 
ined  gridske  Luer 
slaar  ned  et  Lyn, 
og  Altret  rammer 
dets  røde  Pil, 
og  brat  der  flammer 
en  Offerild. 


Og  Vedet  sprager, 
og  Røgen  vælter 
mod  Karmels  Skov, 
og  Knoklen  knager, 
og  Fedmen   smelter 
om   Dyrets  Bov; 
Alt  braser  sammen 
i  vældigt  Baal, 
vildt  raser  Flammen 
frem  mod  sit  Maal: 

Den  sluger  Vedet, 
den  sluger  Kjødet 
med  Marv  og  Been, 
til  den  har  hedet 
og  gjennemglodet 
den  nøgne  Steen, 
og  slikket  Sandet 
med  graadig  Mund, 
og  drukket  Vandet 
af  Grubens  Bund. 

Men  Baalets  Blussen 
har  avlet  Hede 
i  Folkets  Blod, 
og  Israels   Studsen 
er  bleven   Vrede 
og  hidsigt  Mod : 
Hvi  skal  vi  spare 
Guds  Fjendeflok, 
af  Ba'als  Skare 
har  nu  vi  nok. 

Og  fra  sin   Klippe 
Elias  raaber : 
Slet  Ingen  spar! 
Thi  værre  Gribbe 
og  Løgnetaaber 
ej  Israel  har! 
Men  I,   —  lad  være 
at  bøje  Knæ 
og  vise  Ære 
en  Gud  af  Træ! 


Da  farves  Kison  af  skuraraelt  Blod; 
og  Israel  mener,  det  har  gjort  Bod. 

„Skal  nu  Tørken  være  omme?  ;• 

Herre  skal  fra  Himlen  komme  ^ 

som  dit  Lyn,   din  svale  Regn? 
Strenge  tykkes  dine  Domme,   — 
see  jeg  bier  paa  dit  Tegn !" 

Som  paa  Svar  Elias  lytter. 
Ved  en  Klippeblok  han  knytter 
sine  stærke  Tankers  Net; 
Haanden  mod  sit  Knæ  han  støtter, 
og  paa  Haanden   Hovedet. 

Højt  tilfjelds  sin  Dreng  han  sender, 

Pilten  snart  tilbage  vender: 

Overalt  er  Himlen  klar! 

Anden  Gang  sin  Sko  han  spænder,   — 

anden  Gange  det  samme  Svar. 

Ej   sit  Haab  Elias  slipper. 
Op  igjen  den  Lille  tripper 
som  en  Ged  paa  Libanon: 
Nu  i  Vest  en   Sky  der  pipper, 
ikke  større  end  en  Haand. 

Hvor  den  Lilles  Fod  lik  Vinger ! 
Aandeløs  sit  Bud  han  bringer, 
føler  sig  saa  sraaat  som  Helt;   — 
fra  sin   Steen   Elias  springer, 
iler  til  Kong  Achabs  Telt. 

„Nu  er  fyldte  Herrens  Domme, 
nu  hans  Vredes  Skaaler  tomme, 
nu  forbi  hans  Hjertes  Harm ! 
Konge,   nu   vil  Regnen  komme, 
lad  nu  spænde  for  din  Karm!" 

„Ja,   den  er  der!"    hojt  de  raabe, 
„Fjeldet  fik  sin  sorte  Kaabe, 
nu  har  Ende  Noden  lang! 
See  den  forste  tunge  Draabe! 
hør!   det  er  som   Harpeklang!" 

Jorden,   stivnet  som  i  Krampe, 
skal   herefter  frugtbart  dampe, 
og  dens  Smaafolk  drikke  Regn ; 
Skyerne  som  Kæmpesvampe 
vrides  over  Karmels  Egn. 

Over  Sletten  ned  det  pladsker 
og  Gazellen  overrasker, 
som  laa  gispende  og  sløv ; 
Fjeldets  Orn  sin   Vinge  vadsker, 
Skoven  skyller  sig  for  Støv. 

Dybt  i  Brøndene  det  klukker, 
Bonden  fylder  sine  Krukker, 
tæller  alt  sin  Lades  Læs; 
Gangeren  sin  Mule  dukker, 
i  det  fugtigtblanke  Græs. 

Achab  i   sit  Skind  sig  svøber. 
Rette  Tid  Elias  kjøber, 
kiltrer  Kjortlen   om   sin  Lænd, 
gjor  sig  selv  til  Kongens  Løber, 
vil  nu  see  sit  Folk  igjen. 

Men  med  lønlig  Tænderskjæren, 
Achab,  gjemt  i  Kongekærren, 
ruller  ind  i  Jizre'el; 
angst  for  Ba'al,  angst  for  Herren, 
mere  angst  for  Jesabel. 


Hvad  tør  saa  Propheten  haabe 
hvad  var  saa  Elias'   Løn? 
Mindre  end   den   mindste   Draabe, 
som   nu  fylder  Kongens  Brønd! 
Jesabel  har  Blod  paa  Tand, 
mod  hans  Uv  Ulvinden  snøfter; 
gennem  Juda's  ode  Kløfter 
maa  han  fly  til  Ørknens  Sand. 

Nøgent  Klipperne  sig  højne.    — 
trøstesløse  Eensomhed! 
ej   en  Draabe  kan   han  øjne, 
han  som  kaldte  Regnen  ned; 

her  i  Lovens  vilde  Bo 
bittert   Yildgræs  maa  lian  tygge, 
og  hos  Tj ornen  soge  Skygge, 
og  hos  Skorpionen  Ro. 

Første  Gang  han  hores  klage, 
Kæmpen  i  al  Israels  Flok : 
Ene   er  nu  jeg  tilbage,   — 
var  jeg  ikke  nidkjær  nok! 
Og  han  segner  som   et   Siv, 
fristes  til  mod  Gud  at  snærre: 
Lad  det  være  nok,  o  Herre! 
knus  din  Tjener!  tag  mit  Liv! 

I  Elias'   Sjæl  er  Tørke, 
meer  end  der  i  Israel  var, 
tunge   Skyers  tykke   Mørke, 
som   dog  ingen   Lise   har. 
Frugtløst  alt  hans  Arbejd  brast, 
Lyn  paa  Lyn  hans  Tanke  krydser, 
til  alvældig  Træthed  dysser 
ham   i   Søvnen   dyb  og  fast. 

Men  en  Engel  hos  ham  vaager. 
Styrket  staar  han  atter  op, 
Vandrer  gjennem  Ørknens  Taager 
frem   mod  Sinajs  Klippetop. 
Der,  hvor  Moses  Tavlen  bar 
frem  for  Israels  bange  Skare, 
der  skal  Jéhovah  ham  svare,   — 
og  han  faar  sin  Herres  Svar. 

Ej   i  Uvejrsstormens  Brusen, 
ej   i  Jordskjælv,  ej  i  Lyn,  — 
i  en  sagte,  stille  Susen 
som  en  Vuggevises  Nynn. 
Da  kom  Stilhed  i  hans  Bryst, 
og  han  lærer  at  fornemme 
gjennem  Lovens  Tordenstemme 
Suset  af  en  Faderrøst. 

—  Moses,   som  ad  Havets   Spalte 
forte  Israels  bange  Flok, 
Moses,   som  i  Ørknen  kaldte 
Kilder  af  en  Klippeblok, 
Han  er  Israels  stærke  Hav, 
som  en  Folkesjæl  skal  fylde; 
han  er  Vældet,  som  skal  skylle 
Fortids  Trællemærke  af. 

Men  Elias  er  en  Lue, 
tændt  af  Herrens  Hejrehaand, 
til  Guds  Fjendeflok  at  true, 
til  at  ildne  Israels  Aand. 
Derfor  i  en  Uvejrsild 
toges  han  fra  Jorderige, 
maatte  som  en  Flamme  stige 
opad,   hvor  han  hørte  til. 

Fra  Elias'  Dage  synes  Karmel  vedblivende  om- 
givet af  en  vis  Hellighed ;  længe  efter  ham  var  dets 
utallige  Huler,  især  mod  Havsiden,  Tilflugtsstedet  for 
Propheterne  og  dem  der  ikke  vilde  bøje  Knæ  for  Af- 
gudei'ne;  senere  har  det  næppe  manglet  paa  spredte 
Eneboere  eller  Flygtninge.  Rygtet  om  Bjergets  Hellig- 
hed maa  være  trængt  ud,  eftersom  der  hos  Grækerne 
gik  Sagn  om ,  at  Pythagoras  skulde  have  tilbragt 
mange  eensomme  Timer  i  et  Tempel  paa  det  hellige 
Bjerg  Karmel.  Noget  Tempel  har  der  nu  næppe 
nogensinde  været,  men  vel  et  Alter ;  Tacitus  beretter, 
at  Vespasian,  da  han  var  i  Judæa,  offrede  her,  og 
af  Præsten  modtog  Varslet  om  haus  kommende  Op- 
højelse. 

I  de  første  rolige  christne  Tider  rejste  sig  paa 
Karmel  en  Kirke,  i  Korstogenes  Tid  1180  det  første 
Kloster,  heelt  og  holdent  udhugget  i  det  bløde  Kridt, 
men  ikke  stort  meer  end  et  Kapel,  nogle  Celler  og 
en  Brønd.  Den  nuværende  solide  Bygning,  hvis 
Firkant  smykkes  af  en  Kuppel  og  et  Klokketaarn,  er 
ikke  ældre  end  Aarene  Tredive  og  skyldes  en  simpel 
Munk,  Giovanni  Battista's  ivrige  og  udholdende  Be- 
stræbelser: da  nemlig  Paschaen  af  Saint  Jean  d'Acre 
i  1721  havde  ødelagt  Klostret  i  Bund  og  Grund,  tog 
han  sig  for,  i  en  Aarrække  at  rejse  rundt  og  samle 
ind  til  dets  Gjenopbyggelse,  og  blev  ufortrødent  ved 
dermed,  til  det  lod  sig  gjøre  efter  en  rundelig  Maale- 
stok.  Det  er  blandt  Palæstinas  Klostre  det,  der  har 
meest  Ry  for  sin  Gjæstfrihed,  og  fortjener  det;  dets 
store,  lige  reenlige  og  luftige  Rum.    den   venlige  Be- 

handling  fra  Munkenes  Side,  den  gode  Bogsamling 
og  det  gode  Kjekken,  Alt  bidrager  til  at  gjere 
Karmelklostret  til  et  efter  Landets  vanlige  Kaar 
usædvanligt  indbydende  Opholdssted.  Efter  det  smukt 
serverede  Maaltid,  der  oplivedes  af  den  tjenstgjørende 
Broders  dannede  Samtale,  var  det  især  den  prægtige 
Udsigt  vi  havde  Glæde  af.  Nedenfor  os  et  smukt 
Bælte  med  Græs  og  enkelte  ærværdige  Oliventræer, 
tilhøjre  (i  Ost)  Khajfa,  hvis  skidne  Gyder  ikke  for- 
styrre Indtiykket  af  den  i  sin  Samlethed  altid  male- 
riske lille  By,  længere  hen  den  yndefulde,  frisk 
grønnende  Palme-Oase  ved  Kisons  Udløb;  ligefor  os 
den  blaanende  Bugt,  om  hvis  Eunding  Sanddynerne 
lægger  sin  hvidlige  Bord,  indtil  Ojet  dvæler  ved 
Saint  Jean  d'Aeres  kraftige  Murlinjer;  længst  tilbage 
„det  hvide  Forbjerg",  der  i  Nord  holder  Vagt  for 
Phonicien  som  Karmel  selv  for  Indgangen  til  Gali- 
læas  frugtbare  Sletter.  Pjernt  i  Nordost  Hermons 
Sneekuppel,  i  Vest  det  uendelige  .Hav,  altid  det 
samme,  altid  forskjelligt.  Vi  gik  udenfor  Klostret  til 
Søsiden,  hvor  det  har  sin  terrasseformigt  anlagte 
Have ;  her  findes  en  lille  Steenpyramide,  der  minder 
om  en  tyrkisk  Udaad :  da  nemlig  Franskmændene 
efter  den  mislige  Belejring  af  Saint  Jean  d'Acre 
1799  trak  sig  tilbage,  og  forlod  Syriens  Kyster, 
maatte  de  efterlade  en  Mængde  syge  Soldater  her  i 
Klostret,  der  benyttedes  som  Lazai'eth;  disse  Stakler, 
som  Tyrkerne  gjorde  sig  en  Ære  af  at  myrde,  ligge 
jordede  her.  Vi  klattrede  ned  ad  Bjergets  Side,  be- 
søgte forskjellige  af  Eneboer-Hulerne,  saae  i  Afstand 

endnu  flere;  de  skulle  være  mangehundrede  i  Tal, 
flere  har  Sengesteder  udskaarne  i  Kalkklippen.  Den 
største  er  dog  udentvivl  den  der  findes  tæt  udenfor 
Klostret  og  strengt  taget  er  forbeholdt  de  muhamme- 
danske Valfarende ;  den  danner  et  Kammer  af  henved 
20  Fods  Længde,  og  meer  end  halvt  saa  bredt 
og  højt. 

Den  øde  Kystvej  her  fortsætter  sig  sydpaa  lige 
til  Jaffa,  en  Vej  der  saavel  i  den  romerske  Periode 
som  i  Korstogenes  Tid  havde  sin  Betydning  fordi 
den  førte  til  Cæsarea  (ad  mare). 

Det  nuværende  ^^  Kaj  sari éh"'^  hvorhen  jeg  ikke 
kom,  men  hvis  Minder  jeg  gjerne  vilde  fremdrage, 
skildres  som  en  uhyre  Grusdynge,  hvor  Araberne 
efter  Behag  hente  Materialier  til  deres  Huse,  men 
fuldkommen  øde  og  forladt.  Kun  af  de  af  utallige 
Brescher  gjennemfurede  Mure,  som  Ludvig  den  Hellige 
under  sit  korte  Ophold  i  Palæstina  lod  opføre  med 
Benyttelse  af  antike  Levninger,  er  Saameget  tilovers, 
at  Stadens  Omkreds  med  Sikkerhed  lader  sig  påa- 
viser en  gjennemhuUet  Ramme,  hvis  Billede  forlængst 
er  bleven  Støv.  Og  det  var  dette  Cæsarea,  Herodes 
den  Store  havde  udstyret  med  en  Pragt,  Josephus 
beundrende  beskriver.  Den  i  sig  selv  prægtigt  byggede, 
med  Paladser  som  med  Kloaker  udstyrede  Stad  lod 
han  omgive  med  Mure  af  hvidt  Marmor,  og  hvad 
der  var  det  Vigtigste,  han  lod  anlægge  en  ypperlig 
Havn,  saa  stor  som  Piræus,  med  kostbare  vSteen- 
Moler;    den  ene  af  disse   bær  Taarne,    af  hvilke  det 

prægtigste  blev  opkaldt  efter  Drusus.  Dertil  var  der 
ved  Havnen  sorget  saavel  for  Spadseregange  som 
for  Hvælvinger,  i  hvilke  Søfolkene  kunde  opholde 
sig;  Kronen  paa  Værket  var  et  Tempel,  Cæsar 
(Augustus)  til  Ære,  der  kunde  sees  langt  ude  fra 
Havet.  Og  der  fattedes  hverken  Theater  eller  Amphi- 
theater;    til  Højtidelighederne    ved    Stadens  Indvielse 

—  ved  hvilken  Lejlighed  han  af  Kejserinde  Julia  fik 
Sendinger  til  500  Talenters  Værdi  —  lod  han  for- 
skrive Kunstnere,  Fægtere,  vilde  D}t  og  Væddeløbs- 
heste, at  Alt  kunde  være  efter  romersk  Maal.  En 
halvhundrede  Aar  senere  holdtes  der  atter  storartede 
Fester  og  Skuespil  i  Cæsarea,  det  var  Titus,  der 
holdt  dem ;  da  var  der  ogsaa  Fægtere  og  vilde  Dyr, 
men  de,  der  maatte  segne  for  Gladiatorens  Sværd, 
og  de,  der  maatte  kæmpe  med  de  vilde  Dyr,  det 
var  de  døende  Kester  af  et  Folk,  det  Folk,  hvis 
Konge  Herodes  havde  været;  meer  end  2500  af  de 
jødiske  Fanger   maatte    ved    disse   „Lege"   lade  Livet 

—  et  blodigt  Efterspil  til  Jerusalems  Ødelæggelse, 
et  blodigt  Forspil  til  den  christne  Kirkes  første  Aar- 
hundreder.  Historieskriveren  Eusebius.  der  har  skil- 
dret os  disse,  var  baade  født  her  i  Cæsarea  og 
havde,  som  bekjendt,  her  sit  Bispesæde.  Men  i 
denne  Stad  er  den  christne  Kirkes  Historie  meer 
end  skrevet,  den  er  blevet;  ja  paa  dens  evige 
Grundsteen  er  her  lagt  første  Steen  til  dens  Hoved- 
skib, Hedningekirken;  thi  det  var  her,  Peter  døbte 
Høvedsmanden    Cornelius.      Og    da   Paulus    som    en 

uselig  Fange  lagde  ud  af  denne  Havn  for  at  føres 
til  Rom.  og  fra  Søen  saae  op  mod  det  straalende 
Tempel,  der  bar  det  „evige"  Roms  og  den  ,. gud- 
dommelige" Kejsers  Billedstøtter,  da  Ivste  der  ud- 
over denne  Strand  noget  Evigt  og  Guddommeligt, 
der  skulde  overleve  baade  Cæsareas  og  Cæsarernes 
Tider. 

Paulus  i  Cæsarea. 

Cæsarea.  Cæsarea. 

med  det  stolte  Navn  paa  Panden. 

marmorblankt  som  ingen  anden 

smykket  af  Herodes'  Haand; 

du  som  over  Havet  skuer. 

over  Brændingerne  lange, 

du  hvis  Fyr  i  Natten  luer,   — 

seer  du  vel  den   stille  Fange, 

som  i  Borgen  er  i  Baandl 

Det  er  Paulus,  Guds  Apostel. 
See,  han  stirrer  gjennem  Gluggen 
paa  det  Bølgehav,  hvis  Vuggen 
snart  skal  bringe  ham  til  Rora. 
Lange  Aar  han  maatte  vente 
her  i  Cæsareas  Fængsel; 
nu  sig  drejer  Dørens  Hængsel, 
Vagten  er  der  for  at  hente 
ham  endnu  engang  til  Dom. 

16 

—  Der  er  Fest  idag  paa  Slottet : 
Kong  Agrippa  er  i  Staden. 

Folk  har  staaet  tæt  paa  Gaden, 
for  at  see  den  hele  Pragt: 
Vognens  blomstersmykte  Throne, 
Hestens  blanke  Selverklokker ! 
Perlen  i  Agrippas  Krone ! 
Berenices  Slangelokker! 
og  den  sorte  Æresvagt. 

Landets  Romerhøvding,  Festus 
vil  et  Bæger  med  dem  tømme; 
med  det  Samme  skal  de  dømme 
i  en  Sag.  som  vakte  Harm. 
Festus  er  i  Hallen  rede, 

—  Neros  Træl,  og  sine  Lysters  — ; 
nu  ad  Trapperne  de  brede 

gaar  Agrippa  ved  sin  Søsters 
Dronning  Berenices  Arm. 

I   en  sivgrøn  Silkekjortel 

skrider  Titus'  Elskerinde 

mod  sin  Thronstols  Marmortinde, 

blændende  som  Fakkelskin. 

Mens  paa  Purpur  blødt  de  bænkes, 

rasle  Silkeris  Folder  vide; 

men  en  Raslen  som  en  Lænkes 

høres  fra  den  anden  Side, 

hvor  en  Fange  føres  ind. 

Hvem  er  det?    „Hin  Mand  fra  Tarsus", 

svarer  Festus  let  i  Tonen, 

mens  han  vugger  sig  paa   Thronen,  — 

„romersk  Borger,  horer  jeg. 

Eders  gode  Pharisæer 

paa  hinanden  er  i  Totten, 

klage  ham  som  Nazaræer,  — 

Talen  er  om  Gudsbespotten  : 

det  er  ikke  Ting  for  mig! 

„Jeg  forstaar  mig  ej   paa  Guder,  — 

d  e  skal  have  skabt  os  Alle, 

og  det  kunde  sig  dog  falde, 

Guderne  dem  skabte  vi! 

Nok  om  det,   —   men  I  er  kyndig, 

I  er  en  Rabbiner  næsten! 

Paulus  hedder  han  forresten, 

og  jeg  tror  ham  ej   saa  syndig,  — 

Kong  Agrippa,  døm  nu  I!" 

See,  der  staar  den  bundne  Paulus! 
Han  har  ingen  Tjenerskare, 
ingen  glimrende  Tiåre, 
ingen  nubisk  Æresvagt; 
men  hans  Blik,  det  dybe,  klare, 
synes  komme  fra  en  Throne, 
og  det  er  som  Engles  Skare 
har  en   Glands  fra  Livets  Krone 
om  hans  blege  Hoved  lagt. 

16* 

Nu  han  slaar  til  Lyd  med  Haanden. 
Om  sin  Ungdom  han  fortæller; 
for  Agrippa  han  sig  melder 
som  en  nidkjær,  jødisk  Mand. 
,.Jeg  var  selv  en  Pharisæer, 
i  min  egen  Retfærd  lullet, 
raste  mod  de  Nazaræer, 
fulgte  dem  til  Fangehullet, 
lyste  dem  i  Lovens  Band. 

„Men  paa  Vejen  til  Damaskus 
straaled  mig  et  Lys  4møde, 
mere  stærkt  end  Sole  gløde, 
Himlen  stod  paa  viden  Gavl! 
Og  en  Røst  imod  mig  talte, 
altid  kan  den  Rost  jeg  høre,    — 
det  var  Jesus,  som  mig  kaldte, 
da  det  raabte  i  mit  Øre: 
Hvi  forfølger  du  mig  Saul! 

„Derfor,  hvad  Propheter  varsled, 
vidner  jeg  for  Smaa  og  Store: 
Han,  hvem  vi  til  Synder  gjorde, 
Jesus  —   er  Guds  rette  Christ! 
Kalken  fyldtes  ham  til  Randen, 
lide  skulde  han  og  bløde, 
men  jeg  veed,  han  er  opstanden! 
og  med  ham  skal  alle  Døde 
rejses  op   —   det  tror  jeg  vist!" 

„Raser  du?    Du  raser  Paulus!" 
raaber  Romeren  forfærdet, 
„Det  er  Galskab,  Galskab  er  det, 
al  din  Lærdom  gjør  dig  gal!" 
Men  Agrippas  Pande  glattes; 
halvvejs  med  en  Lærlings  Mine 
hvisker  han :  kun  lidt  mig  fattes, 
i  at  blive  en  af  Dine,   — 
vil  du  mere,  Paulus,  —  tal!" 

„Hvad  saa  fattes,  Kong  Agrippa, 

—  lad  mig  dette  Ene  sige,   — 
Gid  i  Alt  du  var  min  Lige, 
kun  paa  disse  Lænker  nær ! 

Gid  det  Verdenshav,  du  foer  paa, 
maatte  miste  Trylleglandsen, 
gid  du  troede  Ham,  jeg  tror  paa, 
o  da  greb  du  efter  Krandsen, 
der  er  Skam  og  Lænker  værd!" 

—  Bort  af  Vagten  føres  Paulus; 
fjernt  endnu  hans  Lænke  klirrer. 
Efter  ham  Agrippa  stirrer ; 

der  blev  tomt  i  Festus'  Hal. 
Berenice  synes  tøve 
midt  i  Alvorstank ers  Flokke,   — 
kunde  dog  ha'e  Lyst  at  prøve, 
om  det  var  saa  svært  at  lokke 
denne  Helgensjæl  til  Fald. 

Endelig  ta'r  Festus  Ordet: 

Var  han  ikke  romersk  Borger, 

var  jeg  fri  for  disse  Sorger.    — 

nu  maa  han  for  Cæsars  Dom! 

Naa,  men  —  rask  sig  Værten  rejser 

nu  ilav  med  Bacchus'  Fylde, 

høje  Gjæster!    lad  os  hylde 

vor  guddommelige  Kejser,   — 

min  Falerner  er  fra  Rom!" 

Cæsarea,  Cæsarea! 
med  det  stolte  Navn  paa  Panden, 
marmorblank  som  ingen  anden 
Romerstad  paa  hellig  Jord, 
seer  du  Skuden  hist  i  Havnen, 
som  just  nu  har  hisset  Sejlet? 
see,  nu  har  den  Fyret  jjejlet, 
nu  har  Stormen  den  i  Favnen! 
Der  er  Paulus  med  ombord! 

Snart  han  skal  for  Neros  Rasen 

mod  en  aaben  Himmel  smile; 

han,  som  aldrig  gav  sig  Hvile, 

hvile  i  sit  Martyrblod. 

Men  hans  Ord  skal  evigt  mindes, 

til  Guds  Rige  bygge  Broen; 

og  hans  Rasen,   —  den  skal  findes 

overalt,  hvor  Christus-Troen 

i  et  Hjerte  fæster  Rod. 

Ovenpaa  Gaarsdagens  Anstrengelser  havde  vi 
givet  os  god  Ro  og  Mag  ved  vort  Besøg  paa  Karmel ; 
ud  paa  Eftermiddagen  vendte  vi  tilbage  til  Khajfa, 
hvor  imidlertid  Mustapha  og  Nikolaus  rigtigt  vare 
ankomne  med  Bagagen;  de  blev  nu  sendte  iforvejen 
til  Saint  Jean  d'Acre,  hvor  vi  agtede  at  overnatte. 
Noget  senere  fulgte  vi  selv  efter;  den  hele  Vej  er 
kun  et  Par  Timers  Ridt  langs  Bugten.  Vi  passerede 
da  atter  Vadestedet  ved  Kisons  Munding,  det  der  i 
Mørket  havde  været  os  saa  gaadefuldt,  lod  Dyrene 
vade  gjennem  det  klare,  grønlige  Vand  og  fortsatte 
i  det  dybe  Sand.  Vi  saae  nu,  at  den  Række  Sand- 
høje eller  Dyner,  vi  iaftes  havde  gjort  Bekjendtskab 
med,  ligge  et  godt  Stykke  længere  inde  fra  Stranden 
end  f.  Ex.  de  jydske  Klitter;  at  en  Beduinlejr  med 
grønne  Græsgange  gjemte  sig  bag  dem,  skulde  man 
ligesaalidt  ane,  som  man  hjemme  bag  de  døde,  stride 
Marehalms-Høje  aner  enten  Klitrosens  rørende  Ynde 
eller  de  dyrkede  Smaapletter.  Men  Bugten  her, 
med  den  svulmende  Palme-Oase  og  med  Byer  baade 
i  Nord  og  Syd,  er  rigtignok  den  fuldeste  Venlighed 
mod  Vester-Thy's  vragbesaaede  Kyster.  Det  er  ogsaa 
kun  paa  en  forholdsviis  kort  Strækning,  at  der  over- 
hovedet findes  Klitter  her;  længere  frem  træde  de 
tilbage  for  den  frugtbare,  smilende  Slette,  der  sæd- 
vanlig kaldes  Ptolemais-  eller  Akka- Sletten  efter 
Fæstningens  tidligere  Benævnelser;  smukke,  bløde 
Bjerglinier  omgive  den  i  Nord  og  Øst ;  smukke, 
ridderlige,   men  ogsaa  haarde,  blodige  Kampe  har  den 

været  Skuepladsen  for,  forst  og  fleest  i  Korstogenes 
Tid,  sidst  da  Napoleon  belejrede  Saint  Jean  d'Acre, 
Fæstningen  selv  havde  vi  alt  fra  Khajfa  havt  for  Øje, 
men  jo  nærmere  vi  kom  den,  desraeer  imponerende 
rejste  sig  dens  fremspringende  Murværk,  med  Palmer 
og  rigelig  Grønt  over  Tinderne.  Endnu  et  lille 
Vandløb  havde  vi  at  passere,  saagodtsom  udtørret: 
det  var  den  antike  Belus,  ved  hvis  sandede  Munding 
i  gamle  Dage  phøniciske  Søfolk  lagde  Salpeter  under 
Kjedlen,  og  uden  at  vide  deraf,  kom  til  at  frembringe 
det  første  Glas.  De  phoniciske  Minder  begynde  at 
dukke  frem,  de  bibelske  at  træde  tilbage;  Akka  selv 
var  en  gammel-phønicisk  Stad  (Accho),  og  kom  aldrig 
i  Jødernes  Hænder,  hvorvel  den  ved  Landuddelingen 
var  tildeelt  Asser  Stamme. 

Da  Fæstningens  Porte  lukkes  ved  Solnedgang, 
og  Solen  alt  gaar  sin  Vej  Klokken  syv,  havde  vi 
redet  skrapt  til,  af  Frygt  for  at  blive  lukket  ude, 
saa  skrapt,  saa  mit  Muldyr,  der  ved  hvert  tredie 
Skridt  slog  bagop,  uden  at  jeg  havde  mærket  det, 
havde  skilt  mig  af  med  en  let  lille  Overfrakke,  jeg 
havde  rullet  sammen  og  bundet  over  dets  Kryds, 
—  at  jeg  med  det  Samme  mistede  de  mange  kjonne 
Smaasager,  jeg  havde  kjøbt  ind  i  Jerusalem,  skal 
være  vedkommende  Langøre  tilgivet,  da  den  virkelig 
havde  nogen  Grund  til  at  hævne  sig  over  Gaars- 
dagens  Overanstrengelser.  Udenfor  Stadens  Port 
havde  som  vanligt  adskillige  Rejsende  opslaaet  deres 
Telte    mellem  Palmerne,    hvide    og   grønne;    vi   selv 

skulde  derimod  overnatte  hos  en  velhavende  arabisk 
Kjøbraand,  med  hvem  min  Rejsefælle  stod  i  For- 
bindelse. Da  vi  var  vel  indenfor  Fæstningsporten, 
kunde  vi  i  Ro  og  Mag  iagttage  det  brogede  Byliv, 
som  Havets  og  Libanons  ISærhed  altid  gav  sin 
Afskygning:  her  den  engelske  Matros  i  sin  rode 
uldne  Skjorte  og  med  den  begede  Hat,  hist  Bruseren 
med  den  kæmpemæssige  hvide  Turban  og  Krumsablen 
ved  Siden;  Kjøbmænd  ifærd  med  at  lukke  deres  Bod, 
for  nu  at  vandre  hjem,  Franciskanere  i  Kutten  af 
det  samme  uforanderlige  Snit,  nu  som  da  Marsk  Stig 
og  hans  Mænd  „lode  sig  Klæder  i  Ribe  skjære"; 
Fodgængernes  smaa  culørte  Papirslygter  begynde 
alt  som  Ildfluer  at  svirre  gjennem  Gyderne,  Muaz- 
zinens  eensomme  Raab  fra  den  ene  Minaret  faar 
Svar  fra  den  næste;  et  dundrende  Kanonskud  for- 
tæller os,  at  vi  er  i  en  Fæstning.  Vi  standse  ved 
et  anseeligt  Hus ;  gjennem  Stalden  —  altid  den 
korrekte  Vej  i  en  arabisk  Bolig  —  fores  vi  op  paa 
Steenterrassen ;  herfi-a.  er  tilhøjre  Døren  til  Kvindernes 
Værelse,  —  det  opdages  ved  at  see  adskillige  nys- 
gjerrige  Øjne  titte  ud  derfra;  ligefor  er  et  smukt 
buet  Rum,  der  tjener  til  Spisesal  og  staar  i  For- 
bindelse med  flere  rigt  og  fuldkomment  europæisk 
udstyrede  Værelser.  Vor  Vært  var  nok  ellers  mindre 
fornøjet  med  vort  Besøg;  han  var  Graéker,  o:  græsk 
Katholik  og  gik  bestandig  med  en  Rosenkrands,  hvis 
Smaakugler  han  urolig  trillede  mellem  Fingrene, 
Biskoppen  var  kommen  til  Staden  samme  Eftermiddag, 

og  med  ham  skulde  han  tilbringe  Aftenen.  Han 
maatte  da  med  en  Ordstrøm  af  Undskyldninger  over- 
lade os  til  en  god  Ven  af  Huset;  Damerne  viste 
sig  ikke,  uden  med  Døren  paaklem  som  sagt.  Den 
gode  Ven  var  Høfligheden  selv  og  baade  før  og  efter 
Maaltidet  meget  talende  —  desværre  paa  Arabisk; 
jeg  holdt  mig  da  til  Eetterne.  der  talte  for  sig  selv, 
fik  af  og  til  en  interessant  Bemærkning  oversat, 
men  overlod  mig  ellers  til  mine  egne  Betragtninger, 
og  søgte  at  opfriske  Et  og  Andet  af  Saint  Jean  d' Acres 
Historie. 

Staden  har  adskillige  Gange  skiftet  Navn;  i  det 
nuværende  arabiske  „4Myz"  har  den  gjenfundet  sit 
oprindelige  gammel-phøniciske  Navn  Accho ;  i  Romer- 
tiden hed  den  Ptolemais,  —  paa  sin  sidste  Rejse  til 
Jerusalem  besøgte  Paulus  den  lille  herværende  Me- 
nighed. ]\Ien  —  som  ogsaa  af  Andre  bemærket  — 
selv  med  Erindringen  om  Paulus  vil  Ptolemais - 
Navnet  overdøves  af  „ Saint- Jean-d' Acres"  krigerske 
Klang;  det  klinger  soin  Hugg.  af  Sværd  og  det  er 
derom  Minderne  dreje  sig.  Slag  og  Belejring,  Er- 
obring og  Tilbage -Erobring,  knyttet  til  Navne  som 
Saladins,  Richard  Lovehjertes,  Napoleons  —  det  er 
Stadens  Historie!  St.  Jean  d'Acre  er  en  af  de  faa  Fæst- 
ninger, Bonaparte  har  maattet  lade  ligge;  men  Kors- 
togenes Tid  er  dog  den  rette  Baggrund  for  dens 
Berømmelse,  —  hvem  erindrer  ikke  Scenen,  da  Ri- 
chard Løvehjerte  i  sit  Overmod  river  Hertug  Leopolds 
Banner  ned  af  Volden,  den  for  ham  selv  saa  skjæbne- 

svangre  Daad !  I  de  Tider  laa  her  Flaade  ved  Flaade, 
Genuas,  Pisas.  Venezias;  ogsaa  Sigurd  Jorsalafarers 
Drage  med  Silkesejlene  lagde  ind  her  i  „Akersborg", 
Og  som  det  i  Reglen  var  den  første  Stad  paa  det 
hellige  Lands  Grund,  som  Korsridderne  fik  for 
Øje,  saaledes  var  det  den,  de  holdt  længst;  med 
Saint  Jean  d'Acre's  Fald  1291  ere  Korstogene 
tilende  i). 

Om  Moi'genen  den  21de  gik  vi  et  lille  Løb 
ud  i  Staden.  Havnen,  der  med  Rheden  i  sin  Tid 
har  rummet  hele  Fiaader,  er  saa  tilsandet,  at  den 
kun  kan  benyttes  af  Sraaafartøjer;  Moloen,  den  sidste 
af  flere,  ligger  i  Ruiner,  ligesaavel  som  en  stor-  Deel 
af  de  ældre  Fæstningsværker  mod  Søsiden,  —  Frugten 
af  Englændernes  Bombardement  i  1840.  Mod  Land- 
siden gjøre  de  i  nyere  Tid  opførte  Værker  Indtryk 
af  at  kunne  yde  betydelig  Modstand.  Stadens  Handels- 
omsætning angiver  min  Rejsebog  til  „nogle  Baller 
Bomuld  og  nogle  Sække  Korn",  hvortil  jeg  paa  egen 
Haand  vover  at  føje  nogle  Pund  Tobak. 

Saa  stor  en  Rolle  Sladen  spillede  i  Middel- 
alderen, saa  lidet  er  der  egentlig  tilbage;  Kirkerne, 
hvoriblandt  den  St.  Johannes-Kirke,  der  har  givet 
Fæstningen  Navn.  ligge  enten  i  Ruiner  eller  ere 
blevne  omdannede  til  andet  Bruw;  Johanniternes  Pa- 


')  Om  Stadens  Fald  trods  Johanniternes  høje  Heltemod,  see 
Michaud:  Hist.  des  croisades,  VIII.,  i  hvis  Text  og  Tillæg 
et  Øjenvidnes  Beretning  findes  meddeelt. 

lads  til  Garnisons-Hospital.  Det  smukkeste  vi  saae, 
var  den  muhammedanske  Begravelsesplads,  hvis  Cy- 
presser og  Marmorminder,  —  sædvanlig  stillede  paa 
Kant  i  Jorden,  og  med  Indskrifter  i  Blaat  og  Guld 
—  gjorde  et  hyggeligere  Indtryk  end  nogen  anden 
saadan  jeg  har  seet ,  ikke  storartet  som  Cypres- 
Skoven  ved  Skutari.  men  fredeligere  og  mere  samlet. 
Efter  nogle  Smaaindkjob,  bl.  A.  af  Byens  berømte 
„fede  Brød",  brød  vi  op  nordpaa. 

Phønicien. 


Over  Ras  el  Abiad  til  Siir. 

Jjin  Times  Vej  udenfor  Fæstningen  fængsles  Øjet  af 
de  vidtstrakte,  skyggefulde  Haver,  af  Figen,  Mandel, 
Granat  ra.  m.,  der  skyldes  en  af  de  tidligere  Paschaer ; 
et  Par  sorte  Cheruber  holdt  Vagt  ved  Indgangen. 
Fra  Haverne  her  burde  vi  fulgt  Vejen,  der  krummer 
sig  op  mod  den  Bjerglinie ,  der  ender  i  For- 
bjerget Ras  en  Nalurah.  Uden  at  betænke,  at  Gjenvej 
som  oftest  er  Glipvej,  bestemte  vi  os  til  at  styre 
lige  løs  paa  Næsset,  og  kom  saaledes  ud  til  Stranden ; 
det  eneste  Menneske,  vi  i  lang  Tid  stødte  paa,  var 
en  Araber,  der  mellem  de  løsrevne,  rødlige  Klippe- 
stykker var  ifærd  med  at  tætte  sin  Baad.  Efter  nogen 
Flakken  om,  maatte  vi  igjen  indefter  Land  for  at 
finde  et  Sted,  hvor  Bjergskraaningen  var  tilgængelig. 
Forbjerget  Ras  en  Nakurah  '),  som  vi  igaar  havde 
seet  fra  Karmelklostrets  Terrasser,  lukker  i  Nord  for 


Ras  =r  Forbjerg,  Cap. 

Akkasletten  og  dermed  for  det  egentlige  Palæstina; 
kommer  man  hinsides,  befinder  man  sig  i  det  gamle 
Phønicien;  derfor  førte  ogsaa  i  Oldtiden  den  be- 
sværlige Ridesti  over  Forbjerget,  efter  Tyrus  Navnet 
Tyriernes  Stige  (scala  Tyriorum),  De  raat  tilhugne 
Trin  hjælpe  Dyrene  til  Fodfæste  under  Op-  og  Ned- 
stigningen, daarligt  nok  forresten;  mit  stakkels  Mul- 
dyr, der  aabenbart  var  bleven  forurettet  ved  Foder- 
Uddelingen  i  Saint  Jean  d'Acre,  havde  Møje  med  at 
holde  sig  paa  Benene.  Med  Veemod  saae  jeg  her 
fra  Højden  tilbage  over  den  i  Frastand  marmorblanke 
Fæstning,  og  over  den  straalende  blaa  Bugt  til  Karmel 
og  dets  Kloster:  thi  hvorvel  jeg  havde  „Tyrus'  og 
Sidons  Egne"  tilbage,  er  det  dog  disse  Klipper,  der 
danne  det  hellige  Lands  Bom  og  rette  Landemærke. 
Den  gamle  og  den  nye  Pagts  Bog  have  hver  især 
sit  Mindeblad  ogsaa  om  disse  nordlige  Egne:  Elias' 
Ophold  hos  Enken  i  Zarepta,  og  Jesu  Møde  med 
den  kananæiske  Kvinde,  dog  er  det  som  om  de 
bibelske  Minder  meer  og  meer  vige  tilbage;  allerede 
ved  Forbjergets  Fod  dukker  Alexander  den  Stores 
Navn  op,  knyttet  til  nogle  Kastelsruiner  af  usikker 
Oprindelse. 

Efter  det  anstrengende  Klavreridt  i  Middagsheden 
var  det  en  Vederkvægelse  at  hvile  i  Skygge  ved 
Landsbyen  Nahirah  og  høre  en  Kilde  risle ;  Udsigten 
fra  vort  skyggefulde  Stade  var  simpelthen  en  Stald, 
der  var  bygget  ovenover  den  steensatte  Kilde;  men 
ovenpaa  det  stadige  Syn  af  solbrændende  Klipper  og 
solblinkende    Bølger ,     var    det    en   Lise    for   Øjnene 

gjenneni  den  aabne  Portbue  at  kunne  see  ind  i  det 
dunkle,  hvælvede  Staldrums  Halvmorke,  hvor  kun  et 
Æselshoved  tegnede  sig  i  ubestemte  Omrids  som  paa 
et  hollandsk  Maleri.  En  af  Stedets  Indfodte  gjorde 
sig  en  Fornøjelse  af  at  slaa  sig  ned  hos  os;  da  jeg 
viste  ham  den  Artighed  at  byde  ham  af  min  Tobak, 
gjorde  han  Gjengjæld  ved  i  et  Slags  levantinsk 
Kaudervelsk,  der  ialtfald  vidnede  om  Bekjendtskab 
med  de  syriske  Kyststæder,  at  udtale  sin  Anerkjen- 
delse  af  „les  Inglesi"  —  de  er  „bons"!  hvortil  han, 
ligesom  i  Tvivl,  om  han  havde  truffet  den  rette 
Nationalitet,  skyndte  sig  at  foje  et:  Ah,  les  Francesi 
—  ogsaa  bons!  Vi  benyttede  Lejligheden  til  at  ind- 
lede Underhandlinger  om  Leje  af  en  Hest  istedenfor 
det  sørgeligt  medtagne  Muldyr,  og  det  lykkedes; 
Hestens  Ejer  skulde  da  iaften  støde  til  os  ved  Sur. 
Forfriskede  satte  vi  os  i  Bevægelse  igjen ;  vi 
havde  endnu  et  Forbjerg  at  stige  over,  denne  Gang 
Eas  el  Abiad  (det  hvide),  af  Søfolk  sædvanlig  kaldet 
Cap  Blanco.  Sit  Navn  bærer  det  med  Rette,  thi 
den  hvide  Kalksteen  skinner  i  Solen  saa  blændende 
hvidt  som  Sommerspiret  paa  en  Julidag.  Og  jeg 
kom  virkelig  til  at  tænke  paa  Møens  Klint;  vel  er 
Bjerget  her  næppe  halvt  saa  højt  over  Søen  som 
Dronningestolen,  og  vel  har  det  ingen  Klinteskov  at 
være  stolt  af;  men  Hvidt  er  her.  Grønt  er  her  ogsaa 
i  Skikkelse  af  endeel  Myrthekrat,  og  under  Ens  Fødder 
dybt  dernede  blaaner  det  uendelige  Hav  med  enkelte 
Sejlere  i  Fjernet.  Og  Buskene  helde  sig  ud  i  den 
frie  Luft,    saa    man  faar  Lyst  til  at  vide,    hvad  der 

er  at  see;  men  man  skal  ikke  giøre  det:  Stien  er 
iforvejen  halsbrækkende  nok,  og  det  er  raadeligere 
at  gaa  end  at  ride. 

Ret  ud  for  os  havde  vi  den  tyriske  Slette ,  fra 
Ras  el  Abiad  til  hinsides  Sidon  en  halv  Snes  Mile 
i  Længden,  men  næppe  nogetsteds  over  en.  halv  Mil 
bred.  I  Førstningen  kun  den  sandede  Kyst,  de  mod 
Kysten  lave  Bjerge  lade  mellem  sig  og  Havet;  dog 
træde  de  hist  og  her  langt  nok  tilbage,  til  at  give 
Plads  for  gode  Græsgange ;  en  Drift  ypperligt,  glind- 
sendeKvæg  —  i  Palæstina  et  temmelig  sjeldent  Syn  — 
vidnede  om,  at  Mythen  om  Europas  Bortførelse  paa 
den  hvide  Tyrs  Ryg  ikke  for  Intet  er  lagt  til  disse 
Egne  ^ ).  Indtil  Ras  el  Ain  fulgte  vi  ganske  bogstave- 
lig Havbredden,  hvis  idelig  af  Bølgeslaget  vædede 
Sandbund  gav  Dyrene  et  baade  lettere  og  fastere 
Fæste  end  de  af  Solen  gjennemgledede  tunge  Sand- 
masser længere  oppe;  nu  i  den  svalere  Eftermiddag 
var  det  en  reen  Fornøjelse  at  flyve  langs  den  friske 
Strand,  med  Maalet  bestandig  nærmere  i  Sigte;  thi 
den  lille  gulige  Højde  forude,  der  seer  ud  som  en 
Sandbanke  der  skyder  sig  ud  i  Havet,  er  den  Land- 
tange der  bærer  Siir,  det  gamle  berømmelige  Tyrus 
paa  Oen.  Yed  Ras  el  Ain  (Kildebjerg)  havde  vi 
endnu  Stunder  til  at  gjøre  et  lille  Besøg  ved  de 
mærkelige  Damme,  der  ganske  uden  Hjemmel  føre 
Navn  efter  Salomo,   men  utvivlsomt  ere  af  høj  Ælde ; 


')  Strengt    taget   noget   nordligere,    midtvejs    mellem  Tyrus 
og  Sidon. 

muligviis  har  det  ældste  gammel -phøniciske  Tyrus 
(Palaityros)  ligget  i  denne  venlige  Bredning,  hvor 
der  er  saa  rigeligt  med  Vand.  At  der  ikke  længer 
findes  Spor  af  nogen  Stad,  kan  ikke  undre,  da  dens 
Ruiner  i  Oldtid  og  Middelalder  have  maattet  gjøre 
Gavn  baade  tilhøjre  og  venstre,  først  og  fremmest 
til  at  grundlægge   „Tyrus  paa  Øen". 

Vandbeholderne,  fire  i  Tallet,  men  af  ulige  Form 
og  Størrelse,  hæve  sig  i  en  ikke  ringe  Højde  over 
Jordfladen;  den  største,  som  er  ottekantet,  har  et 
Gjennemsnit  af  henved  35  Alen,  en  Dybde  af  henved 
femten,  og  er  omgiven  af  en  meget  tyk  Mur,  noget 
bredere  end  Omgangen  om  vore  kjøbenhavnske  Vand- 
beholdere. Murværket  er  en  Art  Beton,  med  Flint 
og  Cement  til  Hovedbestanddele ;  fra  Murens  Overflade 
fører  en  jævn  Skraaning  nedefter,  saa  jævn,  saa  den 
tillader  at  ride  derop.  Kilderne,  der  sprudle  i  Bunden 
og  frembringe  en  boblende  Bevægelse  i  Vandets  Over- 
flade, yde  baade  for  godt  og  for  rigeligt  Vand,  til 
at  det  ikke  burde  være  nyttet  i  stor  Udstrækning. 
Engang  har  det  forsynet  en  Stad,  hvad  en  malerisk 
Række  Vandledningsbuer  af  romersk  Oprindelse  bringer 
i  Erindring;  nu  driver  det  et  Møllehjul,  Resten  løber 
i  Stranden.  Men  lade  Menneskene  haant  om  disse 
herlige  Væld,  saa  suger  Jordbunden  her  med  Begjær- 
lifhed  hvad  der  kan  falde  af;  Græssets  ualmindelige 
Friskhed  og  en  myldrende  Vrimmel  af  kraftige  blaa 
Iris  forhøjede  det  i  Østen  altid  fornøjelige  Syn  af 
klart  og  rigeligt  Vand. 

17 

I  den  heldende  Aften  styrede  vi  videre  nordpaa; 
jo  nærmere  man  kommer  Siir,  desmere  øde  bliver 
Kysten:  Sand  med  en  Tilsætning  af  Tidsler  og  Steen. 
Den  lille  By  saae  ud  som  en  Sanddynge,  Alt  var 
tyst  som  i  en  Grav,  og  stort  meer  end  et  Gravminde 
over  Fortids  Storhed  er  den  heller  ikke.  Vort  Telt 
var  allerede  rejst  paa  Strandbredden,  og  vi  tøvede 
ikke  længe  med  at  tage  det  i  Besiddelse. 

Ty  rus  —  hvis  nuværende  arabiske  Navn  Sur 
er  det  rette  gammel-phøniciske,  ligesom  det  er  det, 
der  har  givet  hele  Syrien  Navn  — ,  er  en  af  disse 
mærkelige  Byer,  der  har  gjenfødt  og  fornyet  sig 
flere  Gange  i  Tidernes  Løb,  ja  som  den  Fugl 
Phønix,  der  vel  og  skulde  have  sin  Hjemstavn  her 
i  Landet.  Det  ældste  Tyrus,  det  paa  Landjorden, 
men  med  Havet  til  Gjenbo  og  Elskerinde,  gaar  til- 
bage til  Mose  Dage  kan  man  vel  sige,  —  efter 
Herodot  endnu  længere;  Josva  nævner  „den  faste 
Stad  Tsor"  som  Grændsen  for  Asers  Stammes 
Landemærke.  Det  er  dette  Tyrus,  som  med  Havet 
avlede  hint  stolte  Karthago,  der  engang  skulde  blive 
ligesaa  øde  som  det  selv.  Men  allerede  fra  Davids 
og  Salomos  Dage  er  Oen ,  der  laa  saa  tæt  udenfor 
dets  Kyster,  bleven  bebygget ;  den  samme  Kong  Hiram, 
der  hjalp  disse  Israels  Konger  med  Cedre,  Fyrr,  og 
Bygmestre,  han  der  sluttede  Venskab  og  Forbund 
med  Salomo,  ja  endog  overlod  ham  Skibsmandskab 
til  Sejlads  paa  det  guldrige  Ophir  —  om  denne  Hiram 
fortælles  der,  at  han  udvidede  og  forskjønnede  Staden 
paa   Øen  ,     der     efterhaanden    tog    Kraften    fra    den 

egentlige  Moderstad.  Ostadens  Skibe  foer  som 
Carthagos  paa  Tharsis  (Spanien)  og  videre  ,  den 
samlede  uhyre  Eigdomme  og  blev  en  Rede  for 
alskens  Overdaadighed.  Al  den  Herlighed  ,  som 
Propheten  Ezechiel  i  sin  Propheti's  27de  Capitel 
skildrer  i  saa  levende  Træk  :  Disse  Skibe ,  med 
Master  af  Libanons  Cedre,  Tofter  af  Elfenbeen.  Sejl 
af  ægyptisk  Linned,  hvis  Last  hjemmefra  var  Purpur 
og  kostelige  Tøjer,  men  som  fra  alle  Verdenshjørner 
hentede  Kostbarheder  hjem  :  Guld  og  Ædelstene, 
Sølv,  Jern  og  Tin,  Ibentræ  og  Elfenbeen,  Kobberkar 
og  Slaver,  Krystal  og  Koraller,  foruden  alskens  ud- 
søgte Fødevarer,  og  hvortil  Juda  og  Israels  Lande 
for  deres  Deel  bidrog  med  Hvede,  Honning,  Olie 
og  Balsam  — ;  disse  skjoldbehængte  Mure,  disse  rigt 
rustede  Krigsfolk,  disse  Fyrster  af  Kjøbmand  (Jes.  28) 
—  al  denne  Herlighed  skulde,  saaledes  som  meer 
end  een  af  Israels  Seere  havde  varslet,  have  en  Ende. 
Just  de  samme  tvende  Konger,  som  havde  været 
en  Svøbe  for  Israels  og  Judæ  Riger,  træde  ogsaa 
op  som  Tyrus'  Fjender;  Gammel-Tyrus  var  allerede 
tidligere  bleven  ødelagt  af  Salmanasser,  og  baade  af  ham 
og  af  Isebukadnezar  havde  Ostaden  maattet  udholde 
langvarige,  ødelæggende  Belejringer;  den  blomstrede 
atter  op  og  var  endnu  længe  den  af  Ezechiel  skildrede 
Havenes  Dronning;  men  for  Alexander  maatte  den 
falde:  dens  egen  Moderstad  blev  dens  Fordærv;  thi  af 
det  forladte  Gammel-Tyrus'  Stene  byggede  Alexander 
sig  Vej  ud  til  Øen,  og  dermed  til  Sejer.  Og  havde 
Tyrierne    i    deres    Velmagts  Dage    ikke    betænkt    sig 

17- 

paa.  naar  Lejligheden  var,  at  sælge  unge  Drenge  og 
Piger  af  Israels  Folk  som  Slaver  (Joel  3,  11-13),  saa 
kom  nu  Gjengjældelsen:  det  rige  Handelsfolk  blev 
selv  en  Handelsvare.  Men  en  tre,  fire  hundrede  Aar 
senere,  fra  Constantins-Tiden ,  rejser  sig  igjen  et 
heelt  andet  Tyrus,  der  vel  ikke  i  Pragt  og  Herlighed 
kunde  maale  sig  med  sin  Forgængerske,  men  dog, 
som  den  hellige  Hieronymus  vidner  fra  sin  Celle  i 
Bethlehem,  med  udstrakte  Handelsforbindelser  og  den 
smukkeste  Stad  i  Phønicien.  Endnu  under  Saracener- 
nes Herredømme  har  den  tredobbelte  Mure  og  en 
stærkt  befæstet  Havn ;  efter  et.  halvt  Aars  Belejring 
falder  den  1124  i  Korsfarernes  Hænder,  men  bliver 
ved  at  være  i  Ære  og  Værdighed:  den  faar  en 
smuk  Kathedralkirke  ^ ),  i  hvilken  bl.  Andre  Frederik 
Barbarossas  Been  stededes  til  Hvile,  og  den  faar  i 
Vilhelm  af  T}tus  en  Erkebisp,  den  har  Ære  af, 
thi  ham  skylde  vi  det  Meste  vi  veed  om  Korstogene. 
Men  med  Korstogene  synes  ogsaa  den  gamle  Stads 
Foryngelsesevne  forbi ;  det  tyrkiske  Herredømme  gjorde 
ofsaa  her  sin  sløvende  Magtgjældende,  dens  Havn  mod 
Nord.  den  der  endnu  i  Middelalderen  var  omgiven  af 
en  stærk  Mur,  og  hvis  Indløb  forsvaredes  af  dobbelte 
Taarne,  sandede  til,  og  uden  Havn  er  det  stakkels 
Tyrus  som  en  Fisk  uden  Gjæller. 

Den   22de  i  den  tidlige  Morgen  saae  vi  egent- 
lig   Situationen    for    første    Gang :     den    langstrakte 


')  Af  denne  er  endnu  Levninger  tilbage,  deriblandt  en  vældig 
Dobbeltsøjle,  man  forgjæves  har  søgt  at  rokke  af  sit  Leje. 

sandede  Tange,  som,  inden  den  ender  i  Havet,  skyder 
et  Par  Sraaaarme  ud  til  Siderne,  der  give  den 
Lighed  med  en  Hammer  eller  et  Kors.  Den  nuværende 
By  er  en  lille  Flekke,  endnu  græsk  Bispesæde,  men 
uden  Betydning;  Søfarten  repræsenteredes  af  en  lille 
tomastet  Skude,  der  laa  paa  Nordsiden  af  Oen; 
tidligere  var  der  rummelige  Havne  baade  i  Nord  og  Syd. 
Vi  laante  en  Jolle,  forfriskede  os  ved  et  Bad  i  det 
salte  Vand,  og  roede  saa  rundt  om  Øen,  hvad  der 
lønner  sig.  Byen  med  sine  hvidlige  tagløse  Huse, 
sin  Minaret  og  sine  temmelig  rigelige  Palmer  har 
det  samme  meer  eller  mindre  maleriske  Udseende, 
som  de  fleste  orientalske  Smaastæder  paa  Frastand, 
inden  man  gjør  nærmere  Bekjendtskab  med  de  skidne, 
krumme  og  vinde  Gyder  og  Strander;  men  her  kommer 
den  ejendommelige  Beliggenhed  til:  dens  Fremspring 
ud  i  det  mørkblaa  Hav,  af  hvilket  Rester  af  fordums 
Diger  skyde  op  som  Hvalfiskerygge.  Mod  Syd  og  Ost 
løber  endnu  endeel  af  de  tidligere  Mure  omkring 
Staden,  mod  Landsiden  ere  Brescher  fra  gammel 
Krigstid  dens  Porte.  Midt  i  Vandet  hæver  sig  en 
colossal  Murmapse  som  et  uformeligt  Monument. 
Og  lader  man  Baaden  dreje  udenom  den  yder.'te 
Klippe-Pynt,  række  henved  et  halvhundrede  tang- 
klædte Søjler  Hovedet  eller  rettere  Halsen  op  af 
Bølgerne,  i  uordentlig  Sammenblanding,  kastede  over 
hinanden  som  fældede  Træer  i  Skoven,  idelig  over- 
skyllede af  Bølgeslaget,  men  som  Søjlerne  i  Pozzuolis 
Thermer  indsprængte  med  de  samme  Muslingskaller, 
af  hvilke   de  omgivende  Klippeskjær  ere  tæt  begroede. 

Disse  Colonner  har  man  ladet  ligge;  Resten  af  de 
udentvivl  betydelige  Masser  af  Granitblokke,  Søjle- 
baser o.  A. ,  der  har  ligget  begravet  i  Sandet,  har 
maattet  gjøre  Gavn  til  Grundlag  og  Udbedring  af 
Saint  Jean  d' Acres  Mure,  i  nyere  Tid  ogsaa  til 
Bejruts  Caserner. 


II. 

Over  Sajda  til  Bejrut.    Slutning. 

Inden  vi  sad  op,  for  at  tiltræde  vor  Dagsrejse 
til  Sajda  (Sidon),  havde  jeg  den  Glæde  at  fornye 
en  Yndlingsbeskjæftigelse  fi'a  min  grønne  Ungdom, 
den  at  rode  i  Strandsandet  og  mellem  Stenene  i 
Havstokken;  det  har  for  mig  og  jeg  tror  for  Mange 
altid  havt  noget  uimodstaaeligt  Tiltrækkende,  maaskee 
fordi  Havstokken  har  Lidt  af  en  Aladdinshule  ved 
sig.  Fangsten  derhjemme,  være  sig  ved  Møen  eller 
ved  Vesterhavet,  gaar  vel  til  Syvende  og  Sidst  næppe 
videre  end  til  Søstjerner,  Muslingskaller,  forstenede 
Søpindsvin ,  en  smukt  rudret  Rullesteen ,  o.  1. , 
højt  til  et  Stykke  Rav  ;  men  det ,  der  i  høj 
Grad  egner  sig  til  at  sætte  Phantasien  i  Bevægelse, 
det  er  alle  de  mange  fugtigblanke  Sraaasteen,  der  i 
Sollysets  Spil  antage  utallige  Farvespil,  som  gjør 
dem  til  de  meest  glimrende  Ædelstene  af  Verden. 
Vel  gaar  det  med  disse  Skatte  som  med  Troldenes 
Guld,     der  ved  nærmere  Beskuelse    bliver  til  vissent 

Løv;  de  fleste  af  de  indsamlede  Skatte  blive  hjemme 
i  Skuffen,  om  ikke  allerede  paa  Vejen  hjem,  fra 
Ædelsteen  til  ganske  ordinære  Smaasteen,  men  næste 
Gang  Du  seer  deres  Jævnlige  glimte  og  blinke  i 
det  spillende  Sollys,  vil  Fortryllelsen  være  der  igjen. 
Rav  ventede  jeg  just  ikke  at  finde  paa  den  phoniciske 
Kyst,  eftersom  allerede  Kofod  i  længst  forsvundne 
Dage  havde  belært  mig  om,  at  Phonieierne  drev  det 
saa  vidt,  at  de  hentede  Rav  langvejs  fra  de  nordlige 
Have ;  men  Muslingskaller  da  —  maaskee  en  lille 
uskyldig  Purpurmusling,  der  endnu  ikke  var  bleven 
offret  hverken  Kongernes  eller  Lakajernes  Garderobe! 
Mit  Musling-Fund  ved  Stranden  indskrænkede  sig 
imidlertid  til  enkelte  ikke  synderlig  store,  men  af 
smuk  Form,  af  dem  Pilgrimmene  plejede  at  fæste  paa 
deres  Hat  eller  Hætteslag;  hvad  jeg  derimod  ikke 
havde  ventet  at  finde  her,  voxende  i  Sandet,  var  en 
Deel  Vadskesvampe ,  hvoraf  jeg  stak  nogle  til  mig; 
de  pleje  ellers  med  Fare  og  Besvær  at  hentes  fra 
Havets  Bund. 

Efter  forskjellige  smaa  Strandrøverier  af  denne 
Art  steg  min  Rejsefælle  og  jeg  tilhest;  Mustapha  og 
Kikolaus,  der  gjorde  Tjeneste  som  Kok,  vare  som 
sædvanligt  brudte  op  tidligere  med  Telt  og  Bagage, 
Nikolaus  med  bankende  Hjerte,  thi  iaften  skulde 
han  gjensee  sin  kjære  Fødeby  Sajda  og  sin 
Fader  og  sine  Sodskende.  Altsaa  frem  igjen.  forbi 
Vandlednings  -  Ruinerne  Nord  for  Sur,  frem  over 
den  smukke  Brobue  over  Leontesfloden  til  den 
indbydende    Khan     ved    Flodens    Udlob ,     her    hvor 

Syrener  og  Sykomorer  kappes  om  at  indbyde  Rytterne 
i  deres  duftende  Skygge,  og  hvor  den  ellers  noget 
drabelige  Sammensætning  af  Morbær  og  Tykmælk 
bragte  Nydelsen  til  et  ukjendt  Højdepunkt:  Tyk- 
mælk! ]\Ian  har  protesteret  mod  Sætningen  „Jeg 
føler  mig  saa  dansk  i  Sind  —  i  Maaneskin";  men 
„dansk  i  Sind  ved  Tykmælk",  dansk  i  Sind,  naar 
man  „partant  pour  la  Syrie",  opfedt  med  Caffe 
og  atter  Caffe  ,  eller  naar  det  gaar  højt  med 
Sorbet  og  Cypervin ,  pludselig  finder  en  Skaal  Tyk- 
mælk for  sig,  det  foler  man  sig  virkelig.  Thi 
det  gjenkalder  uimodstaaelig  i  Erindringen  ikke  klot 
de  velbekjendte  sommerlige  Tallerken  -  Stabler  i 
Kjælderne,  hvis  Trækors  omhyggelig  holde  den  ene 
Tallerken  fra  den  anden,  om  ikke  altid  Fluerne 
hverken  fra  den  ene  eller  anden,  —  og  dermed 
Kjøbenhavn!  det  gjenkalder  disse  velsignede,  rumme- 
lige, landlige  Leerfade,  helst  med  en  Træskee  i,  hvor 
man  uden  at  mundhugges  mødes  i  Midten,  stolt  af  som 
Thor  i  Jothunhejm  at  have  tømt  lidt  af  et  Verdens- 
hav, —  og  med  Tykmælksfadet  Danmark!  Det  var 
godt  jeg  ikke  fik  den  Tykmælk  før,  det  havde  givet 
Hjemvee;  nu  gav  det  Længsel  efter  Bejrut,  thi  der 
maa  være  Breve  hjemmefra,  og  der  er  En  jeg  kan 
tale  Dansk  med,  og  der  maa  vi  være  imorgen  Aften ! 
Men  tilbage  til  Syrien  og  Leontes  floden!  Det 
er  en  af  Kystlandets  større  Floder,  men  ligesaa  mildt 
og  stilfærdigt  den  her  kaster  sig  i  Armene  paa  det 
moderlige  Hav.  ligesaa  vild  og  ustyrlig  er  den,  hvor 
den  med  Ungdomsmod  og  Ungdomsstyrke  bryder  sig 

Vej  histoppe  gjennem  Libanons  vildeste  Kløfter; 
den  har  seet  Ba'lbeks  sammenstyrtede  Søjlemasser, 
og  nu  vil  ogsaa  den  være  med  at  vælte  om  og  rive 
ned:  kan  den  ikke  faae  glat  tilhugne  Klippestykker, 
saa  de  kantede  og  ru',  den  skal  nok  glatte  dem  til  selv. 
Et  Sted  er  der  et  Svælg,  over  hvilket  nedstyrtede 
Klippemasser  have  kastet  en  naturlig  Bro;  dybt  der- 
under mellem  det  tykke  Krat  brøler  og  brummer, 
syder  og  skummer  Floden  i  Fald  paa  Fald,  som  i 
Harme  over  at  Noget  i  Naturen  har  vovet  at  lægge 
A^ej.  hvor  den  vilde  herske  ene;  den  brøler  som  en 
Løve  og  den  gaar  paa  Rov  som  en  Løve,  ikke  for  Intet 
har  den  faaet  sit  Løvenavn  (Leontes,  —  af  Araberne 
lavet  om  til  el-Leitåni).  Men  heller  ikke  for  Intet 
skifter  den  Navn ,  da  den  træder  ud  paa  Sletten, 
thi  her  skifter  den  Natur  og  bliver  fredelig  som  et 
Lam,  naar  da  ikke  Libanons  smeltede  Sneeniasser 
sætte  den  i  Bevægelse  og  minde  den  om  Livet  paa 
Fjeldet. 

En  Times  Ridt  hinsides  Leontes ,  ved  nogle 
uformelige  Ruiner,  der  gaa  under  Navnet  Adliin^ 
fristede  nogle  gammelphoniciske  Klippeg  rave, 
hvis  Indgange  gabede  ud  fra  Klippen,  mig  til  nærmere 
Undersøgelse ;  Lowenthal,  hvem  Sligt  ikke  interesserede, 
red  da  videre,  jeg  haabede  om  ikke  lang  Tid  at 
indhente  ham.  Gravene  laa  et  Stykke  tilvejrs,  men 
ikke  vanskeligt  at  komme  til;  de  lignede  meget  dem, 
der  ved  Jerusalem  findes  udhugne  hinsides  Hinnoms 
Dal  i  det  saakaldte  onde  Raads  Bjerg,  men  syntes 
mig   rummeligere    og    bedre    vedligeholdte.       Skjøndt 

Lignelsen  ikke  er  smuk,  saa  træffer  det  Sandheden 
paa  et  Haar,  naar  jeg  ligner  et  saadant  Gravkammer 
ved  Kahytten  paa  et  Skib,  en  saadan,  der  er  ind- 
rettet til  Flere ;  de  tvende  Sider  af  det  firkantede  Rum 
optages  hver  af  tvende  Lejesteder,  det  ene  ovenover  det 
andet,  og  paa  den  fjerde  Side  Indgangen.  De  ere  alt- 
saa  ikke  som  saamange  af  Katakombernes  Gravsteder 
indrettede  til  at  skyde  Liget  ind  i  Klippehulingen, 
saa  der  udadtil  kun  bliver  Plads  til  en  Plade  eller 
Tilmuring,  svarende  til  hvad  vi  vilde  betegne  som 
Kistens  Fodende,  men  lade  fri  og  rigelig  Plads  for 
den  Døde  i  Linklædet,  og  endda  et  ikke  saa  ringe 
Rum  i  Midten.  Den  sikkert  temmelig  vidtstrakte 
Gravstad  maa  gaa  langt  tilbage  i  Tiderne,  og  kunde 
—  saaledes  som  Robinson  har  gjættet  —  meget  vel 
betegne  Stedet  for  den  af  de  gammelphøniciske  Byer, 
der  i  JosvæBoglS,  4  kaldes  „Meara,  der  hwrer  de 
Sidonier  til".  Ikke  langt  herfra  skal  findes  et  lille 
i  Klippen  udhugget  Astarte-Tempel,  men  jeg  turde 
ikke  dvæle  længere,  klavrede  ned  igjen,  fik  min  Hest 
løst,  og  satte  afsted  i  det  gule  Sand,  ad  Sajda  til. 
Udfor  Landsbyen  Sarfand^  der  ligger  paa  et 
lavt  Fremspring  af  Bjerget,  sees  paa  Strandsiden  en 
lille  eensom  muhararaedansk  Veli;  her  stod  i  Kors- 
togenes Tid  et  Elias-Kapel,  thi  det  er  Zarepta's 
Strand  ,  det  Zarepta .  hvor  Propheten  henlevede 
en  rum  Tid  i  den  fattige  Enkes  Hus ,  og  ved  at 
kalde  hendes  Son  tilbage  til  Livet,  kundgjorde  sig 
som  den  vældige  Bønnens  Mand  ,  som  han  var. 
Nu  er  der  ikke  længer  i  Zarepta  Meel  i  nogen  Krukke 

eller  Olie  i  noget  Krus;  den  i  hine  Tider  betydelige 
Stad,  Hovedstedet  for  de  phøniciske  Glassraelterier 
og  næst  Tyrus  og  Sidon  det  rige  Handelsfolks  tredie 
Stad,  er  udslettet  af  Jordens  Overflade,  Sandet  fyger 
over  dens  Grund,   Havet  slikker  dens  Aske. 

Fra  Sarfand.  hvor  Sajda-Bugten  har  sit  Syd- 
punkt, bliver  Sletten  mindre  eensformig;  det  gaar 
som  tidligere  langs  Strandkanten,  jævnlig  over  ud- 
tørrede Bække  eller  Smaafloder,  Vej  er  der  Intet  af, 
og  er  der  en  Bro,  saa  er  den  istykker;  men  her 
træffes  ogsaa  skjonne  Kilder,  med  herlige  Plataner, 
ja  baade  Orangehaver  og  frodige  Bomuldsmarker, 
og  dertil  saa  rigelige  Græsgange,  saa  det  raaa  synes 
vel  betænkt  af  de  senere  græske  Digtere,  naar  de 
netop  henlægge  Europa-Mythen  til  Egnen  om  Zarepta. 
Hvor  en  lille  Strøm  løb  i  Havet,  gjensaae  jeg  de 
skjunne  Rosenlaurer,  det  pragtfulde,  stærkt  duftende 
Træ,  der  ogsaa  i  Grækenland  saa  hyppigt  følger 
Flodbredden,  højt  nok  til  at  hælde  sig  udover  den 
Ridende,  men  som  jeg  i  Palastina  kun  havde  truffet 
i  Egnen  om  Gennezareth  Sø.  Jeg  mærkede,  at  jeg 
nærmede  mig  det  vandrige  Sidon ;  jeg  mærkede  det 
paa  de  mange  Vandløb,  og  jeg  mærkede  det  ved  at 
kaste  Ojet  udover  Havet,  hvor  flere  Sejlere  styrede 
indefter  Land;  en  af  dem  var  saa  nær,  saa  jeg  kunde 
høre  dem  hale  i  Tridserne.  Nu  vider  Sletten  sig, 
fra  Bjergene  kommer  et  stateligt  Tog,  turbanklædte 
Ryttere  paa  solvfryndsede  Sadler  og  solvgraat  mankede 
Heste,  med  en  broget  Skare  efter  sig,  blandt  hvilke 
adskillige    Neger-Physiognomier,    sagtens    en    drusisk 

Høvding  med  Følge,  Og  nu  er  her  Vej  igjen,  hvad 
til  Overflod  en  gammelromersk  Milesteen  fortæller, 
og  et  dejligt  Panorama  ligger  for  mig:  Sajda  med 
sit  i  Havet  fremskudte  Kasteli,  selv  gjerat  i  et  Hav 
af  duftende,  frugtbugiiende  Løvtræer ;  Vandene  derude 
—  før  i  det  dybeste  Blaa  —  nu  ikke  langt  fra  et 
luende  Purpur,  og  til  Baggrund  Libanons  fjernere 
mægtige  Linier,  medens  fjeldets  nærmeste  Masser 
runde  sig  ud  i  blødt  bølgende  Højder.  Jeg  saae 
mig  om  efter  En,  jeg  kunde  meddele  min  Glæde 
over  det  nu  ved  Solnedgang  dobbelt  henrivende  Skue, 
men  min  Rejsefælle  var  det  ikke  lykkedes  mig  at  naa. 
I  god  Ro  og  Mag  styrede  jeg  da  ind  gjennem  den 
indbydende  Allee  af  løvfulde  Tamarisker,  der  er 
Forlober  for  al  den  Rigdom  af  Trævæxt,  der  om- 
krandser  Sajda  og  hvori  fra  denne  Side  af  Staden 
Syrenen  og  Jasminen  synes  fremherskende.  Jeg  var 
næppe  kommen  Stadens  alleryderste  Huse  forbi,  før 
et  Par  halvvoxne  Knøse  i  Landets  Dragt  meldte  sig 
som  Nikolaus'  Brødre  og  paa  det  Venligste  førte 
mig  gjennem  en  Labyrinth  af  Gyder  til  hans  Faders 
Hus,  hvor  selve  Nikolaus  forlængst  var  ankommen. 
Jeg  havde  nær  ikke  kjendt  ham  igjen,  thi  aldrig 
saasnart  var  han  kommen  hjem,  før  han  havde 
skyndt  sig  at  ombytte  de  uklædelige  graa  europæiske 
Klædningsstykker,  han  i  Brødrehuset  pligtskyldigst 
havde  maattet  iføre  sig,  med  de  nationale  Posebuxer, 
den  udsyede  Vest,  Jakken  med  de  frit  nedhængende 
opskaarne  Ærmer  og  det  smukke  brede  Skærf.  Han 
var  bleven  smuk  ved  Forvandlingen,  og  straalede  af 

Glæde;  sagtens  var  ogsaa  nu  hans  Læreaar  tilende 
og  hans  Udlændigheds  Tid  forbi.  Det  Første,  hvorom 
han  spurgte,  som  det  Første  hvorom  jeg  spurgte, 
var  om  Liiwenthal;  og  det  viste  sig  da  til  min 
Forundring,  at  jeg  selv  var  bleven  Førstemand  paa 
Pletten.  De  unge  Fyre  maatte  atter  ud  paa  Spejderi, 
og  en  halv  Timestid  senere  førte  de  ogsaa  min  Rejse- 
kammerat i  Triumph  ind  i  Huset.  Vor  Vært,  Michael 
Laflufe,  var  fra  en  lille  maronitisk  Landsby  højt  paa 
Libanon  i  Cederegnen,  og  selv  Maronit,  men  Søn  og 
Datter  havde  han  ladet  opdrage  evangelisk-luthersk, 
Datteren  var  gift  med  en  engelsk  Missionær  her  i 
Sajda.  Han  var  utrættelig  i  at  varte  op  og  indrette 
Alt  paa  det  Bedste,  og  da  Lowenthal  træt  kastede 
sig  paa  et  Hynde  og  Intet  ønskede  at  nyde  —  hvad 
nær  havde  bragt  den  stakkels  Mand  ud  af  Fatning  — , 
maatte  jeg  holde  for  og  gjøre  den  Gjæstfrihed 
Fyldest,  som  vi  forøvrigt  nok  vidste  vilde  være  at 
vederlægge  med  klingende  Pjastre.  Efter  det  kun 
altfor  rigelige  Maaltid,  bød  han  mig  med  de  meest 
indtrængende  Fagter  den  ene  Tschibuk  efter  den  anden, 
i  sin  Nøden  livligt  understøttet  af  Husets  tjenende 
Aand,  en  stakkels  ung  Pige  fra  Rasheya  paa  Libanon, 
en  af  de  Byer  hvor  Druser  og  Maroniter  mødes, 
og  1859  Skuepladsen  for  de  sørgelige ,  blodige 
Sammenstød,  der  strakte  sig  baade  over  Bjerg  og 
Kyst.  Med  levende  Minespil  og  med  et  smerteligt 
Træk  om  Munden  fortalte  hun  derom,  baade  Fader 
og  Sødskende  vare  blevne  myrdede.     Hvad  hun  for- 

talte,    har  jeg    i    fri    poetisk    Behandling    meddeelt    i 
Digtet   „Pigen  fra  Libanon". 

Si  don,  denne  Tyrus'  Medbejlerske,  er  vel  lige- 
saa  ældgammel,  om  ikke  ældre,  end  hin;  den  om- 
tales alt  i  Genesis,  som  Grændsen  for  Kana'ans  Land. 
men  hører  til  de  Byer,  der  aldrig  kom  i  Israeliter- 
nes  Hænder;  Homer  omtaler  Sidonierne  som  „duelige 
i  allebaande  Ting".  I  Oldtiden  deler  den  omtrent 
Skjæbne  med  Søsterstaden,  maa  bøje  sig  under  As- 
syriens  og  Persiens  Magt,  men  undgaar  en  saa  total 
Ødelæggelse  som  Tyrus',  idet  den  aabner  sine  Porte 
for  Alexander.  Den  bliver  syrisk,  romersk,  saracensk ; 
i  Begyndelsen  af  det  12te  Aarh andrede  erobres  den 
af  Balduin  af  Jerusalem,  understøttet  af  Sigvird  Jor- 
salafarer,  der  just  paa  den  Tid  (1111)  havde  fuld- 
fort sin  Valfart  i  det  hellige  Land,  og  herfra  tog 
Vejen  til  Myklegaard.  En  vis  Gjenopblomstren  bliver 
Staden  til  Deel  i  det  17de  Aarhundrede,  da  Druser- 
Høvdingen  Fakhr  ed -Din,  der  havde  sat  sig  i  For- 
bindelse saavel  med  Medicæerne  i  Florents  som  med 
PVankrig,  bliver  Stadens  Herre.  Han  begunstigede 
Frankerne,  især  Franskmændene,  og  Sajda  blev  for 
en  kort  Stund,  hvad  Beyrut  er  i  vore  Dage,  Da- 
maskus' Havn;  men  Frygt  for  den  tyrkiske  Flaade 
bragte  ham  til  at  lade  en  stor  Deel  af  Havnen  op- 
fylde og  saaledes  til  at  ødelægge  sit  eget  Værk.  Fra 
ham  skriver  sig  den  vidtløftige  franske  Khan,  hvis 
Kamre  og  fordums  Pakrum  nufortiden  det  franske 
Consulat  deler  med  nogle  Franciskanere,  der  her 
have  baade  Celler  og  Kirke,   Søjlegange,  Vandspring 

og  Haver.  Oldtiden  har  intet  iMinde  efterladt  —  jo 
Grave  og  Sarkophager,  af  hvilke  en  er  bragt  til  Louvre ; 
Middelalderen  giver  sit  Bidrag  i  Skikkelse  af  et 
gammelt  Taarn.  hvis  rodlige  Mure  gjøre  godt  i  alt 
det  Gronne  soin  en  stærktfarvet  Sløjfe  i  en  Krands; 
ogsaa  Kastellet,  der  saa  malerisk  skyder  sig  ud  i  Havet, 
skyldes  Korsfarerne,  det  er  bygget  paa  en  Klippeø 
og  forbundet  med  Staden  ved  en  lang  Bro,  hvis 
Buer    tegne    sig   let    og  smukt  fjerntfra. 

Om  Morgenen  den  23de  Maj  havde  Mustapha 
for  sidste  Gang  travlt  med  at  pakke  vor  Bagage  paa 
Dyrene,  thi  idag  var  det  Bejn'it,  Reisen  gjaldt.  Da 
Nikolaus  med  en  smuk  tydelig  Haand  havde  skrevet 
sit  Navn  i  min  Dagbog,  Faderen  takket  for  den  Ære, 
der  var  viist  hans  ringe  Hus,  Marijah  fra  Rasheya 
for  sidste  Gang  bragt  Blomster,  og  en  gammel  Bedste- 
fa'r  pludselig  meldt  sig,  for  ogsaa  at  faae  sin  Bag- 
schisch .  —  da  havde  vi  endnu  af  det  venlige  Sajda 
Haverne  tilbage,  de  laa  lige  paa  vor  Vej.  Man 
maa  ikke  tænke  paa  slige  kunstmæssigt  anlagte  og 
udstyrede  Haver  som  Villa  Pallavicini's  ved  Genua 
med  dens  Marmortempler,  Stalaktit -Grotter,  Vand- 
kunster &c.;  heller  ikke  paa  la  Flora  i  Palermo 
eller  nogensomhelst  smukt  ordnet  botanisk  Have,  hvor 
der  selvfølgelig  findes  en  større  Arternes  Mangfoldig- 
hed; men  der  er  ved  disse  Sajdas  Haver,  der  for 
en  stor  Deel  dyrkes  for  Frugternes  Skyld .  en  saa 
malerisk  Uorden  i  Mangfoldigheden,  en  saa  frisk 
Rigdom  af  Grønt  fra  det  lyseste  Lyse  til  den  dunkle- 
ste Skumring,  en  saa  bugnende  Frugtfylde,  at  næppe 

nogen  Kunsthave  skulde  have  det  i  sin  Aiagt  at 
virke  saa  overvældende,  som  det  flygtige  Skue, 
medens  vi  lod  vore  Dyr  gaa  i  Skridtgang,  for  saa 
længe  som  muligt  at  nyde  godt  af  al  denne  svale, 
duftende  Kjølighed.  Man  kommer  til  at  tænke  paa 
Eden,  eller  fristes  ialtfald  til  at  bilde  sig  ind,  at 
disse  Haver  have  „gjort  sig  selv",  som  det  hedder 
i  Folkevisen,  saa  umiddelbart  er  Indtrykket  af, 
at  Sol  og  Kildevand  her  paa  egen  Haand  have 
frembragt  noget  Rigt  og  Skjønt,  uden  at  Menneske- 
haanden  har  havt  Andet  at  bestille  end  at  plukke 
Frugterne.  Jeg  ,  tror  just  ikke  ,  det  er  Haverne,  de 
nappes  om  i  „Thronfelgen  i  Sidon",  men  det  burde 
være  det.  Af  Palmer  og  Cypresser  er  her  ikke  mange, 
det  er  ogsaa  Træer,  der  gjore  nok  saa  megen  Virk- 
ning enkeltviis  som  i  Masse;  desflere  blomstrende 
Granatæbletræer  foruden  Æbler  og  Pærer  af  vore 
almindelige  Sorter,  Aprikostræer  bugnende  af  moden 
Frugt,  Oranger,  Limoner  o.  a. ;  lysgrønne  Sykomorer 
med  deels  hvide,  deels  blaasorte  Bær;  Figen  med 
de  morke,  blanke  Blade,  hvis  Aarenet  tegner  sig 
saa  smukt,  naar  Sollyset  gjør  dem  gje«inemsigtige; 
rødkvistede,  fintlovede  Tamarisker  i  Krands  af  stor- 
blomstrende Convolvel;  det  kraftige,  vidtskyggende 
Johannesbrødtræ,  Bananer  med  deres  krøllede,  gyn- 
gende, skovldannede  Blade!  Vinslynger  fra  Træ  til 
Træ!  og  saa  mod  Udkanterne,  ud  mod  de  gule 
Hvede-  og  Majsmarker,  hvide  Roser  i  Favn  af  høje. 
fjerbuskede  Rør.  eller  violetblomstrede  Brombær  — 
Rislen    af  Vand    overalt.    Svalhed,    Fuglesang.     Det 

er  saadaniie  Haver,  der  omgive  Damaskus,  dem,  der 
bragte  Propheten  til  at  udbryde:  Er  der  da  ogsaa  et 
Paradis  paa  Jorden !  jeg  søger  det  himmelske,  — 
hvorefter  han,  som  det  hedder,  lod  Staden  ligge,  hvor 
den  laa.  og  drog  bort.  Bag  Haverne  ligger  en  Højde, 
hvorfra  man  udover  al  denne  Rigdom  af  Løv  og 
Frugter  har  en  henrivende  Udsigt  over  Sajda  og 
Havet;  her  gjorde  vi  et  lille  Holdt  og  modstod  ikke 
Fristelsen  til  ved  samme  Lejlighed  for  nogle  faa 
Pjastre  at  faa  vore  Lommer  fyldte  med  Aprikoser, 
—  der  forøvrigt  under  Eidtet  snart  antog  en  foruro- 
ligende Lighed  med  det  her  i  Landet  saa  yndede 
Syltetøj ,    der    fører  Navn  af  Mischmiseh. 

Den  lille  Flod  („Bostrenus'"),  der  nu  som  i  gamle 
Dage  tilfører  Sajdas  Haver  al  den  Herlighed  af  Vand, 
danner  saa  at  sige  Nord-Grændsen  for  den  phøniciske 
Slette  ;  snart  træde  Klipperne  ud  til  Havet  i  Forbjerg 
paa  Forbjerg,  og  vi  føres  vexelviis  frem  paa  en  sandet, 
eensformig  Kyststrækning  eller  over  stenede  Stier 
med  Levninger  af  gammelromersk  Vej.  Men  er 
Vejen  ikke  bedre,  end  hvad  vi  hidtil  have  lært  at 
kjende,  saa  begynde  Khanerne  at  blive  baade 
hyppigere  ,  bedre  istand,  og  bedre  besøgte;  de  er  i 
Eegelen  mere  beregnede  paa  Dyr  end  paa  Mennesker, 
men  have  nu  jævnlig  en  hvælvet  Buegang  udenfor 
Staldrummet,  hvor  den  Rejsende  paa  en  Sivmaatte 
kan  nyde  sin  tykke  Kaffe  og  som  i  Byerne  vælge 
mellem  den  ordinære  Pibe  og  Nargileh'en,  Vand- 
Piben,  hvortil  hører  en  egen  Art  Tobak  eller  Ikke- 
Tobak.      En  Khan    i    Palæstina  er  næsten  altid  øde, 

forfalden,  mennesketom;  her  paa  Kysten  derimod 
findes  sædvanlig  ved  Siden  en  Hytte  eller  to,  hvis 
Beboere  ere  rede  til  at  fungere  som  Kaffekogere  og 
yde  den  Tjeneste,  der  staar  i  deres  Magt;  omkring 
Khanen,  der  gjerne  er  lagt  ved  en  af  de  mange 
Smaastrømme.  Libanon  sender  til  Havet,  er  saagodt- 
som  altid  meer  eller  mindre  maleriske  Grupper  lej- 
rede: Æseldrivere,  Ryttere  fra  Bjergene,  glimrende 
af  Sølv  og  Vaaben,  Hyrder  fra  de  nærliggende  Græs- 
gange, maronitiske  Kvinder  og  Børn. 

Kysten  her  midtvejs  mellem  Sajda  og  Bejrut 
var  i  Oldtiden  Midtpunktet  for  Purpurfiskeriet;  Pur- 
purstaden, det  gamle  Porphyrion,  hvor  Farveriet  for- 
nemmelig dreves,  laa  her  i  Nærheden,  Søjlelevninger 
fortælle  om  en  antik  Stad.  Uden  at  standse  ved 
den  herværende  Khan,  der  fører  Navn  efter  Jonas, 
fortsatte  vi  vort  Ridt  langs  Klippernes  Fod,  til  vi 
naaede  den  ved  Mundingen  brede  Strøm  Nahr  ed 
Damrir^  Grækernes  Tamyras;  Broen  var  som  sæd- 
vanligt ikke  til  at  passere,  og  der  var  intet  Andet 
at  gjøre  end  at  lade  Hestene  vade  gjennem  det 
temmelig  dybe  Vand,  Skjøndt  Folkene  i  Rørhytterne 
paa  den  anden  Side  Floden  gjerne  ere  rede  til  at 
føre  Hestene  ved  Tømmen  og  anvise  Retningen,  er 
Vandstanden  dog  ikke  sjelden  saa  høj,  saa  man  smukt 
maa  blive  hvor  man  er;  Flaade  eller  Færge  er  der 
ikke  Tale  om;  ved  en  saadan  Flodovergang,  der 
endnu  aarlig  kræver  sine  Offre,  var  det,  Barbarossa 
tilsatte  Livet.      Det   er   ellers    et  venligt  Sted;    høje, 

buskede  Rør  vexle  med  skjønne  Laurbærroser  langs 
Bredden,  prægtigt  Kvæg  græsser  paa  Engene. 

Men  vi  maa  videre.  Et  Dalstrøg  ind  mellem 
Bjergene  lade  et  Par  Landsbyer  komme  tilsyne;  højt 
tilvejrs  ligger  Deir  el-Kamar  (Maaneklostret) ,  Bru- 
sernes egentlige  Hovedstad;  man  skulde  ikke  tro, 
at  der  i  slig  en  Ørnerede  kunde  have  reist  sig  saa 
feeagtigt  et  Palads,  som  det  Lamartine  beskriver 
som  Druserhøvdingen,  Emiren  Beschirs  Residents. 

Ved  næste  Khan  (el-Khalda)  gjøre  vi  vort 
sidste  Holdt  paa  Rejsen;  man  har  her  det  forunder- 
lige Syn  af  ikke  faa  mægtige  Marmorsarkopha- 
ger,  staaende  under  aaben  Himmel  paa  fri  Mark, 
en  her,  en  hist.  Der  er  ingen  Frygt  for,  at  Nogen 
skulde  løbe  af  med  dem;  en  Enkelt  skal  med  stor 
Besvær  være  fort  til  Paris.  De  flere  jeg  saae ,  var 
uden  Laag,  og  andet  end  simple  ornajnentale  Pry- 
delser fik  jeg  ikke  Øje  paa;  men  Besøget  var  yderst 
flygtigt. 

Endnu  et  Par  Timers  Ridt  og  vi  naae  den  be- 
tydelige Pinie-Plantning,  der  mod  Syd  omgiver  Bey- 
rut.  Ad  den  brede,  rødlige  Sandvej,  der  fører 
gjennem  Plantagen,  satte  vi  afsted  i  strakt  Lob, 
længselsfulde  efter  at  see  vor  Rejses  Maal;  min  ene 
skrøbelige  Stigbøjle  maatte  blive  paa  Pladsen,  men 
nu  havde  den  gjort  sin  Nytte,  —  der  laa  Staden 
for  os  I  Med  et  vist  Velbehag  over  lykkelig  fuldbragt 
Ridt,  stilede  vi  gjennem  de  halveuropæiske  Gader  til 
Hotel  de  Bellevue,  i  hvis  rummelige  Gaard  vi  gjen- 
saae    Mustapha    og    Dyrene ;    for  første  Gang,    siden 

vi  forlod  Jerusalem,  overtog  vi  igjen  Ansvaret  for 
vore  Sager ,  der  paa  enkelte  Smaating  nær ,  der 
sagte  ere  blevne  Offre  for  arabisk  Langfingreri, 
fandtes  i  god  Behold.  Farvel  Mustapha,  gid  du  maa 
faa  din  smukke  Jakke  igjen,  —  tak  for  den  Gang! 
Om  du  maa  beholde  min  Sadel?  med  Fornøjelse! 
den  er  for  stor  for  min  Sæk  og  for  tung  for  min 
Pegasus. 

Et  Kvarteerstid  senere  sad  vi  ved  Hotellets 
Table  d'hote  med  dets  Overflod  af  europæiske  Retter, 
midt  i  den  vanlige  babyloniske  Sprogforvirring,  men 
dog  Lyde  med  meer  eller  mindre  velkjendt  Klang; 
de  andre  Bordgjæster,  meest  Engellændere  og  Nord- 
amerikanere, vare  saagodtsom  alle  komne  med  sidste 
Dampskib,  og  skulde  nu  til  at  begrynde,  hvor  vi  slap; 
vort  temmelig  medtagne  Costume,  og  mere  Kavallerist- 
end  Kavalleerraæssige  Optræden  udmærkede  os  iraellem 
dem.  Aviser,  kjoleklædt  Tjenerskab  med  Servietten 
over  Armen,  rigtige  Stole  paa  fire  Been,  fransk  Vin, 
Sølvgafler,  ja  blot  Gafler,  —  hvilken  Forskjel  fra 
Teltets  beskedne  Anretning  og  den  evige  sorte  Kaffe 
fra  Nikolaus'  konstfærdige  Haand !  og  en  ret  behagelig 
Forskjel.  nægter  jeg  ikke!  —  dog  har  jeg  ofte 
længtes  tilbage  til  et  østerlandsk  Rejselivs  mere 
primitive  Tilværelse,  til  Ridtet  under  den  hvide  Sol- 
skjærm,  til  Hvilen  i  Teltet,  der  var  saa  sød,  fordi 
jeg  var  saa  træt. 

Næste  Dag  Breve  fra  Hjemmet,  og  hvad  der 
heller   ikke   var   at  foragte,    Penge;    fornøjelig  Sam- 

tale  med  en  ung  dansk  Snedker  ^ ) ,  hvis  lysegule 
Haartop  stak  underlig  af  mod  den  brune  F'ez,  men 
hvis  provindsielle  Dansk  jeg  fandt,  var  noget  af  det 
Skjønneste,  jeg  længe  havde  hørt;  jeg  havde  megen 
Glæde  af  ham  den  Tid  jeg  var  i  Bejrut. 

Om  Staden  selv  skal  jeg  blot  melde,  at  den 
—  skjøndt  Aarhundreder  ældre  end  vor  christelige 
Tidsregning  —  dog  i  Alt  bærer  Præget  af  en  Nybygger- 
stad;  med  kalifornisk  Hurtighed  blomstrer  den  op 
Dag  for  Dag,  og  er  allerede  foilængst  Syriens  ypperste 
Søstad,  —  næst  vSmyrna  hele  Forasiens.  Jeg  lader 
baade  Bejrut  og  det  gamle  Berytos  ligge;  men  lad 
mig  her,  paa  Nippet  til  at  sige  Syrien  og  Palæstina 
Farvel,  i  Krandsen  af  mine  Erindringer  indflette 
en  lille  Blomst  fra  Bejruts  røde  Sand,  lad  mig 
paa  Vers  fortælle  en  velbjemlet  lille  Begivenhed, 
der  har  fundet  Sted  for  ikke  lang  Tid  siden  her, 
hvor  Europa  og  Asien,  Franken  og  Beduinen  mødes, 
en  lille  Scene,  der  passende  kunde  have  Læsebogs- 
Overskriften  „Araberen  og  hans  Hest",  men  som 
jeg  dog  foretrækker  at  kalde 

Kamar. 

Ved  Syriens  mørkeblaa  Middelhavs- Strand, 
hvor  Pinjeskoven  ender  i  Bejruts  gule  Sand, 
hvor  Franker  og  Tyrk  deres  Lystridt  ride. 
der  holde  to  Ryttere  Side  om   Side. 


')  Julius  Løjtved  fra  Roeskilde;  endnu  bosat  derovre, 
og  i  en  god  Bedrift  som  Entrepreneur  for  betydelige 
Leverancer. 

Den  Ene  er  en  Engelskmand  med  Blanco-Credit, 
med  højbaaren  Titel  og  Staldkarlesnit; 
den  Anden  er  en  kaffebrun,  kraftig  Beduin, 
lidt  Ridder,  lidt  Røver,  men  mandig  og  fin. 

Den  Ene  er  om  Hagen  saa  glat  som  et  Æg, 
den  Anden  har  et  gnistrende  kulsort  Skjæg; 
den  Ene  har  Turban,   den  Anden  har  Hat, 
de  er  saa  forskjellige  som  Dag  og  Nat. 

Vor  Engelskmand  vil  kjøbe  Araberens  Hest, 
med  den  vil  han  ved   Derby  engang  gjore  Blæst; 
og  hvad  den  skal  koste ,    det    er   ganske    det  samme, 
hvis  der  den  kan  gjøre  de  Andres  tilskamme. 

Dens  Gang  er  som  Gazellens  saa  flyvende  let, 
af  blinkende  Pjastre  er  Manken  et  Net; 
dens  Hi^d  og  dens  Haar  er  af  sølvgraa  Lød, 
som   Silken  saa  blank  og  som  Fløjlet  saa  blod. 

Araberen  fører  den  ved  Uldtojlen  blaa, 

som  angst,  at  dens  Skjønhed  man  ej   tilfulde  saae; 

„Hvad    hedder    den?"      Kamar!      „Hvor    gammel?" 

Syv  Aar! 
See,  see  dog  hvor  kongeligt  hun  staar  og  hun  gaar! 

Og  saa  vil  jeg  sige  dig  en  Hemmelighed, 

som  Ingen  uden  jeg  og  min  ældste  Søn  veed: 

Er  Fjender  dig  efter  som  fygende   Sande, 

saa  rør  ved  den  Haardusk,  som  fryndser  dens  Pande! 

Da  kjender  den  Tegnet,  den  veed  det  har  II, 
den  farer  afsted  som  en  flyvende  Pil, 
den  strækker  sin  Hals  som  en  Trækfugl  paa  Vej, 
og  traad'  den  paa  Blomster,  den  fornam   det  vist  ej  I 

„Hvad  skal  den  saa  koste?"    Da  sortner  han  brat, 
hans  Tusmørke-Blik  bliver  Midienat. 
Først  langt  om  længe  sin  Tavshed  han  bryder: 
Det  veed  kun  Allah  —  kast  her  hvad  du  byder! 

Men  Briten  ruller  ud  en  Tut  fuldvægtigt  Guld, 

—  da  kommer  der  Glød  i  de  sorte  Øjnes  Kul. 
Hvad  Kappen  har  fanget,  paa  en  Steenblok  han  helder; 
titusinde  Pjastre  han  med  (Jjnene  tæller. 

Meer,  mere!  han  raaber;  og  i  Skyggen  af  Pinjer 
ruller  ud  i  hans  Hænder  den  næste  Tut  Guinjer; 
begj ærligt  hans  Blik,  som  en  Bi  suger  Sødme, 
inddi'ikker  de  blinkende  Guldstykkers  Rødme. 

For  lidt!    Men  ej   Kjøberen  synderlig  tinger; 
den  tredie,  den  fjerde  Rulle  Guldpenge  springer. 
Da  nikker  Beduinen,  med   Summen  tilfreds; 
han  skotter  til  Kamar  —   Hvornaar  mon  vi  sees ! 

—  Baronen  vil  have  den   med  sig  paa  Timen, 
han  trækker  af  Lommen   Silkegrimen; 

og  nu  skal  da  Kamar  føres  afsted, 
dens  forrige  Herre  maa  hjælpe  dermed. 

Han   stryger  dens  Mule,  han  klapper  dens  Man : 
see  paa  dig,   det   maa  jeg  endnu  et  lille   Gran! 
Men  altsora  han  møder  dens  velkjendte  Nik, 
et  Væld  af  Erindringer  dugger  hans  Blik. 

Nej   aldrig,  nej   aldrig  jeg  sælge  dig  vil,    — 
din  Skjønhed  maaskee  jeg  kunde  kjobe  mig  til, 
din  Troskab  —  nej   den  kan  ej  kjobes  med  Guld, 
om  saa  jeg  fik  hele   min  Bygpose  fuld. 

Han  sparker  til  Dyngen,  saa  det  klinger  igjen, 
i  et  Nu  har  han  Fødderne  tæt  om  dens  Lænd, 
han  rører  dens  Haardusk  som  af  Ængstelser  fuld,  — 
en  Fjende  er  efter  ham,  hans  Tørst  efter  Guld. 

Der  bølger  en  Støvsky  langs  Havstokkens  Bredd; 
da  Skyen  er  borte,  er  Rytteren  med. 
Herr  Engelskmanden  stirrer  saa  stum   som  en  Grav: 
Den  Dumrian!   den  Morian !    hvor,  hvor  blev  han  af? 


Og  her  staar  jeg  ved  Enden.  Faa  Dage  efter 
vor  Ankomst  sagde  jeg  Léiwenthal,  min  gode  Rejse- 
fælle. Farvel,  han  agtede  sig  tilbage  til  Jerusalem 
ad  korteste  Vej.  Jeg  har  ikke  siden  dengang  havt 
Lejlighed  til  at  see  hans  letbevægelige  Skikkelse 
eller  mødes  med  hans  livlige  brune  Gjne,  men  jeg 
veed  ham  velbeholden  bosat  ved  Jaffa,  i  hvis  Orange- 
haver  han  har  bygget  sig  en  hyggelig  Cottage;  hans 
praktiske  Hjælpsomhed  finder  jeg  omtalt  af  en  senere 

Rejsende,  som  der  hai'  været  hans  Gjæst.  Jeg  selv 
blev  endnu  en  Ugestid  i  Bejrut,  gjorde  ogsaa  Ud- 
flugter, til  Hundefloden  og  Libanon,  naaede  dog  ikke 
de  fjerne  Cedre;  men  med  Palæstinarejsen  var  det 
forbi.  Lidt  efter  lidt  var  jeg  kommen  ind  i  en 
anden  Luft ;  hvor  Platanen  begyndte ,  holdt  Oliven- 
træet, det  hellige  Lands  eget  Træ,  op,  og  Minderne 
blev  færre  og  færre.  Det  er  dem,  en  Palæstina- 
rejsende  skal  suge  Næring  af,  om  han  ikke  vil  fole 
sig  skuffet,  de  skal  besjæle  en  ofte  dod  Natur,  de 
skal  befolke  Ørknen.  Men  Minderne  fra  dette  Land, 
fra  dette  stenede  Judæa,  disse  Ephrajms  Bjerge, 
dette  galilæiske  Hav,  —  og  lad  dem  være  nok  saa 
længe  gjemte,  —  de  har  til  Gjengjæld  den  samme 
underlige  Egenskab  som  Jericho-Rosen :  saasnart  de 
sættes  i  Vand,  saasnart  de  bæres  op  af  et  troende, 
ja  blot  af  et  længselsfuldt  Hjertes  Strømninger,  da 
folde  de  sig  ud  til  Billedet  af  en  Rose  —  helst  ved 
Jul  og  Paaske,  som  Pilgrimmene  sagde.  Maatte  de 
have  laant  mine  hengjemte  Rejse-Erindringer  lidt  af 
det'  Samme  ! 

